REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treća posebna sednica **(neredigovane i neautorizovane)**

Narodne skupštine Republike Srbije

u Trinaestom sazivu

01 Broj 06-2/10-23

2. februar 2023. godine

B e o g r a d

(Sednica je počela u 10.00 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, poštovani narodni poslanici, poštovani predsedniče Republike Srbije, otvaram Treću posebnu sednicu Narodne skupštine Republike Srbije u Trinaestom sazivu.

Pozivam vas da minutom ćutanja odamo poštu preminulom narodnom poslaniku Jelisaveti Veljković.

(Minut ćutanja.)

Neka joj je večna slava.

Na osnovu službene evidencije o prisutnosti narodnih poslanika, konstatujem da sednici prisustvuje 173 narodna poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u poslaničke jedinice elektronskog sistema.

Konstatujem da je, primenom elektronskog sistema, utvrđeno da su u sali prisutna 192 narodna poslanika, odnosno da su prisutna najmanje 84 narodna poslanika i da postoje uslovi za rad.

Obaveštavam vas da je sprečen da sednici prisustvuje narodni poslanik Ratko Nikolić.

Saglasno članu 86. stav 2. Poslovnika, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika Narodne skupštine, zbog potrebe da Narodna skupština što pre razmotri Izveštaj iz utvrđenog dnevnog reda, koji je podnela Vlada.

Saglasno članu 90. stav 1. Poslovnika Narodne skupštine, obaveštavam vas da sam pozvao da današnjoj sednici prisustvuju: predsednik Republike Srbije Aleksandar Vučić, direktor Kancelarije za Kosovo i Metohiju Petar Petković, vršilac dužnosti Kancelarije za koordinacione poslove u pregovaračkom procesu sa privremenim institucijama samouprave u Prištini, Milan Ravić i njihovi saradnici.

Poštovani narodni poslanici, sa nama su sa Kosova i Metohije: predstavnici Predsedništva Srpske liste, izabrani i institucionalni predstavnici srpskog naroda, predstavnici privremenih organa, načelnici upravnih okruga, naši heroji koji su u proteklom periodu bili na meti prištinskih ekstremista - Miloš Stojanović, Nikola Nedeljković, Srđan Petrović, Predrag Pantić i Srećko Sofronijević, kao i predstavnici udruženja kidnapovanih, nestalih i ubijenih sa prostora Kosova i Metohije, koji sednicu Narodne skupštine prate sa galerije Velike sale doma Narodne skupštine.

Pozdravljam cenjene goste.

Poštovane dame i gospodo, poštovani narodni poslanici, za Treću posebnu sednicu Narodne skupštine Republike Srbije u Trinaestom sazivu utvrdio sam sledeći

D n e v n i r e d

1. Izveštaj o pregovaračkom procesu sa privremenim institucijama samouprave u Prištini od 1. septembra 2022. do 15. januara 2023. godine, koji je podnela Vlada.

Prelazimo na rad po dnevnom redu.

Primili ste Izveštaj o pregovaračkom procesu sa privremenim institucijama samouprave u Prištini od 1. septembra 2022. do 15. januara 2023. godine.

Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika.

Mnogi su to, vidim, već učinili.

Prelazimo na razmatranje IZVEŠTAJA O PREGOVARAČKOM PROCESU SA PRIVREMENIM INSTITUCIJAMA SAMOUPRAVE U PRIŠTINI OD 1. SEPTEMBRA 2022. DO 15. JANUARA 2023. GODINE

Reč ima predsednik Republike Srbije Aleksandar Vučić.

ALEKSANDAR VUČIĆ: Poštovani predsedniče Narodne skupštine Republike Srbije, uvaženi narodni poslanici, dragi gosti, poštovani predstavnici srpskog naroda sa Kosova i Metohije, dragi naši Srbi sa Kosova i Metohije, ali i centralne Srbije, koji ste na različite načine bili napadani od prištinskog režima u prethodnom periodu, a koji ste danas ovde sa nama, želim svima da se zahvalim što smo u mogućnosti da predstavimo još jedan izveštaj, ali i da govorimo o svim ključnim problemima.

Svrha današnjeg dana nije da se prebaci odgovornost ni na ovaj dom, ni na naš narod u celini, niti na bilo koga. Od odgovornosti kao predsednik Republike nikada nisam bežao. Donosio sam najteže odluke i, osim u jednom slučaju, čini mi se da su te odluke uvek bile u najvećem interesu i srpskog naroda, ali i svih građana Srbije.

Svrha današnjeg dana je da izađem pred vas, ali i pred građane Srbije kao predstavnik svih naših građana i da iskreno, otvoreno i na najpošteniji način podelim šta nam kao narodu predstoji, šta je to sa čim se suočavamo.

Danas nisam došao da se borim u bilo kakvim izbornim kampanjama. Ona je završena. Danas ću da se borim, kao što sam to činio u prethodnih gotovo 11 godina za Srbiju, jednakom snagom ili i sa više srca, posebno kada vidim kako i na koji način su me oni koji su za mnogo toga odgovorni i ovde dočekali u ovoj sali.

Danas dolazim iz osećaja dužnosti da građanima Srbije kažem šta je to šta se događa, da bi mogli i sami da procene kakve su posledice naših postupaka, o čemu tačno razgovaramo i šta je to za šta se borimo.

Danas ću govoriti i ukazati na sve najlošije tačke tzv. Francusko-Nemačke inicijative i ništa neću da sakrijem. Dakle, neću vam govoriti o nekim lepšim stvarima iz plana. Govoriću o onim najtežim i onim najgorim za Srbiju zato što hoću da budem odgovoran i pošten prema građanima Srbije, da ljudi u Srbiji znaju da ni njihov predsednik, ni njihova Vlada i njihova Skupština nemaju šta da kriju od njih.

Za zaključke i za odluke po tom pitanju, i po mnogim drugim pitanjima, biće vremena, ali je važno da ljudi znaju šta je to sa čim se suočavamo.

Mnogo je pitanja o Kosovu, više od 600 godina traju, iako je malo odgovora, i koliko je to Kosovo i gde mu je početak i gde je kraj, i da li je ono ništa ili je sve i koliko je to sve, a koliko ništa? Koliko puta smo pobedili na Kosovu, a kada i zašto izgubili? Da li je ono mit koji je postao stvarnost ili je stvarnost pretvorena u mit?

Postoji li izlazak Kosova i sa Kosova, i gde je ako nije na samom Kosovu? Ko sve treba da pruži te odgovore, a da ne slaže ni sebe ni druge?

Stefan Lazarević je svoj čuveni zapis na stubu na Kosovu završio prosto, ali i pošteno rečenicom koja glasi: "Ne znam, Bog zna".

Mi smo, i danas ću da smanjim i kitnjaste rečenice i dopadljive govore. Podsetiću samo da smo 1871. godine predstavljali 64% stanovništva onoga što se danas računa kao Kosovo i Metohija, samo 50 godina kasnije 26% stanovništva, 1921. godine. Opet, nešto je bolje stanje bilo posle Drugog svetskog rata, tek nešto bolje. A, onda egzodus i gotovo potpuni nestanak do 1981. i 1991. godine.

Jesmo li nekada razmišljali šta smo sve uradili i šta su kada su sa Brozom išli i Jovan Veselinović i Stevan Doronjski, ali i Veli Deva i Ali Šukrija, i mnogi drugi komunistički funkcioneri. I je li nam Kosovo u međuvremenu postalo samo meta političkog potkusurivanja i gotovo ništa više?

Za mene je Kosovo više od toga, a to će te čuti na kraju mog obraćanja. Pre toga ću pokušati da ono što jeste postao sastavni deo i mog bića da racionalizujem i pokušam da prezentujem na objektivan način.

Ono što je najvažnije danas, o čemu moramo da govorimo, mnogo važnije od svega, važnije od plana iz kojeg svakako, jer ne smem da vam pokažem ceo, ali ću izneti sve ono što je najgore po Srbiju, od a do š. Ono što je važnije od samog plana, to je okolnosti, to je trenutak, to je politički momentum, to je vremenski okvir u kojem se sve dešava, samo što ljudi žele to da izbegnu. Prave se naivni kao da ne razumeju u kom trenutku živimo. Prave se kao da im nije jasno o čemu se radi, iako im je jasno. Prave se, zato što im je lakše da pokažu da nemaju nimalo odgovornosti i da sebi oproste ono što je neoprostivo, a drugome koji čak ništa nije ni uradio, ne oproste ništa. Tako će biti veći u svojim očima i tako će im biti lakše za sve ono loše što su uradili u prošlosti da prevaziđu.

Naime, mi danas prisustvujemo nekoj vrsti trećeg svetskog rata, koji će biti obimniji, širi i teži nego što je danas, u danima, nedeljama i mesecima koji su pred nama. Zapamtite moje reči. I prošli put sam nešto slično rekao. Nažalost, ispostavilo se da sam bio u pravu. Ovaj sukob biće samo teži i veći.

Kada imamo to u vidu, onda je potpuno jasno da neki mali ne mogu da imaju ili ne mogu da im dozvole onoliko slobode koliko bi ti mali, kakvi smo mi, želeli da imaju prostora i za dah i za uzdah i za život i za donošenje odluka.

Mi smo jedna od retkih zemalja koja slobodno i samostalno donosi svoje odluke u onoj meri u kojoj nije omeđena nekim brutalnijim pritiscima i najtežim mogućim posledicama po svoj opstanak, mnogo više nego zemlje koje su veće, razvijenije i bogatije od nas. Ponosan sam zbog toga na tu i takvu Srbiju.

Ali, ono što moramo da razumemo, to je da danas u Srbiji mi najslobodnije možemo da vidimo šta misli i jedna i druga strana u tom ratu. U drugim zemljama sveta to ne postoji. Svuda je potpuna cenzura. Ne postoje dve strane, postoji jedna dobra i jedna loša strana. I pošto se u tom ratnom vihoru, pošto se u tom sukobu, a naravno, kao mali ne možete da imate svoj stav, ne možete čak da budete neutralni po tom pitanju, ne možete da se isključite iz toga i da ćutite, ne možete ni da se sakrijete pod kamen, jer to ne žele da vam dozvole, jer kad ne mogu da se iživljavaju na onom većem, onda moraju da pronađu nekog manjeg.

Ja ću samo da vam ukažem na nešto o čemu je Tukidid pisao, dobar je primer, da ga ne zaboravimo. To je Melijski dijalog. U pitanju je zamišljena razmena argumenata između tada gigantskog moćnog Delskog saveza, koji je predvodila Atina i stanovnika Mela, malog ostrva Milos, pred kojim je bio ultimatum ili, kako sada znači taj eufemizam, prihvatanje realnosti ili prihvatanje stanja na terenu.

Meljani su u sukobu Atine i Sparte želeli da ostanu neutralni i nastave svoju tradiciju nezavisnosti i samostalnosti. Atinjani, znajući istorijske veze Milosa sa Spartom, svesni svoje nadmoći u odnosu na majušno ostrvo, nisu hteli da dopuste, pogotovo kako druge grčke državice ne bi mislile da mogu da vode sličnu politiku i suprotstavljaju se velikoj Atini.

U ovoj sjajnom i strašnom dijalogu, Atinjani svesni da nema potrebe da svoje argumente Meljanima zasnivaju na bilo čemu osim pravu jačega, u jednom trenutku izgovaraju besmtrni citat i svoj glavni argument. Citiram: „Pravo je pitanje samo jednakih u sili, dok moćni rade šta im je volja, a slabi trpe ono što moraju“. Ponosni Meljani, uzdajući se u božansku pravdu, ali i pomoć Sparte, odbijaju ultimatum. Atina, kao što je i obećala, napada, pobeđuje i mučki ubija sve muškarce sa Milosa, dok su žene i deca poslati u ropstvo.

Atinjani su desetak godina kasnije izgubili rat, ali Meljani se nikada više nisu oporavili. Surovost prema Meljanima nije sprečila da antička Atina u istoriji bude slavljena kao primer prosvećenosti i demokratije, čak i ovde na našoj skupštinskoj fasadi, koju su mnogi pokušali da unište, imamo medaljone koji slave Perikla i Demostena, cenjene atinske državnike.

To je ta naša večna dilema, prikloniti se onome ko je jači ili se uvek po svaku cenu suprotstavljati. I to danas možete da vidite iz suprotstavljenih stavova koji postoje u našem javnom mnenju i iz dve peticije koje su potpisivane, a koje su iključive. Jedna je ne bilo kakvom razgovoru i neprihvatanje bilo čega, a druga je prihvatanje i svega i svačega, jer ono što je poraz Srbije, u stvari je pobeda Srbije.

Izvešću drugačiji zaključak u odnosu i na jedne i na druge. Ono što je važno, to je da vas upoznam kako smo došli u ovu situaciju i više ću da govorim nego što ću da vam čitam podatke iz Izveštaja, jer sam siguran da ste ovaj relativno kratak Izveštaj pročitali i da ste dobro upoznati sa situacijom na Kosovu i Metohiji.

Naime, od trenutka posebno izbijanja ratnog sukoba u Ukrajini, od 24. februara 2022. godine, od tog trenutka postoji opšta politička ofanziva Prištine, zajedno sa svojim, sa delom svojih zapadnih saveznika, za promenu stanja na terenu, za nametanje nasilja kao metoda rešavanja problema u odnosu prema našem narodu na Kosovu i Metohiji, gde god da naš narod na Kosovu i Metohiji živi.

Od tada, a i pre toga imate odbijanje i nemogućnost naših ljudi da učestvuju u referendumu oko ustavno-pravnih pitanja značajnih za Republiku Srbiju. Onda uz sve garantije, odnosno obećanja, nema pisanih garantija, ali obećanja kako „Kvinte“, tako posebno EU, da će uraditi sve što je u njihovoj moći kako bi nam, našem narodu na Kosovu i Metohiji omogućili da učestvuju na izborima.

Potom im uz jedno blago, rekao bih čak i nemušto saopštenje, protivljenja Kurtijevoj odluci da se tako nešto ne dogodi, saopštavaju da izbora neće biti jer mora da uđe izborni materijal, a oni neće da dopuste ni alternativnim putevima da taj materijal dođe i specijalne policije će sprečiti da taj materijal dođe do biračkih mesta.

Mislili su da će time uticati na izborni rezultat u Srbiji, mislili su da će razlika biti između 50 i 60 hiljada, očekujući nekog drugog na vlasti u Srbiji, a ne onoga ko je na izborima pobedio.

Naravno da su Srbi gutali pljuvačku, gutali knedle znajući da im se uskraćuju elementarna, osnovna prava od kojih im zavisi dostojanstven život, život koji priliči svakom civilizovanom čoveku.

Onda su krenule još gore i gore stvari. U svim našim razgovorima, posrednim i direktnim u Briselu, na bilo kojem drugom mestu u svetu, Tirani, Berlinu, bilo gde, nikada ti razgovori, nažalost i ne odlukom Republike Srbije, sa Prištinskom stranom nisu bili ni dovoljno iskreni ni dovoljno otvoreni.

Na žalost, a nadam se da će se to u budućnosti promeniti, jedni druge smo gledali kao neprijatelje, više oni nas, a mi smo morali kao jež koji pusti bodlje da štitimo interese srpskog naroda i, razume se, interese Republike Srbije, ne shvatajući čemu uvek taj agresivni, gotovo histerični pristup u borbi protiv prava Srba i u želji da se nastavi sa ugnjetavanjem našeg naroda.

Posle toga imamo mnogo napada na Srbe. Prve napade, hapšenja i napade i maltretiranja onih ljudi koji prevoze lekove, koji prevoze vakcine, injekcije za naše bolnice u Kosovskoj Mitrovici i Gračanici, oduzimanja lekova. Zatim, presretanja robe široke potrošnje, oduzimanje te iste robe, odnosno korišćenje te prilike da bi ljudima srpske nacionalnosti bio ugrožen fizički integritet.

Sve to vreme, brutalno kršeći i Briselski sporazum i njegove anekse, i ne razmišljajući o tome šta to može da proizvede kroz Srba, posebno na severu Kosova i Metohije, oni dolaze sa specijalnim jedinicama, do zuba naoružanih, nastavljaju maltretiranje ljudi na toliko bezobziran način da će jedna od tih stvari ući u anale, gde su uhvatili momka i devojku u zagrljaju i bukvalno skidali do gole kože muškarca ne bi li ga ponizili i ne bi li mu rekli da takve stvari više nikad u životu neće moći da rade. Najgori monstrumi to ne bi mogli da osmisle. Da, to su osmislili i to su uradili.

I kuvalo je i kuvalo kod predstavnika našeg naroda, posebno na severu Kosova i Metohije, gde su, pošto Kurti voli da govori o procentima, 97% pripadnici srpskog naroda.

Onda su nastavili sa izmišljanjem problema oko ličnih karata. Rešili smo taj problem imajući isti „disklejmer“, samo što „disklejmer“ nije na parčetu papira nego na velikoj tabli, ali omogućavajući slobodu kretanja i nisam imao problem sa tim da kažem – dobro je da slobodu kretanja imaju i Srbi i Albanci, da se Srbima ne uvode vize, da svaka tri meseca moraju da izlaze iz svojih kuća da bi dobili novo odobrenje i novi papir od Kurtijevog režima.

Onda su nam rekli u Briselu: „Ne brinite, sada ćemo da izvršimo pritisak na Kurtija. On mora da popusti oko tablica zato što prosto nisu u pravu oko toga“. Naravno, čekao se poslednji trenutak. Kurti uz nečiju podršku nije želeo da popusti i opet smo došli u krizu.

Onda smo dogovarali uprkos svim tim problemima i velikoj krizi, dogovarali smo važne sporazume koji se tiču diploma, profesionalnog obavljanja različitih vrsta dužnosti, mogućnosti, bržeg kretanja ljudi, prometa roba, sloboda za ljude, i jedne i druge, i Srbe i Albance, napravili tri važna sporazuma u okviru Berlinskog procesa. Otišli smo u Berlin i tog dana, u sred Berlina, Kurti saopštava, po ko zna koji put, ali na ne može biti zvaničnijem mestu, dakle: „Mi nikada nećemo formirati zajednicu srpskih opština“. Nešto što je obaveza, potpisana još 19. aprila 2013. godine.

Da stvari budu još gore, u tom trenutku, pošto te protivustavne i protivpravne odluke, protivustavne u svakom smislu, i našem, a čak i onoga što oni nazivaju „Ustavom“, dakle nisu hteli da sprovode srpski policajci. Oni tada idu u smenu Nenada Đurića, iako nikakva prava nemaju ni pri izboru, ni pri smenjivanju komandanta regionalne policije Sever, jer po članu 9. Briselskog sporazuma, o tome odlučuju, može da se odluči između dva kandidata koja predloži isključivo četiri gradonačelnika, odnosno koje predlože Srbi svojim glasovima i niko drugi.

Tada dolazi, rekao bih, do bukvalno sloma u glavama ljudi koji su i slušali svoju državu, znajući koliko nam je potreban mir, služeći interesima cele Srbije, iako su znali i nisu bili srećni zbog svega što smo morali da uradimo na Kosovu i Metohiji, da bi smo čuvali taj mir, da bi Srbija mogla da napreduje, da bi Srbija mogla najbrže da napreduje u svojoj istoriji.

Samo jedan podatak koji o tome govori, 2012. godine ukupan BDP Republike Srbije je bio 32 milijarde evra. Da ljudi znaju o čemu govorim, govorim o ukupnoj vrednosti svega što na nivou jedne godine stvorite u jednoj zemlji. Tada je bilo 32 milijarde. Ove godine 2023. biće 68 milijardi. Više smo nego udvostručili sve ono što napravimo u Srbiji za samo 10 ili 11 godina.

Dakle, za sve to vreme bio nam je potreban mir, bila nam je potrebna stabilnost i Srbi sa Kosova su to i razumeli i služili svojoj državi i slušali svoju državu, poštovali njene odluke.

Tada je, bukvalno, govorio sam mesecima ljudima u Briselu, pregovaračima, i Boreljiju, i Lajčaku, i Eskobaru i svima. „Ljudi, ne razumete, ne mogu više, ne može naš narod više da izdrži“. Ne, ne, može, može, mora. Onda su ljudi doneli odluku da napuste institucije, tražeći samo jedno, suštinski jedno, a to je da ljudi koji su pohapšeni, a sada ću reći i kako je to bilo jer to govori i o atmosferi i o svemu, pa dolazimo do svega što se danas zbiva, tražili su samo da se ispuni Briselski sporazum, pa će i oni da ispune svoje obaveze.

Dakle, formirajte zajednicu srpskih opština, a posle toga mi se vraćamo u institucije jer tako je i po implementacionim sporazumima, tako je i po onome što je zvanično zapisano u svih 14. ili 15. tačaka sa prelaznim i završnim odredbama Briselskog sporazuma.

Dakle, tog sekunda oni napuštaju institucije svi kao jedan, gotovo da nema izuzetaka, kao, oni bi samo potvrdili pravilo. Odani su državi Srbiji, veruju u svoju državu i žele da se bore za to.

Nekoliko dana kasnije, da bi pokazali svu svoju silu, po napuštanju institucija zakazuju izbore prištinske institucije. Šta postaje interesantno - iako su već obećali predstavnicima međunarodne zajednice da će izaći, odnosno da će odustati od izbora koji su trebali da se održe u decembru mesecu, o svetom Nikoli, kažu – pomerićemo te izbore, a onda pre nego što su ozvaničili tu odluku, iako smo svi znali da ta odluka sledi, već smo je mi dobili diplomatskim kanalima od zapadnih predstavnika, oni šalju svoje specijalne snage u četiri opštine na severu Kosova i Metohije da zauzimaju samo 13 sati, 12,5 sati pre nego što su zvanično objavili da odustaju od tih izbora.

Dakle, oni znaju za svoju odluku. Oni šalju svoje specijalne snage da zauzimaju sedišta opštinskih izbornih komisija, ne bi li isprovocirali sukob, ne bi li mogli da povrede, uhapse, unize Srbe, ali ono što je mnogo opasnije, do čega sada dolazimo po uspostavljanju barikada, njihova jedina namera je pošto ne nameravaju da provedu u delo zajednicu srpskih opština da izazovu ratni sukob, da Srbiju sukobe sa NATO-om, sa celim svetom, da sebe predstave kao žrtvu kao nekog balkanskog Zelenskog, a nas kao agresora, kao nekoga ko je ugrozio, gle licemerja, teritorijalni integritet suverene i nezavisne države Kosovo.

Cela igra je bila u tome. Tada hapse i Dejana Pantića, nešto pre toga Miljana Adžića, pre toga su ranili Sofronijevića, posle toga ide i hapšenje Trajkovića, zbog navodnih ratnih zločina čim je skinuo uniformu kosovske policije, a devet godina, opet gle licemerja, nije bio ratni zločinac.

Tada Srbi ustaju na barikade. Evo ih ovde. Svi ovi ljudi su bili na barikadama. Neki od njih su i vodili barikade i ne samo barikade, učestvovali u tome da to bude vrlo disciplinovano, organizovano. Pokušali su da se čuje njihov glas, pokušali su da se čuje njihov vapaj pred svetom i da objasne zašto su to uradili. Jedan mali deo zapadnog sveta ih je čuo i za nijansu više oni preko okeana nego ovi iz Evrope. To mogu sam da potvrdim, jer sam to u više navrata čuo.

Nažalost, u Evropi, posebno u najmoćnijim zemljama EU, ne samo Srbi, već i Srbija, iako mi je besmisleno da se kunem da u nečemu nismo učestvovali, pošto smo na kraju stali uz svoj narod i nismo ga se postideli, postideli su ga se mnogi u opoziciji, poneki iz vlasti, ja nisam nikada, uvek sam bio sa tim ljudima i uvek ću biti sa njima, jer znam da ono što su uradili uradili su zato što više nisu mogli da trpe zuluma njihovog i zato što više nisu znali šta će sa sobom i kako narodu koji je nezadovoljan, koji je pun gneva, drugačije da odgovore. Ali, u svim depešama, u svim aktima, u svim razgovorima od Brisela, Berlina, pa nadalje Srbija i Vučić su podigli barikade, oni hoće da napadnu nezavisno i suvereno Kosovo. Srbija mora da odgovara za postupke. Onda je prištinski režim to koristio iz dana u dan, želeći po svaku cenu samo da dođe do sukoba, želeći da pokažu da je Srbija zlo kome mora da se stane u kraj, i da se jednom zauvek sa Srbijom završi, u celini, a da se Srbi sa Kosova i Metohije sasvim proteraju.

Moj najteži sastanci bili su Raški, dva ili tri puta sa predstavnicima našeg naroda sa Kosova i Metohije. Oni su bili odlučni da se ne stane sa barikada, spremni da izginu, ali da na barikadama ostanu. Bukvalno sam ih molio da odustanu od toga zato što su nam njihovi životi važniji, jer ja znam da ovi iz NATO-a ne bi trpeli još dugo, iako moram da priznam da su bili korektni, dugo vremena dok smo razgovarali i dok nismo doneli dva zaključka koja su za nas veoma važna. Prvi put imamo formalni i materijalni izvor koji govori o uticaju Srba na dolazak dugih cevi na sever Kosova i Metohije. Ranije je to bio samo potpis Rasmusena i Tačija. Sada imamo zvaničnu izjavu i NATO-a, imamo zvanične garante EU i SAD vezano za ne progon lica koja su učestvovala u barikadama i koja su se protivila prištinskoj samovolji.

Molio sam ih da se pomere sa barikada ne zato što sam se lično osećao ugroženo na bilo koji način, već zato što sam želeo da njihove živote sačuvam, zato što sam želeo da njihova deca ne ostanu bez očeva i znam koliko su hrabri i znam tačno šta se zbivalo za razliku od mnogih od vas i u Kosovskoj Mitrovici i u Zvečanu i u Zubinom Potoku i u Leposaviću. To su bile dramatične noći. To su, ako to smem na takav način da kažem, gradovi prelazili iz ruke u ruku u bukvalnom smislu te reči, kao u filmovima.

Pokušao sam i mislim da je dobro, iako i danas najveći broj njih, ovde na balkonu, nije srećan zbog toga i mislim da sam uradio dobar posao za njih da ih sačuvam od sukoba.

Znate, za sukob nikada nije kasno. Dajte da pokušamo, a nadam se da ga nikada neće biti, da ga ne bude. Dajte da pokušamo da sačuvamo naše ljude. I posle toga uz sve ono da postaje jasno da posle velike ukrajinske ofanzive kreće ne velika, ali određenih razmera ruska kontra ofanziva, postaje jasno da nema lakog rešenja ukrajinskog problema i na zapadu i da postaje sve očiglednije da, to sam mogao da vidim na Samitu u Tirani, gde sam bukvalno bio izložen kao predstavnik Srbije koji jedini predstavlja zemlju u Evropi koja nije uvela sankcije Ruskoj Federaciji žestokim napadima na koje sam odgovorio, odlučno, srpski, onako kako priliči predstavniku građana Srbije, upravo govoreći o svemu što se zbivalo od 1999. godine do 2008. godine.

Tada u septembru mesecu posle toga prvi put dobijamo ono što se naziva francusko-nemačka inicijativa, dobijamo nešto izmenjeni papir 4. decembra prošle godine i taj papir 13. decembra postaje neformalni okvir, neformalni deo pregovaračkog okvira za Republiku Srbiju u okviru pristupanja EU, pošto je Foreign affairs council to jednoglasno prihvatio. Objasniću vam zašto su prihvatili i pet članica nepriznavača. Prošlo ne na brzinu, ali je jasno da je reč o okviru i o tome će se tek razgovarati itd.

Mi smo već na septembarski predlog non pejpera poslali naš non pejper, poslali sve sa čim smo saglasni, sve sa čim nismo saglasni, sve što mislimo da je potrebno da se uradi drugačije i kakav je put ka normalizaciji koju želimo, a želimo je zato što je važno da imamo dobre odnose sa Albancima, zato što je važno da naši ljudi ne stradaju, zato što je važno ne koliko ćemo puta da se busamo u prsa po beogradskim i čačanskim kafanama, već da sačuvamo živote i Stefana Jovanovića i svakog drugog deteta u našoj zemlji, jer na kraju krajeva niko od nas nije poslao decu za Badnje veče ni u Sirinićku župu, niti bilo gde drugo i ne idu naša deca, većine od nas, svakoga dana u te škole, već deca naših sunarodnika.

U ovom sporazumu tada na Sv. Jovana 20. januara oni dolaze u Beograd. Dolazi petorka koju čine, pošto neki kažu – to su niži funkcioneri, fićfirići, pa, pre nego što smo bombardovani 1999. godine dolazili su mnogo niži funkcioneri i to po jedan, a ne pet njih, pa nismo verovali šta će da nam se dogodi, pa nam se dogodilo. Došli su predstavnici najmoćnijih zemalja sveta, zapadnog sveta, dakle, SAD Gabrijel Eskobar, nemačka Jens Pletner…

Strpite se, nemojte da dobacujete, ne kažem ja da će neko danas da nas bombarduje zato što za razliku od nekog drugog vremena, umeli smo pametnije da vodimo politiku, a ne zato što su neki drugi bolji nego što su bili.

Jens Pletner, samo se strpite, Emanuel Bon iz Francuske, Frančesko Tal iz Italije i Miroslav Lajčak kao predstavnik EU u dijalogu između nas i Prištine.

Uprkos svemu što smo dostavili, oni dolaze i kažu - nadam se da ti razumeš predsedniče Aleksandre, kako hoćete, dugo se poznajemo pa ne moraju mnogo i da kriju i da uvijaju u nekakvu formu, mi smo odlučni da rešimo ove probleme, mi smo svi, iako svakog dana to negiraju, oni su svi u ratu, imaju mnogo problema zbog toga i neće da dozvole novu eskalaciju i nove probleme negde na Balkanu. Ja kažem - da naravno to sam razumeo i zato i sa zebnjom sam iščekivao ovaj sastanak.

Onda su u trećoj rečenici saopštili, citiram – poštovani predsedniče, ukoliko se ne prihvati rad na ovoj inicijativi i implementacija ove inicijative, bićete suočeni, citiram – pod jedan: zaustavljanjem pristupnih pregovora sa EU, objasniću šta to znači ljudima, pod dva: ne samo sa prekidom dolaska daljih investicija iz zapadnog sveta u Srbiju, već i sa povlačenjem svih investicija iz vaše zemlje i pod tri: i sa drugim sveobuhvatnim merama koje moraju da pokažu kako oni koji nisu u saglasju sa EU moraju da prođu. Ovaj citat je još u dva navrata ponovljen.

Naravno da smo razgovarali o tome, to sam u razgovoru čak nazvao i pretnjom i borio se za Srbiju mnogo snažnije nego oni koji ne mogu da saslušaju nekoga dok im govori nešto o čemu malo znaju ili što nisu mogli ni da čuju, ni da vide bilo gde. Toliko ih Kosovo i Metohija interesuje.

Onda smo pričali o onome što je važno. U tom razgovoru što sam kasnije jasno rekao bio sam suočen sa dilemom, nije bilo vremena, morate odmah da nam kažete, ja sam na to rekao imamo veliku rezervisanost prema ključnom pitanju, oni naravno, njima sam i rekao koje, ali …

(\_\_\_\_\_\_\_\_\_\_\_: Reci i nama, kada si njima rekao.)

Ja znam da vama pristojnost nikada nije bila snažnija strana. Kada biste malo saslušali, makar do kraja onoga što imam da kažem i da budete pažljivi, a ne nevaspitani, onda biste mogli da čujete. Jer, ja za razliku od svih drugih koji su nešto krili, petljali, došao sam da kažem apsolutnu istinu i pokazaću vam sve najgore stvari samog plana, a neću insistirati na onim dobrim stvarima sa kojima nemam nikakav problem, a ima i takvih.

Samo morate da naučite, šta znači „non pejper“ i da to nije zvanični dokument koji vi usvajate ili ne usvajate. A to, to se uči u školi, verujem imate vremena, mlad ste čovek, vreme je da upišete tu školu pa da to savladate.

Dakle, na to čini mi se da sam izabrao jedino moguće rešenje. Rešenje kojim neću da povredim vitalne interese Srbije, a sasvim je jasno da ćemo biti izloženi velikim pritiscima i velikim problemima.

Poštovani predstavnici srpskog naroda, vratiću se na ovo ponovo, sa Kosova i Metohije i dragi građani na Badnji dan, u Gotovuši kod Štrpca albanski policajac, odnosno izvinjavam se pripadnik tzv. kosovskih bezbednosnih snaga protiv pravno ustanovljenih na Kosovu, ponavljam, baš ih briga za pravo i time ću doreći ono što nisam iz tog razgovora, pucaju na srpskog dečaka Stefana Stojanovića starog 11 godina i dvadeset jednogodišnjeg mladića Miloša Stojanovića. Stefana Tomića iz Klokota, starog 18 godina na Božić je pretukla grupa Albanaca dok se vraćao iz crkve sa liturgije. Lazara Milutinovića starog 15 godina 22. januara pretukla su četvorica Albanaca u Suvom Dolu. Miljan Delević ranjen je 23. januara kada su pripadnici ROSU kod Bistričkog mosta pucali u automobil u kojem se nalazio.

Ovo je samo deo napada koji se u januaru dogodio na pripadnike srpskog naroda. Imajući u vidu baš tu surovu realnost u kojoj oni žive, mislim da ne postoji ništa važnije od nas, nego da pokušamo zbog njih, njihove bezbednosti, njihove sigurnosti da sačuvamo mir da mogu slobodno da se kreću. Svaki minut koji potrošimo ne rešavajući problem, verujući da će on da se reši sam od sebe, da uvek čekamo neko novo vreme, jeste novi minut straha za svako naše dete, bilo u Štrpcu, Klokotu ili Suvom Dolu i za njihove roditelje koji ih ispraćaju u školu.

Za vas koji dobacujete, cokćete i sve vreme to radite, jer bi to valjda trebalo da bude opravdanje hoću li da prihvatim nezavisnost Kosova, dobićete odgovor na kraju za samo nekoliko minuta i nemojte da se sekirate.

U samom planu najteže stvari za nas su, ne moram da vam govorim, 90% onoga što je izašlo u javnost je tačno. Ne mojom krivicom, očigledno da su deo toga, deo plana iz septembra pustili neki iz Međunarodne zajednice koji su to želeli, jer plan koji sam ja dobio nije objavljen. Male su razlike, da vam ne objašnjavam sada, dakle, neko drugi ko je želeo da to izađe u javnost i naravno sa prištinske strane, ne bi li izazvali histeriju u Beogradu i Srbiji, ne bi li opet oni ispali dobri momci, a Srbi krivi za sve i sebe da označe kao nekog ko je sve unapred odbio.

U tom planu u samoj preambuli, možda jedina dobra stvar u kojoj se kaže – polazeći od istorijskih činjenica i ne dovodeći u pitanje različita gledišta strana na fundamentalna pitanja, uključujući i statusna pitanja, gde nam po prvi put omogućavaju da drugačije gledamo na statusna pitanja Kosova u odnosu na ono što oni nazivaju Kosovom, a mi Prištinom. Međutim, sve kasnije de jure i de fakto derogira čak i ovu odredbu u preambuli na koju bismo mi možda mogli da se pozivamo. Kao što vidite, ništa od toga vam ne krijem, naprotiv, govorim vam baš onako kako jeste. A to da će se sa obe strane voditi ciljevima i principima predočenim u Povelji UN, naročito onim koje se odnose na suverenu jednakost svih država, na poštovanje njihove nezavisnosti, autonomije i teritorijalnog integriteta, smatrajući Kosovo, razume se, nezavisnom državom.

Ali, pošto tu nema posebne implementacije oko ovoga, mnogo je opasnija tačka 4. U tački 4. piše, u drugom stavu, u prvom stavu je manje-više to već postignuto, ali u drugom stavu piše – Srbija se neće protiviti članstvu Kosova u bilo kojoj međunarodnoj organizaciji. Protivili se, ne protivili se, u Savetu Evrope, u trenutku kada oni odluče, imaće većinu. Protivili se, ne protivili se, za NATO, imaće većinu. Protivili se, ne protivili, za Evropsku uniju je to njihova odluka.

Malo pristojnosti bi dobro bilo. Zamislite, poštovani građani Srbije, čuo sam da kažu – ne može za NATO. Ne, nego ćete vi da ih sprečite, vi ćete da sprečite NATO da primi Kosovo. Vi ćete da ih sprečite? Toliko bezobzirno i toliko besmisleno! Samo je važno da ljudi to čuju. Da, mi ćemo da utičemo na NATO, da NATO ne primi Kosovo u članstvo. Vi sad to morate da tumačite na ozbiljan način, čak ste naterani da odgovarate sa najvažnijeg mesta u ovoj zemlji na takve besmislice.

Ovde je opasnost, da budem sasvim otvoren, nema druge opasnosti, ima tu drugih stvari u kojima smo bili spremni da razgovaramo, da smo saglasni sa produbljivanjem buduće saradnje u oblasti ekonomije, nauke i tehnologije, saobraćaja, odnosa u vezi sa sudstvom i sprovođenjem zakona, poštanskim uslugama, telekomunikacijama, zdravstvu, kulturi, veri, sportu, zaštiti životne sredine, raseljenim licima, zaključivanju konkretnih sporazuma.

Imamo i sporazume koji govore o diplomama, pasošima, registarskim tablicama, nacionalnim simbolima, itd. O svemu tome već razgovaramo još od 2007. godine, pa 2011. godine posebno, i sve ovo vreme.

Ono što je problem, naravno, to je član 4. stav 2, koji sam vam već pročitao.

Ima još dobrih stvari, gde se govori direktno o dozvoljenoj finansijskoj podršci od strane Srbije, direktnom kanalu komunikacije Srpske zajednice, adekvatan nivo samoupravljanja za Srpsku zajednicu, itd. Ali, čim sam vam ovo pročitao, jasno je o čemu se radi. Postavljeni ste pred izbor. Šta su posledice i šta je naš izbor?

Ono što je dogovoreno to je da se unapred ide sa onim što je obaveza iz Briselskog sporazuma, a to je zajednica srpskih opština. Kao što vidite, Albanci to ne žele da sprovedu u delo. Zajednica srpskih opština ne može biti model neke nevladine organizacije. Zajednica srpskih opština mora da bude ono što je potpisano u Briselu, a potpisan je prvi ili osnovni sporazum, koji u prvih šest od 15 tačaka ukupno govori o formiranju, konstituisanju i funkcionisanju Zajednice srpskih opština.

Dalje, imamo implementacioni sporazum, zatim imamo principe na kojima se formira Zajednica srpskih opština, 22 principa sa značajnim nadležnostima, za nas veoma značajnim nadležnostima, za naš narod veoma značajnim nadležnostima i, ne zaboravite, veoma značajnim za naš narod na jugu Kosova i Metohije, južno od Ibra gde danas po našim poslednjih procenama živi negde oko 52% srpskog stanovništva, nažalost ne više, bilo je nekada i 70% stanovništva, 52% živi južno od Ibra, 48% živi severno od Ibra. Dakle, tu je za tih 52% stanovništva od posebnog značaja.

Imamo i Sporazum o upravljačkom timu, četiri sporazuma koja su prihvaćena i potpisana, jedan potpisom Hašima Tačija, drugi potpisima Ise Mustafe i evropskih pregovarača, dakle, 2013. i 2015. godine. Nema tu šta više da se razgovara, to su prihvaćeni sporazumi. Ono što mene brine, to je da će oni pokušati da ponovo pregovaraju, razgovaraju ne bi li smanjivali nadležnosti Zajednice srpskih opština, jer nisu spremni da to što su prihvatili i potpisali provode u delo. To će biti uzrok i razlog novih problema, ali to je za nas od velikog značaja, jer posle toga je drugačija situacija i sa policijom na severu, jer Srbi se neće pre toga vraćati u bilo kakve institucije niti bilo šta drugo. Dakle, tada postaje mnogo drugačija situacija na terenu, mnogo lakša za kontrolu, mnogo više bezbednosti za naš narod.

Da ja nastavim sa posledicama. Posledice su takve i samo ću kratko da se vratim u istoriju, znajući naravno šta je i moja obaveza, znajući dobro i na šta sam se zakleo, ali dobro poznavajući, verovatno nažalost i ne mojom radošću, najbolje prilike danas u Evropi i svetu, sa tim ljudima sam svaki dan. Svi zajedno u Srbiji nisu prisustvovali pregovorima i razgovorima o Kosovu i Metohiji koliko sam lično prisustvovao. Imam verovatno i najveće iskustvo i znam šta je ono što je moguće, znam šta je ono što nije.

Ja sam pred vas doneo da vam kažem šta će u narednom periodu, pre nego što budete donosili nekakve odluke, jer sada nemamo nikakvih odluka, imamo samo zaključak za koji verujem da ćete onako principijelno biti protiv, iako ni sami ne znate šta biste mu zamerili, ali je za mene važno da vam kažem šta će u narednih nekoliko meseci, pre nego što se ponovo budemo videli ovde, a želim da podsetim građane Srbije da sam jedini predsednik koji je učestvovao u raspravi o Kosovu i Metohiji pred Narodnom skupštinom i pred narodnim poslanicima, jedini ikada od Slobodana Miloševića 1999. godine. Milošević je jedanput na sednicu odbora došao, nikada u plenum, ovi drugi bi došli, izgovorili bi nekoliko reči i napustili sednicu, a ovo je meni četvrti put da učestvujem u raspravi i biću spreman da čujem i da odgovorim na sve vaše primedbe.

Naša politika biće, pod jedan, da gotovo na svaki način i po svaku cenu sačuvamo mir i stabilnost, da se uzdržimo i da ne odgovaramo ni na provokacije, osim ako životi i imovina ljudi ne budu bili ugroženi onako kako su bili ugroženi 2004. godine, kada su naši veliki heroji, razume se, herojski ćutali. Govorim o našim vlastima. Jer, mir i stabilnost nisu parola puka, to je nešto što vraća i donosi život, to je tačka jedan. To je nešto što vraća život u Srbiju, donosi život u Srbiju. To je nešto što nam omogućava da sačuvamo biološki opstanak našeg naroda. Da nismo imali Prvi i Drugi svetski rat i ratove devedesetih, danas bismo imali 16 ili 17 miliona ljudi, kao Holandija bismo bili, a mi smo danas na 40% od toga.

Ne, za razliku od vas koji ste to predali sve i 2004. i 2008. godine, za mene predaja nije opcija i nemojte da dobacujete.

Tačka 2. jeste uporno istrajavanje na formiranju Zajednice srpskih opština, koja mora da bude i pravni i fizički okvir za prava našeg naroda, za njihovo političko organizovanje na Kosovu i Metohiji i za svaku vrstu podrške Republike Srbije koje niko nikada više ne može da spreči, da ne razmišljamo hoće li neko da nam ukine platni promet ili neće, da ne razmišljam kako će da zabrani, da ne razmišljamo kako će da zabrane lekove da dođe do našeg naroda, kako će hrana da dođe, novine i sve drugo.

Pod 3, pri tome nije ređano po značaju, jer videćete da je svaka od deset tačaka koju sam izdvojio kojima ću i sam, a kojima će i Vlada da se rukovodi u narednom periodu su veoma značajne, a možda je trebalo da bude prva, je bezbednost za Srbe na Kosovu i Metohiji. I upravo zato se i borimo za mir, jer bi oni prvi stradali, ne oni koji se busaju u prsa u kafanama, već naš narod na Kosovu i Metohiji. Bezbednost za Srbe je deo i ove tačke mir i stabilnost, deo i tačke Zajednice srpskih opština. Bezbednost za Srbe je nešto što znači da niko ne brine kada dete pošalje u školu, da niko ne razmišlja hoće li neko na prelazu da ga hapsi, samo zato što nosi srpsko ime i srpsko prezime.

Bezbednost za Srbe znači da možemo da se bavimo drugim pitanjima, a to je, pod 4, bolji život za naš narod na Kosovu i Metohiji. Mnogo novca ulažemo. Nekada smo ulagali 300 miliona, nekada 500, sada na različite načine tu ide do gotovo 900 miliona evra. To je, rekao bih, direktnog novca koje dajemo za naš narod, mnogo investicija, što sve imate u izveštaju i što ću tokom rasprave imati priliku da pročitam. Ali, za to će biti potrebno da nastavimo insistiranje čak i na onome što ne mora uvek da nam se dopadne, i mnogo toga nam se ne dopada ni u pravilima koje nameće Berlinski proces, ali na kraju, to će donositi i mnoge dobre stvari za nas. Zato nismo bili spremni da prekidamo razgovore o dokumentima, diplomama, nikada, naprotiv, želeli smo te razgovore, jer to je ideja Otvorenog Balkana, to je ideja svakoga od nas.

Pod 5, za razliku od onih koji vole da uzvikuju parole i da na tuđi račun budu junaci, da, ja sam rekao – Srbija će da razgovara i Srbija će da pregovara, čak i o najlošijim papirima, jer Srbija nema pravo da ponovi iskustva koja je imala u prošlosti. Srbiji su nametnuli Rambuje. Nijedan čovek ne bi prihvatio Rambuje nikada. Milošević se uzdao u to i pomagali su ljudi iz sveta i đidije iz Vatikana da razgovara sa Rugovom, a onda su Rugovu preko noći smenili, sklonili i doveli Hašima Tačija i rekli – imamo nove mlade snage, oni će da prihvate sve, pošto Adem Demaći nije hteo da prihvati. Prihvatili, doveli Srbiju na ivicu provalije i onda je gurnuli u provaliju.

Nije ovo jedino iskustvo, imali smo ih mnogo kada je trebalo Kosovo da nam bude samo demokratsko pitanje, pa smo krenuli tamo 2006. i 2007. godine na pregovore u Beču, pa je rezultat tih pregovora bio nezavisnost Kosova 2008. godine samoproklamovana i podržana od svih onih koji su ih na te pregovore zvali. O svim kasnijim glupostima koje smo napravili, o tome da smo sami tražili vraćanje pregovora iz Ujedinjenih nacija u Evropsku uniju 2009. i 2010. godine, presuda Međunarodnog suda pravde i postavljanje prelaza na Jarinju i Brnjaku prema severu Kosova i Metohije, ne moram ni da pominjem. Da, razgovori, da, pregovori, da, o svim ovim temama o kojima sam govorio, dakle, koje se tiču svih ključnih pitanja od saradnje Srba i Albanaca do razgovora o simbolima, do razgovora o svemu, do razgovora o tome kako i na koji način ko da bude zastupljen u brojnim telima, razgovor tek predstoji po tom pitanju.

Sada pod 6, takođe je moglo da bude prvo, jeste očuvanje vitalnih nacionalnih i državnih interesa.

Pod jedan, i jutros sam slušao gluposti lažnih patriota koji govore o tome da vodimo Srbiju u pravcu atlantskih integracija. Ne vodimo. Nastavićemo da čuvamo svoju vojnu neutralnost, nastavićemo da štitimo svoju vojnu i neutralnost i, za razliku od njih koji su našu armiju uništili, mi našu armiju gradimo i danas je 15 puta snažnija, po blagim procenama ili po lošijim procenama nego što je bila u njihovo vreme, kada su tobož bili veliki protivnici NATO, a u stvari zajedno sa njima radili na topljenju naših tenkova u Češkoj i na uništavanju našeg oružja i oruđa.

Druga stvar je očuvanje našeg samostalnog i nezavisnog odlučivanja, da i dalje budemo zemlja koja će moći samostalno da donosi odluke, da nam se u te odluke ne meša niko ni sa Istoka ni sa Zapada, da ne idemo po mišljenje ni u Vašington, ni u Moskvu, ni u Brisel, da znamo šta je naša politika i da se političke odluke donose ovde u Srbiji, bilo da se donose u Beogradu, Novom Sadu, Nišu, Kragujevcu, ali samo u Srbiji i nikada van Srbije.

Treći deo, oko očuvanja vitalnih nacionalnih i državnih interesa, a ovo nije završetak, završiću, da bi im bilo još jasnije, jeste poštovanje Ustava Republike Srbije. Dobro i bolje od većine onih koji dobacuju znam šta piše u Ustavu Srbije. Znam šta mogu, znam dokle mogu, znam šta sme bilo koji predsednik i znam šta ne sme. Završiću ovaj deo kada budem završavao govor, za nekoliko minuta.

Pod 7, naš životno važan interes je, nisam nikakav ni fanatik, niti fatalista, niti bilo šta slično, niti sam mnogo njima oduševljen, to je da ostanemo na evropskom putu. Reći ću vam i zašto. I lažu kada kažu da je danas 43% ljudi za Evropsku uniju. Nije, mnogo je manje. Zato što su loše uradili istraživanja. Imam istraživanja od preksinoć, dakle, mnogo je manji procenat ljudi. Ali to me neće naterati da kažem ono što bi bila loša politika za Srbiju, zato što evropski put znači mnogo stvari za Srbiju, evropski put znači i investicije i standard, i plate i penzije. Kada sam postao predsednik Vlade prosečna plata u Srbiji je bila 330 evra, danas očekujemo podatke, do kraja februara očekujemo podatke za januar, očekujemo da bude oko 740 evra prosečna plata. U januaru mesecu do kraja godine da pređe 800 evra prosečna plata u Srbiji.

(\_\_\_\_\_\_\_\_\_\_\_\_\_: Tema.)

PREDSEDNIK: Izvinjavam se, stvarno više nikakvog smisla takvo ponašanje, ali stvarno nema. Sedam ili osam puta pokušavam signalom da zamolim da to ne radimo. Jel možete da saslušate bar do kraja jednom i vi iz Demokratske stranke i vi iz Narodne i svi ostali? Izvinite.

ALEKSANDAR VUČIĆ: Taj put nam je potreban i zbog toga što morate da razumete da danas živimo u drugačijoj realnosti. Mi smo danas okruženi svim zemljama koje su u NATO-u, i dalje uspevamo ljubomorno da čuvamo svoju vojnu neutralnost. Ili su u NATO-u ili je NATO tamo. Dakle, nije Bosna i Hercegovina zvanično u NATO-u, samo je NATO u Bosni i Hercegovini. I na delu naše teritorije je NATO, na Kosovu i Metohiji, a svuda oko nas su NATO članice. Samo razmislite u kakvoj smo poziciji.

A gde ćemo da idemo u uslovima rata, sukoba, šta da radimo sa svojom zemljom? Kako mislite da očuvamo rast? Kako mislite da isplaćujemo plate i penzije? Da otpustimo 400.000 ljudi, kao što su neki drugi uradili 2008. godine? Suviše smo truda, energije i rada uložili da se to ne desi, da bi to moglo ponovo da se prihvati.

Ti isti koji danas se busaju junačke grudi, samo da nam ukinu vize, a to je sitnica, kukali bi što ne mogu svaka dva dana da idu van granice ove zemlje i da troše to više para, hvala bogu, koje danas imaju nego što su imali pre 10 godina, kao i to, da smo rekli – ne, nećemo razgovaramo i nećemo da pregovaramo, rekli bi uveli ste nas u sankcije, uveli ste nas u izolaciju, to im bi bila jedina politika. Šta god da ste uradili, u stvari, bili biste im samo krivac, jer samo su tražili krivca, i za sve ono što su oni loše uradili i za sve ono što nemaju dovoljno odgovornosti da na ozbiljan i pošten način pristupe ovoj raspravi, pristupe ovoj diskusiji.

Pod 8, je upravo rast Srbije, posebno zdravstvo i energetika, hrana i vojska. Hrana postaje strateški važna ima je sve manje i biće je sve manje, zato hrana ne samo energenti koji su na početku bili, je nosilac inflacije zbog nedostatka hrane sve više u Evropi, svuda i kod nas, i svuda u Evropi, zato moramo tu da radimo.

Danas imamo samo na deponijama rekordne količine uglja milion i 500 hiljada tona, rekordne količine gasa koje je nemoguće bilo da imamo preko pet stotina kubnih metara gasa što u Srbiji, što u Mađarskoj koja pripadaju Srbiji, imamo rekordne količine akumulacija preko 500 gigabit sati u ovom trenutku, radili smo. Vojska mora da bude mnogo snažnija, mnogo jača, još dva i tri puta snažnija nego što je danas, jer vojska je ta koja je sačuvala i naš narod na Kosovu i Metohiji, zato što su znali da nećemo da dozvolimo pogrom kakav je neka druga Srbija dozvolila 2004. godine. Potrebno nam je razvoj zdravstva, potrebno je da više ulažemo od inovativnih lekova do još novih i novih bolnica i novih kliničkih centara koje moraju da dobiju od Kragujevca, da se završi Novi Sad, Novi Pazar, Užice i mnoga druga mesta.

Pod 9, odluka zašto sam se rukovodio time, da ne kažem, izađite napolje nastavićemo razgovore, jer to je bilo ili kažete nastavljamo razgovore ili kraj. Samo da to imate u vidu, ništa više. Ja sam rekao nastavljamo razgovore, zbog toga možete da mi sudite, ništa nisam potpisao, nigde paraf nisam stavio, nema nijedne druge odluke, ali sam smatrao da je važno i zbog mladih u našoj zemlji kojima su potrebne i direktne investicije, a Srbija je ubedljivi šampion u celom regionu oko 63% investicija u celom zapadnom Balkanu, plus fabrike, novi naučni centri, novi naučno-tehnološki parkovi, nove softverske kompanije, potrebno je da te ljude zadržimo ovde, demografski padamo, neko bi rekao srećom manje nego neke zemlje EU, pa danas Srbija zvanično ima više stanovnika nego Bugarska, verovatno po prvi put od kada su neki proglasili secesiju Kosova i Metohije, zato što je njima otišlo milion i po ljudi za prethodnih 15 godina, a nama je, izgubili smo četiri stotine 90 hiljada ljudi i to najveći deo zbog užasnog prirodnog priraštaja i jako niske stope nataliteta, deo ljudi je krenuo i da se vraća u Srbiju, pronašao novu nadu, treba li sada da je ugasimo i da kažemo, nema problema idemo u izolaciju. Ljudima treba da bude jasno, ne mislim da bi nas neko bombardova i neću nikoga da plašim time, ne mislim da je blizu toga, ni slično, ne pada mi napamet, a shvatićete i po kraju zašto mi ne pada napamet da to radim.

Ali, da li bismo bili evropska parija? Da, bili bismo, gotovo potpuno izolovani, niko sa nama ne bi razgovarao, ne bismo imali pristup nikakvim fondovima, ali manje-više, ne možete da funkcionišete u savremenom svetu sami. Kada smo imali najteže gubitke i kada smo imali najteže ratove, imali smo saveznike, danas niko na nas ne bih gledao kao na saveznika upravo zbog ratnog sukoba koji se odigrava u Ukrajini, kao i zbog činjenice da naravno, Srbija vodeći se svojom, rekao bih i odgovornom, ali poštenim stavom nije uvodila sankcije Ruskoj Federaciji.

Na kraju, pod 10, imamo program Srbije 2025. godine, mi smo rekli biće plata tada između 900 i 1.000 evra, sad sa sigurnošću tvrdimo da uprkos svim krizama, uprkos koroni, uprkos ratu u Ukrajini, da plata će do kraja 2025. godine, preći tih 1.000 evra, prosečna plata u Srbiji, time ulazimo u red svakako ne više siromašnih zemalja i ukoliko uspemo da zadržimo ovaj rast od preko 2%, jer će u evro zoni biti između 0,7% i 0,9%. Stići ćemo i neke zemlje EU i napraviti dobru podlogu za dalje preticanje u budućnosti, a to će nam vraćati ljude. Istočna Srbija nam je prazna, Šumadija nam se prazni, zapadna Srbija se prazni, Beograda nam je suštinski najprazniji jer se popunjava migracijama, a ne decom koju rađaju Beograđani. Tako da sve te probleme možemo da rešimo, ne da rešimo, ali bar delimično da pokušamo da ih dodirnemo ukoliko se budemo ponašali na odgovoran način.

Za kraj, nisam želeo… Ne znam da li vi zaista mislite da svojim dobacivanjem i prilično glupim pošalicama i upadicama čak nekoga i ometate osim što mi date priliku da vam se na još 30 sekundi obratim i pokažem narodu kakvi ste. Mislite da stvarno možete mene da dekoncentrišete. Da li mislite da je to pristojno prema građanima koji slušaju, pa makar mislili sve najgore ili je pristojnost nešto što kao srednje ime nikada ne biste uzeli, a ja da vam tu pomognem ne mogu.

Dakle, nalazimo se u teškom i veoma delikatnom trenutku. Sa jedne strane moramo da pomažemo našem narodu na Kosovu i Metohiji, a sa druge strane moramo da izbegnemo osudu i kažnjavanje i sa treće strane moramo da vodimo računa našim vitalnim nacionalnim interesima.

Ponudio sam kada su se dogodili ovi razgovori, ne mogu nikome da opišem koliko je to bilo teško i zašto bih, niti je vreme za kuknjavu niti za žalopojke, ali sam pokušao, računao sam da nekako su svi osetili šta je to što nam se zbiva i pokušao sam da ponudim svima konsultacije, da vam kažem neke detalje koje nisam mogao ni danas da vam kažem, da vam saopštim koje su to još stvari koje ne mogu javno da govorim, jer u politici postoje stvari koje su javne i one koje ne možete da izgovarate. Razumljivo je. Na to sam od najmanje pet poslaničkih grupa odmah dobio odgovor – ne interesuje nas to, interesuje nas sednica Skupštine, kao da su njihovi predsednici ili oni dolazili nekada u Skupštinu, da vas podsetim, nisu nikada. Kao da je to moja dužnost da radim svaki dan. Ja sam prihvatio, nije problem, doći ću u Skupštinu, odgovoriću.

Žao mi je što niste hteli da čujete sa kakvim se problemima država Srbija suočava. Žao mi je što niste hteli da dobijete informaciju više. Žao mi je što vas to nije zanimalo. Nije problem. Kada smo došli do toga, pošto nemate da usvajate nikakav plan kada bude trebalo da se usvaja, pre toga mora o tome da se razgovara, da se pregovara i tako dalje, tada će o tome da odlučuje Skupština, ako do toga dođe, jer ćemo da vidimo kako će da ide sa ZSO, a onda ćemo da vidimo, a i o svim drugim stvarima ćete biti izveštavani, kako će stvari da idu dalje.

Pošto sam danas prisustvovao, nažalost, cirkuskoj predstavi umesto ozbiljnog pristupa rešavanju našeg problema, jer je svako želeo da se uslika sa nekim imbecilnim transparentom ovde, reći ću narodu da ne bi pomislili da krijem nešto. Na jednom piše – izdajnik, ne znam da li su to mislili na sebe kada su ga držali ili na koga, ali svejedno, suviše je besmisleno.

Držali su transparente sa likom Olivera Ivanovića na kojem je pisalo – odgovaraćete. Odgovaraće oni koji su Oliveru pomagali kada je bio u zatvoru i kada je bio van zatvora i njemu i njegovoj porodici.

Ja sam svog sina u zatvor poslao kod Olivera Ivanovića i da prenese poruku, da ga pozdravi i za razliku od svih vas koji to nosite pomagao mu i njemu i njegovoj porodici, ali, da vam kažem laž je umesto pristojnosti, laž je nečije srednje ime.

Držali su transparente kao da su na stadion došli, kao da je 27. mart otprilike. Ne ultimatumu, ne kapitulaciji, to mi vi kažete. Vi? To mi vi kažete koji ste pustili iz pritvora, iz zatvora 1800 albanskih terorista na čelu sa braćom Azreki, to mi vi kažete? Kurti je samo usput bio tamo, to mi vi kažete koji ste ćutali kao zaliveni 2004. godine kada su nam tukli, ubijali, proterivali narod, i spaljivali crkve i manastire, to mi vi kažete koji ste išli na pregovore sa Albancima i kao rezultat tih pregovora bilo je proglašenje nezavisnosti Kosova, a tada ste jedni otišli u Rumuniju da se sakrijete, a drugi se sakrili iza mitinga i preduzeli ništa. To mi vi govorite? Vi pričate o kapitulaciji?

Pričate čoveku koji se svo vreme protiv toga borio, koji je došao i na taj miting da bi pokazao da je protiv vaše kapitulacije i protiv svačije kapitulacije i koji se uvek borio za srpski narod na Kosovu i Metohiji, koji je uvek bio uz svoj narod na Kosovu i Metohiji, kao i danas, ali koji dobro vodi računa i zna šta je interes našeg naroda na Kosovu i Metohiji i cele naše Srbije. I, kad smo kod toga, pošto govore o kapitulaciji, kapitulacija, a o tome ćemo pogotovo.

Što se kapitulacije tiče, ja sam rekao nekoliko puta, znam ja šta je moj posao, i za razliku od drugih koji su bespotrebno, ponekad, nekada su morali, uvodili Srbiju u sukobe, moje je da čuvam decu ove zemlje, da čuvam majke, da čuvam žene, sestre, ćerke, da čuvam budućnost ove zemlje i to ću da radim, ali dođe, a videćemo hoće li ili ne, ako dođe do toga, Kosovo u UN ili ne, i da završim sa tim. Za razliku od vas za mene, kao predsednika Srbije Ustav je sveto pismo, kapitulacija i predaja nisu opcija i znam šta ću da učinim i da završim sa tim između svog ostanka na vlasti u mandatu, koji mi je Ustavom zagarantovan, koji ne možete da skratite, smanjite i promenite, znam šta mi je činiti, jer ne postoji izbor Vučić ili Srbija.

Vučić je uvek na strani Srbije, izabraću Srbiju, a Vučić nije važan. Živela Srbija! Predaja nije opcija.

(Aplauz)

PREDSEDNIK: Zahvaljujem predsedniku Republike.

I vi što mašete transparentima, tim posterima i vi možete slobodno da sednete.

Jesu to sve prijave po Poslovniku?

Jedna, dve, i vi isto.

Može, naravno svako će da dobije reč kao i svaki put, ali za to se uredno javni za reč, a ne viče se i ne urla. Jel tako Milivojeviću i Novakoviću? I vi i Zeleni, i iz DS, i DSS i svi ostali koji ste morali prosto da se oglasite pod 20 puta da dobacujete. Može lepo da se dobije reč.

Prvo Obradović.

BOŠKO OBRADOVIĆ: Hvala predsedavajući.

Poštovani građani Srbije i kolege narodni poslanici, pozvao bih se na član 97. Poslovnika Narodne skupštine koji u stavu 3. kaže, citiram – predsednik, odnosno predstavnik poslaničke grupe pre otvaranja pretresa ima pravo da predloži duže vreme pretresa za poslaničke grupe vremena utvrđenog u stavu 1. ovog člana.

Dakle, već smo bili svedoci gospodine predsedavajući da je predsednik imao uvodnu reč, što je sasvim na mestu, od 90 minuta, i ne sumnjam da će svakome od nas odgovarati otprilike toliko i to naravno neće biti ravnopravno vreme za sve učesnike u ovoj raspravi.

Mislim da bi bio osnovni red na Narodna skupština većinom glasova, kao što i predlaže stav 4. ovoga člana produži, odnosno poveća vreme za raspravu da bismo svi mogli da govorimo o jednoj izuzetno važno pitanju, najvažnijem nacionalnom i državnom interesu danas ravnopravno sa predsednikom Republike, koji ponavljam, jer građani to ne znaju, jedini nema ograničenje u dužini svoga govora za razliku od svih nas ostalih koji danas učestvujemo na sednici, pa mislim da bi ovo bilo elementarno demokratski pošteno, a vi odlučite da ili ne.

PREDSEDNIK: Sada ću da vam kažem nekoliko stvari na ovu temu.

To da imate problem što uopšte govori predsednik Republike razumeo sam ja i prošli put. Sada nam to kažete unapred.

Dakle, sednicu tek što smo započeli, vi nam unapred kažete da imate problem sa tim što govori, što odgovara. Što onda tražite sednicu i što onda tražite da se bilo šta radi u prisustvu predsednika Republike? Očekujete verovatno da sedi da vas gleda samo? I to je po Poslovniku vašem, onaj koji ste vi pisali, kažete, regulisano na neki loš ili ne znam kakav način.

Što se tiče duplog vremena, mi smo juče Kolegijum održali. Sve poslaničke grupe su bile uredno pozvane. Bila je pozvana i vaša. Vi, doduše, niste lično prisustvovali, ali jesu vaši predstavnici.

Što se tiče duplog vremena, pitala je, ali ne vaša, nego jedna druga poslanička grupa, za tu stvar. Da ne pričam sada da su glavna pitanja i glavne brige bile svih vas sa desne sa te strane da li će da bude pauza, da li ćemo da ostanemo mnogo do kasno uveče i da li ćemo da radimo za vikend. To su bile glavne brige, ali na pitanje duplog vremena, a samo nemojte da vičete i da dobacujete, pošto ste pitali sada ovo, a razgovarali smo o tome i juče, i pošto nećete da budete korektni, evo, ja ću da vam sada kažem. Rekao sam i juče i ponoviću sada i vama - nikakvog smisla nema, svrhe nikakve nema da vi tražite duplo vreme, a vi ste to tražili lično i prošli put i onda vi ne budete tu ni u onom osnovnom vremenu. Vi na sednici ne budete ni ono elementarno, ono što se podrazumeva. Kakve to svrhe ima? Kakvog to smisla ima?

Da mi ne bi kazali sada kako lažem, ja sam uzeo evidenciju našeg elektronskog sistema. Prošli put mi sednicu počnemo u 10 sati ovde, radni dan i bude tu predsednik Republike, parlamentarna većina, podrazumeva se. Vi koji ste tražili dvostruko vreme, znate kada ste se evidentirali u sistem da ste stigli u salu? U 17.58 i onda ćete vi da tražite duplo vreme jer nemate dovoljno prilike i mnogo ste zainteresovani za sednicu i za Kosovo i Metohiju, a kao da ste smenu organizovali, štafetu primopredaje. U 18.28 izađe, na primer, Đuta Jovanović, izvuče karticu, izađe iz sale i ne vrati se uopšte i onda da krenemo redom.

Pa nema poslaničke grupe, ali bukvalno poslaničke grupe, računajući i vašu - Dveri, računajući i Zavetnike, DSS i vas Zelene, da nije bio po poslanik barem da se nije pojavio ni sekund za ceo dan i onda ćete vi da tražite duplo vreme rasprave? Toliko vam je potrebno i značajno.

To je tačno i, za razliku od nekih koji su bar javili ujutru da neće da dođu, svi ostali se nisu javili uopšte. Da ne pričam kako to izgleda kada završite i vi, gospodine Kovačeviću, izlaganje u 13,30 izađete napolje i ne vratite se uopšte i kolega iza vas i svi tako.

Znači, prošli put… Ovo samo govorim da bi ljudi razumeli kako se ponašate i kako se odnosite prema ovom mestu.

Dakle, ja ću ovo da stavim na glasanje, ali prošli put sam glasao za to, a sada neću iz ovih razloga koje sam vam upravo objasnio.

Nemojte uopšte da vičete i nemojte da dobacujete. Čuo sam i one užasne stvari koje ste vikali malopre dok je govorio predsednik Republike, a čujem vas i sada.

I, zamolio sam vas, kada već o Kolegijumu pričam, juče sve da ovo bude pristojno, civilizovano, kako dolikuje i mestu i temi.

Stavljam na glasanje ovaj predlog, da bude dvostruko vreme za raspravu.

Zaključujemo glasanje: za – 61, protiv – sedam, nije glasalo – 163, od ukupno 231.

Dakle, predlog nije prihvaćen.

Po Poslovniku, Milenković – Kerković.

Izvolite.

TAMARA MILENKOVIĆ KERKOVIĆ: Uvaženi predsedniče, prema članu 100. Poslovnika, predsednik Narodne skupštine kada predsedava sednici Narodne skupštine ako želi da učestvuje u pretresu, prepušta predsedavanje jednom od potpredsednika Narodne skupštine.

Vi ste sada učestvovali u diskusiji, a niste se obraćali kao predsednik.

Dakle, uvažavajte bar prisustvo vašeg predsednika SNS-a, pa uđite u skupštinsku govornicu i odatle se obraćajte drugom poslaniku.

Dakle, ovo radite mnogo puta.

PREDSEDNIK: Gospođo Kerković, nisam ja ni u kakvoj diskusiji učestvovao…

TAMARA MILENKOVIĆ KERKOVIĆ: Imam dva minuta, predsedniče.

PREDSEDNIK: Ako hoćete da me saslušate samo.

Ni u kakvoj diskusiji nisam učestvovao. Ja sam dobio pitanje od predsednika vaše poslaničke grupe koje se ticalo vremena…

TAMARA MILENKOVIĆ KERKOVIĆ: Ne možete me prekidati.

PREDSEDNIK: … i ja sam njemu odgovorio na to što je on mene pitao, a tiče se vođenja sednice.

TAMARA MILEKNOVIĆ KERKOVIĆ: Vi to uvek radite.

Molim vas, dođite u klupu da razgovaramo. Ne možemo ovako da diskutujemo.

PREDSEDNIK: Ne mogu iz klupe da odgovaram na pitanja koja se tiču vođenja sednice.

TAMARA MILENKOVIĆ KERKOVIĆ: Nikada u klupu niste došli… (Isključen mikrofon.)

PREDSEDNIK: Da li vas zanima da se Skupština izjasni? Ima li potrebe?

(Tamara Milenković Kerković: Da.)

Izjasniće se.

Još jedna povreda Poslovnika. Hajde da vidimo šta ste hteli i da lepo pređemo na prijave ovlašćenih predstavnika poslaničkih grupa.

Svi će da dobiju reč, kao i svaki put. Svi predstavnici svih grupa, svi će da dobiju reč i uopšte nema potreba ni da vičete, ni da galamite, ni da dobacujete.

Po Poslovniku, Miroslav Aleksić i da završimo sa tim.

MIROSLAV ALEKSIĆ: Zahvaljujem, predsedniče.

Poštovane kolege poslanici, poštovani građani Srbije, ukazujem na povredu člana 121. Poslovnika Narodne skupštine.

Vi ste, gospodine predsedniče, juče, 24 sata pre održavanja sednice, dobili Predlog rezolucije koju je podnela Narodna stranka, o osnovnim principima za dalje političke aktivnosti radi zaštite državnog i nacionalnog interesa na Kosovu i Metohiji i bili ste dužni, u skladu sa ovim članom, da danas to stavite na dnevni red, na odlučivanje, da li će se prihvatiti i raspravljati o njoj ili ne.

U ovim trenucima, posle ovakvih priča predsednika države, i te kako nam je potrebno da zajedno donesemo pregovarački okvir, sa jasnim ograničenjima dokle se može ići, a dokle ne.

Predsednik je završio obraćanje i nije rekao da neće prihvatiti članstvo Kosovo u UN. Ako smo svi za to, ako smo svi protiv priznanja Kosova, hajde da izglasamo to.

PREDSEDNIK: Aleksiću, da li ste vi uopšte slušali i šta radite to sada?

Zbog nekog elementarnog reda, čovek govori ovde, a vi na četiri metara od njega slušate, nadam se da slušate, i sada se javljate da odgovarate na to i pri tom neistinu govorite? Da li ste se zbog toga javili po Poslovniku ili vas zaista zanima ona vaša rezolucija?

(Miroslav Aleksić: Zanima nas rezolucija.)

Sada ću i vama da kažem koliko vas zaista zanima.

Znači, ovo je, pod jedan, posebna sednica. Zna se kako se utvrđuje dnevni red i kako to jedino može. To što piše, pročitajte.

Tu vam piše da se dnevni red utvrđuje tako što ga ja dostavim u sazivu za sednicu. Nema nikakvog odlučivanja na sednici samoj o dnevnom redu. Dakle, pročitajte Poslovnik još jednom, koji ste pisali sami.

Još jednu stvar da vam kažem ako ćemo o korektnosti i odnosu. Juče na Kolegijumu vaš predstavnik počne rečenicu bukvalno rečima – mi znamo da ovo ne može da bude na sednici sutra, mi znamo da je određen dnevni red, a znamo i da nije određen dnevni red na ovaj način da opet ne bi moglo, ali evo samo da vam kažem da smo neku rezoluciju podneli.

To sam hteo da vam kažem, da čujete, kada me već pitate i to ja mislim o vašem članu 121, ali vas pitam da li želite da se izjasnimo?

(Miroslav Aleksić: Da.)

Izjasnićemo se, nikakav problem nije.

Sada po redu.

Da li predsednici, odnosno ovlašćeni predstavnici poslaničkih grupa žele reč?

Ako žele oni, neka se prijave, pa ćemo mi, kao što Poslovnik nalaže i kao što je red i pravila jasna, da dajemo reč po redosledu.

Reč ima Jahja Fehratović.

Izvolite.

(Aleksandar Jovanović: Pominjete me ovde, imam pravo na repliku.)

JAHJA FEHRATOVIĆ: Zahvaljujem.

Uvaženi predsedavajući, …

(Aleksandar Jovanović: Pominjete me, imam pravo.)

Ja ću zamoliti kolege da budu pristojni, da nama dozvole da se obratimo.

PREDSEDNIK: Gospodine Fehratoviću, ja se vama izvinjavam. Nadoknadićemo ovih 20 ili koliko već sekundi.

Još jednom, svi ćete, apsolutno svi, dobiti reč, ali postoji red. Nemojte samo da vičete.

(Aleksandar Jovanović: Ne vičem. Nemojte da kršite Poslovnik.)

Nemojte da vičete i da govorite u glas sa mnom.

I prošlu sednicu ste počeli tako što ste vikali.

(Aleksandar Jovanović: Imam pravo na repliku, po Poslovniku.)

Ne.

Dakle, nemate. Nemojte to da radite.

Prošli put smo sednicu počeli, Jovanoviću, tako što ste vi vikali. Prošli put je drama bila oko toga da li vam je neko seo na mesto. Zašto sada opet moramo da slušamo vas da vičete.

Dozvolite Jahji Fehratoviću da govori.

Gospodine Fehratoviću, da li možete vi da govorite?

JAHJA FEHRATOVIĆ: Ja ću pokušati, ali stvarno nema smisla, kolege.

PREDSEDNIK: Molim vas da pokušate, pa ćemo da nastavimo dalje.

JAHJA FEHRATOVIĆ: Nema smisla, stvarno. Zaštoa uvek kada govore poslanici manjina dolaze ovakve stvari? Zašto to ne ostavite kada govore poslanici većine? Nije u redu. Ja protestujem. Poštovani predsedavajući, ovo nije prvi put. Kada god poslanici manjina govore, mi imamo ovakve situacije. To nije u redu. To nije pošteno. Molim vas, kolege, ostavite to za malo kasnije.

(Aleksandar Jovanović: Neću, rekli su da nemam pravo na repliku. Hoću pravo na repliku. Imam pravo na repliku, vi mene pominjete.)

Ali vi to ostavite za posle, stvarno. Nije u redu.

PREDSEDNIK: Ako može ikako Ćuta Jovanović da ne polemiše sa gospodinom Fehratovićem, koji sada govori. Vi ćete reč da dobijete posle. Nikakvog smisla nema ovakvo ponašanje, apsolutno nikakvog.

Nemojte da ometate drugog narodnog poslanika. Glavna je stvar da li ćete vi da budete u centru pažnje, ali nemojte da ometate drugog narodnog poslanika.

Nastavite molim vas.

JAHJA FEHRATOVIĆ: Hvala.

Zamoliću vas samo da mi se uvaži da imam vreme od početka.

Poštovani predsedavajući, poštovani predsedniče Republike Srbije, ja sam nekoliko puta prisustvovao razgovorima koje ste vodili sa rahmetli akademikom muftijom Zukorlićem. Sećam se, svakog puta ste spominjali rečenicu „stavite se u moje cipele“. Iskren da budem, ne bi se mogao danas staviti u vaše cipele, a verujem da se ne bi mogao staviti niko od narodnih poslanika koji danas ovde prisustvuju, ni pozicije, ni opozicije zato što ste vi danas u jednom od najtežih momenata i situacije u kojoj se može naći bilo koji čovek, a posebno državnik, jer rešavate stvari koje su nasleđeni tereti, koje nisu uzrok onoga što ste samo vi delovali, već što je nasleđe generacija.

Isto tako, voleo bih da se narodni poslanici većine srpskog naroda ponekad stave u cipele nas manjinskih naroda i poslanika manjinskih naroda i da poštuju kada govorimo, jer svakog puta kada mi počnemo govoriti dešavaju se ovakvi performansi.

Ono pitanje koje je pred nama danas je jedno od najozbiljnijih pitanja s kojima suočavaju narodi Balkana. Ja ću reći narodi Balkana. Jeste ovo primarno pitanje koje se tiče najviše srpskog i albanskog naroda, ali svesni smo istorije i situacije da to ipak jeste „balkanski čvor“ i da sve ono kako se god odradi može imati veoma velike posledice na celi Balkan.

Zato nas ohrabruje što ste ostali dosledni, što ono što ste nam rekli prethodni put kada ste bili ovde, da nikada nećete vraćati majkama ni albanske ni srpske nacionalnosti decu u kovčezima, i dalje je kontinuitet delovanja i strategije i zato nas ohrabruje ovo što je prva tačka strategija, tj. sačuvati mir, stabilnost i bezbednost građana. To je suština.

Mi kao manjinski narodi, kao manjinski poslanici, ne možemo mnogo uticati na odluku većine u ovom parlamentu, ali zato možemo biti kao onaj mrav iz priče o Abrahamu, odnosno Ibrahimu Alej Selamu koji je video požar, pa je krenuo da gasi taj požar. Kada su ga pitali: „Dobro kako ti malehan tako, šta ti možeš poneti vode“, on je rekao: „Moje je da ja uradim što je do mene, da ja krenem da gasim požar, a božije je da ocenio to“. Mi kao poslanici bošnjačkog naroda, koji realno u ovom parlamentu nemamo većinu, kao što vi rekoste, ne može ni Srbija sprečiti ako većina hoće da prihvati u NATO, u UN itd. Kosovo, nemamo moć da presudimo.

Imamo moć da kažemo svoj stav i da pozovemo i poslanike pozicije i opozicije, pre svega srpskog naroda, kao njihove sugrađane, da se krajnje ozbiljno odnose prema ovoj temi.

Nisu oni odgovorni samo za srpski narod, odgovorni su i za manjinske narode u ovoj državi, odgovorni su za svakog građanina ove države i zato smatramo i dajemo sebi za pravo da kažemo da ne sme biti politikanstva na ovim temama, da ne sme biti jeftinih političkih poena na ovim temama. Vi ste gospodo i pozicija i opozicija odgovorni i za vaš narod i za naše narode. Zašto? Zato što ste većina, zato što ćete vi ili gasiti požare ili ćete ih potpaljivati.

Mi smo ti koji ćemo možda najviše snositi posledice. Kad kažem „mi“, mislim na sve građane Republike Srbije. Mislim tu i na srpski narod, mislim i na Bošnjake, mislim i na Rome, mislim i na Aškalije, Egipćane i na sve manjine. Posebno spominjem i Egipćane, Gorance i Aškalije zato što i oni žive na Kosovu pored albanskog i srpskog naroda.

Trebamo promišljati zaista odgovorno jer ovo pitanje nije pitanje koje samo mi rešavamo, koje se samo tiče nas i zato zaista je odgovorno i važno da se ovome krajnje principijelno odnosimo, da ne razmišljamo emocijama, već zdravorazumski. Da ne razmišljamo onako ako bi možda bi u određenim situacijama uradili, a da ne razmišljamo o posledicama tih situacija. Zato ovako temeljito, kako ste nam obrazložili šta mogu biti posledice jedne i druge situacije zaista je važno da čujemo i mi i da čuju i građani Republike Srbije.

Onaj ko je spreman da na sebe, na svoje breme, natovari krv nevino stradalih ljudi ako krene da se raspaljuje požar, mora snositi posledice. Ja ću podsetiti na još jednu univerzalnu maksimu, iako je ona iz Kurana, koja kaže: „Ko ubije jednog nevinog čoveka, kao da je ubio celo čovečanstvo. Isto tako, ko spasi jednog nevinog čoveka, kao da je spasio celo čovečanstvo“.

Zato, drage kolege poslanici, mi ovde i ovih dana smo najodgovorniji da li ćemo spašavati ljudske živote ili ćemo ih gurati u propast, u ono što smo preživljavali devedesetih godina. To nije ni malo laka odluka, to nije ni malo jednostavna odluka, ali je pre svega važno da se imaju odluke. Ovo što smo čuli o celom procesu i ono što smo pročitali u Izveštaju svedoči o tome da se jako puno radilo, da se jako puno delovalo i da se iz nemoguće situacije vadilo apsolutno ono što je najviše moglo da se uradi u tom trenutku i da je cela poenta u tome da se sačuva mir, da sačuva stabilnost, da se nastavi sa prosperitetom, ekonomskom stabilnošću, da se ne dogodi generacijama naše dece da pokušavaju nekako doći za vizu da odu u neku zemlju EU, a da ne mogu. Da se ne dešava da čekamo u redovima za hleb i ulje kako se dešavalo devedesetih godina, da se ne dešava da se masovno otpuštaju radnici sa poslova i da ne znamo kako ćemo preživeti. To su odluke koje zdravorazumski trebamo donositi.

Naravno, ja ću na kraju samo citirati samo još jednu misao Napoleona Bonaparte, koji je rekao: „Sa bajonetima možete učiniti sve, osim da sednete na njega“. Dakle, na kraju dana, koliko god mi govorili, pokušavali sa bajonetima, opet se mora sesti za pregovarački sto, opet se mora nešto dogovarati. E sada, bolje je i pametnije i mudrije dogovarati pre nego ti bajoneti budu na nekom megdanu, na nekom bojištu. To može najviše doprineti i doneti dobra građanima Republike Srbije.

Zato ćemo mi kao Poslanički klub stranke „Pravde i pomirenja“ – Ujedinjene seljačke stranke – Vojvođanskih Hrvata podržati ovaj izveštaj i napore koji idu prema miru, prema stabilnosti, bezbednosti i prosperitetu Republike Srbije. Hvala.

PREDSEDNIK: Zahvaljujem, gospodine Fehratoviću.

Onih dva minuta, koliko su već vikali i smetali, nećemo vam računati u vreme.

Reč ima Radomir Lazović.

RADOMIR LAZOVIĆ: Hvala za reč, predsedavajući.

Poštovani građani, ja se uvek trudim da radim nešto pozitivno, da nađem nešto ako ne mogu pozitivno, onda makar nešto sa čime se barem slažem i sa političkim istomišljenicima od kojih sam čak ovoliko daleko.

Evo, ja bih se složio danas na primer da se mi zaista nalazimo u jednom važnom trenutku za Srbiju. Takođe bih se složio i sa time da ovaj francusko-nemački predlog, koji je kasnije postao i predlog EU i SAD, nešto što izuzetno važno, od najveće važnosti u ovom trenutku za pregovore, samim tim i za budućnost našeg društva, pa se onda postavlja pitanje - gde je on? Zašto ste ga sakrili? Zašto niko od ovih ljudi u ovoj sali 250 narodnih poslanika nije imao mogućnost da u njega ima uvid? Mi se slažemo ovde i vlast i opozicija i međunarodna zajednica, svi se slažemo da je to važno, i desnica i levica, važan je taj predlog.

Jel smo vam odgovorili da hoćemo da dođemo na te konsultacije koje ste objavili preko medija, preko medija ih otkazali, preko medija sami sebi odgovorili, nikada poziv niste uputili? Jel smo hteli da vidimo taj predlog? Gde je on? Što se pobegli opet kao što bežite svaki put? Dođete ovde da nas zatrpate nekakvim kvalifikacijama i nevažnim stvarima umesto da govorimo o suštini i o planu. Plan vam je 10 tačaka. Građani, nadam se da se pažljivo slušali. Ja sam pokušao pa sam vas, izvinjavam se, prekinuo. Znate zašto sam vas prekinuo? Nije mi bilo najjasnije šta je 10. Nešto vam se preklapa. Nešto vam baš nije jasno. Kažete - mir i stabilnost. Zar ima iko ko nije za mir i stabilnost? I kažete - bezbednost za Srbe. Da li ima neko ovde ko nije za bezbednost i za Albance i za Srbe, za sve ljude? Kažete - bolji život. Kažete - bićemo bogati. Koje su vam to tačke? Nešto vam se preklapa. Nema plana. To ste smislili sada ovde za ovu sednicu na brzinu. Isfušarili ste to gospodine.

Mi očekujemo ovde da govorimo o planovima, o akcionim planovima, o načinima infiltracije planova…

PREDSEDNIK: Obraćajte se pristojno i sa uvažavanjem drugima koji su u Skupštini.

RADOMIR LAZOVIĆ: Za naš Zeleno-levi klub Ne davimo Beograd neprihvatljivi su tajni pregovori. Zahtevamo, gospodine predsedavajući, ovog puta se obraćam vama, mislim da bi bilo jedino normalno da se u ovom trenutku proglasi pauza, da se održe konsultacije, da se na njima pokaže sporazum o kome govori predsednik kako bi svi poslanički klubovi imali u njega uvid i da sutra nastavimo sednicu. Ukoliko želite zaista da to uradite evo vam prilike, gospodo. Hajde da vidimo šta tu piše. Nemojte nam davati na kašičicu član koji vama treba, član za koji ste vi zabrinuti. Mi uvažavamo vaše mišljenje da budete zabrinuti i da mislite da je nešto važnije od nečeg drugog. Ali, dozvolićete možemo sa time i da se ne slažemo. Možda tu ima nešto što mi mislimo da je drugačije i što je važno za građane Srbije.

Kako bi građani razumeli, ovde nema ništa, u tom izveštaju koji govorite, nema ništa ni od tog plana koji ste pominjali, nema ništa ni od francusko-nemačkog predloga. Mi se izjašnjavamo o nekom tehničkom izveštaju.

Tako da zaboravite na tu blanko podršku po koju ste došli. Pošto je sporazum tajna, mi se danas opet bavimo Aleksandrom Vučićem i njegovim fantastičnim tumačenjem realnosti, gospodo. On je danas tu da traži blanko podršku, a ne podršku za francusko-nemački predlog i za potpisivanje ili nepotpisivanje. On će nam reći šta u sporazumu piše. On će da nam tumači šta je važno, šta nije. On će da nam prepričava na kojoj stolici je sedeo u Briselu. On će da nam dolazi kao pobednik da nas ponovo spašava. On je jedini prijatelj svetskih lidera. Dobro bre čoveče dosta bre više. Dosta više. Dajte sporazum da vidimo.

PREDSEDNIK: Lazoviću, ja sam vas jednom lepo zamolio da se obraćate na pristojan način i sa uvažavanjem.

RADOMIR LAZOVIĆ: Razlog zašto 10 godina …

PREDSEDNIK: Jel me slušate, Lazoviću?

RADOMIR LAZOVIĆ: Ne slušam vas.

PREDSEDNIK: Ne slušate me? Obratite pažnju, pošto je moja obaveza da vodim računa o tome šta vi govorite, na koji se način ponašate, pa me samo zanima da li vi vodite računa o tome.

RADOMIR LAZOVIĆ: Što me prekidate? Jeste li završili sada?

PREDSEDNIK: Ne. Pošto ste me pitali za konsultacije, jeste li vi bili na konsultacijama juče?

RADOMIR LAZOVIĆ: Ide mi vreme, gospodine. Morate ovo da promenite. Ništa vas nisam pitao.

PREDSEDNIK: Niste me pitali za konsultacije?

RADOMIR LAZOVIĆ: Znači, ništa vas nisam pitao. Nemojte da mi odgovarate sa mesta. Siđite dole pa pričajte i diskutujte sa mnom.

PREDSEDNIK: Nemojte da vičete. Samo lepo pričajte. Samo lepo, polako, razložno pričajte i nemojte da vičete.

RADOMIR LAZOVIĆ: Zašto oni viču? Dosta. Dosta.

U redu. Dozvolićete da nastavim da govorim.

PREDSEDNIK: Nastavite, ali samo lepo i pristojno.

RADOMIR LAZOVIĆ: Razlog zašto su u prethodnih 10 godina pregovori o Kosovu vođeni tajno jeste činjenica da se oni ne vode u interesu građana Srbije i u pravcu pomirenja, rešavanja problema i stvaranja mira u regionu, već u pravcu ostanka gospodina Vučića na vlasti. Ustupci koje Srbija pravi u pregovorima jesu nagrađeni. Nemojte imati sumnje, ali ličnom i političkom korišću Aleksandra Vučića i SNS. A to je ono što on želi da sakrije. Zato su pregovori tajni, zato nema ulogu opozicija koja može biti kontrolna u ovom slučaju. Tokom ovih godina slušamo šta sve može biti tumačeno kao priznanje, šta Srbija nikako ne sme da uradi kako ne implicitno ili eksplicitno, faktički ili de jure priznala Kosovo, ali se vremenom u zvaničnoj politici Srbije vrlo lako menjalo šta se smatra priznanjem Kosova.

Podsetiću vas da je priznanje bilo ako se ispred govornika nalazi ime pa fali ona zvezdica, pa vam je to bilo priznanje jedno vreme. Priznanjem se smatralo članstvo u međunarodnim organizacijama, pa kada je primljeno i u Međunarodni olimpijski komitet, FIFA, UEFA, MMF i sve ostalo, evo imam ovde spisak svih članstava, sada to više nije važno, sada je nešto drugo crvena linija. Učešće Srba u kosovskoj policiji, a bogami i politici, pravosuđu ili na izborima se našlo u Briselskom sporazumu i potpisano je i to više nije priznanje. Vučićeva crvena linija i mnogih drugih, priznajem, je UN, ali je članstvo u EU, gde mogu biti članice samo države u redu onda, u Savetu Evrope u redu.

Zašto ovo pominjem? Za nas je važno da vidimo šta piše u ovom sporazumu, kako bi znali da o njemu možemo da diskutujemo, ali pominjem ovo zato što stalno pomeranje crvenih linija i uopšte taj koncept ne služi ni zaštiti nacionalnih interesa, ni iznalaženju dugoročnog rešenja nego se njime trguje kako bi SNS i Aleksandar Vučić na čelu izgradila svoje pozicije i manipulisala javnošću, a ne da bi se pregovaralo o srpskim interesima.

Svaki put nova drama, svaki put nova kriza, pokrenu se emocije, bubnjevi, sablje se vade… Ej, bre, pokretali su artiljeriju. Da li vi mislite da ste nekog sa time zastrašili? Delujete smešno u tome, čoveče.

Ljudi na Kosovu žive sve lošije dok to radite, jer nema iskrene želje da se postigne sporazum koji će biti trajno rešenje onoga što bi moglo biti saradnja i prosperitet za sve ljude i zato dok god je Aleksandar Vučić jedini koji vodi tajne pregovore i podmeće nam ovakve stvari umesto plana za dalje, a nemojte, molim vas, da mi kažete da je plan za dalje – imaćemo bolji život, bićemo svi bogati. Ako je to plan, stvarno je smešno.

Nema šanse da se dođe do rešenja za Kosovo. U zabludi su oni koji misle. Rešenje bi trebalo da bude dugoročno, kojim bi bili zadovoljni Srbi i Albanci i koje bi vodilo ljude napred, u prosperitet, a ne u stalne sukobe i tinjajuće konflikte.

Članstvo u EU mogla bi biti prilika za nas, ali je Aleksandar Vučić najveća prepreka evropskim integracijama, jer kako neko ko je na vlasti zbog zloupotrebe medija i zbog krađe glasova može sada odjednom da se bori za standarde EU u kojoj su mediji slobodni, a glasovi se ne kradu? Kako neko sa dubokim vezama sa kriminalom može odjednom da se sada bori protiv kriminala? Pa, niste nas ubedili, gospodine.

Obratio bih se i predstavnicima međunarodne zajednice, uvaženim ekselencijama ako su tu, a ako ne, onima koji prate. Kakvu to poruku šaljete Srbiji kada vam je jedina adresa za pregovore Aleksandar Vučić, čovek za koga znate da je uzurpirao ovlašćenja predsednika? Srbija nije despotija, nije kraljevina. Ona nema upravnika da se sa njime sve dogovorite. Mi smo demokratija i imamo parlament. Imamo izabrane predstavnike građana. Mi ne damo Srbiju. Mi predstavnici proevropske opozicije zagledani smo u visoke standarde demokratije u zapadnim društvima, u uređenim društvima i takve standarde želimo i ovde.

Ako je neko dogovorio nešto drugo, nešto ispod toga, mi na to ne pristajemo, gospodo, i jasno kažemo da je greška voditi tajne pregovore sa čovekom koji je uzurpirao sve institucije našeg društva.

Mi želimo da se karte otvore, a ne skrivaju, želimo da vidimo da li je u ovom francusko-nemačkom predlogu zaista nešto dobro za Srbiju, da li se u njemu nalaze rešenja za prevazilaženje problema na Kosovu, da li će on doneti dugoročnu stabilnost Srbije u regionu, da li će omogućiti suštinsku autonomiju i zaštitu Srba, da li će voditi pomirenju, da li će voditi suočavanju sa prošlošću, kao i saradnju srpskog i albanskog naroda, a ako nije tako želimo svojim predlozima da učinimo da bude tako.

Ako ste nas isključili i sakrili sporazum, kako mislite da to uradimo?

Nemojte gristi dolju usnu, gospodine. Govorim ovde nešto važno. Nema potrebe da se ljutite. Vrlo nam je jasno šta radite. Okupirali ste ovu državu.

O tome zašta se mi zalažemo, na koji način treba urediti ZSO i koliko je to važno pitanje koje će možda takođe ostati nedorečeno govoriće moja koleginica Biljana Đorđević kasnije.

Hvala što ste me saslušali.

Ne damo Srbiju!

PREDSEDNIK: Dakle, jedna rečenica samo, gospodine Lazoviću, vama, pošto ste se obratili meni, a onda zaboravili da ste se obratili meni.

Kolegijum, koji sad navodno tražite, smo imali juče i vi na njemu bili prisutni. Šta ste me pitali tamo? Niste tražili nikakve sporazume, nikakve planove, ništa, nego ste pitali da li možete da dobijete još malo vremena da se reklamirate na početku, da obrazlažete neke svoje predloge za dopunu.

(Radomir Lazović: Molim? Kako vas nije sramota?)

To sad što vičete, nek vas čuju svi ostali koji su takođe na tom Kolegijumu bili.

Nema potrebe da vičete.

Dakle, ovo obraćanje vaše malopre, uz svu viku i sve uvrede najgore, jer znate šta propisuje vaš Poslovnik? Pročitajte malo. Samo pročitajte.

Reč ima predsednik Republike.

ALEKSANDAR VUČIĆ: Poštovani narodni poslanici, uvaženi gospodine Fehratoviću, da, u Srbiji sem većinskog srpskog naroda živi i veliki broj pripadnika manjina, po Ustavu, a ja ne volim da to tako kažem, već bih rekao i drugih naroda potpuno ravnopravnih sa srpskim narodom.

Zahvalan sam na tome što gledate da na najbolji mogući način zaštitite i sačuvate interese Srbije brinući, razume se, o interesima naroda kojem pripadate.

Mi i bošnjačkom i u mađarskom, i u bošnjačkoj i u mađarskoj zajednici i u svim drugim imamo ne samo lojalne građane Republike Srbije, već imamo ljude koji zajedno sa nama moraju da donese ne uvek lake odluke. Hvala na tome.

Naravno, ozbiljnost u pristupu je nešto što se podrazumeva, jer ne menjaju decibeli ili to što će neko da viče značaj i sadržaj izgovorenih reči, već suština onoga što je neko kazao.

Takođe, ja imam jednu poruku za sve Bošnjake, ali i pošto predstavljate i Hrvate i neke druge, dakle, ovde da mi zajedno moramo da izađemo iz svega ovoga i da čuvamo našu Srbiju, da damo sve od sebe da sačuvamo mir i da uradimo sve što je moguće da zemlja ide napred. Ukoliko je moguće. Ukoliko ne, nismo mi jedanput kroz istoriju, Turci su nas zvanično samo dva puta pobedili, čak i to drugi put na Kosovu Polju, bilo je na Marici, pa na Kosovu Polju, pitanje je u istorijskim činjenicama kako je tačno i precizno završeno. Sve ostalo su bile više bitke naših velikaša koje su cepale i razarale Srbiju nego što smo trpeli bilo kakve poraze od velikih sila sve do 20. veka.

U svakom slučaju, vama hvala. Mi želimo i nastavićemo da radimo i dalje u budućnosti.

Nemam problem, za sve one koji žele da vide plan, pošto sam bio veoma otvoren, veoma, veoma pošten jer su očekivali da ću da krijem nešto i da se pozivam na to da ne smem da kažem šta je najteže u tom planu i da mi to bude način da nešto skrivam od naroda, ja sam vam rekao gde su problemi. Ima tu i dobrih stvari na koje vam nisam ukazao.

Nikakav problem. Možete da dođete da vidite. Nemam ja pravo da ga objavim, jer se ne igram sa tim. Ako mi kažu da smem da ga objavim, ja ću da ga objavim sad.

Nema ništa lepo da pročitate u tome. I nije pitanje šta mi tu dobijamo, već je pitanje šta gubimo prihvatanjem ili ne prihvatanjem. A da dobijamo, pa ništa. Nemam šta da krijem od bilo koga. Zato sam vam i pročitao najteže moguće stvari iz samog plana. Tako sam se ponašao.

Za vas, što valjda kada dobijete reč kao da neki napad dobijete, oprostite što to primećujem, pa počnete da vičete nekontrolisano, nekontrolisano mašete rukama kao da ptice kruže oko vas, ali da se vratim na suštinu onoga što ste rekli.

Kažete – zašto sam se sakrio? To kažete jedinom predsedniku u istoriji Srbije koji je došao četiri puta da govori i da učestvuje o raspravi o Kosovu i Metohiji. Jedinom predsedniku u istoriji Srbije, onome ko će i danas da sedi do devet, 10, 11, 12 uveče i da sluša i viku i sve drugo što imate da kažete i da pokuša da odgovori na to. dobro sam se sakrio, dobro mi ide to sakrivanje.

Kažete – pobegao sam. Nikada ne bežim, nikada se ne sklanjam. Naslušao sam se ja tih praznih priča – joj, to je mafija, to je SNS. Pakuju kofere, idu negde. I, tako morate da trpite laži 10 godina od raznih neodgovornih ljudi, od raznih neodgovornih medija koji vam govore najgore i najteže moguće gluposti jer vi morate da se bavite ozbiljnim stvarima, morate da rešavate državne probleme u Srbiji, morate da se bavite životnim standardom, o čemu ću, hvala vam što ste to pomenuli, opet da se pozabavim, ali morate da se bavite i Kosovom i Metohijom. Morate da se bavite i stanjem u regionu, od Republike Srpske, do prava našeg naroda u Crnoj Gori, do milion drugih stvari. Nemate vremena da odgovarate na besmislice koje ste vi ovde izgovarali.

Ono što vi ovde kažete – deseta tačka vam nije jasna. Jasna je meni, nego je niste slušali. Jednu ste stvar tačno primetili – mešaju vam se tačke. Pa naravno. Od prve do desete sve su međuzavisne, sve se prožimaju, to je suština svega. Od prve do desete. Bez prve nema desete, bez pete nema sedme, bez druge nema devete. Upravo je to suština jednog dobro osmišljenog plana jedne dobre ideje i kada znate šta radite, a ne da bude nešto što se ne prožima, ne da bude nešto što je suprotno jedno drugo, već nešto što bukvalno ide jedno uz drugo. Ali nažalost, vi to niste razumeli.

Dakle, plan postoji. Kažete – isfušarili ste. Možda ja ne umem bolje iako imam nešto više škole od vas, možda sam radio nedovoljno, danima i noćima sam se pripremao za ovu sednicu. To je moj posao i čini mi se da ne postoji niko ko bi mogao da kaže, pa čak i niko od vas, ma kako zlonamerni bili i ma koliko izmišljotina plasirali na dnevnom nivou, ko bi mogao da kaže da nisam marljiv. Čini mi se da ne postoji niko ko bi tako nešto mogao da kaže. Neki kažu – glup je, ali vredan, što je još najgore i to prihvatam, ali niko nije rekao da nisam marljiv. Tako da, nikada ne fušarim, pripremam se ozbiljno i radim veoma temeljno.

Što se tiče toga da sam došao po blanko podršku, uopšte nisam došao po podršku, to ste izmislili.

(Radomir Lazović: Jer ćete je dobiti.)

(Predsednik: Jel može bez dobacivanja? Bar jednom. Jel može Lazoviću? Hajde da probamo. Pokušajte.)

Ne može to, ali nije važno.

Nisam došao po podršku, nije mi potrebna podrška. Da budem sasvim iskren, potrebna je Srbiji da ako je moguće, napravi se jedinstvo po nekom pitanju. pošto sam znao da je to nemoguće, jel stvarno verujete da sam došao po vašu podršku, da sam bio toliko naivan da verujem da ćete vi da glasate za izveštaj u kojem ne može da pronađete ništa loše? Jel stvarno verujete u to? Mogu da sam najgluplji na svetu, pa u to ne bih poverovao. Tako da me bilo kakva podršќa sa vaše strane nikada nije zanimala. Mene interesuje podrška naroda da ljudi u Srbiji razumeju šta je to što se dešava.

Došao sam zbog njih, da objasnim da znaju šta je to što se zbiva, šta je to što se dešava u našoj zemlji, da znaju zašto se na određeni način ponašamo, da znaju koji su izazovi pred nama. Kažete i tako ću ja da dolazim svaki put kao pobednik. Ja uopšte nisam došao kao pobednik, već sam došao kao neko ko je izložen problemu kome je ova zemlja izložena već 140 godina i duže, 150 godina. Gde ste videli bilo kakvu pobedničku atmosferu? Gde ste čuli da sam rekao divan je sporazum? Gde ste čuli da sam rekao bilo šta što bi nekakvu euforiju stvorilo kod ljudi? Ne, čuli ste samo moju zabrinutost i čuli ste moju posvećenost da se borim za mir. Naravno, ukoliko bude trebalo i na najsnažniji mogući način da štitim Ustav ove zemlje, da to i lično učinim.

Gde je tu problem? Gde ste to tačno videli da neko predstavlja nekakve pobede? Znate li zašto, poštovani građani Srbije i poštovani narodni poslanici, to rade? Oni su poverovali u sopstvene laži. Ta kampanja traje već sedam, osam godina, histerije, besmislenih laži i izmišljotina. To je – jao, vi iz SNS opstajete dok ima apanaže. Ne, apanažu dobijate vi i od Hakija Abazija i Rokfeler grupe i od svih drugih. Mi ne dobijamo nikakve apanaže i to je velika razlika, a u pitanju su stotine miliona.

Onda, znate, vi ćutite, ne odgovarate im nikada i onda misle da to tako ide, da to tako može. Valjda računaju da će neko da se plaši da odgovori. Kad ste u ringu, naučite da primate udarce, nema tu velike filozofije.

Da se vratim na ono što ste rekli. Kažete - i tako crvene linije se pomešaju, ušli su u Međunarodni olimpijski komitet, u MMF. Što, da nismo mi glasali da uđu u MMF? U Međunarodni olimpijski komitet? Pa, ušli su. Što ne kažete ko je bio predsednik Međunarodnog olimpijskog komiteta i koga napadate i ko ga je postavio? Što ne kažete to? Što obmanjujete javnost? Što obmanjujete javnost? Što izmišljate? Što ne kažete javnosti da ste vi postavili istaknutog sportistu Republike Srbije koji je to omogućio?

(Radomir Lazović: Ja lično sam postavio…)

PREDSEDNIK: Još jednom, bez dobacivanja, bez vikanja sa mesta, bez urlanja, bez bilo kakvih reakcija na taj način. Posle se dobija reč.

ALEKSANDAR VUČIĆ: Kažete - u redu nam je da budu član Saveta Evrope, i ne zna šta ste još rekli. Ne, nije, ali ne možemo da sprečimo. Ne, ne možemo da sprečimo. Vi imate savet kako da sprečimo? Znate kako da sprečimo? Pa, kažite nam. Ili u stvari se vi ne zalažete za to da sprečimo, pošto idete po ambasadama i pričate da biste ih primili svuda i u Ujedinjene nacije? Samo ovde dođete da držite patriotske pridike.

Imate li rešenje kako da ne budu članica Saveta Evrope? Evo, odmah prihvatamo to rešenje. I vi i bilo ko drugi. Ne da držite pridike ovde bez ikakvog osnova. Kakve to veze ima sa nama? Imaju većinu u Savetu Evrope. Naše je pitanje hoćemo li mi posle toga da napuštamo Savet Evrope ili ne. To je pitanje za nas, a ne možemo li da sprečimo. Svi pametni ljudi u ovoj sali znaju da ste pričali besmislice i koga briga za to što ste pričali besmislice, jer vam se može, jer ste to čuli na stotinu strana, može da izgovori ko šta stigne i kako stigne po pitanju Kosova.

Neverovatno je kako svi oni koji su za nezavisno Kosovo u svakoj raspravi dođu do toga da budu veliki junaci. Samo nikada ne kažu da se u stvari zalažu za nezavisno Kosovo. To nekako sakriju. Nemam ništa protiv, imate pravo na to, samo kažite narodu šta je to što stvarno mislite. Da smo rekli nećemo da razgovaramo i pregovaramo, vi biste rekli uvodite nas u izolaciju i sankcije samo da biste čuvali lični režim i ne znam šta sve.

Pričate o vezi, dubokoj vezi sa kriminalom. Vi imate najdublje veze sa kriminalom, a ja nemam nikakve, ama baš nikakve, a vi imate velike veze sa kriminalom. Naime, na stranu to što dobijaju na stotine miliona od poslanika Samoopredeljenja, Rokfeler fondacije itd, dakle, 570 miliona, tačan da budem, precizan da budem i sasvim jasan, pogledajte, postoji čovek koji se zove, vi znate da mi imamo zakon koji zabranjuje da se ide u Ukrajinu na ratišta i rusofilima i ukrajinofilima i svima i da to kažnjavamo. Kao što kažnjavamo one koji odu na stranu Ruske Federacije da se bore protiv Ukrajine narušavajući teritorijalni integritet Ukrajine, tako kažnjavamo i one koji odu na suprotnu stranu. Interesantno, kada pričate o tom kriminalu, šta radite vi sa Ejdanom Aslinom? Ne znate šta radite sa Ejdanom Aslinom? To je onaj kog je ruska strana osudila na smrt zbog ratnih zločina. Šta radite sa njim u Beogradu? Što se bavite međunarodnim kriminalom? Što to radite sve?

Poštovani građani Srbije, poštovani građani Srbije, kažete sablje se vade i problem je dok je god Aleksandar Vučić jedini pregovarač. Evo, prihvatam i molim vas, samo nam jednu ideju podnesite da je smislena, vodimo vas na koje god hoćete pregovore da vidite kako je to lepo, na koje god hoćete, da doprinesete na ozbiljan način, da nam prva pobeda bude u tome da ih vi sprečite da uđu u Savet Evrope. Samo to. Evo, samo tu sitnicu da učinite koju ste nama prebacili, da nam nađete rešenje da ih sprečimo da uđu u Savet Evrope i ja odmah prihvatam sve vaše savete i prihvatam da vi idete umesto mene, nemam nikakav problem, da se ratosiljam toga, a da vi taj problem rešite, a samo jedan taj problem rešite.

Kažete nam vi se ovde obraćate u stvari stranim ambasadorima, pa sad ima li ih ili nema. Zamislite, umesto da se obraćate građanima Srbije, obraćate se stranim ambasadorima. I kažete stranim ambasadorima - a što vi pričate sa Aleksandrom Vučićem? I ja se pitam što pričaju samo sa mnom, ali kad dođem u Skupštinu onda razumem zašto je to tako.

Da vam kažem, danas je bio bolji govor, bar nije bilo reči o Maji Berović. Ono što je za nas važno, kada pričate o bajkama i boljem životu, ja nemam problem sa tim da uporedim apsolutno sve parametre, od BDP, stope javnog duga, do visine plata, visine penzija, do čvrstine kursa, do broja zaposlenih, broja nezaposlenih, do apsolutno svega, do izgrađenih puteva, pruga, pozorišta, stadiona, svega drugog. Po tome ćete videti da je poslednjih 10 godina, iako nikada nisam zadovoljan, znam sa koliko se problema ljudi suočavaju, videćete da u tih poslednjih 10 godina Srbija beleži ubedljivo najveći napredak u svojoj istoriji. To ne možete da izbrišete ni vi i ne može da izbriše niko.

Da završim, ono što ćemo gledati ceo dan danas, što sam znao, nadao sam se nečemu drugom, a to je da u stvari suština, mogli ste građani da čujete, ma kakvo Kosovo, nema ništa od toga, jedino što ih zanima je kako će da bude smenjen Aleksandar Vučić, kada će da bude smenjen itd. Moj mandat traje još samo četiri godine. Moguće je da traje kraće, ali to ne zavisi od vas, već od moje odluke ukoliko Srbija bude pritisnuta do određenih granica, o čemu sam govorio. I nema više. Ali, ne vredi, jer kod vas postoji patološki odnos, jer 11 godina i malo duže gubite na svim izborima toliko ubedljivo da više ne znate šta ćete od lične mržnje. Sve neistine koje ste sami gurali u medije proglasili ste za istinu, od toga da mi je otac Fahri Musliju, što ide po svim mogućim mrežama, do toga da sam snajperom tukao po Sarajevu, do toga da sam ne znam šta sve uradio, i tako lažete i lažete i lažete. Govorim o političkim protivnicima, ne ad personam, ne ad hominem, kao i to sa vezama sa kriminalom, kao i sa Jovanjicom. Pa i kada se pravosnažno presudi, nikome ništa, baš ih briga da kažu izvinite što smo lagali, i tako stalno. Tako to ide stalno.

Videćete danas ko je uvezan u kriminal. Videćete ko uzima pare od naroda Srbije i ko je koliko para od naroda Srbije uzeo. Sve crno na belo, sve crno na belo. Znate zašto? Još se nisam ni dobro pripremao za te stvari, pripremao sam se samo za Kosovo veoma dobro. Ovo sam, kako ste izraz upotrebili, isfušerisao. Ovo drugo što se toga tiče, mojih odgovora, isfušerisao sam, ali ćete i o tome moći da vidite i siguran sam da će narod moći i te kako dobro da zaključi ko o njegovim interesima brine, a ko ne.

Što se Kosova i Metohije tiče, otvoren sam za vaše ideje, otvoren da čujem i saslušam sve, a posebno sam zainteresovan da nam kažete recept za to da pobedimo u Savetu Evrope i da ne budu član Saveta Evrope, pošto se moje crvene linije nisu promenile po tom pitanju, pa, evo, čeznem da mi kažete rešenje kako da sprečimo njihov ulaz u Savet Evrope. To će za mene biti velika pomoć, velika podrška za Srbiju i siguran sam da sada u replici neće napadati mene, nego će nam ponuditi to rešenje. Sa velikim nestrpljenjem to očekujemo. Hvala najlepše.

PREDSEDNIK: Vidim da ste već ustali za repliku, ali ne dozvoljava vam Ćuta Jovanović. Hoćete li vi prvo? Po Poslovniku.

ALEKSANDAR JOVANOVIĆ: Gospodine predsedavajući, koji ste već u startu prekršili Poslovnik jer me prozivate ovde u plenumu imenom i prezimenom i ne dozvoljavate mi repliku. U članu 108. Poslovnika piše da se vi starate o redu na ovoj sednici, to treba da važi i za narodne poslanike, ali treba da važi i za uvažene goste koji sede ovde na galeriji, a jedan od najuvaženijih je onaj što posle svake sednice stoji ovde sa megafonom i priča za sve nas da smo izdajnici.

PREDSEDNIK: Gospodine Jovanoviću, vi ste se javili po Poslovniku da biste sada polemisali sa nekim ko je gost na balkonu.

ALEKSANDAR JOVANOVIĆ: Čekajte, dakle Sima Spasić gore, vaš uvaženi član, preti mi malopre odozgo…

PREDSEDNIK: Da, dakle, sa nekim ko je gost na balkonu vi ćete da polemišete sada kroz povredu Poslovnika. Znači, to što vi sada radite ne da nema nikakvog smisla i rezona, ja mislim da to nikad niko u ovoj sali pre vas nije pokušao, da se javi za povredu Poslovnika i da se onda obračunava sa nekim ko je na balkonu. Šta vi to radite? Da li vi razumete?

Znači, to nema nikakve veze sa članom 108. na koji ste ukazali. Ako želite da se izjasni Skupština, može. Dobro, hoćete li sada da vičete kada dam repliku Lazoviću? Hoćete li njemu da smetate?

Vi imate dva minuta.

RADOMIR LAZOVIĆ: Ja stvarno mislim da su ovo važne stvari o kojima govori moj kolega i da nije u redu da ga prekidate ovako. A što se tiče replike, imao bih nešto da kažem. Gospodine Vučiću, a to sam rekao i u svom govoru, izvinite ako je bio malo emotivniji, zato što volim ovu državu i vidim šta joj radite, pa onda tako i nastupam.

Dakle, vi mene ne zanimate, vaša mišljenja, vaša tumačenja, šta vi mislite ko je sedeo u prvom redu, ko je sedeo u drugom redu na pregovorima, šta ste jeli pa ste nam prepričavali sendviče ovde koje ste jeli, a ko je jeo supu. Pa ste nam prepričavali kako vaš doživljaj sveta izgleda. To ništa nije važno. Važno je šta stoji u tom papiru. Da li je on nešto što mi možemo da podržimo ili nije? Mislite li mi da se ovde svi slažemo ili ne slažemo se? Svako od nas ima neko drugačije mišljenje, zato služi parlament, naučite bre više, za druga mišljenja, za izražavanje različitih stavova, za to služi. A vi ste se uhvatili da nam vi kažete ko krši zakon.

Pitali ste građane, kažete – znate zašto ćete čuti o kršenju zakona i nekim novcima? Evo, ja da kažem građanima zašto će čuti. Zato što odgovore na suštinska konkretna pitanja nemate. To je problem, gospodine Vučiću. A rešenje, za mene, da li ja imam rešenje, kakvo je ono i šta znači je nevažno, ako ovaj koji donosi odluke nema rešenje, ljudi. Mi se nalazimo, na kormilu je čovek koji ne zna gde da ide ovaj brod, razumete vi to.

PREDSEDNIK: Samo bez vikanja, samo polako recite lepo šta imate.

RADOMIR LAZOVIĆ: Molim vas da utišate ove ljude i da mi produžite vreme. Dakle, molim vas da mi produžite vreme.

Što se mene tiče, mi smo taj zahtev za sastanak prihvatili, mi vama sad kažemo ovde – ispunite ono šta ste najavljivali u medijima. Sve vreme se hvalite kako vi zovete nekoga na sastanak, pa ćete da ponudite neke odgovore i neke sporazume. Evo, ispunite sada to. Hajde da idemo na kolegijum, napravite pauzu, hajde da vidimo taj predlog, hajde.

PREDSEDNIK: Eto, dobili ste priliku i da dovršite rečenicu i dva minuta, možete da javite onom ambasadoru, kako ste već rekli, šta vas zanima.

(Radomir Lazović: Šta znači to?!)

Pošto ste rekli da vas brine da li vas čuju, u direktnom smo prenosu. Nemojte da vičete, samo polako. Samo polako, da ne vičete. Kao što vidite, svi dobijaju priliku da govore i govore šta god žele.

Reč ima predsednik Republike.

ALEKSANDAR VUČIĆ: Znate, da nije suviše ozbiljno rekao bih nešto drugo, ali ovako ću samo da konstatujem – hvala vam na tome što ste nam ponudili rešenje kako da sačuvamo Savet Evrope od ulaska Kosova u Savet Evrope. Čuli ste jedno veoma ozbiljno obrazloženje. Naravno, nijednu reč o tome nije rekao, niti bilo šta drugo, niti će bilo ko o tome da kaže neku reč, niti postoji rešenje za to, niti smo u mogućnosti da o tome govorimo, niti možemo to da rešavamo. Ali šta ih briga. Naravno, videli ste da sam o svemu govorio istinu.

Kažete da želite da vidite. Nema problema, ja ću vas u ponedeljak pozvati i pokazati vam plan, ne možete da ga objavite, pokazati vam ceo plan, da možete lepo da ga čitate, gledate, koliko god hoćete, nikakav problem sa tim nemam. Samo želim da vam kažem – ja sam vam rekao gotovo sve, to je kratak plan, a sve najteže sam vam svakako rekao. Pa zato što je non-pejper, naučite, u diplomatiji postoji nešto što je non-pejper, ja ne idem pred vas da vi usvajate ovaj plan ili ne, jer mi ne usvajamo ovaj plan. Da neko hoće da ga usvaja, došao bi pred vas sa planom i rekao bi – usvojite ga ili ne. Uopšte to nije tema ove Skupštine. Ja sam dobrovoljno poželeo da vam kažem sa kakvim se problemima i sa čim se sve suočavamo, a ne zato što bilo šta tražim od vas po tom pitanju. Samo naučite da čujete. Pogledajte šta znači non-pejper, non-pejperom smo i odgovorili odmah, na vreme. Ali ne vredi, znate, kad neko neće.

Kažete – prihvatili su svi. Dana 23.1. ja najavljujem poziv predstavnicima poslaničkih grupa na konsultacije, kako bi ih upoznao sa detaljima. Dana 24.1. javlja se šef prve poslaničke grupe koji kaže – neće se odazvati pozivu, uz obrazloženje da se Vučić ne konsultuje ni sa kim. Samo mu je potrebno da se stvori takav utisak zbog suočavanja sa nepopularnim odlukama, jer šta ga briga za nepopularne odluke, jedino što ga se tiče je šta je Vučić tu, hoće li Vučić da preživi ili ne. Možete da im govorite milion puta da ovo nema veze sa Vučićem nego sa Srbijom, oni će uvek da vam ponavljaju jedno te isto, kao što su lagali narod i 2000. godine govoreći da je Kosovo demokratsko pitanje, samo da preuzmu vlast, pa će sve da bude rešeno, pa je bilo rešeno tako što smo 2004. godine imali pogrom i 2008. godine smo imali nezavisnost Kosova. Da ne pričam o 2009, 2010. i 2011. godini.

Onda se oglasio drugi stručnjak, koji je rekao da on ne očekuje poziv od predsednika, jer uopšte veruje da predsednik neće da komunicira sa parlamentom, sa kojim nikad ne komunicira. Jedini predsednik koji komunicira sa parlamentom u istoriji Srbije i koji prisustvuje raspravi slučajno je ovaj koji danas ovde sedi.

Onda se javio sledeći šef poslaničke grupe, svih sa ove strane, koji kaže da je njegov lični stav da ne treba ići na taj sastanak i rekao – mi nećemo ići kod Vučića na kanabe, ja nemam kanabe, i na tajne sastanke, nego tražimo da se o rešavanju najvažnijeg državnog pitanja razgovara u Skupštini. Dakle, nisu ni hteli da dobiju informaciju, ništa, samo su hteli mesto za samopromociju, za reklamiranje i ni za šta više, ništa ozbiljno.

Četvrti kaže – tražim vanrednu sednicu gde bi predsednik javno izložio sadržaj francusko-nemačkog predloga, gde bismo mi sa još dve poslaničke grupe javno odbacili novi ultimatum. A onda sledeći kaže da Zapad nema mandat da jednostrano menja pregovarački format, valjda ćemo mi da im ga promenimo. Naravno, to nije formalno ni promenjeno, podrazumeva se, ostao je isti. Kao što nam ni metodologija nije formalno promenjena, pa nam otvaraju klastere, a ne poglavlja više. Nije formalno promenjeno, ali je suštinski promenjeno, kao i ovo. Ali ćemo valjda mi da utičemo na njih sa Zapada, pa će oni drugačije da se ponašaju.

Dakle, javila se jedna politička stranka koja je rekla da će da dođe na konsultacije i samo jedna je to rekla javno. Sa njima sam uvek spreman, nisam pominjao nikoga zato što znam da ćete sve to da zloupotrebite za tobožnje replike i za ne znam šta sve, iako nemate pravo za replike po tom pitanju, osim ako nešto negativno tumačim. Ja sam spreman sa tim ljudima, šta god mislio o njihovom radu, a ništa dobro ne mislim, uvek da sednem i da im pokažem sve, nikakav problem nemam, sve što hoće da vide, sve što hoće da čuju. Jeste li zainteresovani? Pokazaću vam sve i nije problem. Dakle, samo pogledajte kakvo je ovo licemerje. Da sam držao konsultacije verovatno je da ne bi bilo potrebe za sednicom parlamenta.

Ali, njima je bilo potrebno slikanje i reklamiranje i samo zato su tražili sednicu parlamenta, a napamet im nije palo da čuju neki detalj, da dobiju podatak i da vide stvarni plan koji se u nekoliko reči ili dve rečenice razlikuje od onoga što je već objavljeno u javnosti i što su svi oni već mogli da vide, pa se prave naivni da ne znaju šta je to, ne bi li neku formu negde ispunili, iako sam na najpošteniji način došao i pročitao šta jeste najteže za nas. Pri svemu tome, rekao sam da moramo da razgovaramo, da moramo da pregovaramo i da moramo da idemo dalje.

Kad kažete – oko tajnih pregovora, naši pregovori nikada nisu bili tajni, za razliku od svih ranije. Nikada. Uvek smo dolazili pred parlament, objašnjavali. Kada smo imali najtežu situaciju na Kosovu i Metohiji, lično sam išao sa narodom na KiM da najteži plan objašnjavam, ostao sa ljudima celu noć u Kosovskoj Mitrovici, trpeo kritike, trpeo napade. I nije mi nikada bio problem, zato što ništa ne krijem od našeg naroda. Neću da skrivam ništa od našeg naroda. Zato što mi je čast što sam na mestu predsednika i zato sam i dobio toliko poverenje naroda, zato što je moj posao da čuvam Srbiju koliko god mogu, da brinem o njoj i da radim u njenom interesu.

Pošto sam slušao prethodnih dana – to je borba Vučiću za poziciju, za ne znam šta, nemam ja za šta više da se borim. Nemam za šta više da se borim što se pozicije tiče, toliko sam vas puta pobeđivao, da bi nekome mnogo upornijem od mene to dojadilo i dosadilo. I toliko ubedljivo, da ne znam ni šta bih vam rekao.

Ali, to je zato što ljudi prepoznaju one koji se bore za njihove interese, koji se bore za ovu zemlju.

Vama bih samo posavetovao da u narednih nekoliko sati se setite koji je to mehanizam kako treba da sa sačuvamo Srbiju od ulaska Kosova u članstvo Saveta Evrope i da me obavestite. Odmah prihvatamo tu inicijativu, odmah idemo da izvršimo sve što nam predložite, a ja sam siguran da ćete taj plan malo detaljnije da nam iznesete nego što ste u prethodnoj replici to učinili. Hvala vam najlepše.

PREDSEDNIK: Reč ima Balint Pastor. Izvolite.

BALINT PASTOR: Uvaženi predsedniče Republike, dame i gospodo narodni poslanici, poštovani predstavnici srpskog naroda sa Kosova i Metohije, poslanička grupa Savez vojvođanskih Mađara će glasati za ovaj izveštaj, kao što smo i na prethodnim sednicama Narodne skupštine o Kosovu i Metohiji aktivno učestvovali. Zato mi dozvolite da vam iznesem stavove naše poslaničke grupe.

Mi o ovom pitanju, o pitanju Kosova i Metohije govorimo zbog toga što smatramo da ovo nije pitanje…

PREDSEDNIK: Gospodine Pastor, nemojte zameriti, samo jedna stvar.

Izvadite sami kartice kad niste u sali, da ne bi morala tehnička služba da ih vadi, da ne varate sad na taj način.

Bošku Obradoviću sam rekao da je evidentiran kad nije bio tu, a sad vidim da je ubacio karticu a njega nema.

Samo izvadite sami, i njegovu i sve ostale.

Izvinite gospodine Pastor, nastavite.

BALINT PASTOR: Mi govorimo o ovom pitanju u Narodnoj skupštini zbog toga što pitanje Kosova i Metohije nije pitanje samo za srpski i albanski narod, nego je pitanje za sve građane Republike Srbije, zbog toga što je, kao što ste i vi rekli, predsedniče Republike, mir i stabilnost na prvom mestu. To treba da bude u interesu svih građana Republike Srbije i zato ovo pitanje, iako je svakako najbolnije za srpski i albanski narod, nikako nije pitanje samo za srpski i albanski narod.

Želeo bih da se zahvalim vama, predsedniče Republike, što ste došli u Narodnu skupštinu i što imamo prilike da razgovaramo o ovoj temi. Možda bi bilo bolje da su poslaničke grupe izrazile spremnost da razgovaraju o konkretnom „non pejperu“ i verovatno bi bilo korisnije da je taj razgovor obavljen bez javnosti, bez kamera, a ne tu svako da drži svoje govore i da juri neke glasove svojih potencijalnih birača, ali pošto za to nije postojala spremnost od strane većine opozicionih poslaničkih grupa, onda je dobro što ste došli ovde u Narodnu skupštinu i što razgovaramo o ovoj temi ponovo u Narodnoj skupštini.

Inače, u prethodnim decenijama, recimo, u prethodnih 16 godina, ovo je već deseti put da ja lično imam prilike da govorim ispred Saveza vojvođanskih Mađara o pitanju Kosova i Metohije. To kažem zbog toga da bih ukazao na to da je dug vremenski period iza nas i bojim se da su ovi predlozi o kojima ste vi govorili na današnjoj sednici i o kom predlogu ste govorili i prethodnih dana za građane Srbije preko medija, da su ovi predlozi svi gori i gori kako vreme prolazi.

Mi smo 2007. godine ovde u Narodnoj skupštini odbacili plan Marti Ahtisarija. Godine 2008. smo poništili protivpravnu odluku o nezavisnosti Kosova. Nakon toga smo imali ukupno 11 deklaracija, rezolucija, dve platforme i uvek treba da govorimo i da razgovaramo o ovoj temi.

Ono što je novina u prethodnih skoro 10 godina u odnosu na neke prethodne periode, to je da predstavnici vlasti i vi, predsedniče republike, i predstavnici Vlade na mnogo iskreniji način govore o ovoj temi. Nema više mitova, nema više praznih obećanja, nema više busanja u grudi, nego se govori iskreno o svim ovim problemima. Vi ste prethodnih dana, kao i danas na sednici Narodne skupštine brutalno iskreno govorili o tome kakvi predlozi postoje od strane EU i SAD i koje mogu da budu posledice prihvatanja ili ne prihvatanja tih predloga.

Opet, sa druge strane, mislim da je suštinsko pitanje i ovo pitanje ću formulisati kao retoričko pitanje i mislim da je bolje, predsedniče Republike da ne pokušate da date odgovor na to pitanje, bolje je za sve nas, da nemamo odgovora na to pitanje, da li EU iskreno želi Srbiju ili ne želi. To kažem zbog toga što je Republika Srbija u prethodnim godinama, pa čak i decenijama, učinila dosta toga što je EU od nje zahtevala.

Ovo govorim kao predstavnik jedne stranke koja je svakako za evropske integracije nijednog jedinog dana nismo dovodili u pitanje to naše suštinsko opredeljenje da učlanjenje u EU treba da bude na prvom mestu i da je to u interesu svih građana Republike Srbije, ali opet kako vreme prolazi, sve više i više se postavlja pitanje, da li uopšte postoji spremnost u evropskim strukturama za to da Republika Srbija postane punopravna članica EU.

To govorim zbog toga što je mnogo toga učinjeno, vode se ovi pregovori godinama. Apsolutno je svima evidentno ne samo u Srbiji, ne samo u regionu, nego svugde da je Republika Srbija, da je Beograd, konstruktivna strana u tim razgovorima. Bez obzira na pretnje, bez obzira na zločine, bez obzira na sve što se događalo i ovih dana i prethodnih nedelja i meseci na Kosovu i Metohiji, bez obzira na sve one incidente koji su učinjeni da upotrebim najblažu reč, mada bi mogao to i drugačije da formulišem, koji su učinjeni protiv srpskog naroda na Kosovu i Metohiji. Ja sam to rekao i u septembru, kada smo poslednji put govorili o ovoj temi u ovoj Narodnoj skupštini, a želeo bih sada da ponovim, da izrazim duboko divljenje predstavnicima srpskog naroda sa Kosova i Metohije ispred SVM što trpe sve ono što trpe.

Svakako ova Narodna skupština bez obzira na političke razlike, bez obzira na razlike što se tiču nacionalnog verskog ili neke druge pripadnosti. Treba da pod pomoćne ljude na Kosovu i Metohiji predstavnike Srpskog naroda sa Kosova i Metohije.

Ono što sam počeo da govorim bez obzira na sve ove pretnje, bez obzira na incidente, bez obzira na najbrutalnije ugrožavanje bezbednosti Srba na Kosovu i Metohiji. Svakog dana na svim mogućim pregovorima i razgovorima je Beograd strana koja je konstruktivna. Bez obzira na sve, niste nijednom ustali i niste nijednom rekli e, mi nećemo više da nastavljamo razgovore, zato što je mir i sigurnost kao i stabilnost na prvom mestu.

Ja ne znam da li su svi građani svesni toga? Da li su svi narodni poslanici svesni toga? Čime se predstavnici Srpskog naroda na Kosovu i Metohiji suočavaju svakodnevno.

Mi ovde na drugim područjima Srbije smo ostavili davno iza nas praksu kada ste, ili kada smo pustili dete u školu nismo mogli da budemo 100% sigurni u to da će živo i zdravo to dete da se vrati iz te škole. Oni žive u takvim okolnostima i to treba svakako javno da se kaže i to je najbitnije da se osigura, da se obezbedi mir, sigurnost za sve.

Govorio sam i o tome i prošli put želeo bih sada da ponovim. Pre deset godina u ovoj Narodnoj skupštini je postignuto istorijsko pomirenje između Srpskog i Mađarskog naroda. Doneta je deklaracija o osudi akata protiv civilnog Mađarskog stanovništva 1944. i 1945. godine.

Tadašnji predsednik Republike, tadašnji predsednik Republike Mađarske se izvinio za zločine koji su učinjeni 1941. i 1942. godine u Novom Sadu i drugim područjima Vojvodine. Došlo je do polaganja zajedničkog venca, zajedničkih venaca u Čurugu.

Mislim da to istorijsko pomirenje donosi rezultate ne samo za Mađare i Srbe, bez obzira da li živeli u Mađarskoj ili u Srbiji, nego za sve građane Republike Srbije, zbog toga što između te dve države poslednjih deset godina može da se razgovara o privredi, infrastrukturi, energetici, zajedničkim projektima i od toga svi imaju koristi.

Ali zašto o ovome govorim kada je tema Izveštaj o Kosovu i Metohiji, zato što želim i ovom prilikom da ukažem na to da to je to istorijsko pomirenje mađarski narod mogao da postigne baš sa srpskim narodom, i to što je srpski narod, predstavnici srpskog naroda, što su bili spremni i hrabri, odlučni za takvo istorijsko pomirenje sa mađarskim narodom, govori o tome da problem nije u srpskom narodu, kao što problem nije bio ni u mađarskom narodu.

Mislim da ovo može da posluži kao presedan i za neke druge relacije. Pošto ste vi konstruktivni u svim tim razgovorima i pregovorima svih ovih godina, ja se nadam, nisam optimista, ali se nadam da će do takvog kompromisnog rešenja doći.

Dobro je što ste pitanje KiM, vratili u žižu javnosti, ne samo u Srbiji, regionu, nego i šire. Dakle, 2008. godine, 2010. godine, 2011. godine se o toj temi govorilo na način da je tu sve završeno. Opet, polazeći od ovog non pejpera koji vam je uručen, vidi se da se ne govori o potrebi međusobnog priznanja i kompromis je svakako moguć.

Da bi se do kompromisa došlo, obe strane moraju da poštuju ono što su prihvatili, ono što je postignuto na tim razgovorima i na tim pregovorima. Prištinska strana je pre skoro 10 godina, prihvatila obavezu da se formira zajednica srpskih opština.

Mislim da bez formiranja zajednice srpskih opština, bez poštovanja do sada postignutih dogovora, jednostavno do takvog kompromisa ne može doći i ja se nadam da su svi svesni toga i da će imati instrumente, da će imati odlučnost da traže od Prištinske strane da poštuje ono što je prihvatila pre 10 godina.

To bi bio jedan dobar signal, to bi značilo da se ovi pregovori i razgovori vode sa ciljem da bi se do rezultata došlo. U međuvremenu Srbija, Vlada Republike Srbije, treba da podržava Srbe sa KiM. Ja sam rekao i prošli put, a reći ću i sada, nama apsolutno ne smeta što Srbija pomaže u finansijskom i u svakom drugom smislu Srbe sa KiM, kao što nam ne smeta ni to kada vi to činite sa srpskim narodom u BiH, ili u Mađarskoj, ili bilo gde drugde gde Srbi žive.

Vi ste danas rekli podatak, prošli put sam vas to pitao, sada ste rekli odmah na početku, skoro 900 miliona evra Republika Srbija daje na KiM, i mi sa tim nemamo problem i reći ću zbog čega.

Mi sa tim nemamo problem zbog toga, što i Mađarska pomaže Mađare u Vojvodini, u Srbiji i vi sa tim nikada niste imali problem. Evo baš sada je u toku ceremonija potpisivanja ugovora sa privrednim društvima iz Vojvodine, a radi se o podršci države Mađarske preko Fondacije Prosperitati, tu je u Republici Srbiji, znate vrlo dobro zamenik ministra spoljnih poslova Mađarske i upravo je sada u toku u Senti potpisivanje tih ugovora.

Ti ljudi, ta privredna društva će zapošljavati ljude tu u Srbiji, onda su domaća privredna društva osnovana ovde u Republici Srbiji i tu će da plaćaju ovaj porez. Srbija je uvek, predstavnici Srbije su uvek i vi lično gledali sa razumevanjem na tu činjenicu. Ako je to tako bilo, a tako je bilo od prvog trenutka, ne znam zašto bismo imali problem mi sa tim što Srbija daje 900 miliona evra godišnje za Srbe na području KiM.

Reći ću i to da iz istorijskih razloga, razumemo i to koliko znači KiM za srpski narod i ne postoji nijedna država u svetu, nijedna koja bi dobrovoljno, pa čak ni pod bilo kakvom pretnjom, priznala nezavisnost dela svoje teritorije. Takve države nema, takve državne vlasti nema, i to je jednostavno nemoguće. Mi apsolutno razumemo, mi vojvođanski Mađari apsolutno razumemo šta to znači, jer je Trijanonskim mirovnim diktatom iz 1920. godine, tadašnja Mađarska izgubila dve trećine teritorije i preko noći 3,3 miliona Mađara se probudilo u nekoj drugoj državi. Iz istorijskih razloga znamo i to kroz šta prolaze predstavnici srpskog naroda na KiM, jer smo imali vrlo sličnu situaciju dvadesetih i tridesetih godina prošlog veka, za vreme kralja Petra i kralja Aleksandra, ukidane su i škole i bilo je i onemogućeno i korišćenje jezika za Mađare u tadašnjoj Kraljevini Srba, Hrvata i Slovenaca, a kasnije i Kraljevini Jugoslaviji, ali govorimo o periodu od pre blizu 100 godina.

Sada važe neki drugačiji međunarodni standardi. Sada je značaj i međunarodnog prava drugačiji nego što je bio pre stotinak godina i upravo zbog toga, bez obzira što nemam nekih iluzija, svi treba da poštuju međunarodno pravo i apsolutno je evidentno u ovom konfliktu ili u ovoj situaciji na čijoj strani je međunarodno pravo.

Ja bih želeo da zamolim i predsednika Republike i Vladu i sve koji su u mogućnosti da razgovaraju, da vode te pregovore, da budu odlučni, da budu strpljivi, bez obzira šta sve treba da trpe na tim razgovorima i da svakako obezbede za sve građane Republike Srbije i mir, i sigurnost, i stabilnost, i ekonomski prosperitet i mogućnost evropske budućnosti.

Suviše ovo dugo traje. Od bombardovanja 1999. godine je proteklo 24 godine. Oni koji su se rodili te godine završili su fakultet, možda su se oženili, možda su se udali, možda su dobili dete, decu. Suviše dugo ovo traje, ali razumemo pozicije i predsednika Republike i Vlade i želimo da budete istrajni i da svakako mir, sigurnost, stabilnost i evropska perspektiva budu na prvom mestu, kao što je to bilo i do sada. Za tu borbu, za ta stremljena mi u Savezu vojvođanskih Mađara vama svakako pružamo podršku, kao što smo to činili i prethodnih godina.

Hvala vam.

PREDSEDNIK: Zahvaljujem.

Po Poslovniku, narodni poslanik Ivana Parlić.

IVANA PARLIĆ: Gospodine Orliću, javila sam se za reč po Poslovniku odmah posle govora predsednika i bili ste dužni da mi date reč tada.

Vrlo je važno da skrenete pažnju predsedniku Republike da ne bi trebalo da vređa dostojanstvo Narodne skupštine.

PREDSEDNIK: Da li ste ukazali na član?

IVANA PARLIĆ: Član 107. i član 108. Prekršili ste oba.

Predsednik Republike ne bi trebalo da dovodi građane Srbije u zabludu, objašnjavajući pogrešno šta je „non-pejper“. „Non-pejper“, predsedniče, ne znači da ne postoji dokument …

PREDSEDNIK: Vi replicirate na nešto što je rekao predsednik Republike.

IVANA PARLIĆ: Molim vas, dokument postoji… (Isključen mikrofon.)

PREDSEDNIK: Dobro. Pošto znate da to kroz povredu Poslovnika, prosto, nije moguće, po vašem Poslovniku koji ste vi pisali i usvajali, formalno vas pitam da li treba da glasamo?

Ne slušate me uopšte. Pričate sa drugima sada.

Ne zanima vas šta vas pitam?

U redu. Hvala.

Hajdemo dalje.

Reč ima narodni poslanik Boško Obradović.

BOŠKO OBRADOVIĆ: Poštovani građani Srbije, dozvolite da vam se obratim u ovom zaista dramatičnom i sudbonosnom času za državu Srbiju, kada se na dnevnom redu skupštinskog zasedanja suštinski nalazi novi zapadni ultimatum koji je postavljen pred državu Srbiju sa jasnom ucenom da, ako želimo dalje putem u EU, moramo priznati kosovsku nezavisnost.

Lažna država Kosovo nije nezavisna država. Nju ne priznaje više od polovine zemalja sveta sa dve trećine stanovništva čovečanstva. Pet država EU takođe ne priznaju, a 27 država je u međuvremenu povuklo priznanje lažne države Kosovo i ne vidimo niti jedan razlog zašto bismo mi prihvatili ovaj novi zapadni ultimatum, jer se očito njima žuri da Srbija prizna lažnu državu Kosovo i da Kosovo uđe UN, jer jedino tako može postati međunarodno priznat.

Dok se neko iz Srbije ne saglasi sa tim i dok Kosovo ne uđe u UN, ne postoji nezavisnost Kosova i ova lažna država nikada neće postati međunarodno priznata i nezavisna.

Dakle, traži se Srbin na čelu države koji će prihvatiti, i to je suština francusko-nemačkog sporazuma, da se dalje ne protivi ulasku Kosova u razne međunarodne organizacije, računajući i UN.

Da li je ovo tačno? Da li smo ovo čuli od predsednika Republike u njegovom uvodnom izlaganju? Da. To je trenutak o kome mi danas razgovaramo, poštovani građani Srbije i poštovana braćo i sestre sa Kosova i Metohije, kojima ću se posebno obratiti.

Predsednik Republike u svom uvodnom izlaganju je istakao da je papir koji je prošao u javnost suštinski tačan. Da čujete šta stoji u tom papiru.

„Strane će međusobno razvijati normalne dobrosusedske odnose na bazi jednakih prava.“ Dakle, priznajemo Kosovo kao dobrog suseda i nezavisnu državu.

„Obe strane će međusobno priznati relevantna dokumenta i nacionalne simbole, uključujući i pasoše, diplome, tablice, vozila i carinske pečate.“ Dakle, priznaćemo dokumenta i nacionalne simbole i identitetske tačke državnosti Kosova ako ovo potpišemo.

(Svetozar Vujačić: Nemoj ti da nam objašnjavaš!)

Pod tri: „Obe strane će se rukovoditi svrhom i principima utvrđenim u Povelji UN, posebno onim o suverenim pravima država, poštovanju njihove nezavisnosti, autonomije i teritorijalni integritet.“ To da potpišemo ili ono što je i sam predsednik Republike citirao – Srbija se neće protiviti članstvu Kosova u bilo kojoj međunarodnoj organizaciji, član 4?

Dakle, mi danas imamo dosta jednostavno zasedanje narodne skupštine i samo jedan jedini mogući zaključak o kome mi treba da se izjasnimo, a ne o nekakvom izveštaju Kancelarije za Kosovo i Metohiju, ne neke potpuno druge teme koje ovde nisu suština.

Suština je da li ćemo mi narodni poslanici, država Srbija, srpski narod i svi građani Srbije da prihvatimo novi zapadni ultimatum i krenemo putem njegove primene, kojim ćemo se mi odreći Kosova i Metohije, prekršiti Ustav, prekršiti Rezoluciju 1244 Saveta bezbednosti, koji tretiraju Kosovo kao sastavni deo Republike Srbije, predsednik prekršiti svoju predsedničku zakletvu na Jevanđelju i na Ustavu Srbije i sami se u miru odreći dela naše državne teritorije? Dakle, da li će ova generacija Srba da počini jedan takav čin izdaje i odricanja od svoje svete zemlje?

Naravno da predsedavajući neće sprečiti ova dobacivanja i onemogućavanja moga govora, jer to ne radi nikada kada govori neko iz opozicije.

Ja vama nisam dobacivao. Predsednik Republike…

PREDSEDNIK: Evo, ja pozivam obe strane sale da u miru saslušaju izlaganje. Sve.

Samo vi govorite.

BOŠKO OBADOVIĆ: Dakle, ovo što ja pričam ne sme da se čuje? Da li je to ideja?

Hvala vam, gospodine predsedniče, ako ćete dozvoliti da se čuje neko i sem vas.

Gospodine predsedniče Republike, nemojte da zamajavate građane Srbije. Nemojte da pričate prazne priče.

Stavite pred Narodnu skupštine, pred članove Srpske napredne stranke i narodne poslanike i sve druge iz vladajuće većine, kao i sve nas iz opozicije, jednostavno pitanje – da li ste za potpisivanje novog zapadnog ultimatuma i priznanje nezavisnosti Kosova koje iz njega proističe ili ste protiv?

Dakle, tu dolazimo do suštine. Predsednik Republike pre 12 dana, na Jovanjdan, nakon sastanka sa zapadnom petorkom izgovara sledeću rečenicu,koja je već uslov i razlog za njegovo razrešenje sa mesta predsednika Republike i koja glasi: „Srbija je spremna da prihvati koncept i radi na implementaciji predloženog sporazuma“. Ponoviću, citiram: „Srbija je spremna da prihvati koncept i radi na implementaciji predloženog sporazuma, kojim mi priznajemo lažnu državu Kosovo kao nezavisnu“.

Gospodine predsedniče, dozvolite da vas obavestim, ako imam pravo…

Znači, ovo je poenta ove sednice – da ne možemo da govorimo?

PREDSEDNIK: Samo polako.

Obradoviću, da vam kažem, sada iza vaših leđa poslanik Dveri i poslanik Zavetnika ustaju i mašu rukama, kao da hoće nekoga da tuku.

Da li možete vi da ne radite to, da ne mašete na taj način i kažite… ne znam prezime, kako beše?

BOŠKO OBRADOVIĆ: Vratićete mi vreme, jel tako?

PREDSEDNIK: Hoću, ne brinite se, ovih deset sekundi.

Vi iz „Zavetnika“, nemojte nikome da pretite pesnicama. Nemojte to da radite. U miru saslušajte. Sada govori vaš poslanik, pa ćete posle vi i svi ostali, ako je to moguće.

Računam vam ovo vreme, nastavite slobodno.

BOŠKO OBRADOVIĆ: Gospodine predsedniče Republike, dozvolite da vas obavestim da vi niste Srbija i ne možete da ikada izjavite da će Srbija biti spremna i da je već spremna da prihvati koncept i radi na implementaciji predloženog sporazuma kojim kršite Ustav, kršite Rezoluciju 1244, kršite vašu predsedničku zakletvu i priznajete nezavisno Kosovo.

Dakle, ja razumem da su ovo reči koje vas bole zato što je ovo vaša izjava, a ne moja. Ja nikada nisam izjavio da ću prihvatiti francusko-nemački sporazum koji znači kapitulaciju ove države, to ste vi izjavili.

Mogu da me prekidaju vaši poslanici sve vreme moga govora, što im je očito zadatak, ali Srbija će i Srbi sa Kosova i Metohije, draga braćo i sestre, danas čuti ono što ne možete da čujete na velikim medijima, a to je da ovde nije pitanje šta je posledica našeg nepotpisivanja, već je pitanje šta je posledica potpisivanja ovog sporazuma.

Posledica je, pod jedan, da ćete vi biti ostavljeni u nezavisnom Kosovu, da ćete vi postati dijaspora, da ste vi sada ugroženi i vaša bezbednost je ugrožena, da će biti još više ugrožena potpisivanjem ovog sporazuma.

Vama se obraćam zato što znam da znate da je istina ovo što pričam. Znam da ste se i sami pobunili protiv predsednika Republike zbog ovoga. Znam da ste se pobunili zbog povlačenja barikada, da li je to istina? Jeste istina, jer je povlačenje barikada bilo u funkciji priznanja lažne države „Kosovo“ i dolaska do francusko-nemačkog sporazuma.

I na kraju, što je posebno važno, nije ovde pitanje šta je rešenje za Kosovo i Metohiju, nego je pitanje šta ne sme da bude rešenje za Kosovo i Metohiju. Ne sme izdaja, ne sme potpisivanje ovakvog antiustavnog sporazuma, ne sme odricanje od naše teritorije, ne smeju Srbi na Kosovu i Metohiji da postanu dijaspora. Ne sme zajednica srpskih opština po zakonima i Ustavu lažne države „Kosovo“, jer onda postajete dijaspora, onda ste manjina, onda niste na teritoriji države Srbije, a to vam spremaju sa zajednicom srpskih opština i vi to znate.

Ono što je ovde veoma važno još reći, ako ne budem do kraja prekinut, da postoji alternativna politika i to je ono što je veoma važno da građani Srbije danas čuju. Aleksandar Vučić nije Srbija, postoje i drugi političari, postoji i druga politika prema Kosovu i Metohiji i zato sam dužan da vas obavestim o „Svetosavskom proglasu za spas Kosova i Metohije“ koji je potpisalo preko 200 najuglednijih srpskih javnih ličnosti, intelektualaca i političara i u kome se kaže, citiraću samo najvažniji deo: „Upozoravajući javnost da u slučaju poklanjanja državnosti Kosova od strane Srbije, za kratko vreme Srba tamo ne bi bilo, a da bi nam NATO ispostavio nove teritorijalne zahteve i ultimatume. Prihvatili se u ovom odsutnom času novi zapadni ultimatum država Srbija, kava nam je poznata, prestala bi da postoji, a srpskog naroda, onakvog kakvim ga je oblikovala njegova dosadašnja istorija, više ne bi bilo. Podsećajući predsednika Republike Srbije, ministre u Vladi Srbije i narodne poslanike Narodne skupštine Srbije da bi ličnim učešćem u kapitulaciji svako od njih, ne samo zauvek poneo žig izdaje, nego bi smenu vlasti neminovno bio podvrgnut krivično-pravnom postupku za najteže delo priznanja okupacije dela državne teritorije“.

Najvažnije, mi dole potpisani, pozivamo nadležne državne organe Republike Srbije da u celosti i bez odlaganja, gospodine predsedniče, u celosti i bez odlaganja odbace zapadi ultimatum kojim se traži naše konačno odricanje od Kosova i Metohije, a sve patriotske snage u Srbiji i okruženju i rasejanju na nacionalno okupljanje u odbranu i očuvanje Kosova i Metohije u sastavu Srbije.

E sad, poštovani građani Srbije, pošto ovo niste mogli da čujete na velikim medijima, da čujete ko stoji iza „Svetosavskog proglasa za spas Kosova i Metohije“, pored četiri predsednika parlamentarne opozicione stranke koji su ovde prisutni, predsednika Novog DSS, POKS, Srpske stranke „Zavetnici“ i Srpskog pokreta „Dveri“, ovaj proglas su potpisali sledeći akademici: Danilo Basta, Matija Bećković. Ljubodrag Dimić, Vasilije Krestić, Slavenko Terzić, Miloslav Tešić, Kosta Čavoški. Zatim, profesori, doktor Miloš Ković, Leon Koen, Slobodan Samardžić, Nenad Kecmanović, Slobodan Antonić. Dramski umetnici, Nikola Kolja Pejaković i Viktor Savić. Novinar i urednik „Kvadrature kruga“ Branko Stanković. Zatim, sveštenik Nenad Ilić. Zatim, analitičari Đorđe Vukadinović, Dragomir Anđelković i naš proslavljeni režiser Emir Kusturica i bivši predsednik Jugoslavije i Vlade Srbije, doktor Vojislav Koštunica.

Dakle, ovo je alternativna politika, ovo je dokaz da postoje ljudi koji misle drugačije od aktuelne vlasti, da se radi o najuglednijim srpskim imenima, da izdaja i kapitulacija neće i ne može proći.

Na kraju, poštovane kolege narodni poslanici, imamo rešenje oko koga možemo svi zajedno da se saglasimo i ja ću ga ponuditi, jer stalno pitate koje je rešenje. Evo rešenja, ako ćete da se smirite, da ga čujete.

Dakle, ovih dana smo čuli Vuka Draškovića, Vesnu Pešić, Čedomira Jovanovića, Nenada Čanka kako podržavaju kapitulaciju i izdaju. Čuli smo i Dragana Đilasa kako podržava uvođenje sankcija Rusiji, ali nismo čuli reč iz redova vlasti protiv pomenutih i njihovog priznanja lažne države „Kosovo“ ili uvođenja sankcija Rusiji.

Danima traje režimska hajka samo na nas iz naše državotvorne patriotske opozicije. Znate li zbog čega, poštovani građani Srbije i braćo i sestre sa Kosova i Metohije? Zato što branimo Ustav, zato što branimo Kosovo i Metohiju u sastavu Srbije, zato što nismo za kapitulaciju. Jesmo li zato zaslužili napade vladajuće većine?

Vi, gospodine predsedniče, imate jednostavan izbor – hoćete li putem Vuka Draškovića, jer ste stavili tog Vuka na tu partijsku šolju koju su vam doneli tu ispred vas da pijete iz nje čaj? Hoćete li putem Vuka Draškovića? Ne daj Bože i ne želim to ni vama ni Srbiji, jer ja nisam opozicija državi Srbiji, već vašoj vlasti ili ćete putem vaše predsedničke zakletve koju ću vam ovde na kraju i citirati. Član 114. Ustava Srbije kaže: „Zaklinjem se da ću sve svoje snage posvetiti očuvanju suverenosti i celine teritorije Republike Srbije, uključujući i Kosovo i Metohiju“. O čemu vi onda dalje pregovarate?

Dakle, pozivam vas da zaključak sednice Narodne skupštine na temu Kosova i Metohije bude upravo onaj zaključak koji je predložio „Svetosavski proglas za spas Kosova i Metohije“, da Narodna skupština bez odlaganja i u celosti odbacuje francusko-nemački sporazum koji je predsednik neovlašćeno, mimo naše volje, već prihvatio da primenjuje i da ne dozvolimo kršenje Ustava, Rezolucije 1244 i predsedničke zakletve, da spasimo predsednika Republike od izdaje. Hvala.

(Tamara Milenković Kerković: Poslovnik.)

(Milica Đurđević Stamenkovski: Poslovnik.)

(Ivan Kostić: Poslovnik.)

PREDSEDNIK: Vi sada hoćete Poslovnik, svi vi? Znači, upravo je sada govorio vaš predstavnik.

Sačekajte sada malo, saslušajte odgovor. U redu?

(Boško Obradović: Moraš da daš povredu Poslovnika. Hej!)

Što vičete? Što vičete? Jeste li vi sada govorili, Obradoviću? Samo polako svi.

Obradoviću, vi ste upravo završili izlaganje i šta sada hoćete? Opet po Poslovniku? Drugi da dobiju? Ko hoće iz vaše grupe? Ne, nema sada da vas troje još se javlja po Poslovniku posle vas.

(Narodni poslanici opozicije: Poslovnik.)

Ko hoće da kaže to što imate da saopštite? Hoćete vi? Hajde.

Evo, slušam vas.

IVAN KOSTIĆ: Predsedavajući, povredili ste član 108. koji kaže – o redu na sednici Narodne skupštine stara se predsednik Narodne skupštine.

Posle sedam, osam meseci, od kada ste postali predsednik Narodne skupštine, vi još niste uspeli u sebi da pobedite to partijsko, a da državnički vodite ovu sednicu. Ne dozvoljavate ljudima iz opozicije da govore na način kako govore, na slobodan način, a vaše kolege iz SNS su dobacivale non stop.

Međutim, ovo nije za njih bio ovaj govor. Ovaj govor je bio, i zato ste trebali da ih upozorite, da ih opomenete, ovaj govor je bio za građane Srbije i za ljude sa Kosova i Metohije koji treba da znaju zašto se zalaže Srpski pokret Dveri i naši koalicioni partneri.

Znači, ovde se radi o tome da morate da dozvolite ljudima i da pobedite to partijko u sebi, da ne ustajete kada predsednik govori da tapšete, jer ste vi ovde predsednik Narodne skupštine svih naroda …

PREDSEDNIK: Kostiću, jeste li završili?

IVAN KOSTIĆ: Jesam, završio.

PREDSEDNIK: Jeste li vi sada dodatno govorili minut preko vremena vašeg ovlašćenog predstavnika? Ako je to bila poenta svega, hvala.

IVAN KOSTIĆ: Ne. Samo da se starate …

PREDSEDNIK: Razumeo sam. Treba li da se izjasnimo?

(Ivan Kostić: Treba.)

Treba. Izjasnićemo se.

Predsednik Republike ima reč.

(Narodni poslanici Dveri i Zavetnici: Poslovnik.)

Nemojte da vičete. Sačekajte ljudi.

(Narodni poslanik: Hoću da govorim.)

Pa sada ste govorili po Poslovniku.

ALEKSANDAR VUČIĆ: Poštovani gospodine Balint Pastor, želim pre svega da vam se zahvalim, ali pre nego što to učinim želim da kažem ljudima da je ovolika vika i dreka zato što nisu u stanju da čuju odgovor, zato što je lepo vikati i…

(Narodni poslanici opozicije: Poslovnik.)

… misliti da udarate u vreću, a čim bi neko da im uzvrati i da im odgovori i da ih smesti tamo gde im je mesto tog sekunda kreće vika i dreka.

(Narodni poslanici opozicije: Povreda Poslovnika.)

Poštovani gospodine Pastor, hvala vam na tome što ste odlično, čini mi se, razumeli i na najbolji mogući način razumeli šta je to što smo radili u prethodnom periodu i nastavićemo to da radimo.

(Narodni poslanici opozicije: Povreda Poslovnika.)

A, vi poštovani građani Srbije možete da čujete šta je histerija kada argumenata nemate, jer se svo junaštvo svede na kafansko vikanje posle gomile laži i neistina koje su izgovarali, tako da …

(Narodni poslanici opozicije: Poslovnik.)

… a ovo navijanje za Poslovnik, jer im je to najvažnije, možete da zamislite kako je uljudno ponašanje.

(Boško Obradović: Povreda Poslovnika.)

Dakle, gospodine Pastor, hvala vam što ste danas i pored tragedije koja je zadesila porodicu Elvire Kovač došli na sednicu i što ste govorili.

(Narodni poslanici opozicije: Ne damo Kosovo.)

Vi ste Kosovo dali. Mi branimo Kosovo od takvih kao što ste vi. Vi ste Kosovo dali, a mi ga vraćamo i dajemo ga našem narodu i našoj državi. Sram vas bilo. Lažovi jedni.

(Narodni poslanici pozicije aplaudiraju.)

(Narodni poslanici opozicije: Uaaaa.)

Pošto ste već predali Kosovo i Metohiju da vam objasnim kako ćemo da se izlečimo od bolesti koju ste napravili Srbiji, a to je …

(Narodni poslanici pozicije aplaudiraju.)

(Narodni poslanici opozicije: Uaaaa.)

Pa narodu je dobro da vidi ovo huligansko ponašanje u kojem ćete da vrištite, vičete, šaljete poljupce i ne znam šta još.

(Narodni poslanici opozicije: Izdaja.)

Apsolutno sam saglasan. Više puta ste počinili najtežu izdaju i pri tome ostajete.

Dakle, gospodine Pastor, mnogo vam hvala na tome i samo molim narod da čuje ove krike.

(Narodni poslanici opozicije: Srbija.)

Ponavljam još jednom – izdali ste Srbiju bezbroj puta. Tačno je i Srbija to više nikada neće da dopusti. Baš ste to činili sve vreme, a ovde vam je, dragi građani, videli se da im je najveći aplauz bio kada su rekli Vojislav Koštunica.

Evo je odluka, 7.12.2001. godine – Aljbin Zaima Kurti oslobađa se daljeg krivičnog gonjenja. To su junaci. Jel o izdaji pričate? Vi pričate nekome o izdaji? Sram vas bilo. Ovo je lista od 1.800 njih koje su pustili na slobodu ovi junaci ovde. Hiljadu i 800 njih. Da ih čitamo? Abazi Ruždi, Avdiju Ramadan, Adimaji Halil. Tako su branili srpske interese.

Kada je reč o partijama, onda su došli do toga da pljačkaju Kolubari i da prebacuju na svoje partijske račune. I oni nam drže predavanja o patriotizmu i o Srbiji.

Gospodine Pastor, hvala vama na korektnom istupu i pristupu i hvala vam na tome što ste razumeli šta je to što Srbija radi.

(Narodni poslanici opozicije: Kosovo je srce Srbije, srce Srbije, srce Srbije.)

Kosovo je srce Srbije - saglasan. Samo ne znam što ste ga prodali i predali.

(Narodni poslanici opozicije: Kosovo je srce Srbije.)

Ja mislim da ste veoma srećni. Setili su se posle svega…

PREDSEDNIK: Još jednom.

(Narodni poslanici opozicije: Ne damo Kosovo.)

ALEKSANDAR VUČIĆ: Nemam ja problem sa tim kada pevate lepe pesme, ali imam problem sa tim kada se niste ponašali u skladu sa pesmama, nego ste predali prodali sve nacionalne interese, nego ste uništili Srbiju, dali im nezavisnost i 2008. godine, ćutali na 35 crkava i manastira uništenih i mene koji sam ih sve obnovio kritikujete i napadate ovde.

Pričate mi o velikim intelektualcima, da niste vi taj veliki intelektualac, da niste vas troje lidera tu veliki intelektualci kojih treba da se držimo? Vi ste ti vrhunski intelektualci koji ste Srbiju uništili, da nam držite pridike. Od svih argumenata, imate to da vičete i da ne date pravo nekome da vam odgovori.

(Poslanici opozicije: Poslovnik!)

Ja molim poslanike SNS da sednu. Sedite ljudi. Pustite ih samo. Samo ih pustite da viču, da narod vidi, da narod zna. Pušteni su da govore. Kažu ne vidi se na velikim medijima. Gostovali više puta nego svi mi zajedno u prethodnim nedeljama. Nema šta nisu izgovorili. Ali, kada je došlo vreme da im se odgovori na sve laži, kada je došlo da se pokaže da sve što citiraju je laž, e od tog sekunda, od tog trenutka ne žele da čuju, od tog trenutka počinje vika i dreka, od tog trenutka počinje nemogućnost da im neko odgovori.

(Poslanici opozicije: Poslovnik!)

Sada da vam kažem. Dakle, kažu – došli smo do „non pejpera“. Kaže „non pejper“ moda da se pokaže. Daću vam definiciju „non pejpera“.

(Predsednik: Jel možete da ne zviždite sa tim pištaljkama, šta već radite?)

To je „an unofficial diplomatic note“ to je neoficijelni diplomatski papir koji nema ni pečat, koji nema ni potpis, koji nema ni paraf i ne može o njemu ni da se izjašnjava. Suština je u tome da oni ne znaju više šta bi i kako bi, sem od vike.

(Poslanici opozicije: Poslovnik!)

Nisam razumeo.

(Predsednik: Sedite samo svi na svoja mesta.)

Šta biste, da me bijete. Šta? Nisam fasciniran nešto.

(Poslanici opozicije: Poslovnik!)

Kaže Boško Obradović zvani „kolubara trans“ jer pare iznosi od naše narodne Kolubare, kaže – 27 zemalja je povuklo priznanje. Pa zato kada je Vučić vodio akciju 27 zemalja je povuklo, a ne Boško Obradović i Vojislav Koštunica. To je razlika. To je suština. To je ono što smo uradili. To je ono što se pravi razlika između nas i vas. Niste tu ničemu ni na koji način doprineli.

Kaže, traže Srbina koji će da kaže – dok Kosovo ne uđe u UN. Ja neću dati na Kosovo uđe u UN, a vi ste to odavno dali. Da se vi pitate ne bi ni razgovora bilo, ama baš ničega. Što uništavate te klupe Jovanoviću? Predstavljate se tamo kao neki fini čovek, a vi ste u stvari jedan huligan i ništa više od toga.

(Poslanici opozicije: Ne damo Kosovo!)

Za razliku od vas koji ste ga dali, ja ga ne dam i neću ga dati nikada.

Uzgred, da pokažem narodu da vidite svi ovi, glavne su zvezde u albanskim medijima koji se raduju kako se ponašaju ovi huligani ovde i koji misle da mogu to sve na takav način nekoga da uplaše. Ima neko ko se vas uopšte ne plaši. Kosovo je srce Srbije, upravo suprotno vašoj volji, a zahvaljujući našoj volji i želji da ga tu sačuvamo i odbranimo. To je razlika. To je ono što nikada nećete razumeti.

Kažete – ZSO u skladu sa ustavom Kosova. Neće biti ili ZSO ili neće biti dalje pregovora, jer to je ono što je urađeno ranije. Lagali ste i obmanuli javnost još jedanput.

Da zna narod, njima je smešno, oni udaraju u klupe, smeju se ovde, zabavljaju se, malo bi da pevaju navijačke pesme. Toliko o njihovoj ozbiljnosti. Valjda su očekivali da će neko da im se skloni i da ne govori. Narode, Poslovnik im je važniji od Kosova. Poslovnik je srce Srbije. Za mene je Kosovo, a za njih je Poslovnik srce Srbije. To je ono

što je suština. I to je suštinska razlika između nas. Njima je Poslovnik srce Srbije, Poslovnik i „Kolubarine“ pare.

Inače, da znate, da najveće huligansko ponašanje pokazuje, tobož fini Jovanović koji lupa rukama, nogama u klupe jer mu je to tata ostavio, pošto je već priznao Kosovo i 2008. i 2004. godine itd.

(Poslanici opozicije: Ostavka! Ostavka!)

Kada je podnosite? I zbog izdaje i zbog lopovluka. Kada je podnosite? Pokrali ste Srbiju, opljačkali i ojadili, uništili Srbiju, izdali i predali Kosovo na tacni. Spasavamo šta se spasiti može. Nemoj njega da nagovaraš, nemoj dete da nagovaraš. Kažete, povlačenje barikada, pa ja sam o tome govorio, ne vi. Pojma nemate ništa o tome.

Narode da čujete vi, Srećko Sofronijević kojeg su ranili Albanci, da čuješ ti Miloše Stojanoviću, koji si upucan, ti Srđane Petroviću, ti Predraže Pantiću, sine Dejana Pantića, ti Nikola Nedeljkoviću, da je njima …

(Narodni poslanici opozicije i pozicije se guraju.)

Ja ovakve divljake nisam video. Ovo je neverovatno. Sram vas bilo šta radite. To ste planirali sve vreme.

(\_\_\_\_\_\_\_\_\_\_\_\_\_\_\_: Koga ti gađaš? Gde si pošao?)

(Predsednik: Jel ste sada ponosni na sebe? Jel to bilo najbolje što ste mogli da uradite?)

Jel to bilo najbolje što ste mogli da uradite?

PREDSEDNIK: Vi iz Narodne stranke, vi iz Dveri, vi iz DSS, vi Zavetnici, jel ovo najbolje što ste mogli da uradite danas? Jel ste zbog ovoga došli danas? Jel ste zbog ovoga došli? Jel vam to sva briga za KiM? Jel tako volite narod? Jel vam to briga za Srbiju? Jel vas nije sramota sve zajedno? I vas iz DS, i vas iz Narodne stranke, i vas iz Dveri i tebe zavetniče, i tebe iz DSS, jel ovako čuvate nešto, jel ovako? Rasturanjem Skupštine? Jel to? Jel vas nije sramota?

Jel se sada vi Zavetnici divite ovima što su upadali u Skupštinu? Jel sada to lepo? Jel tako čuvate nešto? Jurišate na narodne poslanike, na predsednika Srbije.

(Narodni poslanici govore u glas.)

Jel hoćete da sednete na svoja mesta i da nastavimo sednicu?

Hoćete da sednete svi na svoja mesta i da nastavimo?

(Narodni poslanici govore u glas.)

Ne čujem vas.

Lepo, svako na svoje mesto, ako hoćete na sednicu da nastavimo.

(Narodni poslanici govore u glas.)

Jel ste prihvatili da sednete na svoja mesta da sednicu nastavimo?

Ako jeste, ajde onda sedite i da više ne vičete, da ne dobacujete, da ne psujete Novakoviću. Niko od vas.

(Poslanici opozicije: Poslovnik!)

Vi ste se Novakoviću zajedno sa Jovanovićem iz DSS i ostalima zaleteli da prebijete predsednika, jel tako? Da linčujete predsednika? Jel vam to borba za KiM? Jel vam to rešenje.

(Narodni poslanici govore u glas.)

Ne čujem vas.

Hoćete da sednete na mesto, svi zajedno, i vi iz DSS, i vi Dveri, i vi Zavetnici, i vi iz Narodne stranke, da sednete na svoja mesta i svi drugi.

(Poslanici opozicije: Poslovnik!)

ALEKSANDAR VUČIĆ: Izvinjavam se, poštovani gospodine Pastor, toliko im je stalo da drže uključene telefone, da budu veliki huligani, a i vi Srbi sa Kosova i Metohije da čujete da im je Poslovnik važniji i preči od svega, a ne Kosovo. Cirkusom koji su pravili, naneli su ogromnu štetu Srbiji, oni koji sebe tobož nazivaju državotvornim, a u stvari su oduvek bili antidržavni elementi i ništa više.

(Poslanici opozicije: Ne damo svetinje! Ne damo svetinje!)

Vidite, kad govorimo o svetinjama, dali su 35 naših svetinja i sve smo ih obnovili, sve koje su oni srušili zajedno sa albanskim separatistima. Hvala vam na tome što podržavate našu politiku, nisam to znao i to je veoma važno. To je dobro da podržavate našu politiku.

Važno je takođe da su ljudi u Srbiji ovo mogli da vide. Kad ponestane argumenata i kad im je teško da slušaju istinu, onda bi da tuku nekoga. Jer, od sve argumentacije ostane to. A suštinska stvar je u tome što su iznenađeni. Nisu se oni nadali da će neko da kaže da nećemo da primimo Kosovo u UN. Oni su iznenađeni i nasekirali su se kada su čuli i kada sam nedvosmisleno rekao da ja neću da dozvolim da Kosovo uđe u UN, jer to je ono što njih boli. Oni se nadaju Kosovu u UN. To je ono čemu se oni nadaju. To je jedino što njih zanima, apsolutno jedino.

(Poslanici SNS-a: Aco Srbine!)

Razlika između nas i njih je u tome što je nama Srbija svetinja, a njima Poslovnik.

(Poslanici SNS-a: Aco Srbine!)

Razlika je u tome što smo mi pokazali da smo spremni i da čujemo i da saslušamo sve, a oni nisu u stanju ni da čuju ni da saslušaju ništa. Kada god misle da će nekoga da uplaše, moraju sebe da pogledaju u lice i da znaju da i mi dobro znamo o kakvim je kukavicama reč i da smo to znali uvek, kao što znamo i danas i nikakav problem sa tim nismo imali. To je nešto što je, čini mi se, celom narodu danas sasvim jasno. Srećom, takve kukavice Srbiju ne vode i nikada je više neće voditi.

Da se vratimo na važna pitanja. Kažu skupili su se svi…

(Narodni poslanici govore u glas.)

Molim vas, ljudi, vi budite mirni sa te strane. Ljudi, budite mirni.

PREDSEDNIK: Svi sedite na svoja mesta. Svi!

ALEKSANDAR VUČIĆ: Ljudi, budite mirni, pustite da pokažu kakvi su, da pokažu svoje lice.

PREDSEDNIK: Narodni poslanici, svi sedite na svoja mesta.

ALEKSANDAR VUČIĆ: Narode Srbije, neće oni dozvoliti sednicu jer znaju da nemaju argumenata nikakvih.

Nemojte da urlate i nemojte da psujete, Obradoviću, jer ste najobičnija kukavica, što svi znaju i u vašem selu. U vašem selu Vranićima tri puta su više za mene glasali nego za vas i nije vas sramota. Vas će neko da se plaši? Vas će neko da se plaši i Miloša Jovanovića, je li, i Novakovića? Vas trojice kriminalaca će neko da se plaši? Sram vas bilo! Lopovi jedni koji ste opljačkali Srbiju, Kolubaru našu opljačkali, sve opljačkali. Vi ćete nekome da govorite nešto o izdaji i Srbiji? Ne znate ni gde je Srbija niti bilo šta drugo.

Dame i gospodo, ja mogu ovako sve vreme da govorim.

(Poslanici opozicije: Ne damo Kosovo! Ne damo Kosovo!)

Dali ste Kosovo, ali srećom odbranićemo Kosovo od vas! I Kosovo i Srbiju ćemo odbraniti od vas i ne brinite.

Vas molim, narodni poslanici većine, slobodno sedite. Ne brinite, znam ja kakve su to kukavice. Zato i sedim mirno i gledam ih. Ne sekirajte se.

(Narodni poslanici govore u glas.)

To je bio plan od početka. Znaju da nemaju argumente. Znaju da ne mogu da izađu na kraj, ne mogu ništa. Pošto nemaju argumente, onda spreči da im neko nešto kaže i spreči da neko nešto govori. To je suština svega.

Dakle, što se tiče jeste li za potpisivanje, vas niko nije obavestio, ovde niko ništa ne potpisuje, niko ništa nije potpisao i niko ništa ne potpisuje i neće da potpiše. Niko ništa neće da potpiše i niko vam nije doneo nešto da se potpisuje. Lagali ste i obmanjivali narod, sve vreme ste to radili, ali to je vaša politika.

Nego, ko vam je dao nalog da tako rušite Srbiju?

(Narodni poslanici govore u glas.)

Devojke, pustite ih, to su dogovarali i da dođu telefonima da nešto kao snimaju.

PREDSEDNIK: Samo da bi svi razumeli kakva je predstava u toku.

Dakle, od vas 30, vas 30 koji držite Poslovnik u ruci, hajde sada neka podigne ruku samo onaj koji se prijavio za reč, koji je u sistemu sada. A nije niko? Niko od vas se nije javio za reč? Znači, sve je samo predstava, samo foliranje i samo glumatanje.

Što se niste prijavili za reč? Što vas nema u sistemu? Zašto? Šta kažete, želja vam je da pravite cirkus? Fantastično. Fantastično ako vam je to želja. Od toga će da bude dobro svima.

Da li vi, ako stvarno hoćete reč na bilo koji način, da li vi onda hoćete da sednete na svoje mesto? Jer, kao što vidite, tu nemate poslaničku jedinicu, tu nemate mikrofon, tu ne možete da dobijete reč.

Jel možete da sednete na svoja mesta, ako hoćete reč na bilo koji način?

Nećete reč? Šta, samo hoćete da stojite tu i da vičete? Pa kako ćete da govorite odatle? Kako?

ALEKSANDAR VUČIĆ: Ako mogu samo da zamolim poslanike većine da sednu. Mi ne smemo da budemo isti kao oni, ljudi. Pustite njih. Pustite ih neka divljaju.

(Poslanici opozicije: Po Poslovniku!)

Ne brinite, ja ću da završim za dva minuta, pa uzmite onda šta god hoćete, kako hoćete. A ne date da govorim. To je problem. A ne date da govorim. Znači, to je suština. Ne date da vam odgovorim. Sramota vas je od laži koje ste iznosili. Sramota vas je od besmisla i od neistina koje ste izgovarali. Pa nećete me sprečiti da vam odgovorim jer sam dobio reč od predsednika.

(Poslanici opozicije: Po Poslovniku!)

Dakle, oni bi da brane umesto srpskih zemalja srpski Poslovnik, Poslovnik DS, jer to je ono što je za njih najvažnije, da brane Poslovnik, da brane cirkus koji su napravili. Nemam ja problem sa tim, ako će vama da znači nešto. Pokazaće se, oni neće ni kasnije dozvoliti da se odvija sednica.

PREDSEDNIK: Vratite se lepo na mesto i nemojte to da radite, po ko zna koji put.

ALEKSANDAR VUČIĆ: Neće oni ni kasnije dozvoliti.

Ja ću da prekinem. Ja ću da prekinem, predsedniče, pa im dajte da se jave po Poslovniku, jer za mene je Srbija važnija od Poslovnika! Dajte im i Poslovnik!

(Poslanici SNS-a: Aco, Srbine!)

PREDSEDNIK: Dobro.

E ko je sada od svih vas Predrag Marsenić? Pretpostavljam da niste ni vi, ni vi, ni vi. On je prijavljen za reč u sistemu. Vaša imena ne vidim.

Ko je Marsenić? Vi? Po Poslovniku? Jel hoćete?

PREDRAG MARSENIĆ: Dakle, u pitanju je član 106. Niko ne može da govori, da prekida govornika, niti da ga opominje, osim vas, gospodine predsedniče.

U toku govora Boška Obradovića sa one strane bilo je zaista histeričnih, ali zaista histeričnih reakcija na ono što je on pričao. Morate da nam dozvolite da kažemo ono što imamo da kažemo, kako god, da li se to vama sviđa ili ne sviđa, to nije problem. Ničeg ovog ne bi bilo da poštujete samo Poslovnik. Znači, mi imamo prednost. Niko neće gospodinu Vučiću da ospori pravo da kaže to što hoće. On, naravno, je 10 puta ovde ispred nas. Ali ne možete vi nama, na osnovu ovog Poslovnika imamo pravo da reklamiramo povredu Poslovnika, a mislim da je potpuno opravdano to što sam uradio i što sam reklamirao, zbog toga što nismo mogli, ne samo mi, nego gotovo niko u sali, u pojedinim trenucima da čujemo Boška Obradovića.

Smatram da to nije u redu i smatram da treba da glasamo o ovome. Hvala.

(Boško Obradović: Povreda Poslovnika. Samo poštujte Poslovnik.)

PREDSEDNIK: Vi poštujete kada neko dobije reč ili poštujete samo kada vi dobijete reč? Vi lično. Samo to je važno. Hajde, saslušajte malo, bilo koga i bilo šta. Ma vidim ja vas i čujem, ali da li vi vidite i čujete sebe? Šta kažete, zbog toga što je neko nešto rekao vi sad imate pravo, šta, da linčujete predsednika Republike? Da se zaleti vas 20 ovde na njega?

(Poslanici opozicije: Poslovnik.)

Po kom osnovu? Gde u Poslovniku piše da vas 20 može da se zaleti u predsednika Republike dok govori, kom sam ja dao reč?

Kad vama dam reč jel vam smeta da neko viče? Smeta vam. Zamislite još da se zaleti da vas bije. Jel bi vam smetalo to ili bi vam bilo divno?

(Poslanici opozicije: Poslovnik.)

Sve sam ja vas razumeo, ali dobro je što su i videli i razumeli sve ljudi koji ovaj prenos gledaju, i vaše ponašanje današnje i koliko vam je stalo i do Kosova i Metohije i do Srbije i do bilo čega, sem do vas samih. Kažem i vama i ovim vašima što i sad viču, što i sad kad ste vi dobili reč opet viču.

Dao sam reč predsedniku Republike.

Hoćete li vi konačno da saslušate do kraja, da dobijete reč dalje, ali da ne vičete?

(Milica Đurđević Stamenkovski: Poslovnik!)

Da li vi stvarno mislite da ja mogu da razumem šta vi govorite, kada vas 10 viče u isto vreme?

(\_\_\_\_\_\_\_\_\_\_\_\_\_\_\_\_\_: Daj reč!)

Pa kome? Ne može vas 10 u isto vreme. Jel razumete to, ljudi? Jel razumete to? Ko hoće od svih vas, ne može svih 10? Vi?

(\_\_\_\_\_\_\_\_\_\_\_\_\_\_\_\_\_: Eto, vidiš kako može. Bravo. I nauči to.)

MILICA ĐURĐEVIĆ STAMENKOVSKI: Želim da uputim čestitku svim opozicionim poslanicima što smo se konačno izborili za Poslovnik Narodne skupštine.

(Poslanici opozicije: Tako je!)

Pozivam se na kršenje člana 27: „Predsednik Narodne skupštine stara se o primeni ovog Poslovnika“.

Zbog dva minuta koje pokušavate da mi uskratite da govorim u Narodnoj skupštini Republike Srbije doveli ste i prouzrokovali incident. Ovo je, gospodine Orliću, vaša odgovornost. Ovo je vaša odgovornost.

(Boško Obradović: Tako je.)

Ponašate se kao Evropska unija, koja kaže – pozivam obe strane da se suzdrže, dok samo jedna pravi problem. To što se čopor uživeo u ulogu vukova, pa zavija ovde na ovaj narod koji govori: „Ne kapitulaciji“, da vam kažem… To što se neko uživeo u ulogu vukova ne znači da smo mi ovce.

PREDSEDNIK: To ste sad meni nešto rekli, je li?

MILICA ĐURĐEVIĆ STAMENKOVSKI: Znači, mi smo poslanici i predstavnici naroda i branićemo Poslovnik Narodne skupštine.

PREDSEDNIK: Koji vam je to član, šta ste rekli, član 27? Jel vam to član 27. bio? Da li treba da se glasa o njemu?

MILICA ĐURĐEVIĆ STAMENKOVSKI: Član 27. Hvala vam. Ne treba.

PREDSEDNIK: E dobro, pošto vidim da vas ne zanima ni da se glasa, niti vas zanima bilo šta, do vaših govorancija. Kažete – ja sam nešto izazvao. Pa nisam ja bio u grupi kukavica koja se zaletela u tom čoporu, ili kako ste već rekli, na predsednika Republike, ja sam ovde stajao sve vreme. A jeste li vi pogledali malo ko je bio tu u toj grupi? Čudo bi mi bilo da niste primetili, pošto ste u njoj bili zajedno, svi zajedno, bez ikakve razlike među vama, i ko je šta izazvao, iznenadićete se, biće ovo za vas otkrovenje. Bili ste u direktnom prenosu, ne treba niko ništa da objašnjava, videli su ljudi sve, ko je šta izazvao i ko se kako ponašao. Ako vas, uprkos tome, i dalje nije sramota vašeg današnjeg ponašanja, to je pitanje vašeg obraza, a ne mog razumevanja ili nerazumevanja Poslovnika.

Jeste li završili? Jeste se izvikali svi redom? Jel možemo konačno da čujemo izlaganje?

Dakle, predsednik Republike zahvaljivao Balintu Pastoru, daću vam reč ponovo i posle toga da pređemo dalje na listu.

ALEKSANDAR VUČIĆ: Zahvaljujem se, poštovani predsedniče. Izvinjavam se građanima Srbije zbog nevaspitanja i nasilja koje su kukavice izazvale u ovoj Narodnoj skupštini. Valjda su mislili da će nekog da uplaše, a zamislite da se uplašite Miloša Jovanovića i Boška Obradovića. Zamislite tu sramotu da se bilo ko, jesi li i ti, Vojo, krenuo da me biješ? Vi da me bijete? Vas trojica da me bijete? Vi junaci da me bijete? Vas trojica pošli da me bijete. Pa nije Poslovnik, Vojo, ovde, Poslovnik je dole. Pa ste došli da me bijete, je li? Vas trojica ćete da me bijete. Sram vas bilo.

Narode, sad sam vam pokazao kako to izgleda, upornost da pobede ne mogu, Poslovnik da pobedi Srbiju ne može, laž da pobedi istinu ne može i nikada neće moći. Oni su se nadali danas kapitulaciji Srbije.

Pošto kapitulacije Srbije nema, propalo im je sve. Sve im je propalo. Ljudi koji su uništili Srbiju, ljudi koji su, pošto me niste čuli, jer su gromoglasno i oduševljeno govorili o tome kako su ti ljudi, koji su valjda, zaštitili i odbranili Srbiju, na najbolji mogući način, potpisali neku peticiju, ima tamo i divnih ljudi, ima svakojakih. Ima i od druge strane peticija, koja traži da potpišemo nešto drugo, a najviše nas u sredini koji hoćemo normalnu i pristojnu Srbiju, ne Srbiju huligana i batinaša, ali Srbiju hrabrih ljudi koji će da drže do svog stava i koji neće da se sklone i neće da se povuku ni pred batinašima ni pred huliganima.

Vidite, na ovom papiru piše, a nije Poslovnika, nećete verovati, sva njihova ljubav, svih ovih ovde koji su došli da tuku narodne poslanike i valjda misle da će da ih se uplaši i predsednik Republike. Dakle, napisali su na osnovu člana 96. tačka 8. Ustava Savezne Republike Jugoslavije, predsednik SRJ donosi odluku o pomilovanju po službenoj dužnosti, Aljbin Zaima Kurti, oslobađa se daljeg izvršenja izrečene kazne zatvora, a u potpisu ni manje ni više, nego potpisnik te peticije Vojislav Koštunica. Veliki junak. A, ovo ovde, poštovani građani posebno narode sa Kosova i Metohije, ovde je 1800 njih sa Kosova i Metohije, koje je isti taj junak abolirao i od krivičnog gonjenja i od daljeg izvršenja krivičnih kazni.

(Miloš Jovanović: Replika.)

Isti taj junak, kao i ovaj junak ovde, što je malopre lupao nogama i rukama po klupi, valjda misli da je mnogo jak i da neko treba da ga se plaši.

(Miloš Jovanović: Replika, molim vas.)

Pri tome je, nemojte da vičete i nemojte da pretite, shvatio sam da ste mnogo opasni sva trojica, računam na to da sam nagrabusio od vaše hrabrosti i nemam problem sa tim.

Da odgovorim sada na ozbiljne stvari. Vidite kako su lagali o mojim citatima. Nekako zaborave uvek da pročitaju rečenicu koja je i tog dana izrečena, upravo za tu jednu najvažniju stvar, za koju sam rekao da su jasne rezerve i neslaganja oko te jedne stvari, a najvažnije, tu rečenicu preskoče. Umesto te rečenice dodaju kažu - kojim mi priznajemo lažnu državu Kosovo. Ja to nikada nisam izgovorio. Obmanuli ste i slagali javnost. Obmanuli ste i slagali narodne poslanike. Izmislili ste sve. Samo ste uzeli iz konteksta jednu rečenicu, a drugu i treću niste pročitali. Ja sam to danas sve rekao. Rekli ste, stalo vam je do plana, a onda ste citirali sve ono što sam ja rekao. Onda ste bukvalno citirali svako slovo, svaku reč koju sam ja izgovorio već, zato što me niste slušali, što pokazuje da ništa nisam krio od naroda. Nijedno slovo, nijednu reč nisam krio od našeg naroda. Izašao sam na najpošteniji način pred ljude i rekao im šta nas čeka i šta je to sa čime se suočavamo.

Sada vas molim, dragi prijatelji, da razmislite o jednoj stvari, nisam hteo ovo da govorim, zamislite da smo bili kao oni, da smo njih poslušali, da smo svoju zemlju uništili na taj način. Zamisliste da smo samo to uradili, a Kurti danas kaže, imam šest uslova za ZSO. Naravno, nemogućih, bajki, neće to da formira. A oni, pre nego što je Kurti odbio sve, pre nego što je Kurti odbio svoju osnovnu obavezu, oni bi Srbiju proglasili krivom i rekli bi, Srbija je ta koja je nekonstruktivna, Srbija je ta koja treba da ide u izolaciju, Srbija je ta kojoj treba da uvedemo sankcije. To je ta pogubna, nakaradna i antidržavna i antisrpska politika koju vodite sve vreme.

Na kraju su ljudi shvatili da nije vaša pesma Kosovo je srce Srbije, nego Poslovnik je srce Srbije. Nije nikakav problem, ja nemam problem sa – Kosovo je srce Srbije, jer u moje vreme nije spaljeno 35 crkava i manastira na Kosovu i Metohiji, a da ćutim i da gledam u nebo. U moje vreme nije proterano 4100 ljudi sa Kosova i Metohije, ubijeno osmoro, nego su neki drugi ljudi ćutali i ništa nisu preduzimali ni na koji način. To je suštinska razlika između nas.

Danas, kada smo vratili Kosovo u arenu međunarodne politike, kada možemo za nešto da se izborimo, vi ste danas osramotili, vi mislite da ste osramotili ovaj parlament i nekog od nas. Niste, osramotili ste sebe. Pokazali ste kakvi ste, pokazali ste ko ste i šta ste. Najobičniji nasilnici, divljaci koji se iživljavaju na tom drvetu. To drvo ne može da uzvrati, ne može ništa, pa se iživljavate na tome, jer time valjda dokazujete ljubav prema Kosovu. Da li se tako dokazuje ljubav prema Kosovu? To je vaša najhrabrije odluka? Šta ste mislili, da ću da odem odavde, da ću da pobegnem od vas?

Kažete prazne priče i ovde jasno, jeste li za potpisivanje ili niste? Pa, evo nisam, ne potpisujem ništa i niko i ne traži da potpišem nešto. I, niko vam nije ni doneo da potpišete. Niko vam nije ni doneo da o tome glasate, glasate ovde o izveštaju. Što obmanjujete javnost? Što izmišljate? Što vam je sve ovo bilo potrebno? Zašto niste mogli lepo da saslušate i da kažete šta mislite o svemu tome? Šta ste ovo pravili? Pošto vas je malo bilo, nema televizije na kojoj niste bili i pričali o izdaji i o koje kakvim glupostima, samo nikako svoje odgovornosti da se setite.

Da mi vi pričate o izdaji i o partijskoj šolji. Ovu šolju je meni jedan od mojih saradnika kupio, ali nije uzeo pare iz Kolubare i to u sedam navrata, kao što ste ih vi uzeli od građana Srbije i od radnika Kolubare i to tako lepo bratski, podelite, DSS uzme i da Dverima, pošto je to značajno. Mnogo značajno, kako će vaša partija da se finansira narodnim parama. Vi ćete da mi pričate o partiji i da mi držite pridike, misleći, znate, pa svaki normalan čovek će da pobegne od toga kad vidi koliko smo nasilni ili ne. Navikao sam ja na vas, ne plašim se. Navikao i naučio i dobro znao koliko ste neodgovorni to sam znao, ali da ste ovolike kukavice, nisam ni sanjao, pa ćete vi da bijete nekoga. Ti ćeš Zečeviću isto da biješ nekoga? Svi ćete vi da bijete nekoga, mnogo ste jaki? Mnogo ste jaki pošto ste došli dovde, pa samo gledam koji će prvi da se zaleti, pošto ste mnogo hrabri i jaki.

Pošto je za mene, draga braćo, poštovani Srećko Sofronijeviću kojeg su upucali Albanci 13.10.2021. godine, poštovani Miloše Stojanoviću upucanom 6.1, poštovani Srđane Petroviću kojeg su progonili i prosipali vinom, Predraže Pantiću, sin Dejana Pantića uhapšeniku albanskih vlasti, Nikola Nedeljkoviću koji ste svi ovde, sramota me je od ovih ljudi koji su ovo uradili, izvinite i u njihovo ime. Izvinite, postoje ljudi u ovoj sali kojima je Kosovo ali i cela Srbija mnogo važnija od Poslovnika, od samopromocije, od njihove vike i dreke, morate da znate da je to većina građana Srbije, nama je stalo do Kosova i Metohije, čuvaćemo i naš narod na Kosovu i Metohiji, čuvaćemo i Srbiju i njen Ustav na koji sam se zakleo. Ne treba oni koji su gazili svaki Ustav i kojima do Ustava nije ko do lanjskog snega, kao ni do Kosova, da mi drže pridike, ni o Ustavu, ni o Kosovu. Zato vam hvala što se danas ovde sa nama.

Gledao sam ja te iste scene kada sam ovakve reči izgovarao skakali su na mene isto tako Hašim Tači i Hajredin Kuči, pa se nisam pomerao i ponavljao sam im jedno te isto, a to je, da ćemo da čuvamo Srbiju, da je branimo od ovakvih neodgovornih i neozbiljnih ljudi, a vama hvala što ste pokazali koliko vam je danas stalo do Kosova i Metohije, da ceo narod može da vidi, jer niste mogli bolje sebe da predstavite, a da uprljate Narodnu skupštinu, da uprljate predsednika Republike i ceo naš narod i sve naše građane, to vi nikada nećete moći da učinite. Hvala najlepše.

(Miloš Jovanović: Replika.)

PREDSEDNIK: Sledeći.

Ako možete da slušate bar malo.

(Miloš Jovanović: Replika.)

Sledeći ovlašćeni predstavnik je … nemojte da vičete Jovanoviću.

Nemojte da vičete i da udarate u klupu više. Nemojte da vičete.

(Miloš Jovanović: Pravo na repliku.)

Vi ne čujete sebe, u tome je problem.

Čujem vas i ja i čuju vas svi ostali u ovoj sali. Toliko vičete i vrištite da vas čuju svi, a čuli smo i videli i kako ste udarali u klupu rukama i onim Poslovnikom i šta ćete sad? Hoćete li opet da udarate u klupu? Hoćete li opet da udarate u klupu? E, dobro.

Ako ne planirate da udarate u klupu, to je fantastična promena sa vaše strane.

Reč dajem Stefanu Krkobabiću jer je sledeći ovlašćeni predstavnik i nemojte da vičete i nemojte da vičete svi zajedno. Svi zajedno.

(Miloš Jovanović: Hoćemo ponovo sve?)

(Boško Obradović: Samo tri replike i sve u redu.)

Morate da se prijavite ponovo.

Vi ljudi planirate da sami sebi dajete replike danas?

Stvarno, koliko vas, vas 30 jel tako, svi imate pravo na repliku?

Gospodine Krkobabiću, samo pritisnite taster još jednom.

(Poslanici opozicije je prišlo stolu predsedavajućeg i traže pravo na repliku.)

STEFAN KRKOBABIĆ: Uvaženi predsedniče Republike Aleksandre Vučiću, uvaženi predsedniče Narodne skupštine Vladimire Orliću, uvaženi narodni poslanici, potpredsednici Narodne skupštine, uvaženi direktore Petre Petroviću, uvaženi gospodine Kojiću, nema, ako tako nije odlučio predsednik Orlić.

Uvaženi narodni poslanici, treba da znamo šta je ovo što se dešava danas? Ovo što se dešava u Skupštini Republike Srbije je samo uvod za 15 časova, a onda u 15 časova hoćemo da Vučiću padne glava?

E mi vam nećemo dati! Nećemo vam dati ni Srbiju! Nećemo vam dati ni Vučića! Danas je 2. februar 2023. godine i koliko znam, nisu raspisani izbori, a dobro sam obavešten, neću sesti, pa ipak sve ovo danas i dani pre ovoga liče na ostrašćenu predizbornu kampanju. Pitam se, a i pitaju me ljudi, da li je ovo borba za Kosovo i Metohiju ili je ovo borba za vlast?

Uvaženi građani Srbije, vidite zašta je ovo borba? Ovo je borba za vlast. Na svima nama je nesebično bitno da nesebično, predano i konstruktivno branimo sudbinom Kosova i Metohija, nema sedenja, nemamo prava da sedimo. Uvaženi narodni poslanici preda mnom je dnevni red današnjeg zasedanja.

Dakle, predlog izveštaja i obrazloženje predsednika Republike mirne duše mogu da vam kažem da je sve rečeno precizno, utemeljeno i sveobuhvatno i jedno moje lično zapažanje ovo je bilo lekovito, efektno razbijanje predrasuda.

Gospodo narodni poslanici, predrasude nastaju onda kada manjkaju činjenice. Čuli smo činjenice, ali bitnije od toga da njih njihovo adekvatno tumačenje.

Kao i pre nekoliko meseci, pa možete da dođete svi pored mene, pozivam sve predstavnike opozicije da dođu, možete da dođete, samo napred. Čekam vas sve.

Samo napred.

Kao i pre nekoliko meseci, tako i sada imam utisak da se izveštaj ostavlja po strani pa zaboga trebalo ga je pročitati, utrošiti vreme, uložiti napor i zato umesto razmatranja ponovo imamo i imaćemo ovo što danas doživljavamo.

Ne sporim vam pravo na političke stavove, ali ne mogu da se otmem utisku da se suočavamo sa jasno izraženim lukreativnim politikantskim očekivanjima.

(Gorica Gajić: Samo repliku tražimo, član 104.)

Uvaženi narodni poslanici ovo nije ništa čudno, ovo nije ništa čudno, treba da se čujemo svi u Skupštini, a ne na ulici. Skupština je mesto za ovo, očito je uvaženi narodni poslanici i dragi građani Srbije, da imamo…

PREDSEDNIK: Gospodine Krkobabiću, izvinite, nastavićete, samo jednu stvar želim da kažem. Dakle svi vi, ali bukvalno svi, evo gledam vas, DS, Narodna stranka, DVERI, Zavetnici, DSS, svi vi, koliko ste puta rekli, a poslednji put pre pet ili deset minuta – govori narodni poslanik, pa mu neko smeta. A šta vi sada radite?

Šta svi zajedno radite dok govori Stefan Krkobabić?

Imate nešto da zamerite meni? Nema nikakvih problema, zamerite meni, ali šta vam je skrivio Stefan Krkobabić, da evo već pet minuta vičete, urlate, vrištite, ne znam da li ćete opet i da udarate i u klupu i njemu smetate.

Kakav problem sada imate sa njim?

Vidim ja da vas nije sramota, ni ljudi koji vas poznaju i koji vas sada gledaju, ali mi nije jasno šta imate sa Stefanom Krkobabićem? Što njemu ne date da govori? Ako vas nije sramota današnjeg ponašanja, ne samo da nema veze sa Poslovnikom, nego sa elementarnim vaspitanjem, sa kućnim vaspitanjem osnovnim nema veze.

Ali što ne dozvoljavate drugim poslanicima da govore, šta je sada?

Gospodine Krkobabiću, jesu vam dirali mikrofon'

Daću vam mogućnost da nastavite, izvolite.

STEFAN KRKOBABIĆ: Niti ja određujem pravila, kada se ulazilo u Skupštinu, odlučivali su građani Srbije i oni su poverenje dali listi Zajedno možemo sve – Aleksandar Vučić.

(Boško Obradović: Samo reci da imamo pravo na repliku i ti govoriš posle nas.)

Kosovo i Metohija, građani Srbije, nisu ispričane i završene priče, to je priča koja će još dugo i posle nas da se priča, to nije stranačka priča i ne sme da bude stranačka priča i to je priča nad pričama, to je mit, neraskidivi deo našeg nacionalnog i kulturnog identiteta.

Pustite ih slobodno, samo napred, ja nemam nikakvog straha.

(Nekoliko poslanika opozicije prilazi mestu sa kog govori Stefan Krkobabić.)

Poštovani narodni poslanici, naravno da je tema KiM i plan za KiM.

Pozivam vas da mi se svi pridružite. Plan je pušten volšebno, kao neki duh iz boce, plan je tu i nije tu.

Samo neka stoje, slobodno stojite.

Ako je ultimatum onda prihvatanje po nekima znači kapitulaciju, odbijanje, vuče kaznu bez obzira što nema zločina. Spomenuću povlačenje stranih investicija, spuštenu rampu na evropskom putu.

Uvaženi narodni poslanici, građani Republike Srbije, moram da se odmaknem od Izveštaja na trenutak i da se dotaknem i evropskih integracija i investicija o kojima je predsednik pričao. Očuvanje postojećih radnih mesta i otvaranje novih radnih mesta nemaju alternativu, punjenje budžeta penzionog fonda, nemaju valjanu i realnu alternativu.

Ljudi u Srbiji, posebno oni mladi, uvaženi građani Republike Srbije, žele da imaju izvesnost, a to je pre svega dostupan i dobro plaćen posao.

Penzioneri Srbije sa pravom očekuju sigurne i redovne penzije, penzije koje prate rast plata i naše PUPS-ovo „Tri P“ – penzije koje će omogućavati pristojan život i čuvati lično dostojanstvo.

Uvaženi građani Srbije, naši poljoprivrednici očekuju sigurnog i platežno sposobnog kupca za svoje proizvode i punu finansijsku potporu svoje države, a to pre svega znači da Srbija mora da nastavi da radi, da bude integrisana u sve, a pre svega evropske privredne tokove. Pod staklenim zvonom lagano bi se ugušili.

Poštovane dame i gospodo, ako plan za Kosovo i Metohiju za odvijanje procesa daljeg dogovaranja, gde mir i sigurnost postaju neka vrsta normalnosti, onda mi iz PUPS-a ostajemo uporni u stavu da se o dogovorenom ne dogovara, da se o odlučenom ne odlučuje. Mislim pre svega na Zajednicu srpskih opština. Zajednica srpskih opština – da, i to odmah!

Ističem da nas u tome ohrabruje i podrška SAD-a.

Kada govorimo o Zajednici srpskih opština, mislimo na naše ljude na Kosovu i Metohiji. Ljudi su za nas na početku i pre svega. Njihov život u nekoj vrsti vanrednog stanja nema nikakvog smisla i neprihvatljiv je na duži rok.

(Tamara Milenković Kerković: Replika!)

Zbog toga mi kao društvo u celini imamo obavezu da im pored političke pružimo snažnu materijalnu i drugu finansijsku podršku, kako bi u ovim za njih neizvesnim vremenima bili spremni da ostanu i opstanu na svojim vekovnim ognjištima.

(Tamara Milenković Kerković: Replika! Replika!)

(Zoran Zečević: Replika! Replika!)

Mogu da misle o svemu i oni i mi, ali o jednom novom egzodusu srpskog naroda ne možemo i ne smemo da mislimo.

Rekao sam jednom prilikom i ponavljam – jednom za svagda završili smo sa seobama. Istovremeno, otvara nam se mogućnost da konačno definišemo naše dugoročne, političke, ekonomske i vojno-bezbednosne ciljeve, da jasno uobličimo prepoznatljivu dugoročnu politiku istinske zaštite naših nacionalnih i državnih interesa.

Crvene linije naše državne politike su jasne. Postavio ih je predsednik Aleksandar Vučić. Te crvene linije su: mir – da, Zajednica srpskih opština – da, nastavak dijaloga – da, nema priznanja Kosova.

(Gosti sa galerije dobacuju.)

Srbija nije više čardak ni na nebu ni na zemlji, Srbija više nije tamni vilajet. Vreme je da izađemo i da se suočimo sa svojom sudbinom.

(Gosti sa galerije dobacuju.)

U ime poslaničke grupe PUPS – Solidarnost i pravda, gospodine predsedniče, imate našu punu podršku.

PREDSEDNIK: Hvala, gospodine Krkobabiću.

Inače, Srbi sa KiM koji se nalaze na galeriji, malo pre su se obratili vama, vama što divljate. Da li ste čuli šta su rekli? Poručili su vam da Kosovo nije Poslovnik. Jeste razumeli to?

Dakle, predstavnici srpskog naroda sa KiM, a znate da su prisutni, i naši heroji, i ljudi koji su bili direktne žrtve prištinskog režima, kojima ste vikali, koje ste vređali i niste dozvoljavali ni predsednik Republike da se ljudima obrati, da im se zahvali i da im oda priznanje. Sada vam je to smešno? Smešno vam je, jel tako, ono što se njima dešavalo? Jeste, smešno vam je. I sudbina tih ljudi na KiM, kao što vam je smešno i samo Kosovo i Metohija.

Vidite, na to vaše smejanje i na to vaše potcenjivanje, oni su vam upravo saopštili malo pre i poručili vam da Kosovo nije Poslovnik. Samo da znate kome je šta na srcu i kome je šta srce. Njima je Kosovo srce, vama je Poslovnik. To smo razumeli.

Izvolite.

GORICA GAJIĆ: Hvala, predsedniče.

Reklamiram član 104. Poslovnika – ako se uvredljivo neko izrazi na poslaničku grupu, odnosno političku stranku čiji narodni poslanici pripadaju toj poslaničkoj grupi, u ime poslaničke grupe pravo na repliku ima predsednik poslaničke grupe. O korišćenju prava iz st. 1. i 2. odlučuje predsednik Narodne skupštine. Replika traje dva minuta.

Gospodine predsedniče, dostojanstvo ove Skupštine čuva ovaj Poslovnik i vi, ako ga poštujete. Zato vas molim da poštujete Poslovnik, jer ćemo tako da sačuvamo mir.

Slažemo se da Kosovo nije Poslovnik i jeste Kosovo srce Srbije, ali nemojte da okrećete onako kako vama odgovara. Mi samo tražimo dostojanstvo ovde. Ako sačuvamo dostojanstvo ovde, sačuvaćemo i Kosovo i Metohiju u Republici Srbiji.

Zato dajte repliku gospodinu Milošu Jovanoviću, jer ste hiljadu puta spomenuli Demokratsku stranku Srbije, a nikada nam niste dali repliku da odgovorimo.

Hvala.

PREDSEDNIK: Opet je buka.

Hajde samo polako.

Da li možete da ne vičete svi zajedno?

(Boško Obradović: Pravo na repliku!)

Da li možete, Obradoviću, da ne vičete bar jednom?

Da li vas ne zanima ni odgovor koji sam dužan da dam narodnoj poslanici Gajić? Ništa vas ne zanima, samo svoj glas da slušate i u njemu da uživate, jel?

(Boško Obradović: Samo daj pravo na repliku i nema problema.)

Obradoviću, dozvolite da odgovorim narodnoj poslanici.

Gospođo Gajić, pošto Boško Obradović smatra da on ima pravo na repliku kada se pomene Vojislav Koštunica, neću da ulazim u razloge, a vi smatrate da ima Miloš Jovanović, šta ste vi od mene tražili malopre?

Kome da dam reč – Bošku Obradoviću ili Milošu Jovanoviću?

Bošku Obradoviću?

Evo, gospođo Gajić, daću pravo na reč Bošku Obradoviću, jer je pominjan Vojislav Koštunica, jer sto to vi tražili.

BOŠKO OBRADOVIĆ: Gospodine predsedavajući, ovo je Narodna skupština Republike Srbije koja ima svoj Poslovnik. Kada predsednik Republike u svom obraćanju po imenu i prezimenu pomene, prozove i uvredljivo i negativno govori o Milošu Jovanoviću na prvom mestu, zatim o Vojislavu Mihailoviću na drugom mestu, dr Zoranu Zečeviću, direktno obraćajući mu se na trećem mestu i meni lično, takođe, direktno obraćajući se po imenu i prezimenu, plus što smo šefovi poslaničkih grupa, sva četvorica, po važećem Poslovniku Narodne skupštine, imaju pravo na repliku i nikakvih problema, poštovane kolege narodni poslanici, poštovani građani Srbije, nema ako se poštuje Poslovnik i dobijemo pravo na repliku.

Dakle, ja sam dobio, dobijaju i ostale kolege koji imaju pravo na to i nastavljamo dalje skupštinsku raspravu.

Dozvolite da ovaj preostali minut, jer sam ovo morao da potrošim da zaštitim i ostale kolege, jer ne možete dati samo meni repliku, jer i oni imaju pravo n a nju podjednako kao i ja. Znači, ne dozvoljavamo nikakve manipulacije sa vaše strane, nikakvo kršenje Poslovnika, nikakvo vređanje patriotske opozicije i to vam kažemo sada ovde javno. Ne dozvoljavamo.

Vrlo kratko replika predsedniku.

Gospodine predsedniče, mi nemamo problem. Mi nemamo problem danas, ljudi, ako će predsednik Republike da na kraju ovog skupštinskog zasedanja definiše zaključak u kome će da stoji, primera radi, predlog sa moje strane – prilikom daljih pregovora sa zapadnom petorkom odbiću da potpišem bilo kakav sporazum u kome se tretira da Srbija neće više da se protivi ulasku Kosova u međunarodne organizacije, neću priznati ni jedan element državnosti Kosova i da svi glasamo za to i da jednoglasno branimo Kosovo i Metohiju u sastavu Srbije.

PREDSEDNIK: Predsednik Republike ima reč.

Čekajte ljudi, čekajte ljudi, stanite malo, a stanite malo.

(Boško Obradović: Ne, ne. Replika Milošu Jovanoviću.)

Da li je vama logično da vi odgovarate i kada ima i kada nema osnova?

(Miloš Jovanović: Pomenut sam po imenu i prezimenu.)

Znači, sad sam vam dao reč jer ste tako tražili i ovi što baštine Vojislava Koštunicu. A i da ne dozvoljavate, samo polako, da ne dozvoljavate da na to što vi kažete, može da se odgovori uopšte.

(Boško Obradović: Može.)

PREDSEDNIK: Uopšte.

Znači, dajem reč ja. Vi ste se obratili, saslušajte odgovor, pa će dobiti sledeći.

(Boško Obradović: Hoće li dobiti svi?)

Ma, dobiće svi, nije nikakav problem, to vam govorim ceo dan, ali nemojte da urlate, nemojte da vičete, nemojte da ne dozvoljavate drugima da govore i da odgovore.

I, naročito nemojte Jovanoviću da lupate u klupe i nemojte da se zalećete da linčujete bilo koga dobićete reč i vi. Budite strpljivi, da, da, tako je.

(Miloš Jovanović: Da li sam dobio repliku?)

Znači, razumeo sam, kad se pomene Vojislav Koštunica i vi i Boško Obradović ćete dobiti reč.

Reč ima Aleksandar Vučić. Izvolite.

ALEKSANDAR VUČIĆ: Dame i gospodo narodni poslanici, dobro je da znate da su ovi veliki Srbi, veliki rodoljubi, velike patriote, junaci dana svih albanskih ekstremnih i hrvatskih i svih drugih medija. Uspeli su u životu, zato su se ovako i stručno i angažovali zato su ovu akciju i provodili.

Vidite, pogrešili su samo u jednoj proceni. Naravno da je sve ovo dobro organizovano po istom principu kao i u nekim drugim mestima, jer neko ne želi da Srbija dočeka mir, nego bi hteli da nas uvuku u sukobe i da nas uvuku u probleme.

Da, Srbija će da teži kompromisnom ponašanju i neću zbog toga da vam se izvinjavam, posebno ne vama koji ste pljačkali Kolubaru našu, ako mogu da vas zamolim za malo pažnje, koji ste u svakom trenutku i na svakom mestu uradili sve protiv vitalnih interesa države Srbije, koji ste bili toliko bahati da ste pokušali danas nekoga da uplašite time što ćete tobož da bijete nekoga.

Nemam ja problem sa tim što postoje ljudi i poslaničke grupe koje neće da vam se suprotstavljaju. Zahvalan sam mojim ljudima iz jedne poslaničke grupe koji su hteli da vam se suprotstave, nije bilo potrebe. Znam ja kolike ste vi kukavice i znam ja da mi ne možete ništa. Nije to problem nikakav. Znaju to svi.

Nije u tome problem, problem je u nečemu drugom, u nečemu mnogo važnijem, u tome što ste pokušali da one koji su mnogo veći rodoljubi od vas proglasite za izdajnike. Kako ste došli ovde?

Ima ovde još jedan gori, nego ne mogu ime da mu pominjem, opet ćete da tražite replike, opljačkao Boga Oca, poziva narod na ulice, ne znam gde sve i šta sve, a na sve to kao da niste slušali šta sam govorio. Vama je potreban sporazum. Imate Izveštaj da glasate, što ne glasate? Potreban vam je sporazum?

Ja ne mogu i neću da patetišem i neću da govorim o Kneževoj večeri, ali videće narod u Srbiji ko je vera i ko je nevera i videće narod u Srbiji ko će da čuva Kosovo i Metohiju, a ko ga je prodao baš kao što ste to učinili u prethodnoj deceniji. Biće prilike i za Kosovo i Metohiju i za sve drugo.

Moja reč, za razliku od vaše, koja ne znači ništa, moja reč znači i kada ja kažem ono što sam danas rekao, a to je da sam znam kada je vreme da dobijemo vreme za našu zemlju, da neću Srbiju da žrtvujem kao što ste vi uvek Srbiju žrtvovali, ali ne sebe, već ću znati šta je moj posao i šta ću da uradim, jasno je svakom čoveku i svako je razumeo, sem vas. A zašto? Pa da vam kažem ja zašto? Zato što nemate druge politike. Zato što vas ne interesuje Srbije, ne interesuje vas Kosovo, nikada vas nije zanimalo, nikada vas to nije interesovalo. Jedino što vas je interesovalo je da imate platformu za sebe da nešto možete da izmišljate i da možete da obmanjujete narod sa onim najprizemnijim metodama – jao, mi smo Srbi, ovi nisu Srbi. Ma nemoj? Vi ste veći Srbi nego mi? Po čemu? Po parama iz Kolubare ili po čemu? Ili po puštenim albanskim teroristima iz Klečke, braći Mazreku i ostalima, po čemu? Po obnovljenim crkvama možda ili puštanju da budu uništene i spaljene crkve, po čemu? Po tome što ste išli na pregovore 2007. godine ili 2008. došli do nezavisnosti pa rekli – pa nismo mogli da sprečimo?

Sada bi ste da bijete srpske poslanike, predsednika, pošto ste mnogo jaki? To vam je politika? Nasilje? Da lupamo o klupe i da udaramo? Jao što se uplašio. I ko se uplašio? Niko, nego lepo vam, došlo vam malo, hajde, udario adrenalin pa da budemo veliki. Au, ala smo mu rekli. Sebi ste rekli, sebe osramotili. U istoriju ćete ući sa sramotom koju ste danas pravili.

Videćemo ko će umeti da sačuva i svoju čast i svoj obraz, pa i čast i obraz Srbije. Dok ste vi čuvali čast i obraz Srbije, nismo imali ni časti, ni obraza, ni Srbije. Hvala Bogu, neko drugi danas to ume da čuva.

PREDSEDNIK: Reč ima Miloš Jovanović.

MILOŠ JOVANOVIĆ: Zahvaljujem.

Hajde ovako, o suštini ćemo kasnije u toku dana, to je zapravo najvažnija tema. Čisto da građani ne bi bili uskraćeni za istinu, da, u pravu ste, niko nije morao da nas sprečava jer nismo nasrnuli ni na koga, apsolutno ni na koga, niti je bila bilo čija namera ništa slično. Da, došlo je do fizičkog kontakta zbog vaše strane i vaše krivice.

Što se Vojislava Koštunice tiče, da, moguće je da je bilo grešaka. Ja znam samo dve stvari, šta god da je radio nikada nije pomagao tzv. „državnosti Kosova i Metohije“ kao vi 2013. godine. Znam još jednu stvar, koliko god gospodo draga, koliko god Vojislav Koštunica bio loš, nije vam bio dovoljno loš da tražite koaliciju sa njim 2008. godine i njegovu podršku 2012. godine. Toliko vam je bio odvratan da ste jedva dočekali da vas podrži i njegovom podrškom dođete na vlast.

Toliko o Vojislavu Koštunici, gospodo, a o veri i večer, to se, gospodine Vučiću, potpuno slažem sa vama. Predstavu nemate koliko se iskreno slažem sa vama. Vreme će sve pokazati i ko je vera i ko je nevera i jedva čekam taj trenutak, samo se plašim da će sa ove strane, a Boga mi i na galeriji biti mnogo razočaranih ljudi. Daće Bog da grešim, ali više nemam nikakvu ni veru ni nadu da može da bude drugačije.

PREDSEDNIK: Reč ima predsednik Republike.

ALEKSANDAR VUČIĆ: Poštovani građani, vidite, mogli ste da zaključite dve stvari. Kaže – došlo je do fizičkog kontakta, da vas zamolim da me pustite da završim, nije došlo do fizičkog kontakta kod ove klupe dole, nego ove ovde gde je napao čoveka. Mnogo je jak. Mogli ste da zaključite iz ove poslednje rečenice, pustite to da li on ima veru ili ne veru, ali on jedva čeka da vidi, oni znaju da nemaju ništa, oni znaju da obmanjuju narod sve vreme, nego kažu da čekaju ili ne čekaju. Ne morate da čekate, moja reč za razliku od vaše znači mnogo više.

Nije u pitanju ovde samo Vojislav Koštunica, vi, niste vi bili levo smetalo. Vi ste išli, gospodine Jovanoviću, na pregovore 2007. godine u Beču. Vi ste išli sa Hašimom Tačijem, Markom Jakšićem i sa Agimom Čekuom na pregovore. Posle vaših uspešnih pregovora, fantastičan rezultat je bilo nezavisno Kosovo 2008. godine. To je bio rezultat vaših fantastičnih razgovora i vaših fantastičnih pregovora.

To je rezultat te državotvorne politike. Pre toga ste nam objašnjavali da je to demokratsko pitanje. Po čijem nalogu ste pustili albanske teroriste iz zatvora? Ko je to tražio od vas? A po čijem nalogu ste primali Havijera Solanu, kada me držite predavanja, na crvenom tepihu ovde da uništite zajedničku državu Srbije i Crne Gore? Pa ste nam uništili i zajedničku državu Srbije i Crne Gore, pa ste onda doveli do toga da Kosovo bude nezavisno.

Ne morate da me slušate i ako ja sve vreme pažljivo slušam. Nije problem. Zato što za ovo nema odgovora, za ovo nema argumenata.

Nije to radio samo Vojislav Koštunica, to ste vi radili, vi sa njim zajedno i sa Samardžićem, kojeg pominjete u svemu tome, Samardžićem koji je vodio Kancelariju za Kosovo i Metohiju i poznat samo po tome šta je pljačkao na Kosovu i Metohiji i sada veliki patriota, veliki rodoljub itd. Sve veliki rodoljubi.

Da li je to vaša politika? Pa nema problema, kažite, a ja se vidite ne stidim da kažem otvoreno šta je moja politika i šta ću ja da uradim i šta je to što radim, a to što vi, pa niste vi ti i niste vi merilo koje će da mi kaže - kaži na ovaj ili na onaj način. Ja sam taj koji vodim zemlju i imam odgovornost prema narodu da čuvam i decu i žene i muškarce ove zemlje, da ne idu u ratove, a da ne učinim ono što ste vi učinili sa Kosovom, već da čuvam i KiM, i da čuvam Srbiju. E u tome je razlika i to ogromna.

Pričaćemo naravno još o suštini, ali sam danas samo zbog jedne stvari veoma zadovoljan, veoma zadovoljan što su ljudi mogli da vide nepostojanje nikakvih argumenata, a onda nasilje, onda vika i nasilje najgore vrste u kojoj računaju uplašiće nekoga.

Morate da razumete za razliku od „Kolubara transa“, a to je sinonim za prebacivanje para iz Kolubare u pojedine partije, postoje ljudi koji imaju svoje ideje, kojima je Srbija život i koji će da se bore za Srbiju, bez obzira na to šta vi radili, bez obzira šta Kurtijevi mediji u Prištini prenosili ili ne znam koji, u Hrvatskoj i ne znam koji u Sarajevu. Lepo ste im pomogli danas. Napravili ste cirkusku predstavu. Uradili sve što ste mogli protiv Srbije da uradite i danas, pokazali da vam je Poslovnik važniji od Kosova, da vam je to da ste mnogo opaki i opasni, važniji od Kosova i Metohije.

Čestitam vam na tome i hvala vam što ste pomogli da narodu konačno pokažemo ko ste i šta ste, jer ja to znam već neko vreme. Imao sam zabludu naravno, velikih zabluda, zato sam i sa vama razgovarao, pokazivao poštovanje prema mnogima, velike sam zablude imao. Srećom više takvih zabluda nemam.

Sada znam koliko ste antidržavno orjentisani, antisrpski orjentisani i sada znam da jedini cilj da Srbija bude uništena, jer ovo danas nijednom Srbinu sa Kosova i Metohije nije bilo lepo da gleda. Nijednom Srbinu sa Kosova i Metohije ovo nije bilo drago da gleda. Ovome su se radovali samo Kurtijevi sledbenici u Prištini i niko više.

Čestitam vam na tome, ne brinite i od vas i od njih umećemo i uspećemo da odbranimo Srbiju.

PREDSEDNIK: Saglasno članu 27. i članu 87. stavovi 2. i 3. Poslovnika Narodne skupštine, obaveštavam vas da ćemo danas raditi i posle 18.00 časova, zbog potrebe da Narodna skupština što pre razmotri Izveštaj iz utvrđenog dnevnog reda.

Reč ima narodni poslanik Branimir Jovanović.

(Vojislav Mihailović: Povreda Poslovnika.)

BRANIMIR JOVANOVIĆ: Hvala, predsedniče Skupštine.

Poštovani predsedniče Republike, poštovani predstavnici Srba sa KiM, koleginice i kolege, odmah na početku da kažem da će SDPS i dalje nastaviti da pruža podršku predsedniku Republike u razgovorima sa Prištinom i ako nekome nije bilo jasno i nije razumeo zbog čega to je iz dva razloga. Prvo, što i predsednik u svom izlaganju rekao da ne dolazi u obzir prijem Kosova UN i da će nastaviti kroz razgovore da se bori za interese Srbije i za interese Srba koji žive na KiM.

Tu politiku smo i ranije podržavali iz razloga što je to jedna proaktivna politika, politika koja ide u susret problemima, koja traži način da ih reše i svaki put znamo kada su se donosile odluke bile su to teške odluke, bio je to pritisak koji postoji i od strane međunarodne zajednice koji postoji i od domaće javnosti, jer velika su očekivanja od domaće javnosti.

U svemu tome treba biti dovoljno mudar da se nađe balans da se pre svega zaštiti bezbednost Srba i nealbanskog stanovništava na KiM, da se sačuva ekonomski napredak Srbije i da se ne ugrozi sveukupan interes Srbije.

Mi smo pre četiri i po meseca imali jednu sednicu na kojoj smo takođe razgovarali o izveštaju Kancelarije za KiM i tada, kao i sada, mislim da smo pokazali odgovornost, pokazali smo da se borimo za naše interese.

Opet na početku moram da kažem da smatram da je bilo bolje da se sastanak zapravo održao onako kako je prvobitno predsednik Republike i predložio, da se sastao sa predstavnicima poslaničkih grupa iza zatvorenih vrata. Jedno je kada je sastanak takve prirode, drugo je kada je sastanak otvoren za javnost.

Da smo tako razgovarali sigurno bismo imali jedan iskreniji, otvoreniji razgovor, plodotvorniji. Iz različitih stavova uvek na takvim sastancima može da se izrodi jedno kvalitetno rešenje. Sada mi je jasno zašto neki nisu bili za takvu vrstu sastanka. Jednostavno, prisustvo kamere je učinilo svoje. Predstavnici nekih stranaka su želeli isključivo samopromociju, da dobiju neki minut više u medijima, da dobiju neki minut više u TV dnevniku. Nažalost, na taj način se šteti samo interesima Srbije.

Naravno, razumem i da je predsedniku kao pregovaraču mnogo teže da nam iznese sve detalje na ovakvoj vrsti sednice. Jednostavno nije sve za kamere. Teško je otvoriti karte kada su kamere uključene. Siguran sam da smo se sastali kao poslaničke grupe sa predsednikom da bismo možda dobili i detaljnije informacije, ali naravno ne bežimo ni od ovakve vrste rasprave.

U ime SDPS ću biti realan, konkretan, izneću naš stav i o Izveštaju koji se odnosi na KiM i o onome što je predsednik govorio, a to je francusko-nemačka inicijativa i po cenu da se možda nekome to ne svidi od slatkorečivosti nemamo ništa. Slatkorečivost neće nam ništa dobro doneti. Svako od nas može da ispali ovde nekoliko rodoljubivih parola, da se sakrije iza njih, da svoju odgovornost potisne u drugi plan, ali to nije način da debatujemo u Skupštini o ovako važnoj temi.

Ne sme teme o KiM da bude poligon za neko nadmudrivanje i sticanje političkog profita. Nama treba iskren razgovor i da tražimo konkretna rešenja.

Izveštaj koji je pred nama najbolje govori i oslikava trenutak u kome se nalazimo. To je težak trenutak. U tom Izveštaju se navodi da je u protekla četiri i po meseca bilo 68 etnički motivisanih napada na Srbe na KiM. Dakle, svakog dana u proseku.

Dijalog koji se u tom periodu vodio između Beograda i Prištine odnosio se samo na to, odnosno jedina tema je bila da se smire tenzije, da se dođe do deeskalacije sukoba. A mi smo sada došli u situaciju da moramo da se borimo za elementarna ljudska prava Srba koji žive na KiM.

Brzo se zaboravlja i napor i predsednika Republike i državnog vrha da se smire tenzije na KiM i prethodnih dana u medijima je dosta bilo napada, a evo danas ovde i u Skupštini i na predsednika i na predsednicu Vladi i na poslanike vladajuće koalicije, a smatram da je zaista predsednik kao glavni pregovarač imao krajnje pošten i otvoren odnos i prema nama poslanicima i prema građanima Srbije i uvek je otvoreno govorio o svemu i izveštavao nas o toku pregovora.

Kada govorimo o francusko-nemačkoj inicijativi, podržaćemo da se nastave razgovori. Zbog javnosti želim da se zna da to nije sporazum, to nije rešenje, to je okvir za dalji nastavak razgovora. Da nam odgovara, sigurno da nam ne odgovara, voleli bismo da bude bolji, ali moramo da nastavimo da se borimo, da tražimo rešenje, da izvučemo maksimum iz toga, ili da nađemo najmanje povoljno rešenje za nas, jer situacija nikako nije povoljna.

Takođe, ne možemo da ignorišemo ni činjenicu da u tim razgovorima kada se vode pregovori između Beograda i Prištine odnos nije jedan prema jedan, odnos je dva prema jedan. Zašto kažem dva prema jedan? Evropska unija i SAD su posrednici u tim razgovorima, a znamo kakav je njihov odnos prema Kosovu i Metohiji. To je otežavajuća okolnost za nas. Sa druge strane, svesni smo i da pet država članica EU nije priznala Kosovo i Metohiju, odnosno njihovu samoproglašenu nezavisnost i siguran sam da naš pregovarački tim to vešto koristi u svakoj situaciji kada može.

Kada komentarišemo dalje ovaj okvir za razgovore, možemo da postavimo pitanje šta će se desiti ako ga odbijemo? Šta ako kažemo nećemo da razgovaramo dalje, nego ja se pitam koja je to alternativa, šta nam je alternativa? Da li ćemo imati neki bolji okvir, da li ćemo imati povoljnije uslove za razgovor?

Istorija je pokazala da svaki predlog koji nam je ponuđen, svaki sledeći je po nas bio nepovoljniji nego onaj prethodni. Podsetiću da smo još 90-ih godina imali najpre predlog jake autonomije Kosova i Metohije u okviru Srbije, pa smo imali pregovore u Rambujeu, pa smo imali bombardovanje, onda je na red došao Ahtisarijev predlog, pa samoproglašena nezavisnost Kosova i Metohije, odnosno Kosova, kako oni to kažu. Kada pogledamo njihove pregovarače, svaki sledeći je bio ekstremniji i radikalniji od onog prethodnog.

Mi moramo da nastavimo da razgovaramo, mi moramo da branimo naš interes, da povratimo interes koliko je to moguće, jer nam se propuštene šanse sigurno neće vratiti.

Takođe smatramo ni da zamrznut konflikt nije dobar, nerešena pitanja ne idu u prilog nikome, ona su samo teret i za ekonomiju i za modernizaciju društva i države i stav SDPS da moramo da nastavimo da tražimo rešenja, jer se pokazalo, pre mesec, pre dva meseca da svaki konflikt koji tinja preti da eskalira u ozbiljan sukob koji može da naruši stabilnost čitavog regiona.

U izveštaju su pobrojani napadi na Srbe na Kosovu i Metohiji, pobrojan je i upad ROSU na sever Kosova i Metohije, nasilan pokušaj da se organizuju lokalni izbori u opštinama gde je većinsko srpsko stanovništvo, i to nam samo pokazuje da moramo da idemo u susret problemima i da ih rešavamo. Zamrznut konflikt donosi samo nesigurnost i donosi samo nespokoj za Srbe koji žive na prostoru Kosova i Metohije.

Nije rešenje ni da žmurimo pred životom, da se pravimo kao da se ništa ne dešava oko nas, mi nismo pod staklenim zvonom. Činjenica je i da događaj na geopolitičkoj sceni i te kako utiču i prelivaju se na nas. Svet već godinu dana nije isti kao što je nekada bio, očigledno da i Evropa zbog rata u Ukrajini želi na drugačiji način da pristupi ovom našem pitanju, ne želi tinjajući konflikt koji može da eskalira u nekom periodu.

Činjenica je i da sledeće godine idu izbori za Evropski parlament, a odmah posle toga se ulazi u kampanju za predsedničke izbore u SAD i tu treba tražiti motiv zašto, odnosno odakle potiče jedna ovakva inicijativa?

Mi ne smemo da zanemarimo ni našu ekonomsku saradnju sa ostatkom sveta, ali da pogledamo statistiku videćemo da je najveća saradnja upravo sa državama članicama EU, najveće transakcije, najviši trgovinski bilans se ostvaruje na taj način. Ko najviše investira u Srbiju? Države članice EU. Moramo da vodimo i o tome računa kada ulazimo u ovakvu vrstu razgovora. Samo ekonomski jaka Srbija može da odbrani svoje interese. Što budemo ekonomski jači, proporcijalno tome će rasti i naš uticaj i u regionu i u Evropi, a činjenica je da je naš uticaj sada, odnosno naš spoljno politički položaj bolji nego što je bio nekada. Sada neko želi da sasluša naš stav, naše mišljenje pita nas, ranije to nije bio slučaj.

Takođe, primetno je i da zapadne zemlje i SAD u poslednje vreme češće vrše pritisak na Prištinu, pa je američki izaslanik za Zapadni Balkan nedavno rekao za ZSO će biti formirana bez Kurtija ili sa njim i sigurno je da možemo svi da priznamo da nismo navikli na jedan takav ton da se zapad obraća Prištini.

U ovom trenutku nama treba pragmatizam, a ne populizam. Podsetiću da je SDPS pre više od pet godina podnela konkretnu platformu za rešenje Kosova i Metohije. Znamo da nisu to idealna rešenja, ali su i tada bila realna i sada pokušavamo da stojimo sa obe noge na zemlji kada govorimo o ovom pitanju. Znali smo i tada da je to najkompleksnije državno pitanje i nismo se krili iza popularnih parola.

Naš predlog je bio tada da se rešava ovo pitanje po fazama, da se krene od ekonomskih pitanja, da moramo da vodimo računa i o zaštiti kulturne baštine, verskih spomenika i da naravno insistiramo na tome da se formira ZSO. Siguran sam da kada se formira ZSO da će ona tada imati jednu adekvatnu političku snagu, da će se na taj način i rešavati mnoga životna pitanja Srba koji žive na Kosovu i Metohiji, to su pitanja energetike, pitanja pre svega ljudskih prava, ali i ostala pitanja iz svakodnevnog života.

Ne postoji idealno rešenje za Kosovo i Metohiju. Ne postoji pravedno ni za jednu stranu. Pitanje je samo da li je manje ili više pravedno? Ali, mi moramo da nastavimo da razgovaramo sa predstavnicima prištinskih institucija, to je pitanje koje datira još od početka 20. veka i ne treba i ne smemo da ga ostavimo nekim budućim generacijama da ga rešavaju.

Pre ove sednice sam bio optimističan pa sam mislio da možda postoji način da ispravimo grešku iz septembra, pa da glasamo za ovaj izveštaj i time simbolično svi pokažemo jedinstvo, ali uveren sam, posle ovih nemilih događaja da je to sada nemoguće.

Poštovani predsedniče, danas je najteže sedeti na vašem mestu, da je neko drugi bilo bi mu još teže. Neki misle da bi lako rešili sve probleme da su u toj situaciji i neodgovorno se ponašaju i daju neodgovorne izjave baš zato što znaju da nisu u toj situaciji, baš zato što znaju da ne donose odluke i da ne snose nikakvu odgovornost.

Socijaldemokratska partija Srbije kao državotvorna stranka, pored naravno većinskog srpskog stanovništva, obuhvata širok spektar članova koji su iz različitih nacionalnih manjina i svi oni jedinstveno daju podršku da nastavimo razgovore i da će plod tih razgovora biti pre svega mir i napredak Srbije. Hvala.

PREDSEDNIK: Hvala vam.

(Vojislav Mihajlović:Replika.)

Kakva replika?

(Vojislav Mihajlović: Pomenut sam.)

Znači, samo ovako.

Iz vaše poslaničke grupe Gorica Gajić traži da repliku dobije Boško Obradović, Miloš Jovanović. Dobio je jedan i drugi i sad se ponovo javljate još i vi.

VOJISLAV MIHAJLOVIĆ: Gospodine predsedniče, jedino ja ovde imam ime Vojislav, niko drugi po imenu pomenut. Da li shvatate vi to?

Gospodine predsedniče države, gospodine predsedniče Narodne skupštine, dame i gospodo poslanici, hvala što ste mi dali repliku.

Reći ću vam da mi nije milo što predsednik države iskrivljuje stvarnost, jer jedan legitimni protest poslanika i traženje poštovanja Poslovnika, koji je najviši pravni akt u ovom domu, protumačili ste kao da je napad na predsednika. Sve mi ovo liči kao ranije - nemoj da se držimo zakona kao pijan plota. To bezakonje vodi nas sigurno u anarhiju, pa i u ovom domu.

Predsednik bi mogao vama da kaže, kada sam ja predsedavao 2004, 2005. i 2006. godine, srpski radikali, u kojima je on bio, dobijali su više prava nego koaliciona većina. Imali su replike, čak su ih i po srpskohrvatskom tadašnjem ili srpskom jeziku zvali diplike. Predsednik se seća toga. Niko ne zna šta vam smeta dva minuta da čujete tuđi stav, tuđe mišljenje ili da se odgovori na ono gde je poslanik ili poslanička grupa pomenuta.

Zaista ne razumem, jer ako krenemo da je kršenje Poslovnika normalna stvar, biće i kršenje zakona i Ustava, a mislim da je to već na vidiku. Hvala.

PREDSEDNIK: Dakle, rekli ste vi sada šta ste hteli i šta ste imali. Samo, tada kada ste vodili sednice, da li se neko od narodnih poslanika zaleteo da se fizički obračunava sa predsednikom Republike i da ga prebija? Nije. Verovatno zato što tada predsednika Republike nije bilo na sednicama i u raspravi, kao danas. Jel tako? I to je sve po Poslovniku?

(Vojislav Mihajlović: Ako mi date reč, mogu da vam odgovorim.)

Reč ima predsednik Republike.

Vi ste, kao što ste videli, dobili reč, govorili i niste ni iskoristili dva minuta, a ugasili sami sebe.

Jeste li ugasili sami sebe? E, sada saslušajte malo.

ALEKSANDAR VUČIĆ: Znate, celu prošlu sednicu, bilo je 14 plus 11 sati, sve vreme ste tražili povredu Poslovnika, opet je bilo Kosovo i Metohija, samo vas je to interesovalo, kao i danas. Vi znate ko određuje i ko je uvek i po Poslovniku koji ste sami donosili ko je određivao ima li neko pravo na repliku ili ne. Danas mislite da imate pravo da radite šta hoćete, zato što je takva odluka doneta da Srbija mora da se sruši. Srbija neće pasti ni danas, niti bilo kada. Imali smo replike i duplike, gospodine, replike i duplike. Dakle, replike i duplike. Nije važno.

Suština je u tome da je opšte poznato koliko prava je opozicija u to vreme imala. To se svi ljudi sećaju. To je bilo svetsko čudo koliko je prava bilo za opoziciju. Toliko često su predsednici dolazili u Narodnu skupštinu, da se to nijednom nije dogodilo.

Još nam niste rekli, a šta ste vi radili ovde? Šta ste radili svi ovde? Šta ste radili tu? Šta imate ovde da radite? Šta ste hteli da uradite ovde? Hteli ste da bijete nekoga, šta? Ne, nego šta? Hteli ste da objasnite nešto?

Znate šta je rezultat vaše politike, današnje politike? Evo da vam pročitam. Upravo se pojavilo na Kosovo onlajn, gospodin Janićijević, to je predsednik Pokrajinskog odbora vaše stranke, gospodine Mihajloviću, Novog DSS-a, podnosi ostavku na mesto predsednika Novog DSS za KiM zbog cirkusa u Skupštini Srbije.

Kaže čovek: „Podnosim neopozivu ostavku na mesto predsednika Novog DSS za Kosovo i Metohiju i to činim zbog današnjeg cirkusa koji smo gledali u Skupštini Srbije.“ Kaže Boris Janićijević i dodaje da su ga u odluci podržale kolege iz Gradskog odbora Novog DSS iz Kosovske Mitrovice i da su zajedno sa njim podneli ostavke.

„Celog sebe sam dao u odbrani Kosova i Metohije. Ne želim da gledam ovaj cirkus, zato i podnosim neopozivu ostavku na članstvo u DSS i na mesto predsednika Pokrajinskog odbora na Kosovu i Metohiji i mesto predsednika Novog DSS.“

On ističe da najiskrenije nije očekivao da će, kako kaže, gledati ovakve scene u Skupštini Srbije i to kada se priča o Kosovu i Metohiji. „Potpuno sam slomljen.“

E sada, dobro razmislite jeste li pametno uradili ili niste. Pokušali ste da naružite Srbiju. Pokušali ste danas da razorite svoju zemlju. Razorili ste sebe. Razorili ste sebe i ja vam čestitam na tome i samo nastavite taj posao.

Hvala vam što ste došli dovde. Razumeo sam ja šta biste vi radili. Samo, još jednom da vam ponovim, da imate u vidu da to ne možete da uradite i ništa više. Ja ću uvek da sedim mirno i da se ne pomeram, ma koliko divljali, ma koliko klupe uništavali, ma koliko skidali kravate jer ste mnogo jaki, opasni i besni, jer ja sam predsednik i moj posao je da štitim državu od takvih koji su hteli malopre da je unište. Neću vam dati da je uništite, kao ni Kurtiju koji je isto ovo izvodio, pa ste od njega naučili i napravili i repliku i dupliku svega onoga što je on radio u albanskom parlamentu u Prištini.

PREDSEDNIK: Nebojša Zelenović.

(Miodrag Gavrilović: Zašto mi ne date reč po Poslovniku? Ne razumem.)

Dao sam reč upravo. Sedite i saslušajte šta ima da kaže Nebojša Zelenović.

(Miodrag Gavrilović: Sat vremena tražim pravo na reč po Poslovniku.)

NEBOJŠA ZELENOVIĆ: Zahvaljujem, predsedniče Skupštine.

Predsedniče Republike, direktore Kancelarije za Kosovo i Metohiju…

(Miodrag Gavrilović: Jel nećete da mi date reč?)

PREDSEDNIK: Zelenoviću, viče čovek iz Demokratske stranke. Vidite i vi.

NEBOJŠA ZELENOVIĆ: Kakve to veze ima sa mnom?

PREDSEDNIK: Da ne bude posle ko šta radi i ko koga ometa. Isti ometaju i vas sada, kao što su malopre predsednika Srbije i narodnog poslanika PUPS-a i narodnog poslanika Socijaldemokratske partije.

NEBOJŠA ZELENOVIĆ: Ja vas samo molim da mi obezbedite da govorim.

(Miodrag Gavrilović: Hoćete li poštovati Poslovnik ili nećete? Dajte mi reč po Poslovniku!)

PREDSEDNIK: Samo trenutak. A vi svi odoste?

(Miodrag Gavrilović: Znači, nećete poštovati zakon?)

Ne kaže vama što urlate iz Demokratske stranke.

Pazite sada, je li ovo otišla kompletna poslanička grupa, ceo DSS otišao? Je li ceo DSS otišao i Monarhisti, a vas iz Dveri ostalo dvojca, a vas Zavetnika ostao jedan? Pa, nije valjda svima vama vreme za ručak u isto vreme ili ste se opet preforsirali i umorili? Mnogo smo radili.

Samo da primetim, narodni poslanici i vi građani Srbije koji ovo gledate, znači još nije ni tri sata otkucalo, pet do tri je. Pokupiše se, ovde više nikog nema. U celom sektoru je ovde troje, četvoro, vas slično i vas što galamite, vas je deset, vas iz Demokratske stranke.

Izvinite, gospodine Zelenoviću, neću da računam ovaj minut sigurno dok je vikao Gavrilović. Je li tako beše?

(Miodrag Gavrilović: Tako je.)

Svaka čast, sigurno su ponosni svi koji vas poznaju, na vaše današnje ponašanje. Gavrilović, nek čuju prezime.

(Miodrag Gavrilović: Ovi mogu da dobacuju, a ja ne mogu da dobijem reč kao predstavnik naroda. Ovde pričamo o pravima poslanika.)

Dakle, nastavite, gospodine Zelenoviću.

Samo sam, zbog ljudi koji gledaju ovaj prenos, a ne mogu da vide sve šta se dešava u sali, hteo da ponovim, da kažem da ovi veliki junaci koji su u kukavičkoj grupi, koliko je njih bilo, 20, 30, koliko je bilo junaka, hteli da linčuju predsednika Srbije, preforsirali su se za danas, došlo je do upale mišića i sada su svi izašli iz sale.

Nastavite, izvolite.

A vi se slobodno derite, Gavriloviću, sigurno su svi oduševljeni.

(Miodrag Gavrilović: Imam pravo da dobijem reč po Poslovniku. Nećete da mi date reč?)

NEBOJŠA ZELENOVIĆ: Poštovani predsedniče Skupštine, molim vas da pre nego što počnem, dakle, ne mogu da nastavim jer nisam ni počeo, da mi samo vratite ova tri minuta, jer od tri minuta vi ste dva govorili, da mi vratite na početak da mogu da počnem da govorim.

Hvala lepo.

Dakle, pre nego što iznesem politiku koju Stranka zajedno ima i od koje ne odustaje već nekoliko godina, a koja je i te kako iskazana i u našem „Zelenom dogovoru za Srbiju“, koja je bila osnov za pravljenje Koalicije Moramo na prethodnim izborima, morao bih jednu tehničku stvar da razjasnim sa predsednikom Republike, jer smatram da je u uvodom izlaganju rekao jednu stvar koja prosto ne stoji.

Dakle, Poslanički klub Moramo zajedno nije pozvan ni na kakav razgovor. Ja sam proverio i znam da postoji institucija predsednika i predsedništva i parlamenta i poslaničke grupe. Ja u poslaničkom klubu, zarad javnosti i istine, nisam nikakav poziv dobio. Pošto poziv nismo dobili, a u njemu bi trebalo da stoji i kada i o čemu i u kom formatu i u kojim rokovima razgovaramo, mi kao stranka nismo mogli ni doneti odluku da učestvujemo.

Kada bismo takav poziv dobili, predsedniče, verovatno bi naši organi odlučili i onda bismo videli da li sve to što u pozivu stoji odgovara i da li mi možemo i želimo da razgovaramo o tome. Svakako, istine radi, mislim da bi bilo dobro da to građani čuju. Mislim da je to odgovorno u postupanju jednostavno. Poštujemo sve institucije.

Vreme je za velike odluke. Srbiji treba vizija Zapadnog Balkana u 21. veku. Uveren sam da je poštovanje principa ne menjanja granica ili administrativnih linija, kako neko voli da ih zove, kao što ih naravno i zove, ali i dobijanja jasne, realne i vremenski definisane perspektive punopravnog članstva u EU za ceo region, put za dobar život svakog na ovom prostoru, za svih skoro 20 miliona ljudi koji žive na Zapadnom Balkanu.

Sva ključna pitanja regiona treba rešavati istovremeno. Zalažem se za održavanje međunarodne konferencije na kojoj bi učestvovali svih šest entiteta iz regiona, Evropska unija, zemlje Kvinte, a to znači SAD, Nemačka, Francuska, Velika Britanija, Italija i Hrvatska, a ovakva konferencija bi trebalo da ima dva cilja.

Prvi, dogovor o zajedničkoj odbrambenoj politici regiona. Ta politika bi trebalo da bude potpuno usaglašena sa spoljnom i bezbednosnom politikom Evropske unije.

Drugi cilj je da bude formirana ekonomska zajednica Zapadnog Balkana i da budu potpuno uklonjene granice za sve ekonomske aktivnosti. Ekonomska zajednica Zapadnog Balkana bi se kao celina pridruživala Evropskoj uniji, po precizno dogovorenom planu, sa tačno utvrđenim rokovima i čvrstim garancijama za dobijanje punopravnog članstva u Evropskoj uniji. Ovo je politika. Ovo je ono iza čega stoje poslanici „Moramo zajedno“, u našem poslaničkom klubu, to je ono oko čega smo se mi dogovorili.

Šta je istorija? Ja verujem da je veliki dogovor koji je tada napravio nakon Velikog rata kralj Aleksandar sa Vudroom Vilsonom, doveo do toga da se napravi jedna velika država Jugoslavija koja je imala svoju perspektivu. U to vreme kada se kralj Jugoslavije dogovarao sa američkom predsednikom u Rusiji su boljševici ratovali sa belogardejcima. Nemačka, naravno, nije ni mogla da se pita jer je izgubila rat.

Drugi pokušaj je uspeo da se napravi jedan potpuno novi i drugačiji politički koncept, za koji ja verujem da je zaista velika ideja, jedna od najvećih političkih ideja u 20. veku je bila ta Jugoslavija koja se desila onda kada je Tito rekao ne Staljinu 1948. godine i kada je napravljen veliki dogovor sa Čerčilom. Svi koji pamte najbolje godine iz tog perioda, koji često zovu i „zlatnim dobom“, su se desile zbog toga što su velika američka sredstva, finansijske pomoći i uopšte sva druga podrška stigla upravo odatle.

Kada su se Rusi pitali, uvažena gospodo, mi smo imali primer iz 1878. godine i taj Sanstefanski mir, zamalo da ostanemo bez države, da se nisu umešale zapadne sile, da nije došlo Berlinskog kongresa, ništa ne bi bilo od nas. Mislim da je dobro da negde potpuno razumemo da nikada u našoj istoriji bez dogovora sa Zapadom nismo uspevali da dođemo do velikih odluka koje otvaraju perspektivu za dobar život ljudi na ovim prostorima.

Rat u Ukrajini je doveo do geopolitičkog zemljotresa. Toga smo svi svesni. Mi živimo u jednom sasvim novom vremenu međunarodnih odnosa. Pala je nova „gvozdena zavesa“. Vi ste, predsedniče, rekli početkom prošle godine, odmah nakon izbijanja sukoba, mislim da je bio mart mesec, da treba da se sakrijemo pod kamen dok ovo ne prođe. Ali ovo neće proći. Mi smo na onoj sednici prethodnoj na kojoj smo razmatrali o Kosovu, vi ste rekli, ja sam o tome govorio, da ne postoji toliko veliki kamen pod koji možemo da se sakrijemo, da jednostavno ovo nije taj trenutak da se donose velike i važne odluke. Vidim da ste sada izašli na drugu poziciju, jer ste i sami potvrdili da sakrivanje pod kamenom nije opcija.

Srbija treba da se odluči. Srbija treba svoju spoljnu i odbrambenu politiku da usaglasi sa ovim novim prilikama, a to znači sankcije Rusiji. Vrednosno, naša zemlja treba nedvosmisleno da izabere svet slobode koji se temelji na zaštiti ljudskih prava, na slobodnim izborima, na slobodi medija i na poštovanju pravne države. Geografski, kao što ste i sami rekli, svi naši susedi, izuzev Bosne i Hercegovine, nalaze se u NATO paktu. Kao što ste sami rekli, niko nas neće pitati o toj stvari.

Postavlja se pitanje kako u ovakvim okolnostima da dođemo do ostvarenja ovog prvog cilja, da dođemo do toga da imamo zajedničku odbrambenu i bezbednosnu politiku u regionu. Prosto, politika vojne neutralnosti ne može da zaštiti interese države i građana Srbije. Zato je važno da kao zemlja napravimo dogovor o zajedničkoj politici odbrane i bezbednosti na Zapadnom Balkanu.

Odluku o tome da li ćemo da pristupimo NATO paktu ili ne Srbija donese na referendumu. Sada je trenutak da naša zemlja zaključi bilateralne sporazume, bilateralne vojne i odbrambene ugovore sa nekim od svojih suseda, evo, npr. sa Severnom Makedonijom i sa Crnom Gorom.

Momenat je za veliki iskorak u odnosima Beograda i Prištine. Sada je taj veliki trenutak. Na Kosovu i Metohiji neophodno je konstituisati Zajednicu srpskih opština, koja treba da ima oblik razvijene autonomije, a do sada postignuti dogovori i različiti modeli autonomije koji postoje inače u Evropi daju elemente za rešenje ovog pitanja. Dakle, treba uspostaviti jasno pravilo da se Kosovo ne može ujediniti sa Albanijom, molim vas. Kosovo se ne može ujediniti sa Albanijom, to mora da bude pravilo, bez saglasnosti Zajednice srpskih opština i Srbije. O tome treba da se razgovara. Kada neko kaže ili pita šta je to taj veliki dogovor, pa to znači evo ove stvari.

Neophodno je nedvosmisleno zagarantovati demilitarizaciju Kosova, tako da na ovoj teritoriji nije dozvoljeno formiranje vojske. Čuli smo i sada koliko je to važno za bezbednost celog regiona, za uspostavljanje trajnog i održivog mira i stabilnosti. Takođe, treba utvrditi rešenje za sva imovinska pitanja, javnopravnog i privatnopravnog karaktera koja su otvorena između Beograda i Prištine. Isto tako, treba uspostaviti i međunarodno javnopravni status kulturnoistorijskih spomenika na ovoj teritoriji koji su bitni za nacionalni identitet Srba. Ovakav sporazum Beograda i Prištine garantovali bi Evropska unija, zemlje Kvinte i Albanija. Takav dogovor koji bi se organski uklopio u navedeni regionalni sporazum u odbrani bezbednosti i sporazum o formiranju ekonomske zajednice Zapadnog Balkana, po mom uverenju, može da bude osnov za novu poziciju Srbije prema pitanju pristupanja Kosova međunarodnim organizacijama.

Ne mora niko ništa, uvažene koleginice i kolege narodni poslanici, da izgubi, ovo nije trenutak kada nešto treba da se izgubi, ovo je trenutak kada treba nešto da dobijemo, kada svi treba da budemo dobitnici, svih šest entiteta Zapadnog Balkana i svi možemo da budemo dobitnici. Pitanje je kako se mi oko toga dogovaramo.

Takođe verujem, predsedniče, da niko ozbiljan ne smatra da je pitanje Bosne i Hercegovine manje teško od kosovskog čvora. Ogroman broj građana ove zemlje ne želi da živi u Bosni i Hercegovini. To je istina, skoro pa polovina. Sa druge strane, granice nije moguće menjati bez nesagledivih opasnosti od novog rata. Zbog toga je neophodno i otvorena vitalna pitanja za funkcionisanje Bosne i Hercegovine rešiti istovremeno na predloženoj međunarodnoj konferenciji.

Uveren sam da je ključ za stabilnost ove zemlje i očuvanje njenih granica stvaranje ekonomske zajednice Zapadnog Balkana. Neophodno je dalje prisustvo međunarodnih snaga i na Kosovu i u Bosni i Hercegovini, što bi takođe trebalo da bude deo sporazuma svih na toj međunarodnoj konferenciji. Ovo bi bio dodatan osnov za te vojne misije, pored postojećih mandata koje već imaju. Verujem da je došlo vreme za velika dela.

Na kraju, vi ste u svojim izlaganjima rekli šta mi gubimo. Rekli ste – mi gubimo sve. Šta dobijamo? Rekli ste – skoro pa ništa. Ali osnovno pitanje je – šta tražimo?

Moje pitanje za vas, i to bih voleo da dobijem kao odgovor je – šta u ovom trenutku vi pregovarate i da li nas ovaj pregovarački proces vodi u siguran put ka međunarodno ugovorenoj demilitarizaciji Kosova? To je prvo pitanje.

Drugo pitanje – da li nas ovaj pregovarački proces vodi uspostavljanju mira i stabilnosti na Zapadnom Balkanu?

Treće, kako je moguće obezbediti naše ključne državne interese, među kojima je mir i stabilnost u Bosni i Hercegovini, ako ne vodimo istovremeno pregovore o jednom i o drugom pitanju?

Četvrto, da li vi istinski pregovarate o sigurnom, jasnom i definisanom, oročenom putu ka punopravnom članstvu u Evropskoj uniji?

Čuli ste šta je naša politika, čuli ste šta su naša pitanja, ja nisam video da to neko nudi. Pošto to niko ne nudi, a to je naša politika, mi ovaj izveštaj ne možemo da prihvatimo. Dakle, dok to ne vidimo, uvažena gospodo, uvaženi predstavnici vlasti, ne možemo da glasamo. To je pozicija stranke Zajedno, to je pozicija ovog poslaničkog kluba. Hvala vam.

PREDSEDNIK: Zahvaljujem.

Da li ste vi nešto hteli?

MIODRAG GAVRILOVIĆ: Celo zasedanje, ovu sednicu grubo kršite Poslovnik.

Prvo, član 103. niste mi dali reč onog trenutka kada sam ukazao da je došlo do povrede Poslovnika. Mislim da ste morali, koliko god da vam je teško da ukažete na jednu drastičnu povredu Poslovnika, jer je neprimereno da predsednik Republike, poslanike naziva divljacima koji su sišli sa grane. Mi smo svi ovde poslanici.

PREDSEDNIK: Sad je govorio Nebojša Zelenović. Reč jednu, ali reč jednu predsednik Republike izgovorio nije. O čemu vi govorite?

MIODRAG GAVRILOVIĆ: Upravo sam rekao da mi niste dali reč onda kada se to desilo, a to je bilo pre sat vremena.

PREDSEDNIK: Nemojte da pričate svašta. Gavriloviću, da se ne bismo preganjali. Vi ste javili za reč u vreme kada je drugi narodni poslanik već dobio reč i govori i onda ste vikali, smetali mu, niste mu dali da govori.

MIODRAG GAVRILOVIĆ: Ne.

PREDSEDNIK: I šta sad pričate?

MIODRAG GAVRILOVIĆ: Ja sam sve vreme tražio povredu Poslovnika, ima sat vremena.

PREDSEDNIK: Ja vam kažem da izmišljate sada. Ne morate da objašnjavate meni ništa, tu su narodni poslanici koji su videli sve. Jel hoćete da se glasa ili nećete? Znači, nećete. Ajmo dalje. Ko je još hteo reč? Po Poslovniku.

(Miodrag Gavrilović: Hoću da se izjasni Skupština o tome da li je u redu.)

NIKOLA DRAGIĆEVIĆ: Uvaženi predsedavajući reklamiram povredu člana 100, koji kaže - predsednik Narodne skupštine kada predsedava sednici Narodne skupštine ako želi da učestvuje u pretresu, prepušta predsedavanje jednom od potpredsednika Narodne skupštine.

Malopre dok je govorio, kolega Zelenović, tri minuta njegovog vremena potrošili ste vi. Pričali ste o kukavičjoj grupi, ručku i bolu u leđima. Voleo bih predsedavajući da mi objasnite kakve veze bol u leđima i mišićima, kao i ručak ima veze sa održavanjem reda na ovoj sednici?

Ako ste želeli da se obračunate sa svojim političkim protivnicima, smatram da je trebalo da dođete da sednete u klupu, da se prijavite za reč i da to radite.

PREDSEDNIK: Evo sad ću sve da vam objasnim, ono što ste pitali, nikakav problem nije, s tim što to nije član 100, ali nema veze. Evo, sad ću da vam odgovorim.

Dakle, što se tiče pitanja poslaničkih grupa. Ja sam se uopšte i javio da intervenišem, zato što ste to vreme jeli vi, smetali Nebojši Zelenoviću da govori, vi sa te strane, zbog toga sam se ja uopšte i javio. Kad god vi pravite neki problem, onda ja intervenišem, a ne zato što ste divni i za primer, naprotiv.

Što ste se zaletali u ove klupe gde sedi predsednik Republike? Danas? Naravno da sam se oglasio. Sada vam dajem objašnjenje koje ste tražili. Kakve to veze ima sa Poslovnikom, sa članom 100. ili bilo kojim drugim? To jeste kukavičko ponašanje.

Znate šta je još gore od toga, još gore od toga jeste kada nakon toga ponašanja koje je stvarno sramno bilo danas, veliki junaci se pokupe i odu svi zajedno na ručak. Eto i to se, eto vidite baš desilo u tom trenutku kada ja objašnjavam ovim iz DS da ne ometaju Zelenovića, u tom momentu se pokupe i odu na ručak. Vaša poslanička grupa ne znam gde je, ova pored, ova Nada, monarhisti i DSS, svi zajedno se pokupili. Sada kada ovaj kadar ljudi vide na televiziji, a šta mislite hoće li da vas cene mnogo? Zbog onog sramnog ponašanja koje jeste bilo i nepristojno i nekulturno i nevaspitano i potpuno divlje, a onda i zbog ovog zajedničkog odlaska na ručak, kao pokazatelja koliko vam je svima stalo i do Kosova i Metohije i do ovih ljudi koji su došli i prate ovu sednicu sa galerije Doma Narodne skupštine i do bilo čega drugog. Hoće li da vas cene više? Evo, čuli ste malopre koliko vas cene samo pljušte ostavke, ali neću o tome da govorim.

Vi ste se obratili. Pravo na odgovor ima predsednik Republike.

ALEKSANDAR VUČIĆ: Dame i gospodo narodni poslanici, mislim da je veoma važno….

(Ivan Kostić: Molim vas, predsedniče Skupštine, pravo po Poslovniku.)

PREDSEDNIK: Ako možete Kostiću da sačekate samo malo.

ALEKSANDAR VUČIĆ: Da li mogu da vas zamolim, jer nema nikakvog smisla to što radite, jedini ste. Da se ne čudim što se ovako ponašate, jedan jedini ste poslanik koji je ostao tu i tražite nešto da vas niko pomenuo nije, ali nisam ja predsednik Skupštine neko je drugi. To radite samo da biste uneli nemir i da biste svoju zemlju razorili. Nemam ja problem sa tim, kada završim ja, siguran sam da će vam dati reč, jer znam da ćete epohalno nešto reći. Znam sto posto, naći ćete rešenje za spas Srbije, koliko još para iz Kolubare da uzmete.

Dakle, poštovani gospodine Zelenoviću, pažljivo sam slušao šta ste govorili. Naravno, da ste izvlačili iz konteksta deo mojih reči i ja nemam problem sa tim, barem je taj deo bio verno prenet. Da, govorio sam da je dobro da se sakrijemo pod kamen. Voleo bih da možemo i dalje i ne mislim da je bilo bezuspešno, neko vreme smo uspevali, koliko god je bilo moguće, ali nije bilo moguće i zbog svih onih u našoj zemlji koji su želeli da nas otkriju ispod tog kamena i koji bi kada imaju razloga i kada nemaju razloga podsećali nas – e, na zaboravite dragi naši, Srbija nije uvela sankcije Rusiji, mora hitno da uvede. Čak se neko i ne bi setio, ali gde god odete, kod koga god odete, prvo kažete za svoju zemlju, a kod vas poštujem, jer to ne krijete, ali vidite Vučić još nije uveo sankcije. Da krenemo da rušimo Vučića, jer još nije uveo sankcije. Neki drugi su mi govorili pre izbora da su oni protiv sankcija, a onda su rekli da će Vučić 3. aprila, dan posle izbora da uvede sankcije. A onda su oni 3. aprila promenili ploču i rekli da su oni za sankcije, a prošlo je već 350 dana, taj zlikovac Vučić, još nije uveo sankcije.

Ne mislim da je naš interes, naravno da je naš interes u EU i o tome sam, čini mi se veoma precizno danas govorio, ali mi imamo i drugih interesa i upravo zbog Kosova i Metohije, ali ne samo zbog Kosova i Metohije, imamo i mi drugih vitalnih nacionalnih interesa zbog kojih moramo sa našim tradicionalnim partnerima da imamo dobre odnose, i sa Narodnom Republikom Kinom i sa Ruskom Federacijom i sa svima.

Što se tiče vojne neutralnosti, vojna neutralnost je nešto što je Narodna skupština Srbije izglasala. Narod u Srbiji misli da je to najbolja politika. Narod želi da njegova vojska čuva njegovo nebo, njegovu zemlju, a ne NATO. Ako hoćete da podnesete inicijativu za referendum, narodnu inicijativu, nemam problem, možemo da raspisujemo referendum, ali plašim se da rezultat neće biti dobar. Mislim da je važnije da zbog Kosova i Metohije i zbog bezbednosti Srba imamo dobar odnos sa NATO, da možemo da razgovaramo sa Kforom u svakom trenutku, da Kfor možemo da molimo da nekoga i nečije ambicije i želje za urušavanjem prava Srba suzbije i da se ponašaju odgovorno, kao što su se ponašali odgovorno, moram da priznam u najvećem delu ove krize koju smo imali i u decembru mesecu i u septembru mesecu i u junu, julu mesecu. Dakle, svaki put do sada. To je ono što je naš interes.

Ne mislim daje naš interes da ulazimo u NATO, i ne samo zbog onoga što se dogodilo 1999. godine, jer to su stvari koje ne mogu da se izbrišu. Naravno da moramo da sarađujemo. Naravno, da moramo da tražimo i od neprijatelja da pravimo prijatelje, i od poluprijatelja da pravimo prijatelje. Sve to moramo da radimo, ali ovo je opredeljenje Srbije i ne mislim da će se skoro menjati.

Kažete, pitanje Bosne i Hercegovine, teško je pitanje i sada sam prvi put čuo nešto što je vrlo zanimljivo, ni malo potcenjujući to, ali sam prvi put čuo da to dolazi iz Srbije, da neko želi da se sveukupni balkanski problemi rešavaju na nekoj Alti i istovremeno da se rešava pitanje Bosne i Hercegovine sa pitanjem Kosova i Metohije. Mislim da je to dodatno opterećenje za nas i plašim se da u svemu tome bismo samo, da je u stvari cilj velikih bio da dodatno ponizi i Srbe i Srbiju, ali sam o svim takvim idejama spreman da razgovaram zato što mislim da je važno da razgovaramo, možda imate nešto što bolje vidite nego ja, ne isključujem tu mogućnost. Ne čini mi se, ali ne isključujem tu mogućnost.

Kažete da li se zalažemo, imamo li oročeno članstvo u EU. Vidite ima u ovom planu jedna tačka koja je za vas sigurno važna, ja je nisam iznosio zato što nije loša tačka, ali ona nam ne daje nikakve garancije da će od toga nešto biti. Ta tačka govori, mislim da je sedam ili osam, nemojte me držati za reč, u ovoj inicijativi francusko-nemačkoj, koja govori o tome šta je potrebno i kako je potrebno da se dođe ukoliko dođe do nekakvog kompromisa, da se dođe do više investicija koje će doći iz Evrope do zajedničkih biznis konferencija i veće podrške EU. Pošto sam naravno ulazio u detalje i razgovarao sa ljudima, pa sam tražio da mi precizno kažu šta je to, na to odgovor još nismo dobili, kao ni priču o oročenom članstvu niti bilo šta drugo. Ne mogu da vas obmanjujem, ovde i da vam kažem, imam i štap i šargarepu. Nemam šargarepu.

Pomirio sam se štapom zato što je to jedino što iskreno mogu da kažem našem narodu, sa pri tome moram da vodim računa i o bezbednosti i o miru, na kojem ste toliko insistirali, zato što znam koliko je važan, koliko nema potrebe da zemlja krvari, niti je trenutak, niti je potrebno, niti je moguće, niti imamo snage u ovom trenutku da idemo protiv celog sveta, niti bilo šta slično. Zato je vreme da se ponašamo ozbiljno i odgovorno.

Nemam ja problem kada mi imamo različite stavove i različite poglede. Nikad nisam imao taj problem i uvek ćemo moći da razgovaramo, ne samo na pristojan način, već poštujući jedni druge. Ne mogu da razgovaram sa onima, i nikakve im grane nisam pominjao, ne mogu da razgovaram sa onima koji su došli da unize Narodnu skupštinu i da pokušavaju fizički da se obračunavaju sa onima koji ne misle isto. Bedno je to izgledalo. Toliko jadno da nemam reči. Nas je bilo sramota kako to izgleda. Posebno i njihove simpatizere i članove je sramota.

Da to uradite Srbiji na današnji dan, to niko nije mogao da razume. Da budete glavna vest u svim prištinskim medijama, zbog toga što ste dizali Poslovnik. Na kraju ste svi dobili reč i šta? Šta ste epohalno rekli? Šta ste epohalno uradili? Pa, ništa, kao i obično. I sve tako ide.

Dakle, što se tiče poziva na konsultacije – nisam uputio poziv na konsultacije, jer pre nego što smo stigli da napravimo pismeno šest poslaničkih grupa se izjasnilo da neće da dođe na konsultacije, od osam opozicionih. Koga da zovem na konsultacije?

Ako ste zainteresovani da vam pokažem nešto, mada pretpostavljam da ste videli, ja ću to da učinim. Ako želite da čujete još nešto, primiću vas kad god hoćete, nije problem. Tajno, javno, ne javno. Nemamo šta da krijemo, ne vidim šta je problem.

Mogu da vam pokažem šta god želite. Mogu da vam kažem šta je još bio sadržaj. Nikakav problem sa tim nemam, ali ne može sve uvek da ide u javnost. Šta želite, da otkrijemo svaku taktiku, da obelodanimo sve pred onima sa kojima idemo u pregovore? Što onda pregovaramo? Što onda razgovaramo? A sebi daju za pravo da u sebe imaju poverenja oni koji su najviše oštetili ovu zemlju, a u one koji to svakako nisu učinili tobož nemamo poverenje. Pa, ko ste vi? Bog ili neki sudija?

Ne mislim na vas, gospodine Zelenoviću, naravno.

Ko ste vi ljudi?

Vi ćete da delite batine? Vi ćete da objašnjavate ko je izdajnik, ko je rodoljub? Vi, vi koji ste zemlju uništili i razorili, i Kosovo i Metohiju i Srbiju u celini? Da nam delite packe i lekcije zato što ste mislili da niko ne sme da vam kaže, uplašiće se vaše dreke, batinjanja ili ne znam čega.

Što se ovoga tiče, kad god hoćete dobrodošli ste. Spreman sam da razgovaram ako imate ideje oko ovoga. Ja nisam siguran da je to pametno za nas, nisam siguran da je dobro za nas.

Branimire, nisam se obratio. Vi ste za jednu stvar u pravu. Mi ćemo se suočiti, kad govorite od energetike do ljudskih prava, mi ćemo u narednom periodu da se suočimo sa velikim problem. Dakle, biće hrane sve manje u Evropi, biće je svuda sve manje. Iz mnogo razloga, neću u ovom trenutku to ni da objašnjavam. Ratni sukob biće širi i biće većih razmera.

E, u toliko da se vratim na vas, biće nam nemoguće i kad hoćemo da se sakrijemo, da se sakrijemo. Ne zato što nemamo jasan stav, već baš zato što imamo suviše jasan stav i prema sankcijama, jer znamo kako je izgledala Srbije kada je bila pogođena sankcijama, i ne moramo da budemo među svima koji moraju samo da služe nekome ko je nešto uradio.

Sad je problem, ljudi, morate da razumete, sad je problem, iako sam imao neku nadu pre 20 dana da nešto može da se završi, da uopšte ne ulazimo u to ko će da pobedi, ko će da izgubi.

Mislio sam negde pre Davosa, dok nisam video tamo atmosferu i onda dok nisam video šta se desilo sa tenkovima, mislio sam možda neko želi… Slede nam izbori. Imaćemo izbore u Rusiji početkom 2024. godine. Imamo izborni ciklus u Americi, defakto počinje na jesen. Dakle, već ove godine, iako se sledeće godine održavaju. Imamo izbore u Poljskoj na jesen. Imamo mnogo izbora koji dolaze, a nervoza je samo sve veća.

Nervoza je sve veća svuda i niko neće da popusti. Ono što je Noam Čomski rekao, ponoviću – problem je u tome što niko neće racionalno da pristupa rešavanju problema. Vi ne možete čak ni da objasnite, trudim se da objasnim na Samitu u Tiranu, na Samitu u Briselu, svuda, neće niko da čuje. Ako ste to hteli da kažete, to ste u pravu. Neće ni da nas čuju kada o tome govorimo. Ali, možemo li mi od svoje politike da odustanemo tek tako? Znate, možemo ako moramo, ako su nam vitalni interesi ugroženi.

Procenjujem da nam vitalni interesi još nisu ugroženi, zato to ne činimo, a mislim da dobro procenjujem. Kada budem procenio da su vitalni interesi ugroženi Srbije, neću Srbiju da žrtvujem zbog bilo koje druge zemlje, niti bilo Vlada Republike Srbije, ni Parlament Srbije, siguran sam, ali dok možemo da se držimo naše politike slobodarske, samostalne, nezavisne, dajte da vodimo tu politiku koliko možemo, politiku vojne neutralnosti.

To je naša politika, mi smo o njoj donosili ovde odluke i da li je dobro ili ne, pokazaće vreme. Za sada se videlo da nismo trpeli posledice, da ih nismo imali i da smo dobro izabrali. Da smo imali ispravnu politiku, videćemo kako će i u kom smeru to dalje ići.

U svakom slučaju, Branimire predstoje veliki problemi, tek će biti problema i u energetici, i u hrani i u vodi i u svemu drugom. Ne zaboravite kako smo i šta smo mi izgubili zbog litijuma, to je bila katastrofalna odluka.

Sve zemlje na svetu sada idu u to, mi smo sebi odsekli nogu, čitavu nogu smo sebi odsekli, i nikada neću razumeti zašto. Dok su svi drugi, sada čak i Olaf Šolc, javno kaže da Nemačka ide u to, išao je u Argentinu, Čile, Boliviju, ne znam gde sve po Južnoj Americi, samo da bi tražio pristup rudnicima, zato što moraju da se razvijaju i moraju da idu napred, moraju da brinu o stopi rasta, o opstanku nemačke automobilske industrije, a mi smo sebi nogu odsekli. Uništili zapad Srbije, uništili Srbiju i njen rast, moramo o tome da vodimo računa, moramo da nađemo nove izvore rasta, moramo da vidimo šta ćemo da radimo.

Pošto su neki govorili, kaže, Vučić bio na tajnom sastanku, ne znam ni ja kad osmi, deveti, deseti decembar, bio na tajnom sastanku u Brisel.

Evo da vas obavestim kako izgleda taj tajni sastanak. Sa mnom bilo dvoje ministara i dvojica savetnika i mi išli da razgovaramo sa potpredsednikom evropske komisije o metalima, mineralima od zlata, kalcita i ja hteo da se priča o litijumu, ali oni ne mogu sa mnom da pričaju zbog naše neozbiljnosti oko litijuma. Ja to govorim ljudima svaki, oni kao zamisli, to je neka velika tajna, ili ne znam ni ja šta sve.

Zamislite tajnu pričate sa potpredsednikom Evropske komisije o nečemu i to je ta velika tajna i to je taj strašni zločin koji sam počinio.

Ali to su vam sve te besmislice, sve te izmišljotine, kao i ove priče o izdaji, što bi rekao Vladika Sergej – izdaju pominju oni koji su odavno izdali, petokolonaši o patriotizmu pričaju i uvek je tako. Šta da radite, da ne kažem ja, nisam ja rekao, rekao je vladika srpske crkve, nekako mu to tako uvek dođe.

A kada ih pitate šta si to izdao, šta smo to učinili? Pa ne mogu baš da vam kažu, a vi možete bezbroj papira da im pokažete, oni baš ne mogu da vam kažu, ali utoliko gore po činjenice. Tako da, nema mnogo sekiracije.

Što se ovoga tiče, da smatram da je važno da budemo na evropskom putu, ma koliko sam ne mogu da podnesem njihove neistine posebno u politici, od evropskog parlamenta, pa na dalje, i napisali su u poslednjem izveštaju kako su iznenađeni i zaprepašćeni zbog velikog broja ruskih investicija i ja pitam ovog stručnjaka iz evropskog parlamenta direktno pred 20 ljudi, on stoji i gleda me, ja kažem, navedi mi jednu rusku investiciju pošto si to stavio u izveštaj i u Rezoluciju.

On me gleda, zbunio se, 30 sekundi, neprijatna situacija, a ja kažem, jednu sam ti tražio, jer si napisao u množini investicije. Onda dobijem odgovor da se nasmejete i da vidite, ali bez obzira na to, ja znam šta moramo da radimo, kada vodite državu, tu nema igre, on kaže, ej pa video sam poster, evroparlamentarac, video je poster na putu od aerodroma ka Skupštini, o ne znam rusko srpskim vezama, Gasprom iznajmio reklamu, pa objavio neki bilbord, pa što nisi napisao da si video poster, nego si pričao o investicijama ruskim? Ne vidim problem da ima ruskih investicija, voleo bih da ih ima, ali ih nije bilo, rat je. Kažem, pa gde je ta investicija, pa ima poster, kaže.

To vam ide u parlament evropski gde se usvaja protiv Srbije, bukvalno. Jel to znak ili razlog, da ne kažem hvala, ili da ne kažem da nam je važno da dobijemo 600 miliona evra, za prugu Beograd Niš, jel to razlog da ne kažem hvala za 49 miliona za interkonektor između Bugarske i Srbije, jel to razlog da kažemo da postoji nešto drugo što ćemo da radimo? Šta je to drugo?

Da li ćemo da uđemo skoro u Evropu, ne verujem. Ne zbog nas, sada oni hvale naše reforme i u pravosuđu i u pravnom sistemu, u svemu drugom. Neće zbog odnosa u EU, tamo niko neće nove članove, Ukrajina će da insistira, pošto znaju da ne mogu da prime ni Ukrajinu, tako neće ni nas, da sebi olakšaju.

Nema tu velike filozofije, ali možemo li mi da se odreknemo tog puta i da budemo uspešni i u privlačenju investicija, ako hoćete, i u bar delu vrednosti koje baštinimo? Vrlo teško, jer onaj koji misli da, sukobljavajući se sa svima na zapadu, a da budemo tako mali, možemo da dobijemo neku korist za naše građane - ne. Zato ćemo da vodimo politiku koja je nešto između onoga što ste vi rekli i između onih koji su danas pokušali da unize parlament, pokušali da tuku ljude ovde u parlamentu. Dakle, mi ćemo da vodimo politiku, koliko god možemo, pristojne Srbije, pri čemu vašu politiku ne smatram nepristojnom, za razliku od nekih drugih. Smatram je ne dobrom, ali ne nepristojnom i uvek sam spreman da razgovaram, da govorim sa svim posledicama sa vama, da nešto i čujem, naučim, nije problem u tome.

Ja mislim da je taj put srednji normalne Srbije, koji će da čuva mir i stabilnost, koji nam je svima tako važan, ali istovremeno i vitalne nacionalne interese, jedini mogući put za opstanak Srbije. Sve ostalo je, rekao bih, progon Srbije u ambis, u besputicu i tamo odakle nam povratka nema, jer ne zaboravite koliko smo ljudi izgubili i u inostranstvu, koliko smo života ljudi izgubili. Mi više nemamo dece ni ljudi da poklanjamo bilo kome, već za njih moramo da se borimo.

Hvala vam što ste bili pristojni u svojoj diskusiji.

Uvek sam spreman da razgovaramo i ako ste zainteresovani za bilo kakve podatke, za bilo kakve konsultacije, uvek ste dobrodošli.

Hvala.

PREDSEDNIK: Hvala vam.

Povreda Poslovnika, narodni poslanik Predrag Marsenić.

Izvolite.

PREDRAG MARSENIĆ: Hvala, gospodine predsedniče.

U pitanju je član 107. Dostojanstvo Narodne skupštine.

Moram radi istine da kažem. Znači, zaista nama nije cilj da pravimo bilo kakav cirkus. Mi smo izašli na konferenciju za novinare, a vi ste nekoliko puta ponovili da smo izašli na ručak. To nije u redu. To nije korektno. To vređa naše dostojanstvo. To zaista nije u redu.

Znači, vi ste izneli nešto što je neistina, da ne kažem neku grublju reč, a time ste povredili član 107.

PREDSEDNIK: Vi ste izašli na konferenciju za novinare?

PREDRAG MARSENIĆ: Tako je.

PREDSEDNIK: Da li ste neki zahtev poslali za to?

PREDRAG MARSENIĆ: KadA smo izlazili...

PREDSEDNIK: Da li ste poslali neki zahtev za tu konferenciju za novinare?

PREDRAG MARSENIĆ: Jel nemamo pravo na vanrednu konferenciju za novinare?

PREDSEDNIK: Niste poslali zahtev? E dobro.

Ja vam verujem da ste vi otišli na konferenciju za novinare, a ne na ručak. Evo, verujem vam sve.

PREDRAG MARSENIĆ: Zašto vi nas optužujete da smo uradili nešto što nismo? Zaista nije u redu… (Isključen mikrofon.)

PREDSEDNIK: Znači, evo, verujem vam da niste išli na ručak, ali da ste podneli zahtev za konferenciju, niste.

(Predrag Marsenić: Mene je sramota vašeg ponašanja.)

A jel vas nije sramota vašeg današnjeg ponašanja? Sramota vas je? Dobro. I treba da vas bude.

Da li hoćete da se glasa? Nećete. Hoćete.

Jeste ručali? Niste.

Reč ima Nebojša Zelenović.

NEBOJŠA ZELENOVIĆ: Predsedniče, sada ste prevazišli samog sebe. Dakle, ovo je sad bilo baš…

Mislim na predsednika Skupštine. Izvinjavam se, da ne bude neke zabune.

Dakle, ja sam razumeo sve ovo što ste vi rekli, kao što sam siguran da ste vi razumeli ovo što mi negde mislimo da je rešenje. Eto, imam obavezu i potrebu da vas upoznam sa nekim stvarima koje ne znam koliko ili da li su vama poznate, ali baš na tim sastancima koji su vezani za razne vojne saveze i uopšte naša skupštinska delegacija skoro je bila u Briselu i bilo je tamo vrlo interesantnih sastanaka.

Tu su i neki poslanici iz SNS koji su tome prisustvovali. Dakle, možete da dobijete vrlo konkretne odgovore na vrlo konkretno pitanje.

Dakle, od 30 država NATO-a, 26 članica je priznalo Kosovo, četiri nije. Na pitanje - šta je perspektiva, pa odgovor je bio - mnogo je verovatnije da će ove četiri, kako bih rekao, da usaglase svoj stav sa većinom, nego da se ovih 26 obrne na drugu stranu. Tako da su trendovi dosta zabrinjavajući, a trendovi koje ste vi sada nama izneli ovde govore iz meseca u mesec, evo, sada proći će godina, da naša pozicija koja je bila pre godinu dana nije održiva. Dakle, politika vojne neutralnosti, onakvom kakvu je mi sada vidimo i znamo, prosto, nije održiva.

Sankcije Rusiji, mi se od početka zalažemo za to i to nema nikakve veze ni sa ekonomijom, nema nikakve veze ni sa emocijama. Dakle, ovde govorimo o nacionalnom interesu države Srbije i toga kako ona vidi svoj put u Evropu, na zapadnom Balkanu. Prosto je neodrživo da Srbija ne uvede sankcije Rusiji.

Velika je šteta do sada već nastala. Za renome, za poziciju, za uopšte, ugled jedne države koja hoće u EU i svi poslanici…

PREDSEDNIK: Završite rečenicu.

NEBOJŠA ZELENOVIĆ: Imam vreme poslaničke grupe. Govorio sam samo 12 minuta.

PREDSEDNIK: Dva minuta je pravo na repliku.

NEBOJŠA ZELENOVIĆ: Da, u redu.

Samo da završim misao i završavam.

Dakle, jako velikim pritiscima su jednostavno izloženi, najnormalnijim konverzacijama, svi predstavnici, da li oni dolaze iz parlamenta, da li iz nekih drugih institucija. Prosto, ne možete da objasnite, kako je moguće da u trenutku kada se dešava jedan ovakav sukob, Srbija zagovara neutralnost. Možda u miru to može da bude opcija, ali u ovakvom trenutku to je neodrživa pozicija za Srbiju i važno je da to… (Isključen mikrofon.)

PREDSEDNIK: To je više od dva minuta. Hvala.

Možete da sačekate da završim odgovor, pa ću da dam vama po tom Poslovniku.

Reč ima predsednik.

ALEKSANDAR VUČIĆ: Samo želim da kažem jednu stvar. Ako se sećate, jutros, kada sam govorio, gospodine Zelenoviću, ovde, dobacivali su mi, kaže – pa, ne mogu da budu deo NATO-a.

Pošto, kao što znate, vi ste čuli – u NATO-u, a ja sam čuo – u pregovorima koje vodim da postoji i te kako ideja o tome da Kosovo prime u članstvo NATO-a. Hvala vam što ste to potvrdili zato što takve stvari ja ne mogu da izmislim, kao što sam citirao one reči o povlačenju investicija i svega drugog, ne mogu ni ovako nešto da izmislim.

Da, nažalost, takva opasnost postoji. Na to sam reagovao, rekao sam. Mi ne možemo da budemo za neke zemlje neko ko će umesto njih da donosi odluku. Nismo se bunili kada su to donosili, ali Kosovo za nas nije zemlja, nije država i zato ne možemo tako ni da se odnosimo.

Sada, vi kažete, ne mogu da razumeju u ovom trenutku, a ja se plašim da razumeju, ali da više niko neće da čuje i niko neće da sluša. To je naš problem. Razumeju oni odlično. Znaju oni šta su uradili ovoj zemlji i pokušavam na svakom mestu da im kažem.

Znate, kada vi govorite o teritorijalnom integritetu Ukrajine, koji Srbija podržava, jer poštuje Povelju UN. Nikada se nismo izjasnili protiv Povelje UN i protiv teritorijalnog integriteta bilo koje zemlje, jer time smo čuvali svoj teritorijalni integritet. Ja im kažem – ljudi, ako mogu da vas zamolim da ne pričate o teritorijalnom integritetu, misleći na teritorijalni integritet Kosova zato što tog sekunda svako ko ima dlaku na glavi ona mu se naježi u Srbiji i niko ne može više da vas sluša, jer se svi sete licemerja kako danas ste veliki zaštitnici teritorijalnog integriteta Ukrajine, a kako ste lagodno i lagano srušili teritorijalni integritet Srbije i verujte mi da mi zameraju najviše, kao što znate, a siguran sam da znate. Upravo ta paralela koju stalno izgovaram, zato što je ona perfektno precizna i tačna, ali je problem u tome što ne žele da je čuju zato što je voz krenuo, kako bi Tejlor rekao, niko neće da vas sluša i ja sam to pokušao jutros ljudima da objasnim, neko je želeo da čuje, mnogi nisu želeli da čuje. Zato nam je potrebna odgovorna politika i da idemo u pregovore i razgovore. Da idemo u pregovore i razgovore, inače ćemo biti zgaženi. Ako to neko ne razume i ako je neko dovoljno bahat i arogantan, pa misli da je rešenje za to što će da glumi skidanje kravata, pa će da bije nekog kog ne može da bije i ne znam šta sve, to nije ništa. To je samo neodgovorna i neozbiljna politika koja se obija o glavu onima koji se tako ponašaju.

Dakle, ja mislim da je naša obaveza da čuvamo vojnu neutralnost, jer, ne zaboravite, nisam o tome hteo jutros da govorim, i vi i ja ponekad govorimo i sa nipodaštavanjem o mitovima, nekad s pravom, a nekad ne sasvim.

Mora da postoji nešto u duši i u srcu našeg naroda, da mu oduzmemo i to i da budemo baš kao i svi drugi, a znamo šta su nam učinili. Oduzeli bismo ono što je biće srpskog naroda i građana Srbije, ne samo srpskog naroda i zato mislim da je važno da čuvamo samostalnost i nezavisnost o odlučivanju, da čuvamo vojnu neutralnost i zato i poštujemo Ustav Srbije. To su za nas važne stvari.

A da li treba da idemo ka kompromisu, da li treba da izbegavamo zamrznut konflikt? Da, jer, onda će nam se ako to ne radimo, onda će nam se sve pretočiti i pretopiti u ono što smo imali pre mesec dana, pre tri meseca i pre pet i po i šest meseci, gde samo čekate jedan okidač. Tada kada bude okidač, onda će da vam kažu – pa što nije vojska zauzela, pa što se ne borite protiv NATO-a? A ako krenete da se borite protiv NATO onda će da kažu uveli ste nas u rat. Takvih neodgovornih tipova sam sit.

Zato, spreman sam da razgovaramo uvek, samo ono što naš princip mora da bude je da očuvamo našu srpsku politiku, naš pristup i da se borimo da u Evropi razumeju da nismo mi ti koji hoćemo da izazivamo sukobe, a oni neće ni po tom pitanju da slušaju. Zašto? Mislio sam da je toliko glupo što je Kurti govorio kao – Srbija, „mali Putin“, hoće sukobe i ne znam šta. Ne, polovini njih je to odgovaralo, da veruju u te gluposti i oni su stvarno verovali u te gluposti. Sada je to nešto drugačije, sada nešto manje veruju kada su videli Kurtijevu neodgovornost i sve drugo. Ali da li je to povoljna pozicija za nas? Pa, nije. Naravno da nije.

Da li se neko obradovao razgovoru kada ga imam sa državnim sekretarom Blinkenom? Pa, ne obraduje se niko, ali da li je to važno za našu zemlju? Moramo li to da radimo, da imamo ozbiljne i odgovorne razgovore sa drugim, trećim čovekom Amerike? Pa, naravno. Naravno da je važno i naravno da je to odgovorno ponašanje. Sve drugo je potpuno besmisleno.

Tako da, ja mislim da vodimo po tom pitanju dobru politiku, poštujem naše razlike i verujem da ćemo u narednih dva ili tri meseca imati ponovo neku raspravu. Nadam se ne pod ovakvim uslovima, pravo da vam kažem. Shvatio sam danas sve o srpskoj politici i sve o velikim junacima i patriotama, više mi ništa od toga nije potrebno. Naći ćemo načina da razgovaramo i uveren sam da ćemo naći najbolje rešenje za Srbiju, iako priznajem situacija po nas sve teža, ali kao što vidite neki su mislili da nećemo izdržati ni tri dana, a evo izdržali smo i 350 dana bez posledica po Republiku Srbiju i ekonomskih, političkih i bilo kakvih drugih.

To znači da to je ozbiljna i odgovorna politika, da se tvrdo branila, čuvala, da je to politika sa stavom, da je to politika koja ima značenje. Ja ću se držati te politike koliko god budem mogao i držaćemo se te politike koliko god budemo mogli. Hvala.

(Ivan Kostić: Replika.)

(Zoran Zečević: Replika.)

PREDSEDNIK: Vi po Poslovniku, pa da nastavimo dalje, da li je tako?

(Ivan Kostić: Replika.)

(Zoran Zečević: Replika.)

Vi po Poslovniku ili vi?

(Ivan Kostić: Replika, pomenuo me je…)

Sad? Ne.

(Ivan Kostić: Pre deset minuta.)

Ne, nije. Vi možete po Poslovniku, da li hoćete? Izvolite.

(Ivan Kostić: Ovlašćeni predstavnik nema pravo da odgovori, da li je tako? To je novo pravilo, šta je?)

Pročitajte taj Poslovnik već jednom, od avgusta meseca do danas, pročitajte ga jednom. Dao sam reč Zečeviću i sad vi njemu smetate, a obojica gledate u mene.

Hoćete li vi reč? Ako hoćete govorite, ako nećete ne morate, ima drugih koji čekaju. Nećete?

ZORAN ZEČEVIĆ: Hoću, kako neću.

PREDSEDNIK: Pa počnite.

ZORAN ZEČEVIĆ: Poštovani predsedavajući, lično sam prozvan imenom i prezimenom od strane Aleksandra Vučića, predsednika Srbije…

PREDSEDNIK: Po Poslovniku ste rekli?

ZORAN ZEČEVIĆ: Replika.

PREDSEDNIK: Po Poslovniku ste rekli.

ZORAN ZEČEVIĆ: Replika, replika.

PREDSEDNIK: Nećete po Poslovniku?

ZORAN ZEČEVIĆ: Replika, molim vas.

PREDSEDNIK: Dobro, sledeći put kad podignete Poslovnik, da znate da to se inače odnosi na javljanje po Poslovniku. Nov ste narodni poslanik, imali ste samo šest meseci da to shvatite, razumem da to još niste savladali. To bi bilo to.

Reč ima Dragan Marković. Izvolite.

DRAGAN D. MARKOVIĆ: Gospodine predsedniče, dame i gospodo narodni poslanici, Jedinstvena Srbija će podržati Izveštaj koji je danas obrazložio predsednik Aleksandar Vučić. Međutim, na početku želim da kažem da današnja rasprava me je iznenadila. Ako je to nacionalno pitanje, patrijarhalno pitanje, da bar oko nečega budemo jedinstveni.

Mi nismo danas bili jedinstveni kada je u pitanju zajednica srpskih opština i da svi zajednički osudimo zašto se ne realizuje Briselski sporazum i sve ono što je dogovoreno kada je u pitanju zajednica srpskih opština.

Danas niko nije pomenuo, a to su patriotski nacionalne verske partije dve ili tri rušenje nadgrobnih spomenika u kontinuitetu, a posebno na dan kada su bile Zadušnice pre dve-tri nedelje.

Gospodine predsedniče, niko nije rekao da u selu Dren kod Leposavića Albanci otimaju imovinu Srbima i prave policijsku stanicu gde su prisutni vojnici sa dugim cevima i da mi koji sedimo ovde i levo i desno oko nečeg budemo jedinstveni.

Vi niste danas predsedniče predložili deklaraciju ili rezoluciju i da kažete „stavljam na glasanje“. Vi ste danas dali Izveštaj onog što se dešavalo od poslednje sednice Skupštine Republike Srbije. Znači, ja to ne razumem. Izveštaj, ako je ovakva diskusija na izveštaju, šta onda mi da očekujemo u budućnosti kada treba stvarno da donesemo neku veoma važnu odluku i kada je u pitanju i Srbija i Srbi koji žive na Kosovu i Metohiji.

Danas smo poslali veoma ružnu sliku u svet, pa čak i Amerikancima, gde smo uspeli da bar 10% promenimo stav Amerikanaca koji pritiskaju sada Albance da prihvate zajednicu srpskih opština. Kada oni to budu gledali i ceo svet, onda će Kurti dobiti vetar u leđa i ponašati se mnogo gore nego što se ponašao do sada.

Danas nismo zajednički svi rekli - evo, slažemo se, i mi i vi, neću da nazivam ni desne ni leve, sve nas koji prisustvujemo ovde, da je pucano u srpsku decu i da zajedno kažemo – evo, predlažemo predsedniku i parlamentu da to uđe u zapisnik, osuđujemo svi i tražimo da se po tom pitanju izjasni međunarodna zajednica. To su teme od vitalnog značaja za građane Srbije.

Videli smo da je pokušaj izazivanja tuča ili tučnjave, ne znam šta, ovo nije ni ring, ovo je parlament i ako to treba da nam bude nešto što će da nas rukovodi, onda stvarno mi smo zalutali u ovaj parlament. Ako je nekom stalo do tuče, ja imam kikboks klub, neka dođe i tamo ću srazmerno kategoriji njegovoj da mu odredim neku devojku sa kojom će da sparinguje i da istrese malo svoju glavu i da kaže sebi - ljudi, ovo je mnogo ozbiljno pitanje, a ne da mi sat vremena se guramo na, neću reći bini, već na podijumu ispred predsednika Srbije, predsednika parlamenta itd, kako bi ostvarili neka prava koja nisu ugrožena. U redu Poslovnik, ali ne mogu po Poslovniku da se iz jedne grupe javljaju njih petorica ili petoro. Ja sam u parlamentu dugo, nikada to tako nije moglo.

Dalje, predsedniče, samo jednu stvar vam zameram, što ste rekli - mi smo mali. Mi smo bili mali pre deset godina. Teritorijalno smo ostali isti, ali smo ekonomski i vojno mnogo ojačali.

Na nas više ne gledaju kao što su gledali pre 10 godina svetski moćnici, na Srbiju, i da mi zavisimo da nam oni daju socijalnu pomoć i da nam prave puteve, mostove, vrtiće, itd.

U Srbiji postoji politička stabilnost. Zar bi toliko investitora došlo u Srbiju da ne postoji politička stabilnost i sigurnost? Ako nema te stabilnosti i ne postoji sigurnost, niko neće da donese pare, da ulaže i da pravi fabrike i da stvara nova radna mesta.

Vi na svakom narednom sastanku treba da objašnjavate današnji događaj, zašto i zbog čega se desio incident, kada je najvažnije pitanje na dnevnom redu.

Da vam kažem, Kurti može da izgubi jedino ako vi uvedete 5%, da neke partije ne budu u parlamentu. Ne kažem ja da bi te partije glasale za Kurtija, ali Kurti i međunarodna zajednica će današnji dan iskoristiti, onu uku, buku i guranje na podijumu ispred predsednika Skupštine, svi svetski mediji će objaviti. Ali, neće oni da objave istinu. Oni će da naprave spin, puta deset, kao što su uradili svetski mediji. Zbog toga je Srbija i bombardovana, jer nisu dali onakvu sliku kakva je bila, imamo konkretno Račak i da se ne vraćamo u neku istoriju koja nije tako davna i šta nam se desilo posle toga.

Ja stvarno molim sve poslanike koji su u parlamentu da se mi uozbiljimo i da sebi kažemo da je stvarno ovo trenutak pre početka trećeg svetskog rata. Ljudi, jel pratite vi šta se dešava? A mi smo kuća na putu svakom.

Dalje, ovde se vodi računa domaćinski. Sve unapred imamo za dve-tri godine. Sećam se, bio sam isto u parlamentu, bila je restrikcija struje, pa se vozilo par-nepar, pa je bilo da ne govorim šta sve, da se ne vraćam unazad. Danas mi ne brinemo za naredne dve godine za grejanje. Imamo struju, imamo dovoljne količine goriva, marketi su nam puni.

Evo, pre par dana vodio sam 12 poslanika u bečki parlament. I da vam kažem, mi se samo oko jednog pitanja ne slažemo, Austrija i Srbija, i to da oni neće da povuku priznanje o nezavisnosti Kosova i Metohije, ali su nas priznali kao ekonomskog moćnika, mogu slobodno to da kažem, jer vrlo dobro znaju kakvi smo bili pre 10 godina, 12, 13, itd.

U Austriji je sve skuplje najmanje za 50% nego što su cene u Srbiji. Počeli su naši ljudi koji rade u dijaspori da dolaze, da se vraćaju, da otvaraju fabrike i da se zapošljavaju u našim fabrikama.

Nije demagogija kad se kaže da je bila plata 330 evra, sada je 700 i nešto, za dve godine biće i hiljadu. U Beču 1.200 evra ne vrede ništa. Znači, ne vrede ništa. Konobar prima 1.200 evra, a treba mu 1.450 da preživi. Toliko kada je u pitanju ekonomsko poređenje naše države i neke razvijene države u Evropi.

Kad vas priznaju komšije, ne da se mi hvalimo, čak ta dama narodni poslanik, šef Grupe prijateljstva Austrije, videli smo se i pre tri meseca, rekla je – vi ste mala Švajcarska na Balkanu. To su njene reči. Nije ona to izmislila. Tamo na tom sastanku bilo je 12 poslanika iz svih partija. Ja sam im rekao, na pitanje jesmo mi za Rusiju ili Ukrajinu, ne, mi smo da prestane rat sad i odmah. Mi nismo za rat. Mi znamo vrlo dobro šta donosi rat i koliko žrtava je imala Srbija, itd, da vas sad ne davim sa tom temom.

Rekao sam im, predsedniče, da znate, da rat jedino može da prestane kada Ukrajinci polože oružje i kažu – nećemo više da ginemo. Bili su i vaši poslanici u delegaciji.

Drugi razlog zbog čega može da prestane rat ili će prestati, a već su počeli građani EU da izlaze na ulice, neće svojim parama koje odlaze u budžet tih država da finansiraju Ukrajinu ili već ne znam koga, da ne budem pogrešno protumačen. Jednostavno, to će se desiti u EU. Ja sam to njima rekao u njihovom parlamentu. Mislite da su komentarisali nešto? Nisu. Osim da nas je hvalio posebno poslanik koji se zalaže da je Kosovo sastavni deo Srbije iz Slobodarske partije.

Tako da gde god odete, vi ste primljeni na najvišem nivou, zbog Srbije, zbog pasoša koji mi nosimo, jer znaju da Srbija nikog ne dira. Mi ne osvajamo tuđe teritorije. Kosovo je sastavni deo Republike Srbije. Nikada nije predsednik rekao – mi ćemo dati Kosovo a oni će nam dati to i to. Rekao je na početku da smo vojno neutralni i bićemo vojno neutralni. Pa, oko čega se mi svađamo ovde? Zbog političkog publiciteta? Pa, to će da nas košta, sve građane u Srbiji, politički publicitet, a posebno sam iznenađen kad jedan čovek koji izaziva tuču i isporuči njegova partija Slobodana Miloševića na Vidovdan, a ova vlast isporuči Hašima Tačija Haškom tribunalu. Znate koja je to razlika? Mislite da je Hašim Tači otišao sam u Haški tribunal? Ne, čak mu je bila i devojka, Madlen Olbrajt, kako se zove ona baba-devojka, i ona ga je štitila. Ali, zahvaljujući politici koja je iskrena, politici sa materijalnim dokazima, sada se Hašim Tači nalazi u Hagu.

Neću da pričam koje tu sve razlike postoje, ne želim na današnji dan da ličim na njih, ali ih molim da se bijemo u grudi da smo nacionalisti, patriote i da sam ja veći Srbin, ne znam, od Snežane, a Snežana od mene itd.

Danas, ako nas podržava mađarska partija, pa nas podržali Bošnjaci, ljudi, a mi Srbi se svađamo, zašto to? Da sa druge strane u onom papiru ništa ne piše što se zove Izveštaj, da ćemo mi sada nešto da prihvatimo ili ne znam šta. Zamislite da nije bilo Izveštaja, svakog dana preko medija bi bilo kako predsednik eto nešto dogovorio na štetu Srbije i građana Srbije itd.

Ova država, Republika Srbija poštuje sve građane ma kojoj oni naciji pripadali i veri i imaju sva prava i ne može nijedna država da se uporedi sa Srbijom. Zato ja molim poslanike koji su u parlamentu, jer pazite programi stranački su slični. Nestala je ideologija politička, a mi da se ne svađamo oko nečega što se zove naša pomoćna zgrada. Imaš kuću, a Kosovo ti je pomoćna zgrada i da ne dozvolimo da to neko iskoristi da nam uzme zarad svađa koje smo mi danas imali ovde u parlamentu. I da dođe se potuku poslanici i šta je to? Demonstracija sile. Ja ih molim sve, nisu izazivači niti ovi sa leve strane, niti mi koji smo u vlasti, već pojedinci iz opozicije i to su skočili kao u onom kavezu MMA, tri metra. Nisam video ni onog, kako se zvaše Žiko, Mek Gregor. Ovo je znači Mek Gregor, samo ne znam da li ima tetovažu po telu. Zašto to? Zašto?

Tako da, predsedniče, vi imate podršku građana Srbije. Građani Srbije su mogli da vide danas. Vi niste ništa uradili. Ništa niste potpisali, što ne treba da potpišete.

Niste vi izmislili fusnotu. Šta je fusnota? Šta je bila fusnota? Pa, u preambuli stoji Kosovo je sastavni deo Srbije. Šta je to? Ja nisam pravnik, a teško sebi mogu da objasnim, a mogu da kažem za sebe da se malo razumem u politiku.

Tako da će Jedinstvena Srbija glasati za ovaj izveštaj koji smo danas čuli i očekujem da u narednom vremenskom periodu oni koji su odlučivali o Srbiji godinama promene svoj stav i počnu da poštuju sve te sporazume koji su oni sastavljali od Briselskog sporazuma pa nadalje. Hvala.

PREDSEDNIK: Hvala vam.

Ko sad želi po Poslovniku?

Ovo je prijava od ranije verovatno. Vi ste odustali.

DRAGAN D. MARKOVIĆ: Ma, sve je jasno kao dan.

PREDSEDNIK: Da, da.

Hvala vam.

Jel moguće da niko neće po Poslovniku sada? Od onoliko drame, cike i vriske, ali dobro, dobro nek vide ljudi koliko je sve predstava samo bila. Znači, od onoliko svega, sad niko neće reč.

Dobro, da i to konstatujemo. Toliko ste bili ograničeni i uskraćeni.

Šta sad to znači? Da hoćete? Vi? Samo vi? Još neko? Gajić.

GORICA GAJIĆ: Hvala predsedniče na datoj reči.

Pa, ja bih samo da se osvrnem na povredu Poslovnika član 104. – ako se narodni poslanik u svom izlaganju na sednici Narodne skupštine uvredljivo izrazi o narodnom poslaniku, čiji nije član itd, itd, ako se uvredljivi izrazi odnose na poslaničku grupu. Možda se u ovom izlaganju cenjenog kolege Markovića nije izrekla uvreda na poslanike, već na Kosovu i Metohiju. Rečeno je – Srbija je zgrada, a Kosovo i Metohija je pomoćna zgrada.

Nemojte, da otćutimo takvu jednu kvalifikaciju. Kosovo i Metohija nije pomoćna zgrada u Srbiji. Hvala.

PREDSEDNIK: Ipak ste se bespotrebno javili.

104. je replika. Ne da niko nije hteo repliku, nego niko nije hteo ni po Poslovniku.

GORICA GAJIĆ: Uvredljivo, uvredljivo.

PREDSEDNIK: Pa ste vi na kraju da ne bude da neće niko hajde ja ću.

Gospodine Markoviću, po Poslovniku samo.

Reč ima Dragan Marković Palma.

DRAGAN D. MARKOVIĆ: Po Poslovniku.

Po poslovniku samo. Član 107, 106. i 55.

Ovako, gospođa dotična mi je zamerila što sam rekao da je pomoćna zgrada, a ona i njena partija i u kuće i u pomoćne zgrade i u štale je uselila 1800 Šiptara koji su pušteni iz srpskih zatvora, 1800.

Samo vi nemojte da mi spočitavate da sam ja to rekao. Nisam rekao da ćemo dati pomoćnu zgradu, ali ko je pustio te Šiptare, Aljbina Kurtija, Floru Brovinu. Ne verujem da znate ko je Flora Brovina. Jel znate ko je? Nema pojma.

Da ne ulazim dalje, to je to.

PREDSEDNIK: Hvala vam.

Ne smatram da sam povredio Poslovnik, ni vezano ta 104. ni ovo sada za 107.

Da li bilo ko želi da se izjasnimo?

Nema potrebe. Hvala.

Samo da primetim još jednom da toliko ne može da se govori, da kada pitam ko hoće, neće niko. Idemo dalje.

Reč ima Milica Đurđević Stamenkovski.

MILICA ĐURĐEVIĆ STAMENKOVSKI: Poštovani predsedniče Republike Srbije, poštovani predsedavajući, uvažene kolege narodni poslanici, danas je sa mesta predsedavajućeg opet pokušaj jednog manerva, sprečen od strane opozicionih poslanika državotvorne opozicije, jer smo se borili za reč, borili smo se za priliku da iznesemo svoje stavove, da ukažemo na povredu Poslovnika, jer onaj ko ne poštuje Poslovnik, taj ne poštuje Ustav. Onaj ko ne poštuje Ustav, taj ne poštuje državu Srbiju. onaj koji ne poštuje državu, naravno da ne poštuje ni građane Republike Srbije.

Ustali smo iz naših klupa, ne da bismo se sa bilo kim obračunali, ponajmanje ne fizički, ustali smo zato što ste nas čuli, ali niste želeli da na bilo koji način odreagujete u skladu sa vašim ovlašćenima, na koje smo danas bili prinuđeni da vas ponovo podsetimo.

Neistina je da smo bili na ručku iako nisam znala da je zabranjeno jesti. Prvi put čujem da je to nešto što je prekršaj, što je krivično delo, ali ono što svakako jeste krivično delo jeste kampanja koju ste vodili protiv lidera državotvorne opozicije, uključujući i člana moje porodice, dakle, mog supruga, nemam šta da krijem. Ovo su naslovne strane novina koje su megafon ove vlasti, gde ste nama svima nacrtali metu na čelu i gde ste nas optužili da danas planiramo da zapalimo ovu Skupštinu i to pazite molim vas, moramo da damo svemu ovome jedan novi tonalitet. Kaže – po nalogu Ruske Federacije.

Dakle, megafoni ove vlasti, režimski, portparol Dragan J. Vučićević optužuje Rusku Federaciju da planira da pali Skupštinu Republike Srbije. Ja nisam znala da su diplomatski odnosi Republike Srbije i Ruske Federacije u tako zaista lošoj fazi. Ali, tu je ambasador Hil koji je na neki način potvrdio ovu izjavu Dragana J. Vučićevića i nadovezao se na nju, tvrdeći da su odnosi Srbije i Rusije sve slabiji, da ga parafraziram.

Dakle, Hil je postao otprilike tumač naše spoljne politike, Hil je postao očigledno nekakav upravnik, kao da smo mi nekakav koncentracioni logor, nekakva kolonija i dao je sebi za pravo da tumači spoljnu politiku i poziciju Republike Srbije.

Predsednik republike je na jedan veliki hrišćanski praznik, na Jovandan dao saopštenje u jednoj rečenici. Kazao je i ovde je to više puta ponovljeno da je Srbija spremna da radi na konceptu i primeni ponuđenog plana, kažete gospodine predsedniče, uz jednu rezervu. Dakle, vi prema francusko-nemačkom ultimatumu imate samo jednu rezervu. Dozvolite, da u Srbiji postoje i druge snage koje imaju više rezervi.

Da li smo zbog toga lažne patriote? Da li ćete zbog toga da gledate šta smo jeli, šta smo pili, da se četiri dana bavite plastičnom flašom dok zemlja gori. Tvrdite da zemlji nikad nije teže bilo, ignorišete stav Srpske pravoslavne crkve. Pa, ako smo se mi oglasili neopravdano, zar to tvrdite i za naše arhijereje? Zar to tvrdite i za patrijarha Porfirija, za njegovu svetost?

Oni su ti koji su pozvali upravo na odbranu ovoga što mi danas zastupamo, na odbranu Ustava Republike Srbije. Kažete – ekstremni su oni koji brane Ustav. Tu retoriku čula sam od Borka Stefanovića, a obećali ste da ćete njegove sporazume da ukinete. Njega zovete da bude dopisnik „Informera“ da potvrdi ovu vašu tezu da smo mi nasilnici, divljaci, miševi, kako nas je nazivala potpredsednica Skupštine Sandra Božić, pre nekoliko dana, štetočine kako nas je nazivao predsednik Narodne skupštine Republike Srbije, takođe pre nekoliko dana u javnom prostoru.

Ponavljam, nikada nikoga nismo uvredili. Nijednu ružnu reč, niti lošu kvalifikaciju nismo izneli ni o kome, ali se postavlja pitanje da li vas vređa naš stav o francuskom-nemačkom ultimatumu.

Pričali ste o posledicama šta će se Srbiji desiti ukoliko ga ne bude prihvatila. Sve one reči, čuvene sintagme o ekonomskom tigru, potpuno su bačene u prašinu. Umesto investicija novih radnih mesta, fabrika, čujemo – povlačenje, izolacija, sankcije, gubitak radnih mesta. To su reči bile predsednika Republike prilikom obraćanja građanima Srbije, kada je pred nas postavio dilemu Ustav ili ultimatum, biti ili ne biti, ovi ljudi ovde u ime pola miliona građana, pred izborom Ustav ili ultimatum vam kažu – predsedniče Republike, Ustav.

Ustav ne može pod noge. Kažete – rešiće se kraj kosovske krize. Tačnije, oni protagonisti francusko-nemačkog ultimatuma ili plana koga sada nazivate non-pejperom, pa ako je non-pejper, šta krijemo onda mi, ljudi, ovde. Šta imamo da krijemo? Dajte da razgovaramo onda o svakoj tački ponaosob. Rečeno je pre nekoliko dana – ne možemo o svemu, sada možemo delimično. Kažete – nema konsultacija. Vaša je obaveza bila, sve i da je samo jedna poslanička grupa želela konsultacije, da ih sprovedete.

Postavili ste pitanje, vi ste rekli da vaša reč ima težinu. Vi ste rekli –

ne dam Gazivode, pa ste rekli da ćete da podnesete ostavku na mesto predsednika stranke, pa ste pre toga rekli da nećete ni da se kandidujete, pa ste rekli da nećete da idete u Tiranu. Sve to ajde da razumem da je u žaru političke borbe neki put iznet određeni stav iza koga ne možete da stanete, ali rekli ste da ćete održati konsultacije. Ja vas sada pozivam, zarad istine, zarad građana Republike Srbije, priznajte pošteno da li je na Andrićev venac stigao dopis Srpske stranke Zavetnici, gde vam tražimo da održite reč i da održite konsultacije. Kažite da li ja lažem kada ovo kažem.

Zašto su konsultacije bile važne? Upravo da ne bismo imali ovakve naslovne strane gde nam crtate metu, ovo podleže krivičnoj odgovornosti. Optužujete nas da ćemo, pa nisu ovu Skupštinu rušili oni koji su nosili rublje, nego dolare u štepanim jaknama, oni koji su nosili rublje nisu rušili Skupštinu, a ti koji su nosili dolare u štepanim jaknama i rušili ovu Skupštinu, znate gde su danas, eno ih aplaudiraju vašem francuskom-nemačkom planu. Zatim na šta želim još da ukažem, postavlja se pitanje, nije sporno, naučila sam ja na dobacivanja, meni to čak negde i prija, prosto me podseti protiv čega se borim.

Kažete – posledice će biti katastrofalne. Da li možemo danas da otvorimo polemiku kakve će posledice biti ukoliko pristanemo na ovaj plan? Ukazali ste samo da imate jednu rezervu prema francusko-nemačkom ultimatumu. Hajmo zajedno prosto ovo da pređemo zarad istine, hajmo da se bavimo onim što je tema sednice, a ne ko je lažni patriota. Ko ste vi da izdate sertifikat da li sam ja lažna ili sam prava? Ko ste vi da to kažete? Odakle vam pravo? Kojom spravom merite, jel imate krvna zrnca? Šta je parametar lažnog i pravog patriotizma? Ako vi tvrdite da su lažni oni koji kažu da je Kosovo deo Srbije, pa onda ispada da u Srbiji nema patriota, pošto velika većina Srbije to tvrdi.

Kaže – strane će međusobno razvijati normalne dobrosusedske odnose. Pa u međunarodnom pravu strane su države. Ima li neko obraza da me demantuje da to nije tačno? Američki ambasador u Prištini, na koga se i Hil odavde poziva, i kaže da će on dati završnu reč kada je u pitanju Zajednica srpskih opština, kaže – Zajednica srpskih opština po Ustavu i zakonima Kosova. Pa zar ne vidite, ljudi, da nam prodaju rog za sveću, pa zar ne vidite, pobogu, da idu ka tome da ta zajednica srpskih opština nema ovlašćenja ni lovačkog društva, jer lovačko društvo makar ima neku vazdušnu pušku. Mi smo naše Srbe razoružali na severu Kosova i Metohije ukidanjem civilne zaštite, 714 pripadnika civilne zaštite je praktično suspendovano. Zašto? I pričam o bezbednosti našeg naroda na Kosovu i Metohiji. A ko da garantuje tu bezbednost? Da li tu bezbednost treba možda da garantuje KFOR?

Kažete, KFOR će da bude taj koji će da odluči da li će duge cevi da budu na severu, duge cevi nosi ROSU. Videli ste da se ROSU ne pominje. Pominje se kosovska policija. Ja ovde iznosim argumente i molim vas, prosto zarad intelektualnog poštenja, da mi kasnije odgovorite argumentovano na svaku ovu stavku, bez izvrtanja teza. Nisam došla ovde da se s vama nadgornjavam. Došla sam da čujem odgovore na pitanja. Kako kažete – ne možemo da sprečimo? Kaže, sprečićemo duge cevi na severu, jer će to da uradi KFOR. Koji KFOR? Onaj isti što vam je rekao da ne možete da vratite vojsku i policiju i oružane snage na Kosovu i Metohiji, onaj isti koji je bacio Rezoluciju 1244 pod noge. Koji KFOR? Onaj isti na čiju odluku niste hteli ni da se žalite u Ujedinjenim nacijama i niste ni želeli da pozovete ponovo istrajno na Rezoluciju 1244.

Jako je dobro poznato vaše pravničko iskustvo i nema sumnje da znate za tzv. estopel pravilo koje su anglosaksonci uvrstili u međunarodno pravo, koje se primenjuje tako što kad jedna država ne postupa, jako je važno, saslušajte, molim vas, ovo je mnogo bitno, kada izađe državni zvaničnik i da izjavu, kao što je uradio ministar vojske Vučević, koji je rekao da Zajednica srpskih opština treba da bude formirana po kosovskom ustavu i po kosovskim zakonima, ukoliko država Srbija, prošle nedelje je rekao, pogledajte malo i prelistajte štampu, nemojte se baviti samo našim plastičnim flašama na stolu.

Dakle ovako, ako ne reaguje država, prema estopel pravilu, on je dao legitimitet nezavisnosti tzv. države Kosovo. Tako je Norveška izgubila Grenland. Tako je Velika Britanija izgubila pristup moru, zbog primene ovog pravila. To su ozbiljne stvari i to su činjenice na koje se ovde ja sada pozivam.

Što se tiče toga ko koju vodu pije, govorite to u Srbiji gde se udžbenici štampaju u Hrvatskoj, gde su hrvatske firme okupirale srpsko tržište, i to ne samo za vreme prethodne vlasti, nego za vreme ove vlasti, gde ovog trenutka zajedno sa RFZO-om dok ja ovo sada govorim se vrši prodor i monopol hrvatskih firmi na prodaju ortopedskih pomagala u čitavoj Srbiji. Govorite to gde smo mi sprečili da na tenderima u Novom Sadu hrvatske firme dobiju mogućnost da prodaju brojila. Vi to jako dobro znate. Govorite to u Srbiji gde premijerka ima dva pasoša, od toga jedan srpski, drugi hrvatski. To govorite.

Uzgred budi rečeno, da postavim pitanje sada ovde u ime svih nas, gde je Ana Brnabić? Jel na šopingu u Beču ili u Veneciji? Gde ona danas šopinguje? Gde je ovde da izađe i da kaže da je šoping važniji od Kosova i Metohije? Pa ima nas kojima nije važniji šoping od Kosova i Metohije, ima nas. Mi danas ovde branimo državu i ne možete kvalifikacije antisrpske i antidržavne elemente da pripišete nama ni u kom slučaju, ni u kom slučaju.

Ja vas pozivam, sve šefove poslaničkih grupa, da održimo zajedničke konsultacije, da pripremimo zaključak Narodne skupštine, da rezultat današnje sednice bude zaključak Narodne skupštine u kojoj će svi vaši dalji pregovori biti ograničeni crvenim linijama. Ne možete vi da dođete u situaciju da vam neko kaže – morate odmah da odgovorite. Pa vi ste maločas pred nama priznali da su oni od vas tražili da vi momentalno odgovorite. Pa gde je taj međunarodni ugled? Pa gde je to poštovanje u svetu? Pa kojoj zemlji je izrečen takav ultimatum kao državi Srbiji? Pa gde su ti prijatelji evropski i silni? Pa šta uradi Toni Bler od tolikog savetovanja, kad smo ovakav ultimatum dobili? Pa zašto smo ga plaćali? Pa zašto plaćasmo Guzenbauera, pa Tonija Blera, pa čemu oni pozdravi sa Angelom Merkel, ako nismo naučili barem nešto iz onoga što je ona rekla.

Rekla je da su Minski sporazumi bili prevara, odnosno kupovina vremena. Pa, zar ne vidite da i nama to poturaju, da nam poturaju pravno obavezujući sporazum, da hoće da nam udare nisu Kosova i Metohije pomoćna zgrada, Kosovo i Metohija su temelj i taj temelj mi branimo.

Sad ću vam još nešto reći. Članstvo u UN, za koje tvrdite da nećete dozvoliti, nije jedina stvar koja je važna, Potrebno je da kažete, izađite pred građane Srbije, ako nam oni nude nešto što je dobro zašto nam prete? Ako je francusko-nemački ultimatum koristan za Srbiju, čemu onda takva iznuda? Zašto nam zavrću ruku? Čemu dolazi da vajna velika petorka, nisam znala da je Italija toliko velika i toliko uticajno u geopolitičkim krugovima. Iskoristite vaše prijateljstvo za Mađarskom, pozovite ih da prilože veto kada je članstvo tzv. Kosova u NATO posredi.

Zar ćete da dozvolite, predsedniče Republike, članstvo tzv. Kosova u UNESKO? Zar ćete da dozvolite članstvo tzv. Kosovo u Interpolu? Da prave liste za odstrel i da oni optužuju Srbe da se predaju svetinje njihovoj kulturnoj baštini?

Ja vas sada pozivam i kažem vam, dajući reč danas ovde i dajući zakletvu, ako ste spremni da odbacite svako slovo francusko-nemačkog ultimatuma Milica Đurđević Stamenkovski se više neće baviti politikom, od vas tražim da sa tim ultimatumom ovo uradite. Evo, ovo, a ja ne moram više nikada da se bavim politikom, ne treba mi nikakav politički poen. Nisam ovde da skupim tri vaša glasa u Sopotu i dva u Begaljici. Ne trebaju mi glasovi.

Borimo se za Srbiju, borimo se za državu. Ovo je jedina uniforma koju mi nosimo, ovo je poruka, ne ultimatumu. Nema predaje, živela Srbija! Ne damo Kosovo i Metohiju. Ako ste spremni da zajedničko nosimo ovo mi ćemo se sa vama boriti. Stanete li preko puta ovoga u nama ćete imati najljuću opoziciju i najveće protivnike. Dogodine u Prizrenu. Živela Srbija!

PREDSEDNIK: Samo polako. Ko viče? Vi gore da ne vičete.

(Dobacivanje sa galerije.)

Ako ne možete da se kontrolišete izađite. Samo jedna stvar. Ovo smo završili kao što vidite i rešili. Za ovo što ste se obratili meni šta je bilo štetno. Jeste videli da smo završili sa tim tako što sam zamolio da se udalji čovek? E, dobro. Ako se videli odlično.

Što se tiče ovoga gde ste se obratili meni dve stvari samo šta je štetočinsko ponašanje, a šta nije? Mislim da vidite na osnovu naslovnih strana koje su izašle sada u prištinskim medijima. Ako je ideja bila da se bude koristan na taj način ja vam na tome čestitam, dakle ako to smarate korisnim.

Jedno pitanje ste uputili vezano za poštovanje Skupštine i ko je Skupštinu rušio. Samo ja da vam kažem, ovi koji sede pored vas, vi ste to možda zaboravili, ali ja nisam. Nedavno ste u mom prisustvu na jednoj sednici za Miloša Jovanovića rekli njemu u lice da je Skupštinu rušio, da je Skupštinu palio, njegova stranka da je to radila, da to mogu samo najgori na svetu. Vidite, kako ja to nisam zaboravio, zapamtio sam. E, sada, vi ovde kažete – gde su oni što su Skupštinu rušili? Evo su tu pored vas i na te vaše reči da stvar bude samo još komičnija, taj Miloš Jovanović aplaudira. E, samo to da imate u vidu.

Neću da pričam o broju pasošu, a za Poslovnik najbolje su vam rekli Srbi sa Kosova i Metohije kada su rekli ono Kosovo nije Poslovnik ja nemam šta da dodam.

Reč ima predsednik Republike.

ALEKSANDAR VUČIĆ: Vidite, želim samo da, ako mogu da vas zamolim samo se strpite da jedanput odgovorim, pa onda uzmite Poslovnik, izaći ću ja na dva minuta, nije problem, ceo dan imate prednost i da bijete ljude i da radite šta hoćete sve imate prednost i da lažete i da izmišljate sve imate prednost ceo dan. Sad ćete narode da čujete kako ovo izgleda, kako je ovo samo lepo zvučalo kada udarate po nekome ko nema vremena i nema mogućnosti da vam odgovori. Vidite, ako mogu da vas zamolim samo malo.

Vidite, čuli ste svi malopre da je gospođa Stamenkovski rekla Ana Brnabić gde je, u šopingu? Nije. Rekli se šta će nam žena koja ima dva pasoša hrvatski i srpski, kako vas nije sramota što lažete, ima jedan jedini srpski pasoš, pasoš Srbije ima Ana Brnabić. Za razliku od vašeg Miloša Jovanovića koji ima francuski, a ona ima samo srpski. Kako vas nije sramota da takve laži iznosite? Kako vas nije stid da takve neistine iznosite?

Došli ste da nam kažete ovde o metama, doneli Informer, kažu, zamislite skupljaće se, pa će da upadnu u Skupštinu. Pa, zar ne radite to? Nego vas se malo skupilo, skupilo vas se nekoliko stotina, pa ne možete da zapalite. Pa, to ste pokušali danas. Nažalost, je izgleda imao ispravnu inoformaciju i to je crtanje mete. Kažete, nikoga niste uvredili? A šta smo mi svi ovde gluvi, ludi i bolesni? Cela Srbija je videla šta ste radili. Pa, vi ste pisali ljudima, izdajnici, valjda polazeći od sebe i doneli im te parole ovde. Imali gore uvrede i teže uvrede? Vama da je to neko rekao, vama kada neko kaže, da ste antidržavna stranka, a jeste, kao i ove druge, dve, jeste antidržavna stranka, to nije nikakva uvreda, to je činjenica. I, nije baš nikakva uvreda. Ako to neko ne sme da vam kaže u politici, a šta onda sme da vam kaže? Šta onda mora da vam kaže? Što ste izmislili za Anu Brnabić? Što ste izmislili to za nju? Palo vam napamet, onako da uvredite nekoga. Hteli ste da kažete, pogledajte mene, ja sam prava Srpkinja, a ona je nekakva Hrvatica, još je i homoseksualac, pa baš da pokažemo ljudima, da ukažemo na tu razliku. Jeste li to mislili da kažete? Što ste izmislili ceo slučaj? Što ste celu priču izmislili?

Četiri puta ste pominjali neku vodu. Da li vas toliko buni i toliko vas muči to što ste sami uradili, nije niko drugi. Niko ne bi ni primetio, u životu nisam primetio nikakvu vodu. Nigde ništa nisam izgovorio o tome. A šta se desilo u stvari, poštovani građani Srbije? Da znaju ljudi u Srbiji. Sedeli ovi junaci, skupili se, i sada šta će da popiju i od svih pića uzeli Hrvatsku „Janu“ da piju. Nemam ništa protiv, na tržištu Srbije, legalno, plaćaju porez ljudi, sve u redu. Nije problem u tome što su pili Hrvatsku „Janu“, nego što su videli da su pili Hrvatsku „Janu“ pa su je sklonili, pa su napravili drugu sliku. Pa, pokazali sliku bez „Jane“. I, sad za to sam ja kriv i za to smo mi ovde krivi. Mi smo krivi, a ne vi koji pokazujete ljudima da se u stvari bavite cirkusom, da se bavite prezentacijom „Jane“ i otpisivanje „Jane“. To vam je cela politika. Pokazujete tu majicu, tih majica „Nema predaje“ odštampala je naša stranka, ne vaša, 50 hiljada takvih majica, tek toliko da imate u vidu i hvala vam što ih nosite. Hvala što nosite, važno je da znate to.

Ja vam danas pet puta kažem, da u tom planu nema dobre rečenice i nikoga ne lažem ništa, jer smo mi na najozbiljniji način… molim vas, nemojte da dobacujete, jer to što vičete, ne pojačavam, to što glumatate, ne pojačavam vam argumentaciju ni najmanje. Nemojte da se sekirate. Dakle, pet puta im to ponovite i pet puta im kažete, da ću uvek izabrati Ustav, da znam šta mi je dužnost i da ću poštovati Ustav, a oni kažu, pogledajte kako je to pokvareno inače smišljeno. To su smišljali danima, imamo sa jedne strane Ustav, a sa druge strane ultimatum. Ovi vole ultimatum, a mi volimo Ustav.

I džabe što im ja 10 puta kažem, ne, poštovaću Ustav. Ne, ne interesuje ih to. Oni će da nastave i da izmišljaju da ste rekli upravo suprotno. Baš kao i ovo za Anu Brnabić, a pri tome će druga državljanstva da zaboravljaju ljudima.

Kaže, pa gde nam nestade onaj ekonomski tigar. Pa što se sprdate sa svojom zemljom? Vama ne odgovara da su plate i penzije veće. Ne odgovara vam da gradimo puteve i pruge, pošto ste ih mnogo izgradili i vi i vaši ovi iz antidržavnog sektora. Koje ste to puteve izgradili od Kolubarinih para kada ste ih uzeli? Koje ste to puteve, autoputeve izgradili od 2000. do 2012. godine? Recite mi ih. Ono četiri puta od Feketića do Malog Iđoša, što je Milošević tri puta pre toga otvarao. Jel ima još nešto da ste izgradili? Jel ima još nešto da ste Srbiji ostavili? Nema ništa od toga.

Kaže – a, sada pričamo o povlačenju. Ja ne pričam o povlačenju, ja pominjem povlačenje kao njihovu pretnju, a ne da se to dogodilo. I ništa nisam slagao, nisam razumeo u čemu je vaš problem. Šta je problem sa tim, što sam vam rekao istinu. Što sam rekao ljudima – da, imamo investicije, da, imamo četiri milijarde 416 miliona investicija, ukupno 63% na Zapadnom Balkanu.

Da, jesmo šampioni po tome i zato i brinem. Zato i brinem da se ne smanje investicije. Zato i brinem da nam neko ne kaže da će da povlači investicije. E, tu je suština. Tu je suštinska razlika. Šta je problem u tome? Zato što brinem za investicije, zato što brinem za ljude u fabrikama, zato što brinem za radna mesta. To je problem. Ne, najbolje da otpustimo 400.000 ljudi, a onda će da bude, ali važniji je Ustav, nego to.

Ja kažem opet – da, važniji je Ustav, ali nisi ti to rekao. I čak iako si rekao nisi ti to mislio. Pa jesam, mislio sam. E, ali mi ti kažemo da nisi. A, onda kaže – napravili ste nam metu. Zamislite, metu ste napravili što je neko objavio ono što radite.

Pa vi ovde niste pravili metu, vi ste hteli da me linčujete danas, misleći da će neko da vas se uplaši, misleći da će neko da vas se uplaši.

Da ovo drvo nije tako tvrdo, izlupali ste ga načisto ovde, koliko ste silni bili danas. Da osramotite Srbiju. I ništa drugo da ne znate o tome da kažete.

Kažete – Miloš Vučević je rekao da mora da bude u skladu sa kosovskim ustavom. On je rekao da oni kažu da mora da bude u skladu sa kosovskim ustavom. Kako vas ne mrzi da tako nešto izmišljate? Kako vas ne mrzi da takve neistine govorite? Kako vas to ne mrzi? Potpuno drugi kontekst, kao što od mene izvlačite rečenice.

I smešno je. Sada je smešno. Gluma je prestala. Što smo glumili, glumili smo. Sada je vreme za kraj prvog čina pa će da dođe drugi čin za novu glumu.

Kažete – prodaju rog za sveću. Ne, ja sam glup pa ćete vi da mi objasnite šta mi prodaju. Ja ne znam i ne razumem se u akte, pa ćete da mi objasnite kako i šta rade. Ko kome prodaje, videćemo po rezultatu i ko šta radi, a ja se trudim da ja nikome ne prodajem rog za sveću, već prodajem istinu, jer govorim istinu i strancima i domaćima, a strancima se ne ulizujem, ni ovima na istoku, a ni ovima na zapadu.

I kada smo kod tih na istoku, pošto vidim da nam držite pridike o tome kakvi su nam odnosi sa Ruskom Federacijom, pa hteli ste malo, malo onako usput, ako prođe, prođe, ako se ne seti Vučić.

E, da vas obavestim ja, nemojte da dobacujete. Ja sam vas slušao svih 20 minuta, nemojte da dobacujete. Ali, to ako prođe, prođe, kod mene ne prolazi. Tek toliko da znate.

Dakle, što se tiče odnosa sa Ruskom Federacijom, hvala nam Bogu, pristojni su ti odnosi, vrlo pristojni.

Srbija je jedina zemlja u Evropi koja Rusiji nije uvela sankcije, uprkos i vašim i mnogim drugim pričama da ćemo to da uradimo dan posle izbora, uprkos svim pritiscima kako ćemo da pokrademo referendum, uprkos svemu drugom što je rađeno protiv vitalnih interesa ove zemlje i u čemu ste učestvovali.

Dakle, vi meni govorite, meni kome u onaj kog se zaklinjete, Vladimir Putin, koji ne zna ni kako izgledate, meni je dao orden Svetog Aleksandra Nevskog, ne vama, niti bilo kome od vas, posle Nikole Pašića, samo meni i šta sa tim?

Šta sa tim? Jel ja zbog toga treba da služim, ali to sam dobio zbog toga što se poštujemo kao nezavisna država, jel ja zbog toga treba da služim Putina ili treba da služim Srbiji? Moje je da služim Srbiji i nikome drugome. Poštovaću predsednika Putina, poštovaću svakoga, vidi se i u odnosu prema sankcijama, ali za mene ima samo jedna otadžbina, i nema druge, a ta otadžbina se zove Srbija i u tome je razlika između mene i vas i nikakve sumnje u tome nema.

E sada, pogledajte još jednu laž. Pogledajte, kako bi to sve onako , kako bi oni anpasan, ako prođe, prođe, ali znate, ja sam stari dobar đak bio, nekad samo malo igrao šah, sad sam mnogo oslabio, ali što se ovoga tiče, kaže, eto tako, Toni Bler, Guzenbauer, koliko smo ih smo se mi naplaćali….Pa koliko ste ih ste se vi naplaćali? Niste platili nijedan jedini dinar, mi nismo uzimali pare iz Kolubare da plaćamo bilo koga. Da moj je posao da radim da oni koji su bili protiv nas da budu na strani ove zemlje i ni dinara nisu dobili od ove zemlje, ni Toni Bler, ni Guzenbauer, ni Šreder, Putinov prijatelj, kog ne smete da pomenete zbog toga, a ja smem sve dakle, niko nije dobio ni dinara, već su ljudi gledali i ja gledao kako mogu da pomognu ili manje da odmognu zemlji. Gde su te pare, gde su ti dinari, nema ih, izmislili ste i to. Šta vas briga što ste izmislili, pa ja pričam sa svima. Ja pričam sa onima koji bi danas, ne postoji onaj s kim nisam pričao od Hašima Tačija do Aljbina Kurtija. Pa šta, to je moj posao, to je moj život kao predsednika Srbije, sa svima njima moram da pričam. Hoćete da čuvate mir, hoćete da razgovarate, pa šta drugo da radite?

Pogledajte samo koliko ste stvari izmislili na licu mesta bez problema i to činjenično izmislili, i baš vas briga.

Kažete, nisam znala kada je Italija postala sila. Ne znam šta bih vam rekao na to. Da bio je Frančesko Talo, bio je prijateljski nastrojen i poslat od strane premijerke Đorđe Melone, sa kojom sam imao izuzetan razgovor u Albaniji, i koja je rekla da će da pokuša da pomogne Srbiji. Eto zato je bio između ostalog i Frančesko Talo ovde. Što potcenjujete.

Zamislite, oni su članica G7, al vi niste to znali verovatno, niste čuli za to. To su vam najrazvijenije zemlje, G7.

Jel se to oko pasoša prepirete što ste pomenuli, pa ne možete da slušate pažljivo? Kada govorite o tome, došla sam, sprečićemo, izvrćete….Sve ste izmislili i sve ste izvrnuli, svako slovo i svaku reč, bez ikakve suštine, bez ikakvog sadržaja, nego što beže ljudi da vam odgovore, neće da vam odgovaraju, zato što se plaše te vike, galame, glume i svega drugog, po principu, pametniji popušta. Ja sam gluplji i zato ne popuštam nikome i ne pada mi na pamet da vam popuštam, posebno neću da popuštam antidržavnim elementima, za koje sam video danas kako bi uništili državu.

Ovo što ste vi danas uradili svojoj zemlji, kakvo ste ruglo svojoj zemlji napravili, šta ste uradili da dođete ovde na binu da se obračunavate i tučete sa nekim, da lupate u klupe, da ne znate šta radite? Čestitam vam na tome. Pokazali ste svoje pravo lice, a od argumentacije ste pokazali da Ana Brnabić ima dva pasoša i slagali ste.

Od argumentacije ste pokazali, pričali o parama Guzenbauera i Blera, slagali ste. Od argumentacije ste pokazali sve drugo i ništa istinito niste rekli i tako vam je sa svim argumentima koje ste uvek upotrebljavali.

Da ponovim još jednom, što se tiče Ustava i ultimatuma, uvek će biti Ustav, ali ću da se borim za pregovore i razgovore dokle god mogu i neću da izolujem Srbiju, dokle god mogu, jer neću da se junačim preko tuđih leđa i pleća, jer bih mogao da živim pristojno i da gledam da drugi pate, a ja neću da nam narod pati i neću da budem dobrovoljni davalac tuđe krvi, kao što vi čeznete za tim. U tome je razlika između mene i vas. Hvala vam.

PREDSEDNIK: Samo trenutak, po Poslovniku?

Stvarno?

Izvolite.

RADMILA VASIĆ: Predsedniče, prekršili ste Poslovnik Narodne skupštine, tačnije član 106. Evo, nije loše da čujete šta ste uradili.

Niko ne može da prekida govornika, niti da ga opominje osim predsednika Narodne skupštine, itd. Za vreme govornika narodnih poslanika ili drugih učesnika u pretresu nije dozvoljeno dobacivanje, odnosno ometanje govornika na drugi način, kao i svaki drugi postupak koji ugrožava slobodu govora.

Upravo ste vi dozvolili poslanicima vaše poslaničke grupe da sve vreme dok je govorila predsednica stranke, jedna dama, predsednica poslaničke grupe…

PREDSEDNIK: Gospođo Vasić, sedite dva mesta bukvalno iza Milice Đurđević Stamenkovski.

RADMILA VASIĆ: Šta je problem?

PREDSEDNIK: Samo da utvrdimo da je tako.

Znači, sigurno čujete sve što govori. Da li je tako?

RADMILA VASIĆ: Vaša poslanička grupa je sve vreme dobacivala. Vaš zadatak kao predsednika Narodne skupštine je bio da to prekinete.

PREDSEDNIK: Ili ne čujete kada ona sve vreme dobacuje dok govori predsednik Republike? To ne čujete? Evo, vi mi kažite jel ne čujete to?

RADMILA VASIĆ: Ja vam govorim da u trenutku kada je govorila u svom vremenu, na šta ima pravo, vi niste prekinuli vaše poslanike koji su dobacivali, tako da licemerno izgleda izjava predsednika na početku, da brine o majkama, da brine o ženama, da brine o porodiljama.

Gospođa Milica je u blagoslovenom stanju. Edukujte poslanike, čak i u trenutku kada im se ne sviđa to što govori, da imaju obzira prema trenutnom njenom stanju.

PREDSEDNIK: Da li je to bio taj ključni argument?

RADMILA VASIĆ: A pritom vas pozivam…

PREDSEDNIK: Ovo sada što ste uradili je toliko ružno, da reči nemam. Bukvalno reči nemam. Da li je to bila poenta svega?

Stavićemo ako hoćete da skupština glasa i ne moramo ako nećete, ali to je ponašanje ispod svakog nivoa.

To je, znači, ključni argument za sve?

Niste hteli da mi odgovorite pošteno jel ne čujete kada dobacuje? Da li ne čujete kada govori u glas? Predsednik Republike odgovara, a ona viče i dobacuje. Niste hteli da mi kažete da li ste čuli ili ne. Znači, ipak vam je negde malo neprijatno da slažete tako otvoreno ili ipak nije?

Da li hoćete da glasamo?

Nećete da glasamo.

(Milica Đurđević Stamenkovski: Replika.)

Vi ste se javili za povredu Poslovnika, pa od nje odustali, pa sada hoćete ponovo.

Imate dva minuta ako želite.

MILICA ĐURĐEVIĆ STAMENKOVSKI: Ja sam se javila za repliku na koju imam pravo posle ovog izlaganja.

Dakle, kao što sam i pretpostavila, zahvaljujem predsedniku države na imitiranju mog glasa, na uvredama, na svemu što je izneo, na izvrtanju teza.

U suštini, negde je i očekivano, ali samo da podsetim. Niste, predsedniče, odgovorili na ovo što sam vas pitala za konsultacije. Niste priznali pred građanima Srbije ono što je notorna istina. Rekli ste i stali ste danas iza ovoga što su natpisi u listu „Informer“, gde piše da ćemo mi zapaliti Skupštinu po nalogu Ruske Federacije. Kažete da je „Informer“ imao dobre informacije i verovatno i vi smatrate da je Rusija nas ovde nahuškala i poslala nam kontigent novca da to učinimo, ali, eto, nismo uspeli da se snađemo, iako ne znam gde ste videli da je bilo ko pozvao građane Srbije da se okupe ispred Skupštine? Naprotiv, insistirali smo da danas sve bude mirno i dostojanstveno i apelovali i upozorili da, ako se dese neki neredi, su se desili pod vašom komandom.

Hoću da vam kažem samo jednu stvar, da znate, iskustvo je veliko. Možda vam ta lekcija pomogne. Bliska vam je i reč o vašem nekadašnjem političkom mentoru. Znate kada je pao Milo Đukanović? Kada je počeo da izmišlja kada vidi tri babe kako piju kafu da su ih Rusi sabrali da ruše državu. Da li znate kada je dotučen do nogu? Kada je udario na svetinje. Ne udarajte nam na svetinje.

Takođe, hoću da vam kažem i još jednu stvar. Ne znam da li ste iz privatnih izvora plaćali Toni Blera, ali vas pitam da li ste i ona dva miliona Hilari Klinton dali iz privatnog džepa ili iz kase države Srbije i gde su vam sada ti prijatelji da podrže Srbiju?

PREDSEDNIK: Da li ste završili?

MILICA ĐURĐEVIĆ STAMENKOVSKI: Završila sam.

PREDSEDNIK: I vi ste bili, znači, strašno uskraćeni. Niste mogli da govorite, jel tako?

(Boško Obradović: Poslovnik.)

Samo trenutak, Obradoviću. Sačekajte odgovor.

Reč ima predsednik Republike.

ALEKSANDAR VUČIĆ: Dakle, nikada nisam imitirao vaš glas, niti mi pada na pamet. Bilo bi ružno, nepristojno. Osim što primećujem kako i na koji način pokušavate nešto da plasirate bez sadržaja, misleći da kada se umota sa šarenom mašnom da će to ljudi da kupe, neće. Ljudi razumeju šta je politika i znaju šta je sadržaj.

Sada čujemo da sam rekao da Rusija stoji iza toga. Ne, ja sam rekao da vi stojite iza toga. Vi stojite iza toga i vi ste danas to pokazali ovde. Unizili ste sebe, pokušavajući da unizite parlament, pokušavajući fizički da se obračunate sa bilo kim, jer nemate vi šta ovde da tražite. Vaše mesto je tu. Imate poslaničke kartice i nigde drugo ne smete da budete.

Čim ste došli ovde, došli ste sa namerom da izazovete nemire, nerede i da napadate i mene i predsednika Skupštine. Nije problem, zato sam tako mirno i spokojno sedeo, znajući da će da bude – jao, držite me, mnogo smo opasni, samo me držite što dalje da mu ne priđemo. Znao sam ja to od početka i zato sam tako mirno sedeo sve vreme, ali da vam kažem nešto drugo. Kada pričate o Rusima, pa ja, naprotiv, ne mislim da Rusija stoji iza vas. Suviše bi to bilo glupo s ruske strane. Rusija je suviše ozbiljna država da bi mogla da stoji iza nekog kao što ste vi. Suviše ozbiljna država da bi mogla da se igra sa takvima. Zamislite, jedna vele sila, nekad se slagao, nekad se ne slagao sa njom, nije ni važno, da se oslanja na vas? Pa, to je znak potpune propasti. Ja ne verujem da su Rusi tako neozbiljni. Skoro sam siguran da oni sa svim ovim nemaju veze. A ne, vaša je želja bila, pa ste zato zvali ljude, pa zato nema ovog stručnjaka sad što je to slao danas ceo dan preko društvenih mreža. Kaže – narode, napali nas. Čuj, napali mi? Ja sedim ovde, ne mrdam, oni došli do ovde, a napao ja njih tamo na stolici.

Vi to gledate i ne verujete da takve laži morate da slušate ceo dan, kao i ove laži o milionima. Niste odavde, nego odavde. Ma, ni dinara nismo dali. Za razliku od vas, koji ste iz Kolubare uzeli pare, iz Kolubare narodne pare uzeli i podelili svojim stranačkim odborima, narodne i državne pare.

Da li vidite kako se u antidržavnom sektoru odmah odriču jedni drugih? Do malopre je bilo – sloga, sloga, sloga, živela Kosovo i Metohija, ali pare je on uzeo, a nije mi dao. Tako to izgleda kod vas.

Da vam kažem nešto, pošto kažete – nisam priznao. Jesam, šest poslaničkih grupa mi je uputilo dopis. Nije dopis, nego javno rekli da neće da dođu na konsultacije. Vi i još jedna poslanička grupa su rekli da hoće da dođu. Ja sam to danas i rekao, samo nisam pomenuo ime poslaničke grupe.

Ne, jedna se nije bunila, a jedna je poslala dopis. Evo, da budem sasvim precizan.

(Radomir Lazović: U medijima ste pričali o tome.)

PREDSEDNIK: Lazoviću, tek vas niko pomenuo nije, ali da znamo da ste došli u salu. Hvala što ste se javili. Nema potrebe dalje.

ALEKSANDAR VUČIĆ: Da vam kažem nešto, nemam nikakav problem. Niste vi hteli konsultacije. Da ste hteli, imali biste konsultacije. Imaćete ih uvek. Nemam ja tu vrstu problema. Uvek sam spreman da vam pokažem i račune iz Kolubare, da vam pokažem i račune za majice, a dopremićemo vam sutra još majica, da možete da delite narodu. Sve ono protiv čega ste se danas borili, mi ćemo da vam damo sutra, da narodu možete da delite. Predaja nije opcija.

Kad kažete "patetično", ne mogu da komentarišem, izvinite gospođo, ono što ste vi rekli. Toliko je bilo odvratno da nemam reči, ali da vam sad kažem nešto. Kad govorite "ne dirajte nam svetinje" i onako samo što se nisam rastužio, pa hram Svetog Save mi smo uradili. Mi smo uradili, ne završili, nego uradili. Najviše hramova, crkava i manastira u istoriji Srbije, Republike Srpske i Crne Gore mi smo uradili, kao i na Kosovu i Metohiji. Nema manastira u koji nismo uložili.

Tako da, ne brinite, čuvaćemo mi svetinje i od vas i od onih koji vas danas citiraju u svim svojim vestima i u Prištini i u Sarajevu i u Zagrebu.

Živela Srbija!

PREDSEDNIK: Dobro.

Da li ovlašćeni predstavnik Demokratske stranke želi reč? (Da.)

Imate reč. Izvolite.

ZORAN LUTOVAC: Poštovani građani Srbije, današnja sednica je zakazana kao posebna sednica na kojoj je trebalo da bude predstavljen Izveštaj o radu Kancelarije za Kosovo i Metohiju. Izveštaj Kancelarije za Kosovo i Metohiju predstavio je danas Aleksandar Vučić. Ja mislim da Petar Petković ne može biti zadovoljan kako je on predstavio taj Izveštaj. Prosto, nije se držao teme.

Dakle, mi smo danas umesto te teme koja je bila zakazana slušali Aleksandra Vučića kako govori na slobodnu temu. U stvari, ovo je trebalo da bude zamišljeno kao javna rasprava o tajnom planu za Kosovo koji nije na dnevnom redu.

Dakle, ono što je za građane važno da znaju, da smo mi danas slušali Aleksandra Vučića, koji je govorio o tome šta on, kako je on doživljavao sve ovo vreme sve što mu se dešavalo, jedna vrsta ispovedaonice u kojoj je on počeo od Stefana Lazarevića hronološki, malo se vraćao na Tukidida, o tome koliko je sve to važno za trenutak u kojem se nalazimo.

Ono što je važno, stalno je vraćao temu na prošlost i kao da ta prošlost počinje od 2004, 2008. godine, zaboravljajući na ključnu stvar, da se Srbija bavila Kosovom kao unutrašnjim pitanjem do Kumanovskog sporazuma. Onda su on, njegovi prijatelji, njegovi koalicioni partneri potpisali koalicioni sporazum i od tada kosovsko pitanje, više nije unutrašnje pitanje Republike Srbije.

Od tada se pokušava napraviti jedan politički aneks uz taj Kumanovski sporazum i kada se videlo da demokratske snage u Srbiji ne žele takav aneks, onda su dali podršku upravo njemu i njegovim saveznicima koji su potpisali Kumanovski sporazum, da oni potpišu taj politički aneks uz Kumanovski sporazum. To je na neki način pošteno.

Ono što je takođe važno, kako govori da on ima podršku, on dobija podršku naroda, podršku građana. Znate šta? Uz ovakvu kontrolu svih institucija i medija i moj kaktus na terasi bi imao podršku koliko ima i on.

Dakle, mi ovde nemamo slobodne izbore, zato on pobeđuje. Dok su bili slobodni izbori, ni jedne izbore nije dobio. Prve izbore koje je dobio, dobio je Toma Nikolić i sada ga više nema u javnom životu.

Takođe, kaže za vas koji ste predali Kosovo 2004, 2008. godine i uporno zaboravlja na Kumanovski sporazum, govori nam o tome kako je nemoguće sprečiti da "srce Srbije" bude u NATO, a sa druge strane nam je "duša u Rusiji". To oslikava onu poziciju u kojoj se Srbija danas nalazi.

Kad pogledate ovaj njegov izveštaj u 10. tačaka, vi vidite da je to mir i stabilnost, da je tu istrajavanje na zajednici srpskih opština, ja vas pitam, da li ta zajednica srpskih opština može da spreči eksproprijaciju zemljišta u Leposaviću? Da li ima ingerencije za to?

Ako ih nema, onda zajednica srpskih opština nema suštinsku supstancijalnu autonomiju. Onda Srbi na Kosovu nemaju mogućnost da utiču o vitalnim stvarima koje se njih tiču.

Ono što je sve vreme trebalo insistirati jeste upravo to, kon socijalni status za Srbe na Kosovu, kon socijativni status koji podrazumeva da Srbi imaju mogućnost da odlučuju samostalno o pitanjima od vitalnog značaja za njih. Mi to nemamo i to ne zavisno od toga kakav će na kraju biti status.

Vi kad pogledate, ovo sve što je nabrajao „bolji život, očuvanje vitalnih…“ znači kao da je Mira Marković pisala ekspoze za premijera Vlade. Dakle, ovo je bio ekspoze predsednika Vlade.

Zašto, predsedniče Republike, kada ste već rekli da ovaj sporazum, da je tajan, zašto onda vodimo javnu raspravu o njemu? Ako kažete da ste nas zvali na konsultacije da bi nam saopštili tu tajnu, to nije u redu. Vi morate da podelite sa građanima to što je od vitalnog značaja za njih.

Sa druge strane, ako ste nameravali da to kažete šefovima poslaničkih grupa, onda bi oni rekli svim svojim kolegama u poslaničkim klubovima i onda bi svih 250 ljudi ionako znali za tu tajnu. Ako je već to tako, zašto ih ne kažete ovako, ugasićemo kamere? Ne, vi ste ovde i došli zbog kamera. Niste vi ovde došli da razgovarate o tome, nego ste došli zbog kamera da govorite građanima Srbije, da skrećete pažnju sa vitalnih stvari i da ponavljate sednicu koju smo već imali jednom.

Ovo je jedna predstava za unutrašnju javnost u kojoj ćete vi da pokažete kako, tobože, evo brinete o Kosovu i o tome razgovarate sa svim političkim protivnicima. Na drugoj strani, za međunarodnu javnost, gde ćete reći – evo, mi ozbiljno razmatramo ovaj predlog za koji ste rekli da ćete ga implementirati, da ćete ga sprovoditi. Rekli ste da ćete ga sprovoditi, a mi ne znamo šta je to tajno u njemu.

Rekli ste da je 90% tog sporazuma koji se pojavio u medijima, da je istina, odnosno da je autentičan, ali mi ne znamo kojih to 10% nije autentičan i ne znamo koji procenat tog sporazuma nije se uopšte pojavio u medijima. To ste vi bili dužni da danas govorite.

Vi ste bili dužni da ovde polažete račun, a ne da držite lekcije, ne da se ponašate tako kao što se ponašate, da odgovarate tako nepristojno, pa se onda čudite kada vam ljudi nepristojno odgovaraju.

Vi ste odgovorni za političku kulturu u ovoj zemlji. Vi generišete netoleranciju, generišete netrpeljivost. Od vas sve to potiče. Način na koji se vi obraćate ljudima je neprimeren. Vi generišete sve podele, a onda tražite nacionalno jedinstvo. Ne može biti nacionalnog jedinstva sa ljudima koji su uništili Srbiju, koji su je upropastili, koji su je pokrali.

Osim svega ovog što sam pomenuo, ovde se ne radi o planu za Kosovo, ovde se radi o planu da se dobije podrška za Aleksandra Vučića, da se obezbedi ta podrška, da se dobije naknadni legitimitet i legitimnost za sve ono što je rađeno do sada. Zbog toga vi nećete dobiti podršku za to. Zbog toga nećemo podržati ni vašu nameru da implementirate taj tajni plan za Kosovo.

Osim toga, on je neprihvatljiv iz još tri razloga. Prvi razlog je taj zbog načina na koji je sačinjen. Sačinjen je na taj način što nikog nisu pitali ni za šta, pa ni vas, po vašim rečima. Vi ste to rekli, niko vas nije ništa pitao, samo su vam doneli to i ispostavili vam i vi ste rekli da je u pitanju ultimatum, mada su vas demantovali i predstavnici međunarodne zajednice i diplomate koji su rekli da ne postoji nikakav ultimatum.

Drugi razlog – zbog sadržaja koji ne uvažava legitimne interese Srbije i prava Srba na Kosovu i Metohiji.

Treći razlog je zbog toga što biste vi bili garant sprovođenja tog sporazuma. Pa nema većih sankcija, nema veće kazne za građane Srbije nego da vi i dalje budete na čelu Srbije.

Ako želite dobro Srbiji, treba da date ostavku. To bi bilo dobro za državu Srbiju.

Pitaju nas šta bismo mi radili u ovakvoj situaciji. Ja bih upravo uradio ovo što sam predložio Aleksandru Vučiću. Upravo bih to uradio.

(Milenko Jovanov, Dalibor Šćekić, Aleksandar Mirković dobacuju.)

Gospodine Orliću, hoćete li da utišate ove koji dobacuju ili za njih ne važi to, za njih ne važi Poslovnik?

PREDSEDNIK: Već sam pozvao jednom, evo ponoviću, sve da ne dobacuju.

ZORAN LUTOVAC: Nemojte sve, nego one koji dobacuju.

PREDSEDNIK: Dobro.

Vi ste mislili da sam one koji ne dobacuju pozvao da ne dobacuju. Ne znam samo kako ste došli do tog zaključka. Fantastičan je.

ZORAN LUTOVAC: Vrlo je opasno, gospodine Vučiću, to što vi kažete kako Poslovnik nije važan, važno je da pričamo o Kosovu. To je vrlo, vrlo opasno. Ali, očigledno da to vas ne dotiče, jer vi kršite Ustav. Šta je kršenje Poslovnika u poređenju sa kršenjem Ustava? Vi kršite i zakone i Ustav, šta je to onda kršiti Poslovnik. Ali, vređate ove ljude ovde i šaljete pogrešnu poruku Srbiji – da je potpuno moguće ignorisati Poslovnik, da to nije uopšte tako važno. To je loša poruka.

U čemu je problem da se poštuje Poslovnik i da se razgovara o Kosovu? Vi postavljate to kao dilemu ili – ili. Ili ćemo poštovati Poslovnik ili ćemo razgovarati o Kosovu. Zašto nije moguće razgovarati o Kosovu i poštovati Poslovnik istovremeno? O tome se radi. Nemojte da izvrćete teze.

Naša pozicija bi, dakle, da smo na ovom hipotetičkom pitanju – šta bi da smo na vašem mestu, bili bismo, iskreno, posvećeni EU, a ne kao vi. Vi ste idealan kao pregovarač ali za suprotnu stranu, za albansku stranu, zbog vaše prošlosti, zbog vaše sadašnjosti, zato što ste autokrata koji ne poštuje ni zakone, ni Ustav svoje zemlje. Povoljni ste za njih i zbog toga što vas ne doživljavaju oni partneri, oni posrednici koji posreduju u ovom razgovoru ne doživljavaju vas kao saveznika. U tome je vaš problem. U tome je problem ne samo vaš, nego i cele Srbije zato što vi to radite u ime Srbije.

Na kraju, da bih ostavio vremena i za svog kolegu, iskrena posvećenost evropskim integracijama znači, pre svega, biti protiv Vučićeve autokratije. Borba za opstanak isključuje bilo kakvu podršku Vučiću. Ako Srbija ne postane uređena demokratska država, biće osuđena na propast sa Kosovom ili bez njega.

Ova cela predstava današnja bila je zbog domaće javnosti, međunarodne javnosti i stvara se medijska atmosfera u kojoj ako nisi za Vučića nisi za Srbiju ili ako nisi za Vučića nisi za EU, a ja kažem da je suština upravo obrnuta – ako jesi protiv Vučićeve autokratije jesi za Srbiju, ako jesi protiv Vučićeve autokratije jesi za EU.

Hvala vam.

PREDSEDNIK: Samo da vam kažem, ovo vaše današnje nije bilo ni poštovanje Poslovnika, ni razgovor o Kosovu. Bilo je obično divljanje. Ni jedno, ni drugo.

Izvolite, reč ima predsednik Republike.

ALEKSANDAR VUČIĆ: Dame i gospodo narodni poslanici, nekoliko uzgrednih stvari da primetim dok još imam koncentracije. Kaže – došao je predsednik ovde. Shvatili ste iz celog govora, iz celog izlaganja, da mu Kosovo nije ni na kraj pameti. Ništa o Kosovu nije rekao, ni reč.

Rekao je – sa njim, bez njega, svejedno je, kako hoćete. To je onako, usputna tema. Tako ju je i tretirao, te joj nije posvetio ni 30 sekundi, ali je zato Poslovniku posvetio 2,5 minuta, jer Poslovnik je Kosovo. Poslovnik je važniji od Kosova. Nisam znao.

Nisam kršio Poslovnik, bio sam i miran i veoma pristojan danas i prošli put. Nijednu uvredljivu reč nisam upotrebio, ali ako mislite da treba ovde da stojim baš kao kaktus, kako ste to primetili, i da puštam da udarate neistinama, izmišljotinama i lažima, a da ne smem da vam odgovorim ništa, ja kaktus nisam bio i nikada neću biti.

Možete da mislite da nisam kaktus, kakvim ste me predstavili, da sam neki malo pametniji i da nisam takav diktator, autokrata, zlikovac, zločinac i sve ostalo, možda mislite onda kako biste prolazili na izborima kad sa kaktusom prolazite ovako.

Tako da bolje za vas da ja ostanem kaktus, da ne bi razlika bila još mnogo veća i da ne pomislim da treba da predložim većini da poveća cenzus na 5%, jer onda će mnogo kaktusa ovde da bude.

Što se tiče ispovedaonice, pogledajte koliko je to nefer, samo vas molim da to poslušate, spremili su celu taktiku da dođem da govorim samo o Izvešaju. Kada sam naravno govorio o Izvešaju, a onda i počeo da govorim o francusko-nemačkoj inicijativi, onda su rekli – što si došao da govoriš o tome. Da nisam rekli bi – zašto nisi govorio o tome jer to je važno. Kada jesam, a zašto jesi govorio o tome.

Dakle, i taj diktator možete da mislite poštuje instituciju i četvrti put evo učestvuje u raspravi i sluša vaše uvrede. Sve vreme ništa drugo i ne radite osim što šaljete uvrede, neistine i baš vas briga za sve to, a moja najteža kvalifikacija danas je bila u trenutku kada ste ovde ljude linčovali, možda sam preterao kada sam rekao – divljaci, ali baš je na to ličilo. Mimo toga, to je bila antidržavna koalicija i ništa više. Nijedna druga uvredljiva reč, nijedan pridev, ništa. Ništa.

Šta ste vi izgovorili? Kaže – ne može biti nacionalno jedinstvo sa onima koji su uništili Srbiju. Ja sam saglasan sa vama. Zato vas nikada nismo ni pozvali na nacionalno jedinstvo. Uvek smo vodili računa da ne zovemo one koji su uništili Srbiju.

Ja sam mislio da je važno da pokušamo da imamo neku vrstu, ako ne objedinjenog, ali delimično zajedničkog stava, neki zajednički imenitelj po ovom pitanju. Pa ne možemo da imamo. Okej, ne možemo da imamo. Nije problem, ali jeste li čuli šta je ideja? Dakle, pod tačkom dva od ove tri tačke, gde je naravno Vučić tačka jedan i tačka tri u celom planu oko Kosova – ne može Vučić. Sve može, ali ne može Vučić. Dajte meni, pa je plan dobar, ali pošto je Vučić onda plan nije dobar. To su rekli, ljudi, jel vi razumete? Mrtvi ozbiljni su to došli i rekli.

Tačka tri – ne može Vučić da bude garant toga, da ne bi Vučić ostao na vlasti slučajno. Šta vam je? Što ste opterećeni toliko? Lepo živite, nemate nikakav problem. Možete da izmišljate. Odete u Skupštinu jednom u mesec dana, izmislite nešto, baš vas briga za bilo šta. Pričate šta vam padne na pamet. Zemlju ste razorili. Ostavili zemlju bez 500 hiljada ljudi sa njihovim radnim mestima. Uništili državnu zajednicu Srbije i Crne Gore. Učestvovali u ćutanju, gromoglasnom ćutanju na pogrom Srba na KiM, na proklamovanje nezavisnosti Kosova 2008. godine i sada još vi kao mnogo sam ljut pa moram da se sklonim, pa skloniću se ja, ali ću da vas podsetim na nešto. Tako ste govorili i 2000. godine, pri čemu nisam neko ko misli da je Milošević bezgrešan, naprotiv. Samo želim da vam ukažem na nešto. Te 2000. godine ste nam rekli kada ste pobedili na izborima, pre nego što ste pustili ove albanske teroriste na slobodu, tada ste nam govorili – pa nema problema, to je demokratsko pitanje, oni nas uvažavaju.

Jel znate vi, gospodine Lutovac, ikoga ko vas uvažava u celom svetu, bilo koga? Jedno mi ime recite.

(Dalibor Šćekić dobacuje.)

(Zoran Lutovac: Onaj koji vas ne uvažava taj mene uvažava.)

PREDSEDNIK: Gospodine Lutovac, da ponovo opomenem one koji dobacuju da prestanu da dobacuju? Opominjem vas da ne dobacujete, gospodine Lutovac.

ALEKSANDAR VUČIĆ: Vidite kako to izgleda. Čim im odgovorite. Pogledajte.

(Radomir Lazović: Opomenite onog što ga vređa.)

PREDSEDNIK: Evo i Lazović isto da ne dobacuje. Jeste li čuli?

ALEKSANDAR VUČIĆ: On kaže malopre - nemate ugled, zato što je slaba pozicija Srbije, zato što ste autokrata. Ćute. Pa, to je civilizovana rasprava. Kažete - u redu, ja nemam ugled, ali mi ti reci jednog kod kojeg ti imaš ugled, što vređaš čoveka. Jeste i videli vi tu računicu, jeste videli vi te dvojne standarde, jeste li videli kako to izgleda? Bukvalno, tako im je svaka.

Znači, dobar si nam protivnik, dok ćeš da ćutiš, dok će obraz da ti bude đon, i dok možemo da te zalepimo za zid. Ja nisam takav. Ja sam običan čovek, ne mislim ni blizu da sam najpametniji, znam probleme sa kojima se suočavam, ali, neću da dozvolim vama koji ni u čemu od ovih ljudi ovde niste bolji da im držite pridike, da im držite predavanja i još da im objašnjavate šta je moralno, a šta nije moralno. Zato ću da se borim, koliko god mogu, svom snagom, na sve moguće načine, da sačuvamo Srbiju i da je odbranimo i od vas i od svih drugih koji hoće da je napadaju.

Kažete, to je zbog moje prošlosti. Slušali ste ljudi, danima već, nedeljama, pošto ne mogu da nađu ugao, morate to da razumete, i zato su oni svi saglasni, ne mogu da pronađu ugao, jedni bi da mi kažu da sam izdajnik, a ovi drugi bi da mi kažu da sam antievropejac, a onda se sjate, a jedni bi, a, onda bi da kažu nemojte…

PREDSEDNIK: Novakoviću…

ALEKSANDAR VUČIĆ: Orliću, pustite, zna narod ko je lopov i ko je opljačkao Srbiju, zna narod i ko je pošten i ko se protiv lopova borio i ko ih je pobedio toliko puta na izborima i ništa novo se neće ni desiti ni posle ovoga. Dakle, ne brinite za to, a tek će da čuju to. Ima vremena duga je rasprava. Tek ćete da čujete to sa sve podacima. Tek da čujete. To čuvam za finale. Svi, dakle, slušajte, onda kažu malo evropejac, a ne, ne, nije, ali je izdajnik, nije. Čekaj, jesi li ti za plan ili nisi? Pa, jesam za plan, ali ipak nije dobar plan. A, jesi za plan, ali, ipak moramo zbog EU. Aha, samo da tetki odnese lek.

Onda u stvari, hajde mi ako možemo da smenimo Vučića, plan nije ni važan, i nikoga plan ne interesuje, nikoga ovde celog dana ništa nije ni interesovalo, osim samo promocije i toga da kažete nešto protiv mene. Vi ste tražili da dođem u parlament, inače, verujte mi, imao bih pametnija posla. Vi ste tražili, vi ste tražili da dođem u parlament. Samo nemojte da mi kažete, jao, potcenio si parlament, jer vi u vaše vreme nijednom niste doveli nijednog predsednika u parlament, nijednom da odgovara o Kosovu i Metohiji narodnim poslanicima.

Što se tiče toga, neko je došao, trebalo je da dođem da polažem račun. Došao sam, i polažem računa ceo dan, i narodu i vama, svima. Ali, nisam ja vaš sluga, i nisam ja neko ko će da trpi vaše laži i vaše neistine, nego sam neko ko će da odgovara istinu i neko ko će da kaže šta se stvarno zbiva i oko Kosova i Metohije i oko svega drugog. Pa, nema problema, to je politički ring, što se plašite demokratije. Vi biste da udarate, a da vam niko ne uzvrati, pa, onda jao, zašto si uzvratio udarac. To je politika. Jel ja kukam? Ceo dan ništa, malo ćete da me bijete, malo ćete da me polivate, malo ćete da vičete, malo ćete da dobacujete, malo ćete da donosite neke krpe, neke transparente, malo ćete, ne znam šta sve da radite, da izmišljate šta vam padne na pamet, a onda, e, izvini, da ti oduzmemo pravo da govoriš. Što govoriš. Što ste tražili da dođem da govorim? Samo zato sam i došao.

Inače, hteo sam da se sretnemo na neki drugi način i da vam pokažem šta je plan i kako to treba da izgleda. Ali, šta god da sam uradio, uvek bi bilo ovako.

Dakle, kažete da li će ZSO moći da zaustavi izgradnju u Drenu. Ne može, jer ne postoji ZSO u ovom trenutku. Tačno, jer 10 godina nas neko obmanjuje i neće da formira ZSO i ako je garant EU. Zato se borimo da se ZSO formira, a i prostorno planiranje i ekonomski razvoj i sve što ide vezano za takva mesta upravo bi pripadalo ZSO, po principima i po svemu.

Nisu valjda došli da spaljuju?

(Milenko Jovanov: Neka se igra telefonom.)

Nisu još, dobro. Živ nisam od straha, od junaka takvih.

Dakle, suština je u tome, lepo ste mi očitali bukvicu, ja sam rešio da i dalje ne budem kaktus, a verujte mi na reč, dobro je za Srbiju da što više razmišljate o tom cveću, dobro je za Srbiju zato što su Srbiji potrebni neki aktivniji, neki ljudi koji neće da imaju ličnu mržnju kao što imate vi i koji neće da imaju ad hod pristup politici, već koji će da imaju politiku.

Srbiji su potrebni ljudi koji imaju politiku, ljudi koji imaju program, a od lične mržnje se ne živi. To što me mrzite, to je vaš problem i taj problem imate samo vi. Ja ga nemam. Ne sekiram se uopšte zbog toga.

Želim vam sve najbolje, želim vam dobro zdravlje, želim vam uspeh u politici, pa i ako povećamo cenzus na 5% da ga preskočite, neće biti lako, ali mi je uvek veliko zadovoljstvo sa vama da razgovaram. Hvala najlepše.

PREDSEDNIK: Replika.

Jel to po sistemu – dobili svi pa i ja.

Dva minuta.

ZORAN LUTOVAC: Dakle, što se tiče mržnje, gospodine Vučiću, ne laskajte sebi. Da bi ste nekog mrzeli, morali biste da imate neku emociju prema njemu. Nemam ama baš nikakvu emociju prema vama. Uopšte vas ne mrzim. Naprotiv, prezirem vas.

Što se tiče Kurtija, da Kurti nije pušten iz zatvora, vi ne biste danas imali u Prištini koalicionog partnera. Da vas podsetim, vaši ljudi su i u parlamentu Kosova i u vladi Kosova. Vi ste dozvolili da sve institucije sa Kosova budu predate pod ingerenciju Prištine. A onda sada u pregovorima pokušavate da nešto od toga vratite. Genijalno, moram da priznam.

Druga stvar, kada kažete da ste imali pametnija posla, a koja su to pametnija posla, gospodine Vučiću nego da dođete ovde i položite račun za ono što radite, za ono što vam ne pripada po Ustavu. Jel ste vi ovde službenik Petra Petkovića koji vas je poslao da govorite o izveštaju ili šta?

Osim toga, kada pričate o dugovima, pljački, molim vas, pa vi ste zadužili državu Srbiju za 10 godina za više od milijardu evra na kazne i penale, zato što ste hapsili političke protivnike. Izbacujete decu iz vrtića zato što su im roditelji iz DS. Šta vi radite ljudi, šta je sa vama? Jel vam to smešno? To vam je smešno, što deca ne mogu da idu u vrtić zato što su im roditelji politički nepodobni? To je vama bilo smešno?

PREDSEDNIK: To je bilo tih dva minuta, za patetiku i sve ostalo.

Reč ima predsednik.

ALEKSANDAR VUČIĆ: Vidite poštovani građani, meni je drago i počastvovan sam time što me vi prezirete. Bio bih zabrinut da je drugačije. Ja vas ne prezirem, ja vas poštujem.

Pričate o deci, jel možda pričate o ćerki Milovana Bojića koju ste ošišali na ćelavo kada ste došli na vlast i hvalili se time u svim svojim medijima? Time što ste dete ošišali i uništili joj život zato što je ćerka vašeg političkog protivnika.

Za ove neistine koje izgovarate, inače za Pećince sam sam pozvao, intervenisao i tražio da dete bude primljeno. Tek toliko da imate u vidu kada takva neistine govorite.

Što? Hoćete opet da šišate decu političkih neistomišljenika? Hoćete to da radite? Vi ćete da mi govorite o tome? Vi kojima je osveta srednje ime. I nije osveta, pošto vama to nije niko nikada radio, nego mislite da imate pravo da radite šta hoćete. Uzeli makazama i nožem pa ošišali dete, pa se ne sećate toga. Ne možete da se setite. Evo ja da vas podsetim. Pozovite tog čoveka, nemoj da vas pitam kako ste tukli neke ljude i to starce tukli, dvadeset vas pa ste se hvalili kako ste to uspešno uradili. Kažete kako mi treba da se odnosimo prema političkim protivnicima.

Jel prošla jedna rečenica da nekoga niste uvredili? Nije. Ja sa tim nemam nikakav problem. Vi mene prezirite, ja ću vas da poštujem, jer za mene i tih 2%, koliko imate, ili 1,5%, koliko imate, veliki je broj ljudi u Srbiji koje poštujem. I moje je da im kažem šta je prava politika. A vaša politika, izvinite, pogrešio sam, nije mržnja već lični prezir prema meni. Sa tim opet imate problem vi, a ne ja.

Moja politika je budućnost Srbije je ono što je suština i sadržaj politike. E, u tome se razlikujemo. Vaša meta i vaša tema sam ja, a moja meta i moja tema su napredak Srbije i budućnost ove zemlje. E, u tome se stvarno razlikujemo.

Oko Kosova. Jel vi to zaboraviste Bogdanovića, koga ste stavili u prvu kosovsku vladu? A jel ste zaboravili opet da kažete, pa ste izgovorili neistinu, kako su u Vladi sa Kurtijem i ne znam gde? Što to radite ovim ljudima? Ti ljudi, za razliku od vas, su proveli na barikadama toliko vremena, ti ljudi i večeras u Drenu stražare i čuvaju da im ne prođu iza leđa, jer im treba sedam minuta od Jarinja. Nit znate gde je to, niti vas to interesuje. Tek onako da kažete, jer sve možete, sve vam je dozvoljeno.

To je zato, sad ću to vama da kažem, to je zamerka ljudima sa ove strane, znate, vi mislite, ja sam pogrešno mislio, kad tako neko laže, pucao si snajperom, ubijao ljude, tako neko laže oko Jovanjice, ja sam mislio da svi normalni ljudi znaju da oni lažu. Ne, ne, ali oni su to po 500 puta ponavljali dnevno. Znate, kad 500 puta ponove, onda ja vidim da neki ljudi stvarno poveruju u te gluposti.

Pogledajte kad pričate o specijalnoj policijskoj bazi u Leposaviću i Zubinom Potoku, pogledajte ko je glasao za to – onaj ko im je bog, Rade Trajković najbolji drug, Rašić. On je glasao za to. Nisu glasali ovi momci i devojke sa balkona, nego su glasali Rašić i Rada. Što to ne kažete ljudima, kad već pominjete to u Drenu? Zato što mislite da to može da prođe pored mene i zato što mislite da sve – ako prođe, prođe. Neće da prođe ništa. Zato što ja živim za to. Zato što je moj život Srbija. Zato što 24 sata, kad god sam budan, a to nije malo vremena u tih 24 sata, mislim na politiku, mislim na Srbiju, mislim na život Srbije. Zato kod mene ti trikovi ne prolaze.

Neka sam ja kaktus, neka vi mene prezirete, nastaviću da vas poštujem i nastaviću da vas pobeđujem neumorno. Hvala vam.

PREDSEDNIK: Po Poslovniku, izvolite, Tamara Milenković Kerković.

TAMARA MILENKOVIĆ KERKOVIĆ: Obratiću se vama, predsedniče, mada sam htela da čuje to i predsednik Republike.

(Predsednik: Kad govorite o Poslovniku, uvek se obraćate meni, jel tako?)

Ali se pozivam na član 107, koji je povređen – govornik na sednici Narodne skupštine dužan je da poštuje dostojanstvo Narodne skupštine.

Govornik koji je upravo izašao, predsednik SNS-a, je sve vreme, u svakom od izlaganja, vređao narodne poslanike time što je govorio da su antidržavni element, da su došli da se biju sa njim. Svi znaju i svi su videli da smo reagovali jer je prekršen Poslovnik i zbog toga što vi niste umeli da razdvojite da li ste član SNS-a ili ste predsednik Narodne skupštine. Ko je u stanju da krši Poslovnik Narodne skupštine, on će prekršiti i Ustav.

Takođe, do ove sednice se ovaj sporazum, na koji je očito dat pristanak, krio kao što se krio i snimak sa naplatne rampe u Doljevcu. Danas smo uspeli da to sprečimo i razgovaralo se i o sporazumu. Ali, ja ne dozvoljavam da se krši dostojanstvo Narodne skupštine i da se moje kolege nazivaju antidržavnim elementima.

Kada predsednik pominje „Kolubaru“, koja je nevladinoj organizaciji dala, kao što i svima daje, ko je uništio „Kolubaru“ i odakle blato u „Kolubari“? Da li je EPS uništen za ovih 10 godina ili onda kada je davao nevladinim organizacijama? Hvala.

PREDSEDNIK: Gospođo Milenković Kerković, par stvari vas nisam razumeo. Recimo, ovo poslednje oko „Kolubare“, da je to neka nevladina organizacija koja je dala pare vama iz Dveri. Niko nije govorio o bilo kakvoj nevladinoj organizaciji. Jel znate za „Kolubaru“, državni sistem, državno preduzeće? Nije to nevladina organizacija.

Dakle, reč je o novcu koji je novac svih građana ove zemlje i koji zaista jeste isplaćivan vama. Pošto ste se vi meni upravo obratili kroz povredu Poslovnika i za ovo me pitali, ja vam sada pružam obrazloženje, dužan sam po Poslovniku. Dakle, reč je o novcu svih građana ove zemlje, koji je u godinama kada je zadužen za rad tog državnog sistema bio kadar Demokratske stranke Srbije, zaista bio isplaćen u iznosu većem od četiri miliona ondašnjih dinara Dverima i to je poznata stvar. To nije niko ništa danas izmislio i nije nevladina organizacija u pitanju. Dakle, državni novac je u pitanju, o tome je reč. E sad, da li se to vama dopada da se čuje ili vam se ne dopada da se čuje, u to neću da ulazim, nema potrebe da o tome raspravljamo, ali ako smatrate da je to nešto neprijatno, najbolje bi bilo da taj novac vratite nazad državi i nema više nikakvih problema.

Kad smo kod ovog - državi, znači, da li je nešto suprotno interesima države, odnosno antidržavno, šta da vam kažem? Vi ste sebi dali za pravo da neke nazivate izdajnicima, jel tako? Jel jeste? Jeste doneli vi takve transparente danas, one postere kojima ste mahali, one banere, ne znam kako se to stručno zove? Vaša poslanička grupa, onda ova pored DSS, onda ovi pored, jeste li vi sebi dali taj luksuz da druge optužujete za nešto kao što je izdaja? Jeste. E, onda s kojim pravom se bunite kada neko vama kaže da nije saglasan sa vašim ocenama, ni onim kad sami sebe nešto hvalite, pa kažete - mi smo državotvorni? Ne, sa tih više od četiri miliona uzetih narodnih para iz Kolubare ni ja ne mogu da se saglasim da ste nešto državotvorni.

Treba li da se izjasnimo? Dobro, izjasnićemo se.

Što se tiče vas, to nije po Poslovniku. Žalite što ste me pitali bilo šta. Trebalo je o tome da mislite na vreme.

Reč ima Miroslav Aleksić.

MIROSLAV ALEKSIĆ: Zahvaljujem.

Poštovani narodni poslanici, poštovani građani Srbije, na početku se obraćam vama, gospodine predsedniče Skupštine, da vas pitam - po kom kriterijumu predstavnici Srpske liste i Sima Spasić mogu da sede gore na balkonu, a drugi Srbi sa Kosova koje smo mi prijavili ne mogu? Ceo dan čovek stoji ovde jer ga ne puštate gore, ali zato gore može da sedi Sima Spasić i ostali sa Srpske liste. Tako vi Srbe izjednačavate.

Dalje, što se tiče teme, neću ništa da pitam, niti očekujem bilo kakav odgovor, sve sam čuo danas, političke parole, manipulacije. Ali ono što najbolje govori o predsedniku države je to što danas ovde pije kafu iz šolje na kojoj je vuk naslikan, znak Milorada Ulemeka Legije i Jedinice za specijalne operacije, koji su osuđeni za ubistvo premijera Đinđića, a ovde vam sedi Milan Radojičić, koji je bio optužen za ubistvo Olivera Ivanovića. To najbolje govori o vama.

Dalje, ne znam zašto ste vi došli zapravo danas ovde. Najavljivali ste danima sednicu, govorili o pretnjama, o planu koji niko nije video, da treba o tome da se svi izjasnimo, da vidimo šta ćemo, otvoriće se zemlja, Srbija će nestati, niko ne sme da vidi taj predlog Evropske unije, krijete ga jer kažete da je jako strašan, ima mnogo ozbiljnih pretnji po nas, isto kao što krijete i dva minuta snimka iz Doljevca ključnih gde se vidi ko je ubio Staniku Gligorijević.

To smo već navikli od vas kao velikog manipulatora u takvim situacijama. Što se tiče tog samog plana gospodine Vučiću, ne moramo mi da čekamo vas da nam ga date, evo ga ovde, evo dobili smo. Može da se dođe do tog dokumenta. Nismo ni mi u javnosti sa njime mahali, ali ga imamo, imamo ga u izvornom dokumentu.

Ono što je važno je da danas kad ste završavali vaše obraćanje niste eksplicitno rekli ključnu stvar, a to je – ne Kosovo UN. A onda ste počeli da se smejete ovde, a evo i vaš Ivica Kojić se sada čudi, evo ja sam danas pribavio stenografsku belešku sa vašeg obraćanja i sad ću da vas citiram gospodine predsedniče države i kaže: „A videćemo hoće li ili ne, ako dođe do toga Kosovo u UN ili ne i da završim sa tim“. Možda to za vas znači, da nećete nikada prihvatiti da Kosovo bude u UN, ali to niste rekli, jako mi je žao zbog toga. To samo potvrđuje vaše manipulacije.

Dalje, pričate o tome kako nas niko ne voli, kako smo mali, kako se ceo svet urotio protiv nas, kako svi vole Kurtija, hapse naše ljude kako gubimo, širite defetizam svesno, ne sada, širite defetizam deset godina unazad. Gde su ti vaši veliki prijatelji, gde su oni sa kojima ste se rukovali, sa kojima ste se grlili, ljubili. Pričali kako ste ugled vratili Srbiji, Srbiju vole zbog vas, šta bi sad odjednom? Sad padosmo i postadosmo mali? Gde je ta velika Srbija, sa velikim liderom regiona, itd. Zaboravili ste samo kad ste pominjali Stefana Lazarevića da možda pomenete Dušanov zakonik, tamo jasno stoji šta se dešava sa onima koji izdaju svoj narod i svoju zemlju.

Kada govorite o tome kada je sve krenulo, kažete, sve je krenulo 24. februara 2022. godine, kada je počeo rat u Ukrajini. Znate, to nije istina. Sve je počelo 2012. godine kad ste vi došli na vlast u Srbiju. Dok vi niste došli na vlast u Srbiju, država Srbija i građani Kosova su imali svoju policiju na severu, imali su svoje pravosuđe, imali su i Valač, imali su i Gazivode, nije bilo međunarodnog telefonskog pozivnog broja za Kosovo, nije bilo ni vojske, nije bilo ni članstva Kosova u međunarodnim organizacijama, nije bilo ni KS tablica, ni dokumenata, nije bilo ni srpske liste po kosovskim zakonima, ali je bilo Olivera Ivanovića, bio je živ.

Jednu stvar danas, jednu stvar niste rekli koju ste dobili za 10 godina pregovora sa Prištinom ni jednu, jedinu. Sve vreme kukate, prenemažete se i kukumavčete, jako teško, jao ovi, jao oni! Pa što ste se kandidovali? Ako niste sposobni da se borite za interese Srbije, pustite nekog drugog da to radi. Zašto ćute ovi ljudi sve vreme? Ponižavate vaše poslanike. Nijedan poslanik vaš nije danas rekao nijednu jedinu reč, jer ne sme. Ne sme, jer vas slušaju na vašem glavnom odboru, pa misle i da je ovo glavni odbor. Tražite od njih da učestvuju u izjavi, e ja se obraćam i njima, e ne njima koji sede ovde, nego građanima Srbije, onima koji ste prevarili i koji su glasali za vas misleći da ste istinski patriota, da se istinski borite za interese Srbije. Njima se obraćam, da se probude, da shvate sa kakvim manipulatorom država Srbija danas ima posla.

Evo, pogledajte sada, jedino što ste rekli da smo dobili to je ZSO. Jesmo li dobili pre 10 godina definisane? Pa, nismo, nema je. Ni to niste dobili. U svemu vas je Kurti nadmudrio, sada nam samo ostaje da molite boga da Kurti odbije ovaj evropski plan. Ništa drugo ne možete da uradite koliko ste nemoćni. Ovako je izgledala ta vaša politika predsedniče Vučiću. Evo, ovde su samo neki naslovi, kaže, citati – „Ne damo Kosovo ni po koju cenu“, kaže predsednik Vučić. Srbija se drži principa, a onda Vučić isto kaže – moramo da priznamo težak nacionalni poraz, pa onda – hoće da nam uzmu zemlju, ni pedalj nećemo dati, izjavili 15. septembra 2022. godine. A onda isto Aleksandar Vučić – nemamo kontrolu ni nad pedljom Kosova i Metohija, ali je imao narod.

Pa, onda kažete, potpisani sporazumi u Briselu, formirana ZSO, a onda ih ipak nema, pa prekinućemo razgovore nećemo više da govorimo, da pregovaramo dok se ona ne formira. Onda kažete, ne dam Gazivode, ne dam Valač, onako busanjem u grudi kako ste jaki i snažni, da se svi od vas uplaše. Pa, onda bude pobeda Elektromreže Srbije ostaje na severu Kosova, pa onda opet naslov – Kosovo izlazi iz Elektromreže Srbije, 20. aprila. Onda kažete – možete da me ubijete za mene su Kosovo i Metohija najveća srpska svetinja. Pa, onda pravosuđe 10. januara, jedinstveno na Kosovu, formirana vojska Kosova i tako dalje.

To govori o vašoj šizofrenoj politici i onome kako vi vodite Srbiju i ovaj njen narod. Kada sve ovo vidite, svima je jasno, zašto Srbija ima sve poraz za porazom i ne samo kada je u pitanju Kosovo i Metohija već i druge stvari.

Znate, tiho ste, tiho ste predavali jednu po jednu nadležnost. Evo, nekoliko ljudi je danas govorilo o tome da se danas dok mi sedimo ovde gradi baza policije u Leposaviću gde su oteli zemlju opštini. Danas, evo, to je slika od danas, bageri su tamo, tamo je ROSU. Tamo su pripadnici specijalne policije. Šta ste uradili? Što ste doveli do toga da dođemo u takvu situaciju? Optužujete ovde, kažete da su neki drugi krivi za to. Ja da vas podsetim, možda ste zaboravili. Znate, kada je formirana Kosova, 14. decembra 2018. godine, član Srpske liste, poslanik Srpske liste, Slavko Simić je dao kvorum da se formira vojska Kosova.

Šta ste uradili po tom pitanju? Da li ste pokrenuli ocenu ustavnosti možda? Ništa, ćutite kao zaliveni. Pravite se ludi. Sve što Kurti uradi, busate se samo u medijima srpskim. Samo da pošaljete preko Pinka i Hepija poruku – evo, ja se borim, ne dam Kurtiju, ne dam ranije Haradineju i Tačiju, a sad, jedno po jedno ode, ode, pa kad ste došli u zid, e ajde sada spašavajte, hajmo sad jedinstvo. Sve vreme tražite krivicu u nekom drugom. Kažete, krivi su neki koji su ranije se bavili Kosovom, pregovarali. Evo, i to da vam odgovorim, pošto znam da neću dobiti repliku, a neću ni tražiti.

Dakle, govorite kakvo je mišljenje Međunarodnog suda pravde bilo katastrofalno. Samo da vam kažem, svaki put kada to pomenete i vi i svi vaši iz partije radite direktno za interese albanske strane. A reći ću vam i zašto? To pismo su pisali najbolji stručnjaci za međunarodno pravo, Tibor Varadi i Rade Stojanović, znate to vrlo dobro. Znate, to mišljenje je danas osnov za sva od priznanja koja ste u međuvremenu dobili. Recite to ovde javno. Dakle, na osnovu mišljenja države od priznavanju Kosova mišljenja Međunarodnog suda pravde koga vi potpuno izokrenuto tumačite na štetu interesa Republike Srbije, da biste vi mogli da vodite kampanju ovde u Srbiji.

Kada govorite o prebacivanju sporazuma iz UN, izvinite zapravo pregovora iz UN u EU, o čemu govorite? Govorite o tome da se nekada u Evropi pregovaralo o tehničkim pitanjima, a vi ste vašim dolaskom na vlast to podigli na statusni nivo. Danas pregovarate o statusu Kosova i to znate kako, suprotno međunarodnom pravu i po Krivičnom zakoniku član 305. i 320. to su pripremne radnje za izvršenje krivičnog dela. Razgovarate sa zemljama kvinte koje su sve priznale Kosovo mimo UN. Znate vrlo dobro, za to se ide u zatvor, predsedniče. Ne znam, vi ste pravnik, verovatno to jako dobro znate.

Zbog svega ovoga i zato što znamo da nikada eksplicitno niste rekli šta je ključna stvar, a ključna stvar je – ne Kosovo u UN. Narodna stranka je pre četiri godine skupljala peticiju za to, stop Kosovu UN. Ćutite kao zaliveni. Na prošloj sednici o Kosovu koja je isto bilo pretvorena u farsu i vaše prenemaganje, podneli smo jasnu rezoluciju, niste stavili na dnevni red, kao što niste ni danas.

Tada 13. septembra, ovde, tu gde sedite, ste meni rekli, kada je bila inicijativa Narodne stranke da se dopisom obratimo Rusiji i Kini, ne zato što ih volim, nego zato što nisu priznali Kosovo i imaju pravo veta u Savetu bezbednosti UN. Znate šta ste rekli – dakle, meni to nije nikakav problem, poslao sam bezbroj pisama, bezbroj razgovora obavio, uradiću i to. To će biti samo jedna sitnica u dnevnim obavezama koje inače radim. To ste rekli predsedniče, niste uradili, bar mi ne znamo.

A ja sam vam poslao posle toga i dopis vama na kabinet 21.09. 2022 godine gde sam vam poslao i te dopise prevedene na engleski da se ne mučite. Zato smo danas predsedniče države podneli još jednu rezoluciju.

U toj rezoluciji, se nalaze dve ključne stvari, a to je, Republika Srbija u skladu sa svojim Ustavom voljom građana i međunarodnim pravom ne priznaje i nikada neće priznati izričito ili prećutno na bilo koji način jednostavno proglašenu nezavisnost autonomne pokrajine Kosova i Metohija.

Druga, naročito Republika Srbija nikada neće pristati izričito ili prećutno na bilo koji način na članstvo Kosova, Ujedinjenim nacijama. Jer se slažemo svi sa ovim gospodo poslanici?

(Aplauz.)

Pitam i opoziciju i pitam i vas iz vlasti.

Jer se slažete predsedniče sa ovim?

Recite da se slažete?

Dve su tačke samo: ne priznajemo Kosovo i ne, Kosovo Ujedinjenoj naciji.

Jer se slažete sa time? Ne smete da kažete. Pa, zato i tražimo da se usvoji rezolucija.

Šta je onda problem da je usvojimo? Šta je problem da je stavite na dnevni red? Izglasamo dve stvari, rešen problem, nema više na stolu nikakvih pritisaka, ucena, nema ničega. Idemo dalje. Ne smete predsedniče. Zato vam i ne verujem.

Doveli ste nas u situaciju vašom politikom da danas treba da biramo između sukoba sa Evropskom unijom, i nacionalnih interesa države Srbije. Nije kriv za to niko drugi nego do vas, koji ste takvu politiku vodili, i odgovornost za to mora da se snosi.

Ovde se sada smejete kada druge kolege poslanici govore o Šrederu, Bleru, Klintonu, pa da, oni su vaši savetnici vi ste ih plaćali. Parama ste plaćali, nekim parama ste plaćali te ljude. To su ljudi koji su bombardovali državu Srbiju? Oni su odobrili bombardovanje dok ste vi bili na vlasti, i tada dok su nas bombardovali i neki ginuli na Košarama vi ste se uselili u novi stan u Beogradu, i vi i Toma Nikolić i Šešelj. To je istina, to je vaš patriotizam.

(Aplauz.)

I, zašto trpimo poraze? Pa evo, reći ću vam, možda vam niko do sada nije rekao, nekada dok je Srbija bila uspešna, znate ko se bavio demokratijom? Ko je razgovarao o granicama? Jovan Ristić, Nikola Pašić, Mihajlo Pupin, a znate ko danas to radi vama Marko Đurić i Jelena Milić zato ste toliko uspešni u pregovorima, takve diplomate imate.

I, znate predsedniče kad avionom upravlja osoba koja ne zna da vozi on se obično sruši. A, vi ste imali spot u avionu i govorili kako je Srbija bezbedna u vašim rukama bojim se da ćemo pasti sa mnogo velike visine, i da nećemo moći da se oporavimo od tog vašeg pilotiranja. Jer danas nije ugrožena samo teritorija KiM i ljudi koji dole žive.

Danas je doveden u pitanje opstanak Srbije i naroda u celoj Srbiji, ne samo na KiM, dali ste i Bor i Majdanpek, samo što ste njega dali Kinezima.

Kinezima ste dali i oni imaju veća prava danas tamo nego što imaju Srbi koji žive u Timočkoj krajini.

Obećali ste i Jadar i Mačvu, i Kolubaru i Šumadiju, i Timočku krajinu, i naše njive i naše voćnjake, sve to obećavate, kako bi ostali još malo na vlasti, i sve dajete za šaku dolara.

Prodajete svoj narod i svoju državu, da bi još malo uživali vi i vaša klika danas ovde na vlasti i mislite da se to ne vidi, mislite da to neće neko jednog dana kazniti za sve to što radite.

Poljoprivrednici, gospodine predsedniče, prosipaju mleko, i to je slika i prilika proizvodnje hrane o kojoj ste govorili, maločas, privredu maltretirate, zatvarate privrednike za pedeset dinara manjka u kasi ili ne, a govorite o nekim investicijama koje su uglavnom direktno vezane za korupciju.

Pljačka i korupcija za vreme vaše vladavine su razorile državu Srbiju.

Dakle, gospodine predsedniče, ja ne znam da li je vama poznata firma „Milenijum tim“, Siniši Malom je poznata, pa ne znam, putarske firme Zvonka Veselinovića, Nikola Petrović, vaš kum, pa onda Seko si, brat Ane Brnabić koja radi milionske poslove sa Vladom Srbije, pa imate Predraga Koluviju koga branite i vi i svi živi, najvećeg proizvođača droge na Balkanu. Onda imate Belivuka, koji je bio vaš partner koji je klao i mleo ljude, godinama ste ćutali dok ga niste uhapsili, a uhapsili ste ga onda kada je vama počeo da pravi problem.

Prozivate tu ljude za neku Kolubaru, pa vi treba da se pokrijete po glavi i da ćutite šta ste sa EPS-om uradili, milijarde ste napravili gubitaka zbog vašeg Grčića iz pečenjare i sličnih. Ko je uzeo pare iz Telekoma?

Šta se dogodilo sa akvizicijama, šta radite danas? Borite se, glavni problem je da se bori Telekom protiv Junajted grupe, jer tamo postoje neki mediji, pišite, pišite, sad ćete da kažete da ja branim Šolaka, ne nego se vi bojite svake slobodne reči u Srbiji, da bi mogli lakše da manipulišete građanima Srbija i da ih dovodite u zabludu.

Znate, jednog dana će odgovarati i ovi koji rade trgovinu oružjem vaši prijatelji, Tešić i Prostran. Znate, Tešić je, a Branu Prostrana ne znate? Izvinjavam se onda ako ne znate, to su one firme prointer, kao Tikin, itd. Ovi koji imaju vile, koji imaju jahte, koje vi štitite, to su ti vaši veliki Srbi koji se bore samo za sebe, i za svoj lični interes.

Znate, ovih dana vidimo da se u Americi pretresaju kuće predsedniku Bajdenu, a doći će dan pa će i ovde svi biti pod udarom institucija, bilo da je predsednik, poslanik ili običan građanin.

Dakle, predlažem vam gospodine predsedniče da se dijalog nastavi, a ovaj plan odbaci, zato što je on temelj velike Albanije, ako se bude usvojio, nema govora o stabilnosti, ulazimo u veliku nestabilnost i vi to vrlo dobro znate, samo verovatno zbog toga što vas je neko ucenio ne smete to glasno da kažete.

Ja ću samo još dve stvari da vam kažem. Postoji jedna definicija koja kaže – oblik prevare, kada se izneveri nečije poverenje i nečije očekivanje, ili se povrede interesi grupe koji subjekt pretvara, naziva se izdaja.

Ja ne znam da li se tu pronalazite.

Sa druge strane, Sveti Vladika Nikolaj je rekao i definiciju prokletstva, a to je – kada prodate zemlju, koja je odbranjena krvlju vaših predaka.

Sada ja vama kažem, ako niste u stanju da obavljate taj posao, časnije je da se povučete, jer sve ono što albanci nisu uspeli 1999. godine, kasnije posle 12 godina, uspeli su za vreme vaše vladavine, da dobiju sve institucije na severu, da dobiju čvrste granice i to je vaša politika.

Mi smo se naslušali, gospodine predsedniče deset godina vaših priča, vaših obmana, svega i svačega, mi vas sada pozivamo da se povučete, dok je vreme da ne snosite puno odgovornosti, a mi vas više nećemo slušati.

Poslanička grupa Narodne stranke ovog trenutka napušta salu, zato što smo vas slušali ceo dan kako pričate prazne priče, jedne te iste floskule, bez početka, bez kraja i bez ikakvog rezultata ni za državu Srbiju, ni za građane Srbije. Zahvaljujem se.

PREDSEDNIK: Izvolite.

ALEKSANDAR VUČIĆ: Sad ćete da čujete zašto beže, znaju oni razlog, sad ćemo da govorimo o institucijama i o lopovluku, samo ostanite da čujete, važno je. Slušali smo, dame i gospodo, dvadeset minuta najstrašnije uvrede i neistine i doći ćemo, ako mogu da vas zamolim za malo pažnje, saznaćete neke stvari za koje niste znali, ne brinite.

Pokušaću da odgovorim na sve što su govorili, na sve izmišljotine, nemojte da idete, treba narod da čuje koliko ste para uzeli od njih, koliko ste para sa sve računima oteli od građana Srbije. Pošto meni niste mogli da pronađete, pa sada vidite šta su institucije izgleda uspele da pronađu. Al pobeže, izgleda. To je demokratija, došao sam da kažem, a onda pobegoh.

Ali, zarad javnosti. Zamislite, napad, kaže, imaš šolju na kojoj je vuk i to je dokaz da si sa Ulemekom. Vi stanete ljudi i pitate se, jel moguće da ste to čuli, uzgred, ne pijem kafu, nikada nisam popio kafu u životu, pio sam čaj.

Zamislite nešto što nema veze ni sa čim, oni su se setili Ulemeka i izmislili Ulemeka u celoj priči. Odakle on u celoj priči, Bog otac će ga znati, ko da sam ja tada bio u vlasti, ko da je u moje vreme ubijen Đinđić, kao da sam ja kriv za to, a ne oni, ništa ne razumem.

Idemo dalje, kaže, zašto ovde sede ljudi iz Srpske liste, a ne sedi neki od njegovih sitnih kriminalaca? Pa, zato što ovi ljudi predstavljaju narod, dobili poverenje naroda, a ovi njegovi nisu dobili tri glasa na celom Kosovu i Metohiji. Samo je to mala razlika, sitna razlika, ništa više od toga.

A onda kaže, pazite velikog Srbina, pazite kakvi su to ljudi i šta oni misle da proguraju onako usput, onako usput kaže - a tu sedi i čovek koji je, pazite, nije optužen, nego je bio optužen za ubistvo, a optužila ga je albanska vlast u Prištini. Inače tada, pa čak i albanska vlast je povukla tu optužbu protiv njega, ali je njemu bivša optužba albanske vlasti bila dovoljna da čoveka proglasi za ubicu zato što im se tako sviđa. Da sam neko u opoziciji, nazvao bih tajkunskom, pa sad je bilo ime neke rase psa kada ispunjavate naloge Šolaka i nekog drugog i tražite i zastupate interese nekog tajkuna. O kakvim akvizicijama „Telekoma“ govore? O čemu pričaju? Ne znaju ni sami. A znam ja šta je suština. Hteli bi „Telekom“ da unište. Hteli bi da državnu kompaniju razore, a da Šolak i oni koji bi da razaraju Srbiju mogu da unište Srbiju, kao što su to radili u prethodnom periodu. I Vučić je loš, jer Vučić štiti državu i državnu kompaniju i neda takvim da razore državu i državnu kompaniju. Ako sam loš zbog toga onda prihvatam i priznajem.

A onda onako usput an pasan, e tako nedostaje dva minuta ovde kao, dva minuta snimka u Doljevcu, izmišljaju sve vreme i sve vreme. Znate, ti ljudi patološki lažu svakog dana i hoće da kažu, zamislite, Vučić je hteo da zaštiti Babića, jer u stvari je Babić nekoga ubio, jel vam dosta više da tako lupetate gluposti i da izmišljate, jel vam dosta malo, dođe li nekad da vam je dosta?

Nekada se uhvatite za glavu i kažete - jesmo lažovi, ali preterali smo malo, malo smo preterali. To što je sudski dokazan lažov, to je jedan od možda i jedinstven slučaj u ovoj sali, sudski dokazan, ali to je za sve ono što je lagao oko Jovanjice. Danas mu se nešto smanjila priča oko Jovanjice, ako ste primetili. Jovanjicu više ne pominje, pošto je dokazano i na sudu kako je lagao i izmišljao, a nemojte da vam govorim koji su mu kriminalci iz policije takve stvari govorili da izmišlja i zbog čega.

Kaže - Vučić ne sme da kaže, da dođem na suštinsku stvar, kaže - ne smem da kažem da neću da priznam Kosovo i nisam za Kosovo UN. To je pet puta ponovio, da li je tako? Evo da ponovim, pošto, znate, nekim ljudima ne vredi i možete 100 puta da im kažete, evo saću kao papagaj - nisam za Kosovo UN i za razliku od njega i njegovog šefa nikada neću priznati nezavisno Kosovo i nikada neću ništa da učinim u njihovu korist.

Da ponovim još jednom, da i ovima iz antidržavne koalicije ponovim - nisam za Kosovo u UN i nikada neću priznati nezavisnost Kosova. Hoćete još jednom, pošto kažu da ne smem? Dakle, nisam za Kosovo UN i neću priznati Kosovo. Nije vas sramota više da lažete ceo dan. Kada je kraj tih laži? Kada je dosta tih laži? Ali, nema kraja lažima.

I sva im je politika, a vidite kako se anti-državni element ne raduje sada. Malo pre pričali da bi se radovali tome, a sada se ne raduju. Propala im politika, propala im šansa. Ima jedna navijačka pesma, zapamtio sam, od pre 30 godina „Zašto ćutite“.

Dame i gospodo, sedite.

To je kada politiku zasnivate na lažima, to je kada pričate o ucenama zato što su oni bili ucenjeni. Nemojte ni da vam pričam čime su sve bili ucenjeni. Sada ćete samo deo da saznate. Polazeći od sebe zaključuju da će i neki drugi da budu ucenjeni. Uvek je autoprojekcija čudo, uvek. Možete da im ponovite sto puta, uništiće svaku šansu Srbije da odbrane svoje interese, nepogrešivo, jer ih Srbija nikada nije interesovala.

Kaže, šta bi, deset godina širim defetizam, sad nas niko ne voli, „velika Srbija“ sa liderom regiona. Ne, mi smo u ovom trenutku ekonomski lider regiona zapadnog Balkana, a bili smo četvrti, delili četvrto i peto mesto kad smo bili sa njima na vlasti u regionu pet plus jedan, samo je to razlika. Inače nikada ja, iako sam imao susrete sa svim državnicima sveta, mnogi me i odlikovali, nikada se nisam time hvalio, to je moj posao. Za razliku od njih koji su samo onaj, kako se zove onaj, Ho i Mun, onaj lopov što je uhapšen tamo, samo ga je on odlikovao i niko više. Ne znam ni šta bih rekao.

Vidite, slagali su i za Slavka Simića. Kaže, on je dao kvorum za kosovske snage bezbednosti. Kako vas nije stid da tako nešto lažete? Kako vas nije stid da tako nešto izmišljate, da stavljate beleg na čelo čoveku koji to nije uradio? Nikog od poslanika Srpske liste tada nije bilo kada se odlučivalo. Što ste to morali da izmislite. Hajde to što za mene lažete, ja sam naučio, za mene je to sport, znam da lažete po prirodi i nema velike filozofije i ne sekiram se previše, naučio sam. Moj posao je da trpim gluposti svaki dan, ali što tim divnim ljudima koji se bore na Kosovu i Metohiji stavljate beleg na čelo ni krivima ni dužnima? Što se tako ponašate prema njima? Onda pobegnete glavom bez obzira, pošto vam je teško da čujete odgovor. A meni nije teško da slušam vaše laži ovde sve vreme?

Kažete, da pročitam Vučićeve citate. Pa sve je tačno, sve što ste rekli. A što, jel nije teško državi Srbiji? Kakve to veze ima sa tim da smatram da je to deo Srbije? Šta je to u kontradikciji jedno sa drugim? Što, da nam nije laka pozicija? Što da kada je priznata nezavisnost Kosova od strane svih zapadnih zemalja 2008. i 2009. godine i kažete genijalno rešenje Međunarodnog suda pravde i počne da viče nešto. Kaže, na osnovu toga, kaže - kreće od priznavanja, reci nam, Vučiću. Možete li ljudi da verujete? Prvo od priznavanja kreću tamo od 2016. i 2017. godine. Sedam godina ljudi čekali da se sete njegove presude. Da li vi, ljudi, razumete šta ti ljudi govore ovde.

Pogledajte, ovo je „Ekspres“, ali nije srpska „Ekspres politika“, ovo je albanski „Ekspres“. Piše „Hvala Vuče“. To je jedino na srpskom što su napisali. To nisu mislili na ovog mog vuka sa čajem, nego na Vuka Jeremića. Vidite, ovo je prištinski medij, „Ekspres – Hvala Vuče“ za sve što im je pomogao. Ima i ovde „Hašim Tači UN, pozvao se na Vuka Jeremića i odlukom MSP-a“.

Sad, kaže, mi smo vam preveli Rezoluciju ovu za koju kaže – ćutiš Vučiću i ne smeš da kažeš. Da je ponovim – Nisam za Kosovo u UN i neću priznati nezavisnost Kosova. Samo još jednom, ali kaže da mi prevede na engleski, pa sam tražio da vidim šta je stručnjak imao iz engleskog. Došao sam do svedočanstva. Srećom, polako ljudi, srećom on engleski nije učio, učio je ruski, a imao je čak dvojku iz ruskog. Imao je uspešnu dvojku iz ruskog, a i iz srpskog je imao dvojku, ali iz ruskog je to ozbiljan uspeh pošto je imao dvojku. Iz matematike je pao pa je išao na popravni itd, to je da ne brinete. Ali da vidite matematika mu ne ide tako loše, za popravni se dobro spremio. Sad ćete da vidite.

Znate, oni vole da pričaju o drugim ljudima i to da izmišljaju, da lažu, da blate porodice. Sada kada ovo budete čuli, šokiraćete se svi. Naime, sa Ljubišom Kneževićem, inače tastom, ocem svoje supruge, formira Fond za unapređenje resursa građana, preko kojeg su bojler, klasičan, preko kojeg su izvlačili državne pare.

Tada tast prelazi u Nacionalnu službu za zapošljavanje u Trsteniku i počinje da sklapa direktne poslove sa zetom i ćerkom. Tada od 2008. do 2012. godine na račun Fonda Aleksića, dakle taj Fond se zove, još jednom, za unapređenje resursa građana i udruženje „Peščanik“, uplaćeno je, znate li koliko? Pa ovi iz Kolubare, više, ovi iz Kolubare sitni. Ovo je bilo za bakšiš ovima iz Kolubare što su uzimali. Ovaj je uzeo 685 hiljada evra.

Naime, 180 hiljada 2008. godine, 170 hiljada 2009. godine, 35 hiljada bilo im dosta u prethodne dve godine, pa 2010. godine 35 hiljada, 2011. godine 130 hiljada, 2012. godine, vide da padaju sa vlasti, 170 hiljada. Ukupno 685 hiljada evra u kućni budžet se slilo zbog nevladine organizacije za unapređenje resursa i to direktno sebi prebacivali pare. Nije im prebacio neko drugi, pa da kažete, nego sebi prebacili pare. Porodično nasledstvo, porodično blago. Otmi od države, uradi šta stigneš i to je to.

Ali, ja verujem, kao što je rekao… Čuli ste one reči. Kaže – ulazi kod Bajdena policija. Policija mora svuda da uđe, i kod mene i kod njega. Šta policija nađe i danas i sutra to je ono što je fer i to je ono što je važno, i policija i tužilaštvo.

I tako Vučić, kaže, ne da Valač, pa mi i danas se borimo da sačuvamo sve što možemo. A šta treba da kažem – evo dam, kao što su oni rekli. Evo, damo vam da nam srušite 35 crkava, damo vam da nam proterate 10 hiljada ljudi i da nam ubijete osmoro ljudi, nema problema, pa ćemo da vam damo presudu Međunarodnog suda pravde, pa ćemo da vam damo nezavisno Kosovo.

Hajde mi objasnite kako takvi geniji koji napadaju Marka Đurića, ne znam koga još… Zamislite, on kritikuje Marka Đurića, jednog od najboljih studenata, najboljih đaka, čovek koji je imao… najviša mu ocena dvojka iz ruskog? To je ocena kojom se ponosi. To je uramio. Imao sam dvojku iz ruskog, bio sam uspešan u životu.

Slušajte, on kritikuje Marka Đurića koji je resurs ove zemlje, u pravom smislu te reči, jedan od najobrazovanijih mladih ljudi koji mnogo radi za ovu zemlju itd. Možete to da radite, da pričate, pa šta vas briga, šta vas se tiče. Možemo sve, jer nama je dozvoljeno sve i da lažemo, kao što vidite, i da krademo, možemo sve.

Možemo da im predamo Kosovo i Metohiju na tacni, a da poštene ljude optužujemo da su izdajnici.

Jeste videli kako se nisu obradovali ovi iz antidržavne koalicije što se uvrede na to kad sam im po peti put ponovio da čuju još jednom – nisam za ulazak Kosova u UN i neću priznati nezavisnost Kosova? Nema radosti, nema oduševljenja. Sanjali su druge snove, a ja ih samo čekam i malo pustim.

Kaže, zamislite vi, Bor i Majdanpek ste dali. Hajde, ljudi, vi ste ovde ozbiljni ljudi. Pustite to šta priča… Imate vi ljude koji kažu - Vučić pušta kišu preko harpa. Ima raznih ljudi. Ima onih koji veruju u „Treće oko“, „Zonu sumraka“ i ta ludila. Svakojakog sveta ima. A zamislite da vam dođe ozbiljan političar da vam kaže - dali se Bor i Majdanpek? Pa, jel te nije sramota malo?

Bor bio dužan milijardu i dvesta miliona evra. Vi išli, vaša vlast išla, vaš bivši predsednik ponudio narodu u Boru kikiriki, i Zoran Đinđić i oni posle njega. Rekli - kikiriki i neki nameštaj od slame da pravite. Mi našli strateškog investitora, molili ljude, ljudi uložili ogroman novac, zaradili, danas nam je to najveći izvoznik, a oni napadaju najvećeg izvoznika i to na tenderskom procesu, na čistom tenderskom procesu koji je šest meseci trajao. Šta vi u stvari, ljudi, hoćete? Da razorite zemlju, da oterate sve investitore, da uništite sve? U Boru plata u septembru bila 806 evra prosečna. Zašto to radite? Veća je nego u Novom Sadu bila. Zašto to radite?

Inače, ovaj Srbin sa Kosova živi u Beogradu, samo da znate, za kojeg je tražio da dođe. Taj mu verovatno pomaže u ovoj nevladinoj organizaciji.

Kaže, ja to radim da bih ostao na vlasti. Daću Šumadiju, Bor. Ljudi, ja sam godinu dana potrošio da nađemo rešenje za Bor, da ljudi imaju da rade, da mogu da žive od tog rada. Sad ide nova smetlara, nova topionica. Biće neuporedivo manje zagađenje, biće novi prirast BDP-a našem. Sve smo to uspeli da uradimo. Ponosan sam na to. On kaže ja to zato što sam ucenjen, zbog mog produženja na vlasti. U kom svetu oni žive? Sve od sebe polaze. Da ne pričam o tome da mi imamo udeo svog vlasništva u vlasništvu ukupnom.

Pričate mi za Jadar. Da li me napadate zato što sam jedini hrabar da vam kažem istinu, što vas se svi ostali plaše? Pa, neće niko da uđe u raspravu sa vama. Da, uništili ste zemlju sa programom Jadar što smo odložili godinu, dve, tri, pet, nije važno koliko. Uništili ste Srbiju za tih pet godina, godinu, tri, koliko hoćete, zato što je to bila komparativna prilika za Srbiju. To je bila najveća šansa da napravimo veliku prednost i u regionu, ali i da ceo region zajedno sa nama raste. Bukvalno nafta budućnosti, naša nafta, naša šansa, šansa Srbije, a ne, spolja su nas ubili.

Ja ne zameram ovde ljudima. Ja razumem, uhvatili političku žicu – mi tako možemo da dođemo na vlast i u redu, ali ne mogu da razumem kako su državu uspeli da prevare strane službe i da nas na taj način iznutra razvale, da nas rasture po tom pitanju i da nas ubede u to da budemo toliko glupi, da poverujemo da je dobro da odustanemo od litijuma, da nijedna druga zemlja na svetu nije odustala. Nijedna druga zemlja na svetu. Nijedna, uključujući i najrazvijeniju Nemačku i Ameriku, koja je dala „General Motorsu“

650 i 700 miliona dolara investiciju litijuma, ali šta da radite… To je…

(Aleksandar Jovanović: Šta je, Atlagiću…)

Samo da vam kažem, nije ovaj čovek sada iz opozicije kriv zato što ste se vi njemu obratili. Ja mu se nisam obratio i nije kriv i nemojte to da radite. Nema smisla. Nije fer.

Slagao je, takođe… Rekao je, kaže, ljudi iz SNS-a ne smeju da se jave. Molim vas, građani Srbije, pogledajte o kakvim je ljudima reč. Pogledajte o kakvim je lažima reč. Danas se javljaju šefovi poslaničkih grupa. Ide se od najmanje poslaničke grupe do najveće. SNS je najveća poslanička grupa. Njihov red dolazi da govore na kraju. Danas poslanici i ne govore, jer govore samo šefovi poslaničkih grupa.

Neki su hteli da se tuku. Oni nisu hteli da se tuku. Hteli su da dočekaju svoj red, da govori šef poslaničke grupe i ništa više od toga i on kaže – ne damo im da govori, jel ste videli, ti ljudi ne smeju da govore. Pa, kako vas nije stid da tako lažete? Kako vas nije stid da tako brutalno obmanjujete javnost? Ne znam šta bih vam rekao više.

Svi znate da sam rekao istinu. Svi u ovoj sali znate da je reč brutalnoj obmani i koga briga, nego da ponovim – nisam za Kosovo u UN i neću priznati nezavisnost Kosova, a moja reč, za razliku od vaše, nešto znači.

Imam ja još. Ovaj Šolakov sluga mi objašnjava, kaže, da investicije su vezane za korupciju, pa navodi imena ljudi, ljudi koji imaju ozbiljne firme. Rekao mu je Šolak, ne sviđaju mu se ti ljudi, ljude koji imaju i po 500 i po 2.000 zaposlenih, ali onda je rekao nešto još gore. Kaže, naveo je nekog čoveka da mi je prijatelj koji mi nije prijatelj, ali šta ćete. Svi su mi prijatelji u Srbiji. Nikog ne prezirem. To je u redu. A onda je rekao – moj prijatelj Belivuk. Da li vidite šta su oni radili sve vreme? Da li vidite šta su radili sve vreme?

Zamislite kako biste se osećali… Pustite to što sam ja navikao i što mi je posao da trpim gluposti i laži. Imate okrivljenog saradnika koji ne sme da laže, koji nijednu reč ne sme da slaže, jer zna da će da izgubi taj status i on im pokaže sve detalje kako su planirali ne da ubiju ovog poštenjačinu ovde koji je uzeo 685 hiljada evra za tri godine sa svojim tastom i ženom. Nije hteo tog poštenjačinu da ubije, nego je hteo mene mafijaša. Pa kupili su snajper zbog mene, pa platili pet miliona evra. Daj pet miliona evra za državu da vam pomognem ja. Ne treba da se mučite toliko. Dali ste toliko velike pare za mene i moju glavu.

On je taj bio koji je mrtav ladan došao i rekao – pa, ti sa njim sarađuješ. Jeste, hteo sam da me ubijem. Najviše na svetu sam to želeo. Ne mogu da vam objasnim kako sam čeznuo. Idem prema onom spomeniku Stefanu Nemanji, koji sam takođe čuo da ćete da rušite, kao i Beograd na vodi koji ćete da rušite, jer sve ćete da srušite, jer nikad ništa niste u stanju da izgladite, samo da srušite. Ništa nećete da srušite. Ne da vam Srbija da rušite bilo šta.

Dakle, i tako sam ja čeznuo za tim da oni mene upucaju i sve sam se sa njima dogovarao. Toliko o istini i toliko o svemu što pričaju.

Kaže - mleko. Znate li koliko je prosipanja mleka bilo u to vreme? Bar sedam do osam puta više, ali ja sada imam nameru da obradujem poljoprivrednike. Razgovaram sa Anom Brnabić, onom za koju su lagali da ima državljanstvo Hrvatske i dvostruko državljanstvo, danas ovi iz antidržavnog pokreta, dakle, razgovaram sa ministarkom poljoprivrede i ministrom finansija da povećamo premije za mleko i da nađemo još načina kako subvencije po grlu da ojačamo zato što konačno mislimo da imamo novac za koji možemo da podignemo broj grla u Srbiji. To će da obraduje još neke ljude ovde, siguran sam, koji razumeju šta je država i znaju koliko je to teško. Tako da ćemo to da se borimo. Dobro da me je podsetio da tako nešto kažem. Očekujte u narednih sedam, osam dana tu odluku. Još da se konsultujemo da vidimo koliko možemo da izdržimo, pa ćemo to da uradimo.

Kaže - mi smo plaćali, pošto sam za ove prethodne odgovorio da nismo, kaže Klintona. Ja Klintona video dva puta u životu. Slušajte kada. Jednom su me pozvali na neki skup u Njujorku, Karnegiju, ja mislim, ubijte me, možda i nije. Ali blizu je tu negde između Sedme i Šeste avenije, ubijte me koja zgrada, neki međunarodni skup oko pomirenja, genocid, ne znam šta i ja tamo bio i bio je Ćamil Duraković i on govorio jedno, ja govorio o miru i trudio se da odbranim srpski narod koliko sam mogao. Niti sam se video sa Klintonom posebno. On je bio tu u studiju, valjda, zajedno sa nama i on nešto svoje govorio. To je trajalo 15 minuta i to je to. Nikakav drugi kontakt.

Video sam ga drugi put u Srebrenici gde su njegovi ljudi iz obezbeđenja bili korektni, jer su videli šta je to što je počelo da se dešava, jer su ljudi iz mog obezbeđenja pokušali da priskoče u pomoć i onda su oni ljudi iz njegovog obezbeđenja napravili prolaz za njih da bi mogli da priđu da me zaštite. To je sav moj kontakt.

Što lažete više? Što izmišljate više? Ajmo malo o tome sada kako sam ubijao po Sarajevu snajperom. Ajmo malo još da lažete.

Hoćete da vam objasnim zašto je sve ovo? Pa zato što oni nemaju o čemu drugom da pričaju. Svaka priča se svodi na to Vučić, Vučić, Vučić i ništa drugo. Da pričaju o Kosovu, da pričaju o nečem drugom, pa ne ide i zato idu sve te izmišljotine. I nisu ih oni sami uvek izmišljali. Jesu neretko tvorci. Ali, pročitaju. Znate zašto? Zato što umesto da čitaju ozbiljnu literaturu, da čitaju ozbiljne knjige o politici, oni uzmu pa čitaju „Tabloid“ Milovana Brkića i što je najgore, oni su uvereni da to što ludosti koje tamo objavljuju i laži koje tamo objavljuju su istina. Oni su mrtvi ozbiljni kada to govore. Tako ja jedno 10, 11, 12, 13 godina slušam kako mi otac Fahri Musljiu. Čovek, niti ga znam, niti imam pojma. Ali, evo dobro da sam to saznao. Nego srećom pa imam istu vrstu zdravstvenih problema kao moj otac, pa kažu – ne pada iver daleko od klade, a on se zove Anđelko Vučić. Šta da radite? To je kada više nemate, ne znate šta ćete sa sobom. Ne znate od muke.

Pošto su znali da sledi priča o 685.000 dolara, sve proknjiženo, sve datumu ovde upisani kad i kako, e bilo je bežanija, bežanija. Da ne može da se odgovori i da ne može da se razgovara zato što bi sve hteli da im dođe kaktus u Skupštinu. E, nama kaktusa. Ja sam narodni predsednik i narodni predstavnik. Ja ću da se borim za narod, ali neću da dam ni na narod, ni na sebe, ni na sve ljude koji se pošteno bore za ovu zemlju, da im najgori drže pridike i predavanja koji se najviše na svetu ponose dvojkom iz ruskog. Hvala vam najlepše.

Inače i ovaj pozivni broj je dodeljen kao pozivni broj za geografsko područje unutar Srbije preko ITJ ali šta ćete, još jedna od milion laži, ni manje, ni više od onoga što je uobičajeno. Hvala.

PREDSEDNIK: Prema redosledu poslaničkih grupa Miloš Jovanović.

MILOŠ JOVANOVIĆ: Zahvaljujem, gospodine predsedniče Narodne skupštine.

Dame i gospodo narodni poslanici, poštovani građani Srbije, gospodine Vučiću, rekoste da se ne radujemo kada ste rekli to što ste rekli i u pravu ste bili, ne radujemo se, ne što vas mrzimo, nije ni da vas volimo, ne radi se ni o ljubavi, ni o mržnji, već vam ne verujemo. Jednostavno, vam ne verujemo i čudi me da vam više iko i veruju, posle svega.

Ali, hajde pre toga samo da par manje važnih stvari razjasnimo. Jesu manje važne, ali zarad istine i ljudi koji nas gledaju, ne bi bilo zgoreg pomenuti ih. Konsultacije. Da, pozvali ste javno na konsultacije i da, dobili ste javno odgovor od Srpske koalicije NADA da na te konsultacije dolazimo, odnosno da ćemo se čak i u listu koji nije baš poznat kao preterano opozicioni „Kurir“ navedena je izjava – Miloš Jovanović, predsednik Novog DSS kaže i citat – da će ta stranka naravno potvrdno odgovoriti na poziv predsednika Republike. Saslušaćemo šta ima da kaže, ali ćemo vrlo jasno izneti svoje stavove. Poziv javno dobili. Na poziv potvrdno odgovorili. Istine radi.

Da krenemo na ove malo važnije stvari. Ima jedna škakljiva stvar, a to je blaga reč i više nego škakljiva. Ljudi, ja razumem da u međunarodnim odnosima, da u diplomatiji, nešto sam malo pročitao i nešto malo znam, postoje pregovori gde ne može da se otkrije sadržina zbog uticaja na pregovore, zbog uspešnosti pregovora itd.

Ovo nisu i ne smeju da budu takvi pregovori. Pobogu, ljudi, govorimo o sudbini Srbije, njene teritorijalne celovitosti. Građani imaju pravo da znaju o čemu se radi i ako je bio zahtev, kao što je očigledno bio zahtev zapadnog dela tzv. međunarodne zajednice da se to održi u tajnosti na takav zahtev ne može potvrdno da se odgovori.

Ali, zapravo to i nije najgore, jer mi znamo o čemu se radi. Znamo o čemu se radi i zato je ovo velika sramota što o ovome govorimo. Sporazum ili ti da budemo precizni nacrt, predlog sporazuma, kako god želite, je objavljen. Gospodin Miroslav Lajčak je rekao da je to što je objavljeno zapravo to plus minus koji detalj, da je to to. Aleksandar Vučić je evo ovde i danas rekao da je to manje više to.

Vratiću se na neke članove koje ste vi spomenuli. Hajde odmah da kažemo – to je predaja KiM. I to svi znamo.

(Marijan Rističević: Nije tačno.)

Možete da dobacujete – nije tačno. Jeste, tačno je i to svi znamo. Prvo, tačno je. Hajde malo samo da razmislimo zbog građana. Kada vam predlažu plan zemlje koje su i same priznale secesiju naše južne pokrajine, kada sam Eskobar ili ranije Hil kaže – više nema govora o tome Kosovo je Srbija, zaboravite na tu parolu, izbacite to iz vaših glava, dragi Srbi, ako te zemlje nude plan pa taj plan ne može da bude ništa drugo do zahtev Srbiji da se svojevoljno odvoji od dela svoje teritorije.

Uostalom, ne verujte meni.

(Marijan Rističević: Jel to francuski predlog?)

Vratićemo se i na Francusku i na sve ove vaše, uslovno rečeno, kritike. Nemam problem ni sa čim. Ništa ne krijem, ali ne verujte meni. Još jednom, to sam i prošli put rekao, evo ga Aleksandar Vučić, on je rekao u obraćanju, ne nakon sastanka sa tom diplomatskom petorkom, nego u obraćanju narednog ponedeljka od onih sat i nešto vremena, rekao je – to je implicitno priznanje koje se nama traži. Tako i tako. To ovde piše.

Jeste problematičan i drugi član. Drugi član kaže da mi treba da tretiramo Kosovo i Kosovo nas kao ravnopravne i jednake partnere na osnovu Povelje UN. Jednaka suverenost, teritorijalna celovitosti i da ne nabrajam dalje, jednakost prava.

Ljudi, pa ne može Srbija i njena secesionistička teritorija da ima jednaka prava i da se jednako tretiraju. To vam je već implicitno priznanje.

Član 4. nije samo drugi stav problematičan koji kaže i citiran je ovde malopre od gospodina Vučića – da se Srbija neće protiviti Kosovu, odnosno ulasku ili ti članstvu Kosova u bilo koju međunarodnu organizaciju. Problem je i prvi stav tog člana – strane polaze od pretpostavke da nijedna od njih ne može predstavljati drugu stranu u međunarodnoj sferi ili delovati u njeno ime. Da li je to danas tako? I jeste i nije zato što mi od te pretpostavke još se nismo odrekli i ne treba da se odreknemo.

Šta je fakcititet? O tome možemo da diskutujemo. Na nama je da i dalj polažemo pravo na naša suverena prava bez ikakve igre reči. I da ne nabrajam dalje članove.

Samo ću završiti sa onim ko iole pažljivo gleda i po malo zna. Ljudi, ne puno, po malo zna o svemu ovome, zna da je ovo skoro prepisano, u nekim momentima i potpuno u reč sporazum između dve Nemačke, čuveni temeljni sporazum iz 1972. godine, kojim su se dve Nemačke priznale. Obe su ušle u UN, zapadni blok je priznao Istočnu Nemačku, istočni blok Zapadnu Nemačku.

Nema nikakvih tajni. Da ovo završimo još jednim citatom Aleksandra Vučića – ovo je implicitno priznanje koje se od Srbije traži. Zašto je sramota da o ovome govorimo? Ajde malo samo da razlučimo ovo, raščlanimo, ali minimalno. To znači nezavisno Kosovo, to znači da Srba na nezavisnom Kosovu više biti neće. Odmah da se razumemo, nema te ZSO koja će tu činjenicu promeniti. Sudbina Srba na nekakvom nezavisnom Kosovu će biti sudbina Srba u ovoj novijoj nezavisnoj Hrvatskoj. Neće ih biti. To znaju svi, to znati i vi gore gospodo. Znate. Možete da me pljujete, i mene i sve nas, znate.

To znači velika Albanija. To niko ne pominje. To znači velika Albanija, jer se to neće moći sprečiti. Dve, u tom slučaju nezavisne države ne može niko da spreči da donesu odluku da budu jedna velika država. Gospodo, to znači jatak, i sasvim izvesno kraj Republike Srpske.

Da li je ovo zapadna politika prema Kosovu i Metohiji? Jeste. Nikada nisu krili. Podržavali separatizam, izvršili agresiju, podržavali jednostrano proglašenje nezavisnosti ili ti secesiju i istu priznali. Poslednja etapa u tome da nas privole da i mi to priznamo. Kakva je politika zapada prema Bosni i Hercegovini? Što mislite da će da odustanu od politike njihove prema Bosni i Hercegovini? Neće. Unitarizacija BiH, odnosno nestanak Republike Srpske. Ništa više, ništa manje.

Ako se ovo ovako reši, sledeća je Republika Srpska, a onda je sledeće. Znate, svašta može da se zamisli. Atak i na teritorijalnu celovitost već krnje Srbije u raznim njenim delovima. Ima čak, hteo sam da kažem skoro važnija, podjednako važna kao i sve ovo, stid i sram koju ovakav ultimatum ostaje i ostavlja, koji ja već sada osećam, kada uopšte moram da pričam o njemu. Mi smo prva generacija u istoriji ovog naroda koja otvoreno razmišlja o predaji, i to ne bilo koga dela teritorije, već Kosova i Metohije. Prva generacija.

Sada ću vam objasniti, za građane koji nas gledaju da mogu da čuju kolege iz SNS, dobacuju – a zašto u naše ime pričate? Najbolje pitanje koje ste mogli da postavite, postavili ste. Zašto uopšte o ovome pričamo? Zato što je predsednik države, što se mene tiče, sebe time diskvalifikovao, izjavio nakon sastanka sa tom diplomatskom petorkom. Ovo je citat, a ne nešto čime ste vi vični, a to su manipulacije, citat. Za ovakav i ovaj sporazum Aleksandar Vučić je rekao da smo spremni da prihvatimo koncept i da radimo na implementaciji predloženog sporazuma. U reč citat, da smo spremni da prihvatimo koncept i radimo na implementaciji predloženog sporazuma.

Ljudi, nisam to ja rekao. Možda niste ni vi profesore Atlagiću. Aleksandar Vučić je to rekao. U čije ime? U moje nije, i u ime Srbije nije. Možda nije ni u vaše, jer mu narod Srbije nije dao mandat da ovako nešto izjavi. Hoćemo o teoriji države i pravu. Možemo tri sata o tome. To je na ivici državnog udara, ako ćemo o tome. Odmah ste dobili podršku.

Gospodo, Vesna Pešić, obradovala se novom naprednjačkom politikom, pročitala predlog. Sjajan. Odlično su to sročili. Nada se da je već potpisano. Nataša Kandić citira Aleksandra Vučića, citat: „Spremni smo da prihvatimo koncept i radimo na implementaciji“. Ima nas puno za. Nataša Kandić vas podržava.

Čekajte, trio nije gotov. Sonja Biserko, velika poznata Srpkinja. Sjajan predlog, treba ga podržati. Da su sve na okupu. Ima ih koji više nisu s nama. I one bi to podržale. Borka Pavićević, koga još ima? Ne sećam se više.

(Marijan Rističević: Borka je umrla.)

Slušajte malo pažljivije.

Vuk Drašković je tu. Tu je naravno i Čeda Jovanović, Šutanovac, svi su uz vas. Ali nije samo to sramota. To je najveća sramota.

Ima jedna malo manja sramota, način na koji to predstavljate, način na koji o tome govorite i način na koji plašite narod. Posledice neprihvatanja, samo ste se za to vezali, niko od vas nije rekao šta bi bile posledice prihvatanja. Nezavisno Kosovo, Velika Albanija, Republika Srpska, doviđenja, prijatno.

Posledice prihvatanja sporazuma, citiram i ovde verujem, jer je rečeno…

(\_\_\_\_\_\_\_\_\_\_\_\_\_\_\_: Kog sporazuma?)

Onog za koji je Aleksandar Vučić rekao da smo spremni da prihvatimo koncept. Prekid evropskih integracija, vrlo verovatno, zapravo sasvim sigurno. Zaustavljanje investicija, vrlo verovatno i sada je ovo maglovitije, mere koje će imati direktan uticaj na političke i ekonomske prilike, odnosno koje će uticati u političkom i ekonomskom smislu na zemlju i državu Srbiju, što je moguće.

Da ste ostali na tome, da ste ostali na tome, pa još nekako, jer ovo nije padaju sekire i najezda skakavaca nas očekuje, ne nego ste učitali sankcije i učitali ste rat. Aleksandar Vučić je ovaj današnji govor počeo Meljanskim dijalogom. Peloponeski rat, gospodo malo smo daleko od bilo kakvog rata, kamoli Peloponeskog. Ja taj Meljanski dijalog predajem studentima, znam ga napamet i znam sve šta znači i ne može se u ovoj situaciji nikako koristiti.

Ne bih dalje o pričama, o sukobima. Ako nekom ne odgovara sukob na KiM, ne odgovara zapadu. Zapadu danas odgovara na KiM sve, pa čak i zamrznuti konflikt više nego bilo kakav sukob, čak i u nekom, pošto pažljivo slušam, ali sada sve manje moram da priznam, reći ću na kraju zašto, čak je i Aleksandar Vučić u nekom obraćanju rekao da bi to mogla da bude taktička prednost, ali mi je ne koristimo.

O sankcijama su sami evropski zvaničnici rekli da to uopšte nije na stolu i da o tome nema govora. Bilo kako bilo, jedna rečenica Aleksandra Vučića danas je tačna i ozbiljna i zato joj treba pristupiti odgovorno. Ovo nije ni ironija, ni šala, već potpuno otvoreno i iskreno kažem.

Rečenica – šta god da uradimo, prihvatimo ili ne prihvatimo, gubimo. Ja bih dodao gubimo nešto. Ali gospodo, između gubitka, pa skoro države, dakle KiM, stvaranja Velike Albanije, udara na Republiku Srpsku i određenih posledica po ekonomiju, mislim da tas na vagi prosto ne da preteže, to se ne stavlja na dva tasa iste vage. Ne može. Ekonomskih kriza koje niko ne želi, bilo je i biće i 1929. godine i 2008. godine. Jednom kada se izgubi teritorija, a ona se izgubi samo onda kada stavite potpis na to, to je gotovo za sva vremena.

Šta uraditi? Odbiti plan. Odbiti plan u celini. Ljudi, ovo se ne da popraviti, čak i da KiM ne budu deo ili članica UN, ostaje sve ostalo i doći ćemo samo na korak bliže i da bude u nekom sledećem trenutku. Ovo je pitanje procesa. Pričali smo prošli put o neminovnom preokretu i korenitoj promeni kosovske politike, nažalost sa vama to nije moguće i u to se više niko ne nada.

Za kraj, ne moram da dužim. U stvari, samo pre toga da ne bude da nije izrečeno. Građani Srbije koji nas gledate danas, više puta se postavilo, neki ljudi su dobacivali sa druge strane, neko reče rezervna država Francuska, neko pominje dvostruka državljanstva.

Izvinite što pričam ovo, potpuno je banalno. Da, nikakva nije tajna, imam svoje matično srpsko državljanstvo i stekao sam životnim okolnostima i francusko. Ali znate, možete imati dva državljanstva, samo je jedna otadžbina. Ja da sam hteo negde da idem, ja se ne bih vraćao.

Ja gospodo u ovu zemlju verujem, doveo sam suprugu, deca mi rastu ovde i idu ovde u državne škole, za razliku od nekih čija su deca u inostranstvu. Izvinjavam se građanima na ovoj banalnosti jer je to, gospodo, najbesmisleniji argument i ako je to neki problem, Srbija nema nijedan problem. Ako vi sve ovo svodite na pitanje postojanja nekakvog dvostrukog državljanstva, vi niste dostojni istorijskog momenta, niti Srbije i to je naprosto činjenica.

Za kraj, vratio sam se ovde. Pitaju gde sam bio 1999. godine. U Francuskoj seo u autobus i vratio se ovde nakon tri dana i nikog nisam pozivao u rat. Nikada i nikoga nisam pozivao u rat, za razliku od vas. E sad, ako gospodo dozvoljavate, da se vratimo u suštinu. Zašto ne verujemo? Pa jednostavno, neću se vraćati na ovo - nećemo ići u Tiranu, pa idemo u Tiranu. Neću se vraćati na ono - neću biti kandidat za predsednika, pa evo drugi mandat. Sve je to manje-više nevažno. Vratiću se na nešto meni mnogo važnije. Ovde je rečeno pred Srbijom, KM, iliti Kosovska Mitrovica, tablice ostaju. A danas KM tablice nestaju, svaki dan nestaju. Sto vozila je na Jarinju, to je obećanje Aleksandra Vučića i to je reč Aleksandra Vučića. E zato ne verujemo, jer KM tablice nestaju. Žao mi je što je tako, ali je tako i zato mora da se menja i nemojte da imate tu iluziju. Kao što se vi branite, branićemo se i mi, ali tamo gde vam vaši skandiraju: "Aco, Srbine" mi skandiramo Srbiji. To je ozbiljna i velika razlika.

PREDSEDNIK: Reč ima predsednik Republike.

ALEKSANDAR VUČIĆ: Meni je drago što svaki put kada počnete o sebi da govorite izgubite živce i onda počinjete da vičete i da mašete rukama. Danas vas niko nije ni pomenuo, pa ste tobož glumili junaka i hteli da se obračunavate sa nekim, uz ono narodno - držte me, molim vas, da slučajno ne prođem do onog do kog sam pošao.

Vidite sad, pogledajte samo nivo i stepen prevare, manipulacije i laži. Kaže - a je li to oko državljanstva politika, pa je li to oko državljanstva nešto što nam zamerate, pa jadna je ova zemlja ako je to ili nema drugih problema u zemlji. Pa to ste vi pokrenuli danas. To ste vi pokrenuli danas lažima o Ani Brnabić, vas niko nije ni pomenuo. Niko vam reč nije rekao, dok vi niste počeli da lažete o Ani Brnabić. Ispostavilo se da ste vi o Ani Brnabić lagali da ima dvojno državljanstvo, a ispostavilo se da vi imate neko tuđe državljanstvo. Pa što ste napadali onda ženu koja nema dvojno državljanstvo, vi iz antidržavnog bloka? Znači, imate prava da napadate Anu Brnabić, i to da izmišljate, da govorite neistinu da ima hrvatsko državljanstvo, a onda zamislite, strašno je što je vama neko usput u odgovoru rekao - pa nije Ana, pogrešila si, reč je o Milošu Jovanoviću, on ima tuđe državljanstvo. Pa kako je to moguće? I sad vi to prebacujete nama. Pa nismo to mi rekli, nego ste vi to rekli.

Lepo je to što ne slušate i ne treba da slušate. Zašto istinu nikada niste mogli da čujete? Jer vas istina nikad nije zanimala. To vikom nećete da postignete, kao ni ovim skakanjem - mnogo sam opasan, skinuo sam kravatu. Tresla se cela sala od smeha i od sramote koju ste priredili danas Srbiji. Jel vas zato napustio predsednik Odbora za Kosovo i Metohiju što je oduševljen vašim nastupom? Nešto vičete oko KM tablica. Hajde da vas naučim nešto. To oko KM tablica je sporazum iz 2011. godine. Od 2011. godine se ne držimo, nego se mučimo na najgore mišiće da nešto sačuvamo oko KM tablica, od 2011. godine. Smešno je vama, da zna narod da se smejete, da zna narod da nije vama do Kosova i Metohije, ni do tablica, pošto o tome ništa i ne znate. Nego vam je to ili da imate državljanstvo francusko ili nemate, pošto ste lažno optužili Anu Brnabić. I sve vam je tako.

Dakle, to je Sporazum o slobodi kretanja iz 2011. godine, na mišiće, na silu držimo da Srbima sačuvamo KM tablice, na bukvalno mučenje za nešto što je potpisano još 2011. godine. I sve to odlično znate, u vreme vaše vlasti.

Hajde da vidimo sad, kažete - govorimo o sudbini Srbije, imaju pravo ljudi da znaju. Svaku sam sitnicu rekao, nikoga nisam obmanuo ni za šta. Jeste li imali nešto da pokažete narodu što sam sakrio, svi vi što ste nešto citirali, kao zamislite, mi smo došli do plana, a uzeli plan iz "Blica"? Možete misliti kako su snalažljivi i kako imaju diplomatske veze i kontakte, a "Blic" objavio i još je neko objavio. Toliko su snalažljivi i toliko imaju veza u međunarodnoj zajednici da su uspeli čak i "Blic" da pročitaju. Onda su došli i rekli, kaže - evo, piše to i to. A ja to sve pročitao jutros, doslovce pročitao sve. Kaže - pa Vučić je rekao da implicite priznaje. Pa da, naravno. Upravo sam to i govorio. Baš to sam govorio. Nisam razumeo šta ste po tom pitanju prebacili.

Šta treba da kažemo, odustajemo od pregovora i razgovora, pošto je to postao defakto pregovarački okvir? Šta treba, zemlju da uništimo onako kako ste je uspešno uništili od 2000. do 2008. i 2012. godine. I ne samo po pitanju Kosova i Metohije, već da nam radnici budu gladni, da 400.000 ljudi otpustimo. Jel to treba da uradimo? A pri tome nismo došli ni da govorimo o papiru, niti smo došli da usvajamo bilo kakav papir, niti bilo šta slično. I sve to vi znate odlično, sve vi to odlično znate. Nego ako mogu malo da viknem, neki poen da dobijem negde i to je cela priča.

Rekli ste, kaže, stav 1. u tački 4, pa citirali ste me, kaže - pa i jeste i nije. To sam i ja rekao. Lepo je, nešto ste danas naučili. Lepo je da ste nešto danas i zapamtili. Doslovce sam to rekao. Baš i jeste i nije. Istu sintagmu sam upotrebio. Pa šta ste zamerili tu? Ni sami više ne znate. Nego ste vi sebi dali za pravo da vi budete veliki rodoljubi, a zašto? Zato što vas grize savet zbog svega lošeg što ste uradili, zato što znate šta ste radili od 2000. godine.

Pogledajte na pitanje, sad malo da vam pokažem spisak iz Prokuplja, iz Okružnog zatvora. Ovde su se angažovali ozbiljno gospodin Jovanović i njegov šef da puste Aljijaj Avdulj Haljilj, Aljijaj Jaher Uljber, Baša Šaban Muhamed, Baša Avdulj Besnik, Baša Hamdi Rahman, ali nije to sve. Tu imate i objašnjenje. Ja sam mislio da su to uradili pod nekim velikim pritiskom, računam to možete da uradite samo ako je veliki, ogroman pritisak na Srbiju, ako vam neko preti napadom na zemlju, ako vam neko preti nepostojanjem života za Srbiju. Ali nam je Miloš Jovanović, koji nema strpljenja da sluša, već mora da dobacuje i priča, zvanično u izjavi medijima rekao, citiram: "Ne mislim da je oslobađanje braća Mazreku i Kurtija bilo pod pritiskom. Mislim da smo to uradili da bi se otoplili odnosi sa Zapadom".

Dakle, oni su pustili ljude optužene i osuđene za najteža krivična dela, za terorizam i za otimanje Kosova i Metohije, pustili su ih na slobodu ne zbog toga što bi nešto uradili za Srbiju, nego da bi otoplili odnose sa Zapadom. I sad razumete zašto su sve ove neistine celog dana potrebne, sada to odlično i bolje nego ikada možete da razumete. Vidite, kaže - pa sledi nam to posle sa Republikom Srpskom. Pa ne mora da sledi, to i danas pokušavaju, sve vreme rade na unitarizaciji Bosne i Hercegovine. Kakva je to novost? Hoćemo li da sagledavamo ko je koliko pomagao Republici Srpskoj? Veoma sam srećan ako ćemo to da radimo. Videće se da smo za mnogo manje godina bar petostruko više pomogli nego vi kada ste bili na vlasti. Nismo se, doduše, toliko slikali koliko vi po raznim ceremonijama, ali da, pomogli smo i finansijski i kroz projekte i na sve druge načine i uvek bili i uvek ćemo biti uz Republiku Srpsku.

Govorite nam o junaštvu i o tome šta se dogodilo i da mi biramo ovde o državi ili ne. E sad, narode, da vas podsetim na nešto, pošto, građani Srbije pre svega, da čujete kako su vodili računa ovi veliki roduljubi o državi.

Znate li kog su oni velikog neprijatelja srpske države uhapsili? U džak spakovali, pa u Hag. Generala Vladimira Lazarevića, junaka srpskog sa Kosova i Metohije. Nije ga Vučić u džak spakovao i oterao u Hag, nego Miloš Jovanović i Vojislav Koštunica, ti junaci koji mi drže patriotske pridike o Kosovu i Metohiji. Oni su ga u Hag oterali. Čovek je morao tamo da bude. General Lazarević, veliki junak. Pa, da nije u naše vreme otišao u Hag ili u vreme nekog drugog?

A, dobrovoljno je otišao? Dobrovoljno je otišao, jeste li čuli šta dobacuju ovi junaci patriotski? Sram vas bilo. Otišao je dobrovoljno general Lazarević u Hag. E, tako ste državu vodili. Svi su dobrovoljno otišli. I Tolimir? Kad ste ga prebacivali u kesi sa one strane Drine na ovu stranu Drine, pa poklonite „Škodu Fabiu“. Dobrovoljno je i to bilo. Pa ste ih tretirali kao kilo mesa. Dobrovoljno je bilo. Lepo ste to uradili, pa nam još dolazite ovde da nam držite lekciju o patriotizmu i rodoljublju.

Kažete – dve države, jedna otadžbina. Samo vas pitam – šta je bio problem sa onima koji imaju jednu državu i jednu otadžbinu? Što ste nas napadali danas za to? Što ste izmišljali to? Onako? Palo vam na pamet ili je to trebalo „pledoaje“, onaj žestoki napad ovde na podijumu, gde se valjda branili Poslovnik ovde na podijumu i unizili, pokušavali da unizite Srbiju i Narodnu skupštinu Republike Srbije?

Kažete – ovo je državni udar. Jel? Nije državni udar to što ste pustili 1.800 njih? Nije državni udar to što ste hapsili naše ljude kao kilogram mlevenog mesa i slali ih u Hag? Nije državni udar to što ste ćutali kao zaliveni kad nam je 35 crkava i manastira uništeno? Nije državni udar kada nam je osmoro ljudi ubijeno i 4.102 čoveka proterano? To nije državni udar, a vi ćutite.

Nije državni udar što ste uništili Zajednicu Srbije i Crne Gore, što se niste ni borili za opstanak Srbije u zajedničkoj državi ili državnoj zajednici, kako god hoćete? I u to vreme ste izgubili i Državnu zajednicu Srbije i Crne Gore jer ni kampanju niste uspeli da vodite, zato što nikada ništa na istini i na Starom Gradu niste uspeli da napravite, nego, ako mogu sebi da dam za pravo da sam veliki patriota, a svi drugi su izdajnici. Nikad vam neću dati pravo da vi nekoga nazivate da je izdajnik sa najgorim rezultatima u prošlosti za državu Srbiju.

Evo vas ovde, gospodine Jovanoviću, ovo ste vi, ovo je Beč, 2007. godina, sa Čekom i Tačijem. Tako ste dobro pregovarali, ubedili ih u uspeh Srbije i to da ste demokratska vlast, i njih i zapadne predstavnike sa kojima ste pregovarali, da su baš 2008. godine rešili da proglase nezavisno Kosovo, na koje ste vi ponovo gromoglasno ćutali.

Onda, samo da mi kažete i jednu zemlju koja je povukla priznanje 2008, 2009, 2010. ili 2011. godine ili 2012. godine. Pa, nije nijedna, naravno. Morao je da dođe neki Vučić na vlast da to organizuje da bi 25 ili 26 zemalja povuklo priznanje nezavisnosti Kosova, a ne vi i ne u vaše vreme. Ali ćete i dalje da mi držite pridike o patriotizmu i rodoljublju i da mi objašnjavate šta je država. Ili da vas pitam – koliko košta kilogram srpskog mesa?

I meni su tražili Srbe da isporučujem u Haški tribunal, pa to nisam uradio. I to su mi tražili političke protivnike za koje bi mi u tom trenutku možda odgovaralo da to uradim, pa to nisam uradio, a vi ste srpske junake isporučivali u kesi, za koje danas i ne smemo da kažemo da su junaci zato što su osuđeni jer ste bili tako vredni, marljivi, ekspeditivni i efikasni u tom poslu. Još ćete da dolazite da nam držite pridike. Pa još da nas tučete ovde i da kažete – ne, ne, pa mi smo fini, pristojni, malo smo vam vikali da ste izdajnici. Baš onako pristojni. Čuj, vi ćete nekom da kažete da je izdajnik, vi ćete nekome da donosite one krpe što ste ovde donosili.

Ne mogu da se setim prezimena onog jednog. Joj, ljudi, ne smem ni da vam kažem šta je taj radio. I taj je danas doneo nešto, neko krpu, pa ovde pokazuje. Ne mogu da se setim, a setiću se kad dođem kući. Ne vredi. Nije ni bitno.

Sima Spasić nije poslanik, on je…

Vidite, poštovani građani Srbije…

PREDSEDNIK: Što vičete vi sada?

ALEKSANDAR VUČIĆ: Vidite, poštovani građani Srbije, njima je najveći problem, nemaju šta da odgovore na ovo što sam pitao i na ovo što sam govorio. Nemaju ni problem sa tim što su izmislili, što su stavili metu na čelo Ani Brnabić, umesto svom saradniku. Nemaju problem sa tim što su lagali sve od svih savetnika, lažnih do svega drugog. Nemaju problem ni sa čim, imaju jedini problem sa tim što im je smetao Sima Spasić. Hajde molim vas, nemojte da puštate Simu Spasića, bio je kao predstavnik Udruženja kidnapovanih, jer su ta udruženja puštena ovde da uđu, koliko sam razumeo Orlića, čim je napravio incident, počeo da viče, sklonjen je.

Vama je Sima Spasić najveći problem, nije vam problem to što ste sa Lazarevićem radili? Nije vam problem to što ste ćutali 2004. godine i to što ste ćutali na nezavisnost 2008. godine. Ništa vam to nije problem, samo vam je problem Sima Spasić, a dobro onda ova zemlja i postoji, ako vam je on najveći problem i ako vam je on najveća muka. Kažete, istorijski momenat, to je bilo pre ovoga kada ste počeli da vičete za KM tablice, zaboravljajući da je to sporazum još iz 2011. godine.

Hoću sad ljudima ozbiljno da kažem, naravno da će biti teških stvari, koje čak nisu ni kompromisne i ustupaka i problema sa kojima ćemo da se suočavamo, a reći ću vam i zašto. Zato što nije slična situacija 2005. godine i 2008. godine i 2023. godine, a posebno nije ista situacija u trenutku kada imamo rat. Posebno nije ista situacija kada oni vide da Rusi dobijaju dodatnu motivaciju zbog, jer ako, napravili su milion grešaka Rusi i u načinu ratovanja, neću da pričamo o protiv-pravnom ulazu na nečiju tuđu teritoriju. Evo, sad su ih ujedinili sve sa tenkovima, nikada nisu imali veće jedinstvo po pitanju odnosa prema ratu, što znači da će to da traje duže, što je sve glavobolja za nas, u svakom pogledu.

Naravno, da će od nas da traže mnogo više nego što bi ikada tražili zato što hoće da reše neki problem. Što ne kažete ljudima da postoje ti problemi. Što ne kažete ljudima da mi moramo da sednemo sa Albancima da razgovaramo, da pokušamo sa Albancima da napravimo neki dogovor. Ne možemo sa Kurtijem, biće neko drugi, ne mora Vučić, biće neko drugi, ali moramo da napravimo dogovor. Ne možemo da puštamo decu da ih neko napada na putu do škole. A što ne kažete ljudima, pa čekajte nije za očekivati da 2023. godine se držimo na istom nivou, i dalje se držimo i borimo se onako kako se vi niste borili ni 2008. godine, a nije ni slično. Prošlo 15 godina nezavisno Kosovo, pod znacima navoda, kako mi kažemo, a bez znakova navoda, kako kažu Amerikanci, Englezi, Nemci, Francuzi, Italijani i svi ostali.

Da prekinemo sa zapadom? Ja ne bih voleo da na takav način vodim zemlju, kao što nisam želeo da uvodimo sankcije Rusiji, iako ste obmanjivali javnost da ću da budem prvi, 3. aprila i da uvedem te sankcije. I, kao što vidite sankcije nismo uveli. Još jedna laž, šta vas briga, manje ili više, koga briga. A da ste vi na vlasti uveli biste kao što ste pohapsili sve Srbe, kao što ste isporučili Miloševića na Vidovdan, kao što ste uradili sve što vam je traženo i pride još davali. „Škodu Fabiu“ na nacionalno poniženje. Vaš znak i simbol i političke stranke i političkog bloka, antidržavnog treba da bude, „Škoda Fabia“, sve može za „Škodu Fabiu“, da ih ponizite do kraja. Evo, ti ljudi, primili su danas poklon „Škodu Fabiu“, pa su pristali dobrovoljno da idu.

I, vi nam pričate o rodoljublju i patriotizmu i o Kosovu i Metohiji. Ja ne znam šta mi je činiti, ali vi ćete da me naučite. Vi rodoljubi, a ja izdajnik i treba da ćutim i da sedim i da gledam i da vam ne odgovaram, da budem kao kaktus da biste vi bili zadovoljni. Pa, danas mi je rekao vaš partner, samo kaži nećemo UN mi ćemo da aplaudiramo. Kako sam deset puta rekao nećemo UN da damo Kosovo i kad kažem neću da priznam Kosovo, ćuti kao zaliven, kao metlu da je progutao i svi vi zajedno, zato što to nije bio vaš plan. Zato što je vaš plan bio da glumite velike rodoljube, očekujući da ja to ne smem da kažem. Zato što znate kako su vas ucenili za sve to. Nisam ja učestvovao u privatizacijama i pljačkama.

Dame i gospodo, tako je to izgledalo danas. Videli smo lepo kako su napali na integritet Narodne skupštine, pokušavali da tuku ljude ovde. Naravno, znali su on da ne mogu da tuku nikoga, nego je to bilo držte nas molim te, što dalje. Da se zahvalim, ima još.

PREDSEDNIK: Još tri poslaničke grupe posle ovoga.

ALEKSANDAR VUČIĆ: Izvinjavam se. Izgleda da sam… Nisam još završio, što se sekirate. Vi to grupno počinjete da vičete. Ne može jedan da kaže, nego mora više vas da viče. Ne čujete? Čujete vi dobro i razumete vi sve dobro, samo se pravite da ne razumete.

Ta politika koju vodite je politika neodgovornosti, to je politika, mogu da radim šta hoću. Veliki Šojble je rekao, šta god mislili o njemu, rekao je – kada dođeš na vlast to je prvi randevu sa realnošću. Hajde malo budite fer i ponašajte se fer prema svojoj državi. Osim toga što ste danas zadali udarce svojoj državi, jeste li možda danas zadali neki udarac Kurtiju, pošto ste glavne zvezde u Kurtijevim medijima. Ja sam ponosan na činjenicu što sam i danas glavna meta napada i Kurtija i kurtijevih medija. Narod sve razume, posebno naš narod na Kosovu i Metohiji. Sve mu je po tom potanju onda jasno ko radi za njega, a ko je protiv njega. Hvala najlepše.

(Tamara Milenković Kerković: Po Poslovniku.)

PREDSEDNIK: Vi ne. Pored. Ne. Poslovnik. Zbog čega.

Zbog toga što ste vikali da se general Lazarević dobrovoljno predao pa je sve u redu. To je sramota. Nemojte ništa više da kažete. Dovoljno ste rekli, vi Dveri i vi Zavetnici. Ko je rekao? Vi Zavetnici. General Lazarević dobrovoljno išao u Hag, pa je sve u redu. Ne treba ništa više da kažete. Vi imate dva minuta.

MILOŠ JOVANOVIĆ: Hvala, gospodine predsedniče Narodne skupštine. Verujte kratko, ni dva minuta. Najveći problem za nas, za sve nas su rezultati vaše kosovske politike, ni više ni manje. Srba je sve manje na Kosovu i Metohiji, države Srbije je sve manje na Kosovu i Metohiji. To je najveći, to je ogroman problem. Samo rečenica jedna. Lepo ste rekli, videće se i ko je vera i ko je nevera, imamo šest meseci, devet meseci, možda, i sve će se pokazati kao na snegu.

Ja sam potpuno miran, kada smo mi u pitanju, a za ostalo ćemo videti.

PREDSEDNIK: Sačekajte.

Predsednik Republike.

ALEKSANDAR VUČIĆ: Samo da vam odgovorim. Žao mi je što ste potpuno mirni, posle onakvih rezultata vladavine, ne bih bio potpuno miran da sam na vašem mestu. Vidim da je to vama sve svejedno, malo u džakove, malo nezavisno Kosovo, malo pogrom 2004, malo puštanje terorista, ok. Sitnica. Šta vas to briga. Ja ne bih bio miran da sam na vašem mestu.

Što se ovoga tiče, da ja potvrđujem te reči, videćemo, i to sam vam rekao stotinu puta, kao i svima drugima, na kraj se uvek sve vidi. Setite se da obično oni koje su najviše optuživali, uvek se pokaže kako su najviše upravo oni koji su to govorili obmanjivali. Samo pogledajte vaše današnje reči, vaše krpe, plakate, koje ste donosili ovde, banere, i ostala čuda. Na kraju ćemo da vidimo. Doduše, za vas smo već videli, a za mene ćemo da vidimo.

Dakle, da bude jasno, za sve vas smo već videli, a za mene ćemo da vidimo, a ja narodu kažem, boriću se i boriću se za narod, zajedno sa mnogo divnih ljudi u ovoj zemlji, ali neću da budem folirant koji će da im govori da je sve lako i jednostavno i da sam veliki junak. Ne, nije. Mnogo je teško.

Ali, kada dođe, što bi naš narod rekao stani pani, a onda ćete da vidite reakciju, onda ćete opet da ćutite kao da ste metlu progutali, kao kad ste dobili odgovor koji ste tražili, pa ste opet ćutali.

Zato što kod vas iskrenosti nikakve nema, jer niste vi ovde zabrinuti za Kosovo i Metohiju, nego ste bili željni velikih političkih poena, dočepali se prilike i mislili kako ćete nešto da uradite. Ja vam ponavljam, da, mi treba da radimo sa Albancima, da razgovaramo, svidelo se nekome ili ne, mi moramo da pronalazimo kompromisna rešenja i da ne držimo zamrznut konflikt. Neko pametan će nekada imati razumevanja nekog normalnog da to uradi.

Žao mi je što vi niste hteli ni da slušate šta govorim, nije vas zanimalo. Danas ste došli ovde da osramotite Narodnu skupštinu, da, osramotili ste sebe, zato vas napuštaju ljudi koji su bili u vašoj partiji na Kosovu i Metohiji, zato će vas i mnogi drugi časni ljudi napuštati. Ali, šta ja tu da radim, svako tu svoje pravo lice pokaže. Nema tu velike filozofije.

Vama hvala što ste mi pružili još jednu šansu. Neću vama da kažem da neću da vas razočaram, jer sam video danas vašu politiku i nasilničku i svaku drugu. Gledaću da vas razočaram, ali što se tiče Kosova i Metohije, što se tiče Srbije, daću sve od sebe da narod ne razočaram nikada.

Što se tiče samog broja Srba, što rastao je broj Srba u vaše vreme na Kosovu i Metohiji? Gde je to rastao broj Srba u vaše vreme? Gde se to deca rađala? Nikada Srbi nisu tako bežali sa Kosova kao tada, pa u jednom danu nam izbeglo 10 hiljada ljudi.

Znate šta je nama danas 10 hiljada ljudi na Kosovu. Šta vas briga. Onako usput da kažem, nikad manje Srba, pa nikad manje Srba ni u Beogradu, osim onih koji se dosele u Beograd. Što veći standard, na žalost, ljudi hoće manje dece. Ja sam za to kriv.

Ja sam kriv zbog toga što gde nam je prosečna plata 1300 evra, 1400 evra, kao na Vračaru, ima najmanje dece, ja za to kriv, je li?

Nema šta niste pokušali danas onako ufitiljeno i zamumuljeno da prodate an pa san, ako prođe, prođe. Ne prolazi, zato što postoje ljudi koji se bore i koji žive za svoju zemlju. Postoje ljudi koji žive za Srbiju i koji znaju svaki njen problem, ne nipodaštavaju ga, nego gledaju kako i na koji način da pronađu rešenje.

Vama hvala na ovome, da ću možda imati još polušansu, pa vas molim da ako ste danas napravili ove katastrofalne greške, i pokazali ružniju stranu svog lica, molim vas da u budućnosti budete toliko trpeljivi i strpljivi, pa da bar jedanput aplaudirate i kažete, nisam bio u pravu, možda je ovaj čovek govorio istinu tada kada mi se obraćao. Hvala vam najlepše.

PREDSEDNIK: Vi insistirate po Poslovniku? Evo dobićete i vi i vi. Izvolite.

TAMARA MILENKOVIĆ KERKOVIĆ: Poštovani predsedniče, ja se vama danas zahvaljujem, obzirom da ste zaista promenili ponašanje, ali očito da je predsednik vaše partije uticao na vas, jer je uspeo da smiri ove ljude sa vaše desne strane, za razliku od vas koji to celog dana niste učinili.

Ja hoću da vam kažem da je povređen član 107. Poslovnika, da je govornik na sednici Narodne skupštine dužan da poštuje dostojanstvo Narodne skupštine. Povređeni su i drugi članovi, ali ostaviću i drugima da o tome nešto kažu.

Mi sve vreme slušamo ovde da smo mi antidržavni elementi, zbog toga što branimo Ustav i zakone ove zemlje, mi slušamo da smo nasilnici, da smo došli ovde da se tučemo.

Ja sam ispred predsednika, da bi građani mogli da znaju, ispred predsednika Republike, ispred vas gospodine Orliću stala i branila ovaj Poslovnik ovde, koji je za Skupštinu ono što je Ustav za …

PREDSEDNIK: Ne, niste, jer to što ste vi radili, da vam odmah kažem gospođo Milenković Kerković, pružam vam obrazloženje, koje treba da vam dam po tom istom Poslovniku, koji ste podigli, ako vas to zanima. Ne zanima vas, dobro.

TAMARA MILENKOVIĆ KERKOVIĆ:..Ja vas zaista molim da ne nastavljate da polemišete sa mnom, možete da dođete u klupu, nikada do sada niste došli u klupu, gospodine Orliću.

PREDSEDNIK: Pošto mene taj Poslovnik zanima, ja ću da uradim ono što on nalaže, i ovako da vam kažem, ako može bez vikanja.

Dakle, taj Poslovnik nalaže da se pruži obrazloženje kada neko ukaže na eventualnu povredu ili navodnu povredu. Ja to upravo sada radim.

To što ste vi radili ovde je zabranjeno tim istim Poslovnikom. Vi ste dolazili ovde, prilazili govornici bez ičijeg odobrenja, vikali, vrištali, urlali svi zajedno. Dakle, sve ono što ne sme po tom Poslovniku. Ometali ste sednicu, psovali. Da ne ponavljam sada ja u mikrofon vaše reči svih vas, pretnje i psovke koje ste izgovarali, najgroznije i najodvratnije.

Dakle, taj isti Poslovnik kaže da su sve te stvari zabranjene, neprihvatljive. Niste vi taj Poslovnik branili, vi ste radili nešto drugo, ali to što ste vi radili najbolje su ocenili i Srbi sa Kosova i Metohije. Čuli ste njihovu poruku vama, poruku da Kosovo nije Poslovnik, a dobro su ocenili i ovi što danas napuštaju vaše organizacije i podnose ostavke zbog vašeg sramnog ponašanja, nepoštovanja Narodne skupštine, nepoštovanja Kosova i Metohije.

Da li treba da se izjasni Skupština i pored svega ovoga?

(Tamara Milenković Kerković: Naravno. )

Izjasniće se Skupština.

Još vi.

MILICA ĐURĐEVIĆ STAMENKOVSKI: Predsedavajući, imala bih pravo i na repliku, s obzirom na to da ste pomenuli našu poslaničku grupu u kontekstu da smo mi optužili generala Lazarevića da se predao.

General Lazarević, kao ni pripadnici Vojske…

PREDSEDNIK: Gospođo Đurđević Stamenkovski, vi ste se javili po Poslovniku.

MILICA ĐURĐEVIĆ STAMENKOVSKI: Član 100. Predsednik Narodne skupštine kada predsedava sednicom ako želi da učestvuje u pretresu treba da prepusti predsedavanje jednog od potpredsednika…

PREDSEDNIK: Član 110. ste rekli?

MILICA ĐURĐEVIĆ STAMENKOVSKI: Član 100. Vidite da ne znate Poslovnik, ali nema veze.

PREDSEDNIK: Ne čujem šta pričate, jer je iza vas ovaj koji je rekao da se general Lazarević dobrovoljno predao u Hag.

MILICA ĐURĐEVIĆ STAMENKOVSKI: Hajde dopustite mi, molim vas. Da li mogu da dobijem dva minuta?

PREDSEDNIK: Vaš narodni poslanik Zečević je to rekao.

MILICA ĐURĐEVIĆ STAMENKOVSKI: Jel mogu da dobijem dva minuta?

PREDSEDNIK: Jeste čuli to? Da li ste čuli vašeg narodnog poslanika Zečevića?

MILICA ĐURĐEVIĆ STAMENKOVSKI: General Lazarević i pripadnici vojske, koji su branili zemlju 1999. godine, se nikada nisu predali i borili su se za Rezoluciju 1244.

PREDSEDNIK: Dakle, vi ste, gospođo Đurđević Stamenkovski, generala Lazarevića…

MILICA ĐURĐEVIĆ STAMENKOVSKI: Dozvolite mi da kažem… (Isključen mikrofon.)

PREDSEDNIK: Dobro, pošto vičete.

Vi ste generala Lazarevića, zato što se on i njegovi borci nikada nisu predali, nagradili time, uvažili ga time, odali mu priznanje time što je vaš narodni poslanik Zečević, evo ga sedi čovek iza vas na 20 centimetara.

Obratite se vašem narodnom poslaniku Zečeviću, koji sedi iza vas na 20 centimetara, koji je rekao sramnu stvar, užasnu rečenicu je rekao. Rekao je – general Lazarević se dobrovoljno predao u Hag i to je onda pokazatelj da je valjda sve u redu.

Jel niste zadovoljni što je to rekao?

(Milica Đurđević Stamenkovski: Dajte mi reč.)

E njemu se obratite.

Da li hoćete da se Skupština izjasni oko ovog vašeg člana što ste rekli da ne znate da li je 100. ili 110?

(Milica Đurđević Stamenkovski: Vratite mi reč.)

Nećete.

(Milica Đurđević Stamenkovski: Hoću reč.)

Marinika Tepić, izvolite.

MARINIKA TEPIĆ: Zahvaljujem, predsedniče.

Poštovani gosti, predsedniče Republike, koleginice i kolege narodni poslanici. Tri stvari su u ovoj raspravi o Kosovu i Metohiji ključne. Prva, da je predsednik države Aleksandar Vučić potpuno poražen. Potpuno je poražena njegova politika da o svemu odlučuje sam, kao što je potpuno poražena politika vlasti i Vlade da misli da Srbija može da napreduje bez Evrope, ali ako je poražena Aleksandar Vučić to ne znači da je poražena i Srbija.

Iako znam, gospodo iz SNS, da vi uvek volite da stavljate znake jednakosti između Srbije i Aleksandra Vučića, veća je Srbija od svih nas, pa i od vas, gospodine predsedniče.

Sve ste poslednjih deset godina radili sami i svaki put ignorisali ili odbijali svaki naš konstruktivni predlog kako da Srbija bude jača, a nijedan, ali zaista nijedan čovek na ovom svetu nije sposoban i nije dorastao tome da sam odlučuje o ovakvom problemu, pa tako niste ni vi, gospodine predsedniče i to se jasno vidi danas kada je vaša politika odlučivanja o svemu iz prvog lica jednine doživela potpuni krah.

Druga ključna stvar je da mi danas vodimo javnu raspravu o tajnom dokumentu, tzv. francusko-nemačkom dokumentu, papiru o kojem ne znamo ništa i koji se očigledno krije zbog toga što je loš po Srbiju, jer da je dobar po Srbiju verujem da bi se predsednik Republike već njime pohvalio, a i već bi procureli neki delovi tog dokumenta u režimskim tabloidima u Srbiji. Zato sa ovog mesta tražim najpre od predsednika Narodne skupštine da u ime Narodne skupštine uputi hitan zahtev međunarodnim činiocima koji su učestvovali u pisanju ovog dokumenta sa zahtevom da ga učine javnim i dostupnim građanima Srbije, jer svaka rasprava o predlogu o kojem ne znamo ništa je neodgovorna i bespredmetna, a mi kao odgovorni ljudi ne možemo sebi dozvoliti.

S druge strane, mi iz Stranke slobode i pravde i poslaničke grupe Ujedinjeni, kao odgovorni ljudi, smatramo veoma štetnim ono u šta i predsednik i režimska većina, ali i neki poslanici opozicije, pokušavaju da nas uvuku čitav dan u to, a to je da pričamo o prošlosti i da pričamo o onome što je bilo pre 10, 15 ili 25 godina. Mi o tome da pričamo nećemo.

Mi želimo da pričamo o tome gde će Srbija biti za 10, 15 ili 25 godina. Priča o prošlosti, gospodo, ne vodi nikud, a naročito ne u budućnost i to je treća ključna stvar – budućnost. Prošlost promeniti ne možemo, ali bolju budućnost izgraditi možemo, ali da krenemo redom.

Politika koju ste sami vodili kada je u pitanju Kosovo i Metohija, kao što sam rekla, doživela je krah. Taj krah je potpuno očekivan ukoliko se prisetimo svih pobeda, naročito televizijskih pobeda, vođstva od 5 – 0, ekonomskog tigra ili da ste uvaženi u svetu kao niko do sada. Evo, vidimo, gospodine predsedniče, da ste zaista uvaženi kao niko do sada tako što ste dobili papir koji nije dobio niko do sada, tako što je Srbija u situaciji u kojoj osim 1999. godine nije bila kao nikad do sada i tako što ste saterani uza zid kao niko do sada.

Ovaj slom i suočavanje sa činjenicom da je došlo vreme da se podvuče crta i da se suočimo sa realnošću tim je veći nakon deset godina propagiranja antizapadne politike, a sada sa istim tim zapadom treba da rešavamo pitanje našeg Kosova i Metohije, ali mi kada kažemo Kosovo i Metohija, mi mislimo na naše građane, na naše sunarodnike koji tamo žive, mislimo na majke koje ispraćaju svoju decu u školi, a ne znaju da li će se vratiti, a da se u njih pucalo ili da su prebijeni i, nažalost, ti ljudi, naši sugrađani koji gledaju danas prenos ove skupštine verujem da su očekivali jednu odgovornu i ozbiljnu raspravu i očekivali su da posle onoga što ovde čuju mogu da se osećaju bolje i bezbednije, kao i drugi građani širom Srbije. Nažalost, nisu videli ništa od toga. Videli su vređanja, videli su svađu i videli su da o njima gotovo niko ne razmišlja i zato, gospodo, sve ovde treba da bude sramota, i one koji političke protivnike nazivaju izdajnicima i štetočinama i doborovoljnim davaocima tuđe krvi i sram treba da bude sve one koji se koriste govorom mržnje, zveckanjem oružjem, kao i one koji pokušavaju da pobegnu od odgovornosti ne izjašnjavajući se o situaciji u kojoj se Srbiji našla.

Da li zaista bilo ko ovde misli da će građanima na Kosovu i Metohiji biti bolje večeras nakon onoga što im je priređeno u današnjoj raspravi, u najvećem domu predstavnika građana Republike Srbije? Nažalost, da prošla sednica nije prošla onako kako je prošla, mi bismo danas već imali formirano telo koje smo predlagali na istom ovom mestu pre šest meseci – mešovitu komisiju, odnosno telo koje bi okupilo parlamentarne stranke, najumnije ljude, predstavnike univerziteta, SANU, Sprske pravoslavne crkve, civilnog sektora, kako bismo zajedno, sigurna sam, sa postignutim bar minimumom konsenzusa uspeli da sačinimo platformu ili okvir za dalje pregovore sa Prištinom i kako bismo svi zajedno pomogli svakome ko bi nadalje u ime nas pregovarao.

Apelovali smo sa ovog mesta da se to učini na ovaj način i u ovom formatu, smatrajući da je pitanje Kosova i Metohije nadstranačko pitanje. Ali, niste hteli, kao i kada smo još pre tri godine iz Stranke slobode i pravde predlagali našu deklaraciju o pomirenju dva naroda, srpskog i albanskog, sa konkretnim rešenjima kako da se doprinese da svi zajedno, i Srbi i Albanci, tamo bolje žive, u svim oblastima života, jer život je brži od svakog sporazuma i od svakog dokumenta, dakle, i u oblasti lečenja, obrazovanja, slobodnog kretanja, ekonomskog razvoja, sporta, nauke, itd, da vidimo da pomognemo da ti ljudi žive tamo jedni sa drugima, a ne jedni pored drugih. Ali, ni za to tada nije bilo sluha.

Nije bilo sluha ni kada smo pre dve godine, recimo, predlagali, takođe mi iz Stranke slobode i pravde, evo, na neutralnom mestu, gde sede najumniji, u Srpskoj akademiji nauka i umetnosti, da se otvori dijalog o svim problemima u ovom društvu. I to se potpuno ignorisalo, kao što se mesecima ignoriše naš zahtev i inicijativa da Srbija mora da se uskladi sa spoljnom politikom EU, da ne bismo sami sebe izolovali sa kontinenta gde živimo, jer mi ne možemo ići u pravcu Azije, nego pripadamo Evropi.

Na tome, naravno, jedini insistiramo ovako javno, jasno i glasno, uprkos svim rizicima koje ovaj stav nosi, naravno, u Srbiji, tabloidne politike i devalvacije svih vrednosti i same države.

Hvalisavi pokliči kako smo jedina država u Evropi koja nije uvela sankcije Ruskoj Federaciji, odnosno nosiocima odluka, bar jedan paket sankcija, mi smatramo da je vrlo štetno po državu Srbiju i po njene građane.

Kao što možemo da vidimo, takva politika je i sada pogoršala status i poziciju Srbije, kada je došlo na sto rešavanje pitanja Kosova i Metohije.

Mi smatramo, i ponoviću još nekoliko puta, da nema više ni jednog razloga da se sa ovim čeka kada su sada, gospodine predsedniče, i sami ste to naveli, potpuno jasne pretnje koje su nam pred pragom.

Mi smo mesecima upozoravali na izolaciju Srbije, na ekonomske sankcije, na povlačenje investitora, na vraćanje viza i na potpunu blokadu procesa evrointegracija Srbije, zbog neusaglašavanja Srbije sa spoljnom politikom EU.

Vi ste to učinili, kada je reč o ovom još uvek za nas neviđenom i nepoznatom dokumentu, ali iskoristili ste potpuno iste argumente, i to je dobro. To je dobar pomak da konačno i vi priznajete sve ono na šta smo mi upozoravali mesecima. Ja znam da je lakše proglašavati pobede od 5:0, vikati u telefon – Aco, Srbine, mnogi su to citirali, puniti naslovne strane tabloida, praviti specijale na Pinku i Hepiju, huškati ljude jedne protiv drugih, znam da je to mnogo lakše.

Znam i da je zanimljivo što se danas ograđujete od onih čija retorika nagoveštava ratna dejstva, što je veoma opasno i rizično, ali, isto tako, recimo, čudno je da se ne ograđujete od kriminalaca koji su se proglasili braniteljima srpstva i Srbije na Kosovu i Metohiji. Ne mogu takvi ljudi da brane ni Srbe ni Srbiju. Ne mogu da brane Kosovo i Metohiju, dok su u isto vreme postali među najbogatijim ljudima u ovoj državi, a da se vi i mnogi oko vas pravite da ništa o tome ne znate i da ama baš nikakve veze sa tim nemate.

Ali, ako odgovornost za sve što se dešava sada na Kosovu i Metohiji nije u potpunosti vaša ili isključivo vaša, sigurno je vaša najveća, jer ste sami ispregovarali Briselski sporazum, kojim je naša država povučena sa severa Kosova i Metohije, a sada ste, posle 10 godina, ispregovarali drugi dokument za koji se čini da je još gori od Briselskog sporazuma, i to od državnika za koje ste nam govorili da su vam lični prijatelji.

Sve ste hteli sami, još dok ste bili potpredsednik Vlade, potom premijer, potom i predsednik, sve vreme ste prenosili sami na sebe ovu nadležnost, iako držimo da na to niste imali pravo i da to nije u vašoj ustavnoj nadležnosti. Vi ste i sada, gospodine predsedniče, kao predsednik, u pregovorima ili dijalogu sa Aljbinom Kurtijem koji je premijer. Zašto? Zašto to nije Ana Brnabić kao premijerka? Nemoguće je da nemate poverenja u nju ili da smatrate da nije sposobna za tako ozbiljan zadatak, kao što je nemoguće da mi ne znamo ni jedno ime u pregovaračkom timu Srbije, osim vašeg, a, recimo, znamo da pregovarački tim ima čak i Priština, i to doslovno znamo sva imena.

Zato, gospodine predsedniče, dalja rasprava može da posluži samo u tome da bar sada uvidite koliko je ta pogrešna politika bila i da počnemo konačno da se bavimo budućnošću.

Ja ću ponoviti, stoga, četiri ključna zahteva ovde, pred kraj svog izlaganja.

Pozivamo još jednom predsednika Narodne skupštine da uputi hitan zahtev međunarodnim činiocima da ovaj dokument učine javnim i dostupnim građanima Srbije.

Pozivamo vlast da što pre usaglasi našu spoljnu politiku sa spoljnom politikom EU, odnosno uvede sankcije Ruskoj Federaciji ili bar neki od paketa sankcija donosiocima odluka i tako izbegne opasnost uvođenja sankcija nama.

Pozivamo i EU i SAD, kao posrednike, da učine evrointegracije Srbije ubrzanim, efikasnim i izvesnim i članstvo Srbije u EU do kraja ove decenije, kao što pozivamo predsednika Skupštine da pokrene proceduru za formiranje tela mešovitog koje predlažemo i koje će se u svojoj platformi za preporuke daljim pregovorima držati se svakako dve crvene linije koje stalno ponavljamo, a to su da nema priznanja nezavisnosti Kosova i nema saglasnosti Srbije za članstvo Kosova u Ujedinjenim nacijama.

Ono što moramo učiniti je definitivno da se konačno, nakon gotovo dvogodišnje blokade, krene put evrointegracija, jer one vrednosti koje želimo svi jesu vladavina prava, jesu nezavisno pravosuđe, borba protiv korupcije i organizovanog kriminala, ljudska i manjinska prava, radnička prava, bolji standard, bezbednost, slobodni mediji, slobodni izbori i smenjiva vlast. To su, na koncu, te ključne vrednosti Evropske unije, koje ovde ne postoje, ali kojima ćemo mi uvek težiti i na tome insistirati.

Stoga pozivam da se ova četiri zahteva uzmu u obzir, da se uvaže i sigurna sam da samo Srbija u EU jeste prava budućnost za ovu državu i tada će svi građani podržati, gotovo konsenzusom, sigurna sam, tu politiku Republike Srbije. Zahvaljujem.

PREDSEDNIK: Reč ima predsednik Republike.

ALEKSANDAR VUČIĆ: Dame i gospodo narodni poslanici, uz svo poštovanje, gospođo Tepić, nisam sasvim uhvatio nit. Negde jesam, a negde nisam uspeo da razumem šta ste hteli da kažete.

Jedan od zahteva koji ste uputili je zahtev za Sjedinjene Američke Države i EU. Da nas prime u EU do 2030. godine. Kakve to veze ima sa nama i sa Narodnom skupštinom i sa bilo s čim o čemu smo danas govorili? Nije važno.

Kažete da o svemu odlučujem sam. Predlagali ste dijalog sa Srpskom akademijom nauka jul 2017. godine - potreban nam je unutrašnji dijalog o Kosovu i Metohiji zato što je potrebno kao nikada do sada, da svi zajedno pronađemo odgovor, i to onaj koji će biti trajan koji će isključiti sukob kao opciju i koji će svima na ovim prostorima doneti korist. Zato je potrebno da razgovaramo i sa SANU i sa Srpskom pravoslavnom crkvom i sa svim političkim partijama. Rekao je Aleksandar Vučić u julu 2017. godine.

Pokrenuli smo, i razgovarali smo i u SANU. Išao i na sabor, išao svuda. Razgovori su kao i ovde samo što tamo nisu hteli da nas tuku. Ne znam šta im se delilo danas. Stvarno ne znam. Nikad neću razumeti šta im se to danas dogodilo. Neće ni oni. Sutra će ih biti sramota, ali tako se to nekada desi nekome dođe žuta minuta i to je to.

Kažete da u svemu odlučujem sam, pa zato što vam je to dobra mantra, a svi ti demokratski predsednici pre mene nikada nisu došli u bolju Skupštinu nikada. nikada nijednoj rasprava nisu prisustvovali, nikada, nijednoj. Jedini koji je prisustvovao raspravi dođu oni izdeklamuju svoje pa napuste. Sve smo proveravali. Jedino je Milošević jedanput došao na sednicu odbora i to je saslušao i rekao dve reči i izašao napolje. Nikada niko u plenarnoj raspravi nije učestvovao, ne u tome da on izdeklamuje govor pa da izađe nego da učestvuje u raspravi, nikada nijedan predsednik. I ja sam diktator, a svi ostali su velike demokrate zato što sam ja jedini u stanju da trpim i uvrede i da pokušavaju da me tuku i da slušam laž do laži ceo dan koje svakom moram da demantujem, ali šta ćete. Kada ne znate šta drugo nekome da zalepite onda super – autokrata, diktator.

Kaže – odbijali smo vam predloge. Dajte mi, ko Boga vas molim, nasušna je potreba za Srbiju da čujemo jedan predlog. Sve sam danas čuo, samo nijedan predlog nisam čuo. Samo sam čuo – nemoj ovo, nemoj ono, odbij ovo, odbij ono. Imate li neki predlog, ljudi? Jedan mi predlog dajte. Jedan smisleni predlog mi dajte za ceo dan. Mogu da se ne slažem sa nekima. Na različitim polovima smo, pa sam morao da odam priznanje zato što su imali neku politiku, a ovo sve drugo ne čujem ništa. Okej, prihvatam predloge – daj da uvedemo sankcije. Super. Nisam oduševljen tim predlogom.

Dokle god budemo mogli da izdržavamo bez sankcija mislim da je fer da izdržimo bez sankcija. Ne znam do kada ćemo, ali kao što vidite i moje – ne znam je vredelo mnogo više nego nečije veliko – da u predizbornoj kampanji i to moje – ne znam, a borićemo se, traje već skoro godinu dana, a nečije veliko – da je trajalo tačno do 3. aprila.

Kažete, jeste li slušali šta sam govorio danas, krije se plan zato što je loš po Srbiju. Pročitao sam vam sve. Svi ste pročitali u novinama. Bukvalno su minimalne izmene oko aneksa. Pročitali ste svi. Pročitao sam vam ja. Pročitao sam vam najteže detalje. Šta krijem? Vi u jednom trenutku sad kažete – došao vam je, napravili ste i drugi plan. Ja napravio francusko-nemačko-američki plan? Ni video, ni čuo ga nisam. Kažete – to je stvar mog ugleda. A jel stvar vašeg ugleda kada su vam napravili pogrom 2004. godine? Jel stvar vašeg ugleda kada ste nam pričali – standardi pre statusa, demokratsko pitanje, a samo vam rekli – Kosovo je nezavisno od 17. februara. Nisu vas ni pitali, nisu vas ni obavestili da je Kosovo nezavisno.

Kakve veze ovo ima sa mnom? Jel morate da pronađete nekoga kog ćete da prokunete, da nađete nekoga koga ćete da okrećete na lomači jer ne znate šta biste sa sobom, jer ne znate koju politiku da vodite. Super, evo ja sam sastavljao plan za koji sam vam rekao, inače, da mi se ništa u njemu ne sviđa. Izašao odmah pred narod, iste večeri izašao i rekao onako šta mislim o svemu tome, ali ne vredi.

Vi se radujete kada Srbija pritisnuta – svi. Zašto? Zato što tim lošije za Vučića. Pa vi me napadate za Briselski sporazum, pa vaš predsednik je podržao Briselski sporazum. Vaš predsednik Dragan Đilas je ovde podržao Briselski sporazum. Javno podržao Briselski sporazum, pa sada kažete bio je katastrofalan Briselski sporazum. Što ste glasali za katastrofalan sporazum? To je bio sporazum koji nam je donosio mir, koji nam je doneo razvoj, koji nam je doneo najveći napred. Dekada najbržeg i najvećeg srpskog razvoja od kada se to meri i od kada možemo da merimo pouzdanim brojevima.

To nam je doneo Briselski sporazum. Doneo nam je kakav takav mir uz bezbroj incidenata, ali kakav takav mir i sigurnosti i na KiM. Vi podržali taj sporazum. Sada kažete – bio katastrofalan, a sada ste doprineli novom sa kojim ni luk jeo, ni luk mirisao, ali zato što je Srbija pritisnuta – nije Srbija nego je Vučić. Režimski tabloidi bi objavili da je dobar. Pa ja sam objavio ovo sve što je loše, a ovi drugi tabloidi mogu da objave kakvu god hoćete glupost, pošto ima režimskih. To su zločinački i odvratni, a ovi što lažu na fatove, kako se u narodu kaže, to su divni neki ljudi.

Jel fer nekad da kažete – izvinjavam se za ono što sam pričala o Moroviću. Kažite – izvinjavam se. Ja bih vama rekao. Kakva bre droga u Moroviću. Kokoške su u Moroviću.

Kažete – sve pobede, pet nula. Zapamtili Marka Đurića, Marko neoprezan, mlad, veoma talentovan, bio zadovoljan kako smo prošli, zna koliko smo se obradovali jer smo nešto uspeli, to su detalji, to su sitnice, izašao sa pretencioznom izjavom posle toga, vi to kao da je najveći grešnik na svetu, kao da je znam šta naopako i loše uradio. Ponavljam vam, to je resurs Srbije. Mlad, talentovan, jedan ozbiljan i obrazovan momak kao i mnogi drugi i to je sada najveći greh. Čuj – pobede, kakve pobede. Nikada o tome nisam govorio.

Ekonomski tigar – kažete. Slušajte, nije jedan, nego je 100 tigrova u poređenju sa onim što smo imali u vaše vreme. Tako da i bolje da se poredi iz koje god oblasti hoćete, šta god hoćete. Znate, to vam je ta nefer priča koju niko ne sme da pokrene.

Kažete – stručnjak veliki neki Šoškić. On veliki stručnjak, a Jorgovanka Tabaković, Siniša Mali, to su stranački botovi. To su sendvičari, debili, a on genije. On genije za četiri godine sa 75 dinara za evro došao do 118 dinara za evro, a mi sendvičari, najgori i najgluplji na svetu – prva godina 118 dinara za evro, 11 godina kasnije 118 dinara za evro.

Tek toliko o tome kako to stvarno izgleda i sve su vam takve priče – kao mi smo mnogo obrazovani, a obrazovani zato što je dobio dvojku iz ruskog, iz matematike nije uspeo, ali je to tek na popravnom dobio, ali je mnogo obrazovan, a mi smo botovi, sendvičari, glupi i neobrazovani.

Džabe što ja pokušavam i kažem – čekaj bre, ljudi, ja sam bre studirao taj fakultet, bio među najboljim studentima, pa jok bre. Ti si sendvičar, tupan, glupan, a mi što smo imali najvišu ocenu dvojku iz ruskog, a hvalimo se da engleski su nam prevodili iz kojeg nisu ni dvojku mogli da dobiju, šta da radite posle toga? Jednostavno ne vredi. Sve vreme samo to slušate.

Rekli ste – brinete za majke. Da i ja brinem i zato mislim da nam je važno da pokušavamo da pravimo različite vrste kompromisnih varijanti sa Albancima. Jel vi znate koje ste sporazume donosili? Mi pričamo ovde o slobodi kretanja za koje ne znaju vaši nekadašnji koalicioni partneri da ste to vi doneli 2. jula 2011. godine – matične knjige, carinski pečat. Mi pričamo ovde, vi govorite ovde o carinskom pečatu, pričate mi gluposti ljudi zato što se ne bavite tim poslom. Pa carinski pečat je izglasan 2011. godine i ja ne mislim da je to najstrašnije. Jel vi mislite da ja mislim da je Borku bilo lako ili ne znam kome, pošto znam i šta su mu govorili ovi njegovi odavde itd. Onaj ko nije bio tamo taj ne zna kako to izgleda.

Što to radite? Što to radite svojoj državi? Carinski pečat i katastarske knjige i priznavanje univerzitetskih diploma i IBM, odnosno integrisano upravljanje granice „Integrejtid bord menadžment“, regionalno predstavljanje i saradnja – sve 2011. godine. Šta vi u stvari govorite? Ja još držim to što nije dobro za nas iz 2011. negde nekako držim pod stegom da držimo koliko možemo i šta možemo. Dvanaest godina je prošlo od tad. Ja kriv za to?

Ja za razliku od drugih ljudi znam ko je šta potpisivao i ko je o čemu pregovarao? To je moj život. Ja sam proveo 300 dana, sam si odlučivao. Pa, mene ste ubedili sada sa Briselski sporazumom - ti si pregovarao. Ma ja se ne stidim toga, sve prebacite na mene. Sada sam shvatio da sam ja bio i Milošević, da sam bio i Šešelj, da sam bio sve. Nemam nikakav problem sa tim. Vi ste zaboravili da je Ivica Dačić bio premijer, da je potpisao, ali vam nije Ivica Dačić meta i tema, ja sam meta i tema.

Hoćete da budem sasvim pošten da vam kažem i zašto? Lepa, lagodna pozicija, neću da se bijem ni sa kim, a Vučić se bije s nama zato ćemo Vučića da okrivimo za sve, u redu, ja sam kriv. Ja sam kriv i za to što tada nisam pristao da Kosovo uđe UN što je bila tačka 14, ja sam kriv i za tačku 9, zato što regionalnu policiju sam tražio da budu Srbi 97%, a ne da Srbi budu 31%, koliko su nam stavili na papir. Za sve to sam ja kriv.

Jel vam smetam zato što se borim? Jel vam smetam što sam živ? Kažite mi to? A malopre traži repliku, nije čudo što je rekao čovek iza nje. Šta je bre ovo ljudi? Kažete, neko pokušava da pobegne od odgovornosti. Ko pokušava da pobegne od odgovornosti? Kažete mi u jednom trenutku o svemu sam odlučuješ, u drugom hoću da pobegnem od odgovornosti. Pa jel jedno ili drugo?

Pri tome ja nemam šta da vam kažem, vi kažete da ste za sankcije, ja kažem, ne znam, možda ćemo morati, dok možemo da ne moramo, bolje je da ne moramo. Ta Rusija ako ništa, pomogla nam je 2015. godine. Nije nam pomogla ni 2003. godine, kada se povlačila, nije nam pomogla ni 1992. godine i sve je to tačno i sve ja to znam, ali treba da pamtite ponekad dobre stvari, a ne samo loše stvari.

Kažete, to je hvalisavi poklič. Ja ne mislim da je to hvalisavi poklič, to je bolni poklič zato što ste u pravu, jer nas to boli, da, ja to ne mogu da vam negiram uopšte. Da, to što nismo uveli sankcije Ruskoj Federaciji, da za to plaćamo cenu i plaćamo cenu koja je mnogo više od onoga što može da se vidi, ali to je pitanje političkog opredeljenja našeg rukovodstva.

Da ste tražili od nekih ljudi mogli su da vam izračunaju, ta cena uopšte nije mala, ali to je rezultat samostalnog odlučivanja, e sad možemo da raspravljamo o tome da li je to potrebno na ovaj ili na onaj način, ali to je tema. Ovo, ti si Vučiću kriv za ovaj sporazum, jeste ja sam započeo rat u Ukrajini, pa su se zato uzjogunili i zato su krenuli da rešavaju sve svoje probleme na svaki način.

Baš na današnji dan nisu mogli da se smire ovi ljudi i naneli Srbiji takvu ogromnu štetu da je to neverovatno i takvu ogromnu sramotu da nemam reči, a onda kaže – pravi specijale na „Pinku“ i „Hepiju“, ja ne znam šta su vam to specijali. Ne pravim ništa ni na „Pinku“ ni na „Hepiju“, a kada bih vam rekao šta mislim o pojedinim ljudima koji se pojavljuju na „Hepiju“, ne bi bilo fer da to izgovaram, a da im ne dam priliku da se brane, jer ne bi bilo fer. Verovatno mnogo gore, nego što vi mislite.

Postoji jedan izraz koji koristim odavno, to je nepodnošljiva lakoća odgovornosti. Ta nepodnošljiva lakoća odgovornosti je nešto što progoni naš narod. To je možemo sve, možemo da pričamo šta hoćemo, možemo da izmišljamo šta hoćemo, možemo da radimo šta hoćemo i baš nas briga za sve.

Državu kada vodite za državu morate da se borite. Vodili ste državu, možda ćete da je vodite sutra, možda nećete, smenjiva je vlast kada narod odluči da će nekoga da smeni, a ne kada vi mislite da je vaš red, jer narod na izborima o tome odlučuje. Za to je potrebna velika odgovornost, za to je potrebna borba na dnevnom nivou, za to je potrebno da znate to sve o čemu govorite. A ne, eto tako, mi smo rekli Ana Brnabić ima dva državljanstva, sedi pored nje čovek sa dva državljanstva, on kaže pa to su gluposti. Pa što nisi rekao da su gluposti kada je to rekla za Anu Brnabić. I ceo dan nam je takav.

Kaže, vređali smo se i svađali. Nisam nikog vređao, samo sam odgovarao. Stojim, govorim ovde mirno, jel sam nekog uvredio dok mi nisu doneli one krpe pod nos. Oni mi govore da sam ja nekog izdao. Jel sam ja vama rekao da ste izdajnik? Jesam li njima to rekao? Ko su oni da meni to govore? Oni koji sud dali državu Srbiju na tacni.

Ima još jedna stvar, govorite o kriminalcima, o ljudima koji su kriminalci, koji brane Srbe na KiM, a što stalno kriminalizujete Srbe na KiM? jel imate neki dokaz? Podnesite krivičnu prijavu. Podnesite krivičnu prijavu, što to radite? Zašto radite sve protiv našeg naroda, citiraće vas sutra u svim albanskim medijima. A ne, ne to se zna, pa to je opšte poznato, ma nemoj. Ako je opšte poznato, što to ne uradite?

Kao Boga vas molim, samo nemojte da mi pričate o bogatstvu. Samo vas to molim, jer to nema mnogo smisla. Govorite o mafiji i nezavisnom pravosuđu, sećate li se kada smo imali poslednji put mafijaško ubistvo u Srbiji? Može li i jedna evropska zemlja time da se pohvali? Znate li još neku zemlju u svetu da time može tako lako da se pohvali da dve godine nema mafijaškog ubistva ili da bude jedno maksimalno? I to otkriveno. Ponosan sam na taj rezultat. Država se uozbiljila, objavila rat mafiji i rasturila mafiju.

Kažete o vladavini prava, pa što niste podržali referendum koji je bio evropska tekovina? Evropljani su to tražili da se podrži. Što ste nas pustili da sami donesemo odluku da pravosuđe u Srbiji treba da bude nezavisno. Bili bismo jedina zemlja poput litijuma, jedini kojima će dati zlatnu medalju za glupost zbog litijuma, dali bi nam za još jedno zlatnu medalju, jedina zemlja koja nije glasala na referendumu da ima nezavisno pravosuđe. Kao i ovo, treba da dobijemo treću zlatnu medalju da pre nego što ovi kažu bilo šta oko ZSO, mi kažemo da nećemo da učestvujemo u pregovorima, da dobijemo treću zlatnu medalju za glupost. Da tri puta budemo najgore budale u svetu.

A što? Pa ne zna se što? Zato što je Vučić rekao da treba se glasa za nezavisno pravosuđe, a ako Vučić kaže da se glasa za nezavisno pravosuđe, onda ne treba. Ako Vučić kaže treba da se pije vode, ma nemoj vodu da piješ, daj da pijemo nešto drugo.

Rekli ste tačno, citiram vas, da sam ispregovarao dokument. Nisam ništa pregovarao. Tek počinju pregovori. Nisam ništa pregovarao. Samo nisam hteo da izbacim Srbiju iz koloseka, a znam da ne biste ni vi. Ne bi niko ko je bio na vlasti i ko zna šta je odgovornost, pa ako moraš u nekom trenutku da prelomiš, pa prelomi, ali probaj da napraviš kompromis, probaj da dođeš do rešenja, probaj da razgovaraš.

Znam da biste ovo, da možete, isto uradili što sam ja uradio, samo je teško da to kažete, jer neću da kažem da je Vučić u pravu. E tako nam je sve. Jeste, Vučiću kriv si zato što ne mogu da idem u Beč i Veneciju, ali ako mogu da idem u Beč i Veneciju, e kriv si zato što si izdajnik zbog Kosova. Šta sam izdao? Nema veze, veliki si izdajnik, tata ti je Fahrim Musljiu, jesu Ustaše ubile Anđelka, mog oca i sve tako i sve nam je u Srbiji tako. Kao i ovo danas, nismo mi došli da se tučemo, nego došli ovde roštilj da okrenemo, čoveče ne ljuti se da se igraju ovde na podijumu. Nikakvog smisla nema.

Izvinite, možda sam bio za nijansu oštriji prema vama, a da to svojim tonom niste zaslužili, ali sam verovatno i umoran od tih priča pogrešnog pregovaranja gde nema nikakve istine. Svi dobro znate da je ovog zbog Ukrajine, šta god oni govorili, znate vi svi dobro i zbog čega su oni došli i znate svi dobro šta su oni rekli i znate dobro da nisam nijedno slovo slagao. Citirao sam njihove reči, tri puta ponovljene na sastanku. Što nijedan od njih ne kaže lažeš Vučiću? Ja bih bio najsrećniji da kažu lažeš Vučiću. Što ne dođe Lajčak da kaže lažeš Vučiću, što ne dođe Plotner da to isto kaže. Hajde dođite, kažite da sam to slagao, ali za ono za šta sam se dogovorio da ne idem u javnost, ja neću da budem čovek koji će da slaže. Vadio sam vam detalje koji su najlošiji, da biste razumeli težinu pozicije Srbije. Hoću sa vama da podelim težinu pozicije Srbije, a vi – ne, ne, ti si kriv za to.

Izvinite još jednom, shvatio sam, ja sam kriv za to. Napravio sam ja ovaj ultimatum Srbiji kako su ga neki nazvali, ili ovaj predlog, inicijativu. Ja sam ga sastavljao, razumeo sam da je sve već bilo rešeno.

Kao da smo pokvarili, ljudi, nečiju žurku. Sve je bilo tamo rešeno 2008. godine, posle su ostali tehnički detalji 2009, 2010, 2011. godine da se to završi i onda smo mi vaskrsli kao država i sad ponovo pravimo problem. Pošto ponovo pravimo problem oko toga, sklanjaj te, dovedi neke druge koji će da uruše Srbiju, kao što su danas pokušali da je uruše, pa pozivali svoje simpatizere i pristalice, pa kad ih se skupilo 300 onda pošli ljudi kući, bilo hladno, nisu hteli da prave cirkus, bilo ih sramota od cirkusa koji su njihove vođe danas ovde već napravile i šta da radite.

Hvala i izvinite ako sam preterao još jedanput.

PREDSEDNIK: Dobro.

Da, još vi i onda su apsolutno svi danas dobili repliku.

Izvolite, dva minuta.

MARINIKA TEPIĆ: Mislim da je to u redu. Zahvaljujem.

Predsedniče Narodne skupštine, pošto imam samo dva minuta, odnosiću se na tri stvari koje želim da odgovorim predsedniku države.

Dobro je što ste pomenuli Morović, ali mi je isto tako žao, gospodine predsedniče, što i sami možda niste informisani, ali manipulišete događajem koji se uporno zlonamerno i pogrešno interpretira. Vi ste uostalom bili ministar odbrane, znate da vojna ustanova Morović osim nekoliko objekata, gde da, gaje se i kokoške, o kojima ja nisam pričala, ima još stotine hektara zasada gde se gaje razne kulture, a kada tužilaštvo u Republici Srbiji bude oslobođeno i Zagorka Dolovac kao prvi tužilac u Srbiji ne bude više talac dnevne politike, onda će i ta istraga moći da se obavi kako treba.

Takođe, ja vas molim da mi ne stavljate u usta ono što sam rekla, a to je da sam kriminalizovala narod na Kosovu i Metohiji. Ja sam vrlo konkretno rekla da se radi o pojedincima, što takođe dobro znate, koji se nalaze na crnoj listi SAD. Možda za vas, dozvoljavam, to nije bitno, za nas smatramo da je loš signal i da nije dobro biti u društvu takvih ljudi, zato što je to takođe štetno za Republiku Srbiju i za naše sugrađane i sunarodnike na Kosovu i Metohiji.

Poslednja stvar, niko nije ovde rekao, pa ni ja, da ste vi ispregovarali ovaj francusko-nemački papir, ja sam rekla da su vam vaši prijatelji, toliko vas uvažavaju da su vam to isporučili. Vrlo dobro znam šta sam izgovorila, ali je dobro da ste sami rekli da niste bili deo toga, prema tome, očekujem kao što sam rekla, da predsednik Narodne skupštine odmah pokrene proceduru za formiranjem ovog mešovitog tela, kako bi parlamentarne stranke, reprezentativni članovi univerziteta, Srpske akademije nauka i umetnosti, crkve, civilnog sektora, mogli da pomognu našoj državi u ovom trenutku i da se dijalog, naravno, obavezno nastavi. Da ne bude nikakve dileme. Hvala.

PREDSEDNIK: Reč ima predsednik.

ALEKSANDAR VUČIĆ: Kad govorite o Moroviću, ja dobro znam Morović, evo vam ga ovde doskora čovek iz vaše stranke Bulatović, koji takođe zna, nema i nije bilo u Moroviću nikakve droge nikada. Neko vas je pogrešno obavestio, a vi ste iskoristili priliku i potrčali pred rudu, nekada se to i meni događalo, pre petnaestak, 20 godina, a za to je dovoljno samo da kažete izvinite i ništa strašno. Samo kažite izvinite i svi bi to prihvatili, nemojte dalje da srljate u to. Nikada tamo nije bilo droge, niti će biti. Samo da to imate u vidu, neko vas je gadno obmanuo i sa tim ko vas je to obmanuo nemojte da razgovarate nikada više. Želim da verujem da je to u pitanju, a ne namera.

Što se tiče kriminalizacije, vi kažete da je za vas argument to što se neko nalazi na crnoj listi SAD-a. Jel treba sutra da kažem da ne primi Milorada Dodika zato što se nalazi na crnoj listi Velike Britanije ili SAD-a, da mi to bude glavni? Pa ne vodimo mi politiku SAD-a, ni Rusije, ni Velike Britanije, ni bilo koga drugog, šta mene briga ko je kod njih na crnoj listi. Ako imate vi da kažete da je neko kriminalac, dajte nam dokaze, dajte nam ljudi dokaze, pa da vidite da li će taj da odgovara ili neće da odgovara. Jel vi razumete šta ste pričali tri godine? Dve godine ste vodili kampanju u tim tobož nerežimskim, u stvari najgorim tajkunskim medijima o tome kako sam umešan u neku Jovanjicu, nemam pojma, niti sam koga video, niti znam gde je, niti znam šta je. Veze nemam o čemu pričate. Dve godine trpi i porodica i ja i svi trpimo i moram da slušam te gluposti. Deset godina slušam gluposti o snajperu iznad Sarajeva, kao što deset godina slušam o ocu Fahri Musliju i ne znam čemu sve.

Dajte nam dokaz jedan, jedan dokaz nam dajte, a ne – svi mi znamo, to u krivičnom pravu nije nikakav dokaz – svi mi znamo. To ne postoji. A što se ovoga tiče, poslušajte nešto, biće potrebno za budućnost o kojoj ste govorili. Rekli ste 2000. godine – bićemo u EU 2004. godine, pričamo o budućnosti, 2004. godine rekli ste – samo da rešimo demokratske odnose sa Crnom Gorom. Crna Gora je 2006. godine otišla. Tada ste rekli – samo da rešimo sa Kosovom standarde pre statusa, kreću važni pregovori u Beču, pa smo to rešili 2008. godine. I svaki put je to tako bilo. Nije problem pričati o prošlosti, nije problem ne saglasiti se sa nekim, sve je to demokratski i sve je to u redu, samo bar da činjenice poređamo. Nek manipuliše neko, ali nemoj te gnusne laži. Ovo se sad ne odnosi na vas, dakle, kakve sam slušao danas ovde.

Morović je nešto drugo, znam ja kako to ide. Dođe njih kad bude neko u opoziciji, hajde, ti si hrabar, hajde iznesi to, on izađe, lupi glupost i zna da je lupio glupost, ali neće nikad da se pospe pepelom i da kaže – lupio sam glupost. Ljudi, ja sam u politici 30 godina, kroz svašta sam prošao, znam ja kako to izgleda, nije to neka velika filozofija.

Inače da znate, rekli ste, pošto ja ovde pišem, vidite, ja sam 12 stranica danas ispisao, ja svaku reč hvatam, na svakom sastanku, imam službene stenografe, imam beležnike, imam sve, uvek i ja pišem. Verujem u ono što ja napišem, tako sam naučio da učim, da radim ceo život, uvek beležim. Citirao sam vas. Rekli ste da sam ispregovarao i ovaj drugi dokument, citat. Proverite u stenogramu, nije nikakav problem. Nisu oni to isporučili meni. Mnogi od njih jesu moji dobri poznanici, prijatelji je teško reći, ako hoćete o tom odnosu između država i prijatelja. Nema tu ljubavi nikakve. Oni imaju svoj posao, ljudi. Oni hoće da završe nešto što im smeta, da bi mogli da razmišljaju o završetku sukoba u Ukrajini.

Mogu da vam govorim da ste me pitali šta mislim da su bile ruske greške, mogu da vam govorim šta mislim da su bile njihove greške, o pravnoj prirodi sukoba već smo dovoljno govorili, ali svakako da mi plaćamo veoma visoku cenu tog sukoba, tu ste u pravu, i ta cena je mnogo viša nego što ljudi hoće da vide. Ali je to cena samostalnog i nezavisnog odlučivanja u politici. To je to. Hvala vam.

PREDSEDNIK: Snežana Paunović ima reč.

SNEŽANA PAUNOVIĆ: Zahvaljujem, poštovani predsedniče Skupštine.

Uvaženi predsedniče Republike, poštovane koleginice i kolege, građani i građanke Republike Srbije, i vi na balkonu i vi kraj malih ekrana, na početku ću reći da će poslanici SPS glasati za ovaj izveštaj. To je, naravno, manje važno i očekivano u odnosu na ono drugo što ću reći.

Uvaženi predsedniče, kada smo o istoj temi razgovarali u septembru, opomenuli ste me ili, da ne bude to prejak termin, bratski savetovali da jednom od naših kolega ne dajem ogroman prostor, da ne ostavljam prostor da od sebe napravi žrtvu i bili ste u pravu, pogrešila sam ja, usled sopstvenog napada patriotizma ili kako god.

Pametno ste savetovali mene i možda je bilo bolje da ste ostali pri svom stavu da na konsultacije dođu predstavnici poslaničkih grupa. Ovo kažem svesna momenta da je ozbiljan procenat odbijao da dođe kod vas na konsultacije i insistirao na sednici, ali bi za državu Srbiju bilo bolje čak i da se s njima niste konsultovali, nego slika koja je danas viđena.

Ovi ljudi koji sede na balkonu, došli su iz jednog beznađa, ozbiljnog, po malo nade, nisam sigurna da će odavde otići sa bar malo nade više, nego što su došli. Iako mislim da bi bilo pogrešno da na taj način percipiraju i ovu sednicu i ovo što su videli. Važnije je od onoga što sam, moram priznati, očekivala, nadala sam se da do toga neće doći, ali sam apsolutno očekivala da će ovo biti plejada političkih parola, politikanstva i pokušaja da se profitira.

I, možda smo kao poslanička grupa SPS-a ili kao koalicija ostali zatečeni i nevino sve što se desilo, ali ne zato što imamo različit stav. Istina je da se bijemo, baš nešto nismo imali nameru, niti mislim da treba, ali da odgovorimo na sve što se ovde čulo i što vam je upućeno, hoću.

Ja sam prilično rasterećena u jednom delu u kom, niti vas volim, niti vas mrzim, pa neću biti ostrašćena na način na koji ste to, moram priznati trpeli do sada, ali sam glasala za vas da budete predsednik Republike Srbije, zato što vam verujem. I to sam vam rekla i na prošloj sednici. E, zbog toga što vam verujem, moram danas da kažem i odakle crpim to poverenje.

Nismo mi uvek bili na političkoj strani, ali smo oko pitanja Kosova i Metohije uvek bili na istom mestu. Pominjali su ovde, danas i devedesete i 1999. godinu i 2004. godinu i 2008. godinu i sve ih na žalost, moju žalost pamtim. Pamtim tu 2004. o kojoj ste govorili i prosto sam ostala šokirana svim što sam ovde čula, jer te 2004. godine ja sam bila koordinator jedne metohijske opštine kada se desilo, zapravo ne, 2008. godine, 2004. godine smo imali poziv kao poslanička grupa SPS da tačno u 20,00 časova, budemo ispred Ministarstva spoljnih poslova, jer kod Nebojše Čovića dolaze predstavnici, ambasadori zemalja Kvinte i da to bude zajednička akcija sa Demokratskom strankom Srbije.

Na poziv predsednika SPS Ivice Dačića, naravno da smo otišli da probamo da makar tu ukažemo šta se dešava Srbima na Kosovu i Metohiji. Nije tamo bilo nikoga iz Demokratske stranke Srbije, šta više, tamo su se kao posledice snimka na B92 okupili raseljeni Srbi i neke patriote koje su prepoznale da bi trebali da budu tu, da podrže taj narod, a mene su u Vladu Republike Srbije zvali Dejan Mihajlov i ministar Jočić da me pitaju – da li imam kapacitet da kontrolišem skup koji se dešava ispred Vlade? Tako to izgleda u nekim ranijim vremenima kada se brani Kosovo i Metohija na jedan način. Taj protest je trajao tri dana i dve noći. Vi ste, ako se ja dobro sećam bili na tom protestu. Onog trena kada su shvatili da je u riziku Vlada Vojislava Koštunice, autoritetom ih je spasio patrijarh Pavle.

Godine 2008. kada je proglašena nezavisnost, e tada sam bila koordinator jedne metohijske opštine. Pozvani smo bili na sastanka u Vladu, od gospodina Koštunice i sedela sam ja za stolom sa Radim Trajković i sa Momom Trajkovićem. Pošto ja pripadam ovoj izdajničkoj većini sada, da govorim malo o ovim patriotama koji su to i danas. Maksimum koji smo doneli kao odluku, jeste da kao zvaničnici države Srbije siđemo na tu teritoriju, tada već samoproglašene države i ministar Naumov i ja smo otišli u Goraždevac. Na putu do tamo, neću vam pričati kako je to izgledalo, ali tamo kad smo stigli imali smo apsolutni sukob Srba među sobom. Da nije bilo vladike Teodosija, ja ne znam kako bi se to završilo.

Mi danas ovde govorimo o pogrešnoj formi ZSO. Mi danas ovde govorimo da ne treba da razgovaramo, pri tom, potpuno svesni momenta da nikada nismo makar seli preko puta da vidimo kako to izgleda, da čujemo kako to izgleda. Da shvatimo da se razgovarati mora, da sve žrtve srpske koje su se desile na Kosovu i Metohiji bez razlike o kojoj godini govorimo, ako hoćete od 1947. godine, svejedno je da li pričamo o slučaju Martinović ili pričamo o dečaku koji je upucan samo zato što je nosio badnjak, nema tu razlike, osim u godinama, pristup je isti.

Kada god pomenete svoje žrtve, neko će da ih stavi pod tepih zato što je uvek na tim razgovorima veća bila žrtva Sarande Bogujevci za koju smo rekli, jeste, žrtva je, istina je, jeste uhapsili smo ljude koji su napravili taj zločin. Nikome ne treba da pobiju porodicu, niko ne sme da bude ranjen sa devet godina. A kada su upucali dečaka, onda su to bili ranjeni su, ako se ne varam, formulacija je bila, stanovnici Kosova i Metohije, čak i ne, predstavnici srpske zajednice, nego stanovnici Kosova i Metohije, odnosno Kosova. U pravu ste, otkud njima Metohija, čak mi je u nekim razgovorima aktuelni ministar tzv. Kosova policije ili tzv. ministar kako mu je slatko jednom prilikom rekla Dubravka Kralj, rekao kad čujem da kažete to Metohija, ja se slatko nasmejem. Za razliku od njega, mene duša boli kad god čujem da oni ne kažu Metohija ili kada god moram da kažem Metohija ili kad god moram da opomenem nas u parlamentu Srbije, da nemamo svest ni o čemu i o kome pričamo.

Da li je neko danas pokupio neke političke poene? A šta ćemo? Ako i jeste, pitam, šta ćemo? Tačno je, potpuno ste u pravu, 2012. godine premijer je bio Ivica Dačić. Tačno je i slažem se sa vama, bilo je mnogo grešaka u politici Slobodana Miloševića, ali ako bih vam ja sada rekla šta mu zameram, vi biste mene opet onako bratski savetovali da to ne radim, pa neću. Svi mi pravimo greške ako nešto radimo. Ako ništa ne radimo, onda grešaka nema, onda nam je najlakše da sednemo i da kritikujemo jedni druge.

Sa druge strane, kada se pojavio taj predlog, platforma za razgovore, ultimatum, kako god ga zvao, prvo što se desilo da sam imala bezbroj telefonskih poziva nekih ljudi koji su meni prijatelji, koji su me pitali, nećeš valjda da glasaš za ovaj izdajnički dokument? Tada nisam znala ni da se pojavio u novinama, moram da vam priznam, jer ga nisam očekivala uopšte. Neko je srpsku javnost prilično zaludeo objašnjavajući da ako sednemo da razgovaramo na temu nečega što su nam doneli jači, moćniji od nas, oni koji su nas i pre ovoga terali da dovde dođemo, pa, nismo mi dovde došli juče. Pa, mi smo dovde došli onomad kada smo objašnjavali Srbiji da je dovoljno samo da srušimo Miloševića i socijaliste i sve će da procveta. Kosovo više nije pitanje, Kosovo je rešena situacija. Tako, korak po korak.

U ovoj sali ima ljudi sa kojima sam ja o Kosovu i Metohiji decenijama i razgovarala i borila se i gledam u Natašu Jovanović, nju sam na Kosovu i upoznala. Ima onih koje sam poznavala, pripadali su jednoj politici pa su otišli u drugu, ni to nije greška, ali nema niko pravo, pa taman i ako je novi DSS, kolega Jovanoviću, da ospori legitimitet bilo kog Srbina sa Kosova i Metohije i Srpske liste koja je dobila preko 90%. Ako pamtite svoju partiju iz perioda o kome govorimo, ili ako pamtite ljude koji su bili u DSS-u, možda neke i prepoznate na balkonu. Oni su uvek išli za državom Srbijom, verujući u jedino u šta mogu.

Oni mogu da veruju samo u Beograd. Mi možda možemo i u Pariz i u Brisel i u Vašington. Oni, samo u Beograd. Ako je ovo Beograd u koji treba da veruju, skoro da, ajde to ne mogu ni da kažem.

Aljbin Kurti, koga danas niko nije spomenuo, kao da nam je taj čovek lovorike sve same prosuo. Juče je imao izjavu da nema razgovora o ZSO, da on već ima zajednicu opštine i da ne postoji nikakva nacionalna manjina koje može na taj način da se organizuje. Da li je prirodno da posle njegove takve izjave, iako suštinski ne razumem zašto mu smeta ZSO, osim što razumem da mu smetaju Srbi, da li je prirodno da danas i za nas u Beogradu bude upitna ZSO? Jel ništa nismo naučili iz ove tri decenije unazad?

Kažu vam da ste izdajnik. Ne znam čega. Ne znam kako. Ne bi seli da razgovaramo i ne bi smeli da se usudimo da pričamo dalje pre nego budemo shvatili šta će nam se desiti sa onim što smo zaista potpisali i ispregovarali, kada je u pitanju ZSO. Nema razloga da ne sednemo i pričamo o najgorim pasusima koji su tamo citirani i članovima koje ste svi čitali na glas. Da bismo objasnili koliko su ti članovi loši, mora neko da sedne prekoputa i da argumentima objasni zašto su loši. Ne čini vas većim patriotama poštovane kolege ni to što ste danas imali transparente, ni to što ste ustajali, od nas koji smo ćutali i čekali svoj red.

Kada je SPS u pitanju, ja ne znam koji epitet za ove tri decenije i nešto malo jače postojanja nismo poneli i dobili, ali ste svi ipak rekli jednu važnu rečenicu. Videćemo šta će biti na kraju. Kraj je uvek najteži. I na tom kraju ćemo verovatno biti svi ovako kao što smo danas, plus, minus. Nismo svi ovako ni počeli. Verovatno ćemo se osuti u međuvremenu, na ovaj ili onaj način. Ali, put do tamo je put koji je samo naš i pomalo ga pamti istorija. Sa jedne strane pamti, čak kada imate polemiku u Prištini, ona se svodi na to da Aljbin Kurti viče – ne može ZSO, a da Ramuš Haradinaj kaže – mora da se formira, to je deo Briselskog sporazuma. Ni jedan ni drugi ovom drugom nisu rekli da su izdajnici, jer bogami nisu, njihove ideje oni izdajnici nisu. Mi, mi smo u stanju da bez razmišljanja optužimo jedni druge, samo da bi se dopali, kome? Građanima Srbije.

Imam jednu ružnu vest za vas. Ako su nas danas gledali, u najmanju ruku su imali razloga samo da im se smučimo, a nikako da im se dopadnemo. Sve svesno pričam o svima nama, da mi ne biste zamerili ni levo, ni desno, da se ne pozicioniram. Niti mi je danas važno koja će kamera da me snimi i sa koje strane, niti mi je važno da li ću da dobijem aplauz, radovaću se ako čak ni moje kolege ne budu aplaudirale, što po difoltu rade, ali mi je važno da vama predsedniče kažem jednu stvar.

Kada budete seli da razgovarate, kada budete došli do situacije da morate da donosite odluke, e onda ću sigurno da stojim tamo gde budete rekli da vam trebam i da stojim kao narodni poslanik, kao ime i prezime, kao neko ko će biti na strani politike koja znači samo tri stvari. Nema nezavisnog Kosova za Republiku Srbiju. Nema članstva tzv. Kosova u UN. Mora ZSO. O svemu ostalom možemo da razgovaramo i moramo da razgovaramo, jer svidelo se nama ili ne, u južnoj srpskoj pokrajini žive Albanci i to kao većina. Samo po srpskom, ko je ovde dovodio u pitanje Ustav.

O kom Ustavu vi govorite, poštovana moja koleginice? Zajednica srpskih opština samo po srpskom Ustavu, samo po srpskom Ustavu ili samo po toj kvazi tvorevini kosovske sprdnje koja je napisana kao ustav. Dvesta četrdeset hiljada Srba vam je u centralnoj Srbiji, bez mogućnosti da se vrati.

Vi stvarno mislite da o njima niko ne sme i ne treba da razgovara. Niko ovde nije doveo u pitanje ni Ustav, ni teritorijalni integritet, ni celovitost Srbije. To što se potura, nekorektno je.

Da je ovde neko došao sa kompletnim predlogom da priznamo nezavisno Kosovo, e onda bismo možda mogli i da se bijemo. Ali, da na ovaj način razgovaramo o platformi za pregovore, ovo je čist amaterizam.

Bilo bi dobro da sa manje ostrašćenosti nastupamo kao odgovorni ljudi, kao političari, kao ljudi koji su dobili poverenje naroda. Bilo bi dobro da političku borbu ostavimo za vreme kada budu raspisani izbori. Koliko se sećam i u predizbornoj kampanji za ove izbore, slušali smo neke parole koje se baš ne poklapaju sa ovim što slušamo danas. Niti ću prihvatiti da postoje veće patriote od nas, niti ću prihvatiti da me bilo koji nivo patriota zove izdajničkom većinom.

U ime SPS ja sam mogla da kažem samo ovo što ste čuli. Politika ove vladajuće koalicije su i ono otpriznanja za koja ste se često uhvatili kao za alternativni put ovome što mi radimo, kao da je to radio neko drugi. Radi se ono što se može. Koliko sam shvatila ovo je dovitljiva politika. Ako se može tom linijom, ajmo do kraja. Kad ne budemo mogli, možda ćemo razgovarati i o nekim težim odlukama. Ne bi nam bilo prvi put kao državi Srbiji. Hvala vam.

PREDSEDNIK: Reč ima predsednik Republike.

ALEKSANDAR VUČIĆ: Samo nekoliko reči, uz zahvalnost za glas i podršku. Želim da vas obavestim o onome što se zbiva u Prištini i o tome koliko smo sebi štetu naneli. U Prištini je Kurti pokrenuo ceo talas demonstracija, izvešće studente na ulicu, ne bi li onda krenuli u ofanzivu prema Beogradu da odustanemo od zajednice srpskih opština i svega drugog.

Ne znam ljudi šta ste danas radili, stvarno vas ne razumem, što ste danas ovo napravili, i nikada vas neću razumeti. Nadam se da vas je bar malo sramota i da to nikada više nećete da ponovite, jer štetu koju ste napravili Srbiji je toliko velika, da nikada neću razumeti čemu ono divljaštvo danas.

Ovo govorim zato što smo danas imali priliku da sve uradimo na pristojan način, da predstavimo svoju zemlju kao zemlju koja zna šta radi, kao zemlju koja je zemlja odgovornih i ozbiljnih ljudi. Nije problem u tome, uvažena gospođo Paunović, ko šta kome govori. Strašno je to kada vam izgovaraju najuvredljivije reči, kada sve to govore i kažem za to nije problem, problem je u tome kada vam brane da im odgovorite i sa duplo manje snage, jer su mnogo uvređeni, da imaju pravo da vam kažu šta god hoće i kako hoće i koliko hoće.

Vi ste to nazvali amaterizmom, nije ovo danas bio amaterizam, voleo bih da jeste. Bila je organizovana zla namera. Očekivali su i nemojte da sumnjate, naravno da znam ko je organizovao i na koji način, mnogo više ljudi nadali se napadu, da bukvalno razore zemlju i zato su napravili ovaj haos ovde.

Zašto? Samo to nikad neću razumeti, jer sve drugo je potpuno neobjašnjivo inače. Svejedno, nas čeka teško vreme i mi ćemo morati da razgovaramo sa Albancima. Ovo vam govorim u vreme kada svi mogu da čuju.

Nema problema, Srbi, izaberite one koji da vam pričaju bajke. Znate, Milošević je tajno pregovarao sa Rugovom. Bio sam klinac tada u opoziciji. To je bilo pre ulaska u Vladu i pitao sam se što ovo radi, kome je ovo potrebno, kakav sam bio neznalica i koliko nisam razumeo stvarne prilike.

Da bi ostali ljudi razumeli, sa Rugovom je moglo i da se razgovara. Bio je i ovakav i onakav, ali nije bio veliki pristaša rata, ma koliko nekome to sada zvučalo čudno. Onda je došao Vićenco Palja i pregovarao sa Miloševićem. Napravili su neki lični odnos i ubedio Miloševića da da neke ustupke po pitanju obrazovanja, svega drugog, da ih vratimo u sistem, što je bilo lekovito, bilo dobro, ali niko od nas to nije razumeo.

Onda je Medlin Olbrajt posetila Vinćenca Palju i rekla - a da li ti misliš da Ibrahim Rugova može to da uradi? On je rekao - pa, da, naravno, ko bi drugi? Onda je ona rekla - a ne, ne, sad ćemo da dovedemo neke mlađe i tako je krenula priča sa Hašimom Tačijem, mladim rukovodstvom i potpuno promene politike.

Ja nisam siguran da su ljudi u Srbiji razumeli sa čim se mi sada suočavamo, jer nama je priča o ratu lupetanje gluposti svake večeri na televizijama, prikazivanjem mapa, navijanje bez ikakve odgovornosti, bez ičega. Ima, naravno, i pametnih ljudi koji to rade, a ima onih koji to nisu.

Mi izgleda ne razumemo šta je to što se zbiva. Sledi nam mnogo teži ratni sukob. Sledi nam širenje tog ratnog sukoba, slede nam veće sankcije, slede nam veći problemi svima.

Vi ne razumete da mi moramo da na neki način preživimo, da ne budemo krivi i umesto da pružite priliku da razgovaramo, da zemlja ima šansu da diše, ne, mi danas ovde pravimo neverovatne skandale i sebe predstavljamo u najgorem svetlu svuda. Nema ko to nije iskoristio, naravno najviše u Prištini, logično.

Za mene jedna olakšavajuća okolnost, ja sam zao, a ovi veliki rodoljubi su mnogo dobri. Toliko o tome ko je stvarno zastupao srpske interese, a ko ne. Problem je u tome što mi nikada ne želimo sebe da čujemo, što nikada ne želimo da saslušamo ni druge, nego smo samo namerili da kažemo sve najgore i to je to. Zato ste mogli da slušate bezbroj ovih laži iz raznih tabloida, besmislenih mreža, sumanutih ludaka koji upravljaju nekakvim podkastima i ne znam kojim čudima sve, bukvalno. Pošto niko to ne sme da kaže, jer se svi svima dodvoravamo, bukvalno ludaka, zato što normalne ljude neće niko da gleda, nego ljudi hoće da gledaju ludake, a onda počnu da veruju ludacima, pravim ludacima sa šifrom iz ludnice zato što ti ludaci imaju najviše lajkova. Njih najviše hoće da gledaju.

Onda mi dođu u Skupštinu, pa mi ponavljaju njihove gluposti i valjda misle da niko ne zna da im odgovori ili da niko ne sme da im odgovori. Na to nam se sveo deo političke scene… svuda u svetu. Ne zaboravite da smo imali prekjuče najveće demonstracije u istoriji Francuske u poslednjih deset godina, 1,27 miliona ljudi na ulicama. U Engleskoj smo imali najveće demonstracije u prethodnih deset godina. Kuva sve, ljudi.

Kuva svuda sve, samo je trebalo da sačuvamo Srbiju. Neverovatno kakvu smo glupost danas napravili. Ne znam šta vam je bilo, ljudi? Bukvalno ne znam šta vam je bilo. Znam, Poslovnik je bio, sigurno. Nemojte, kada vas molim. Sramota.

Što se tiče onoga što je pred nama, ja nisam veliki junak. Znam šta mi je dužnost, ali nama je potrebno da razgovaramo, da tražimo rešenja, da progutamo i pljuvačku i knedlu i žabu, ne ugrožavajući naše vitalne interese, ali da idemo u kompromis. Kompromis nije ružna reč.

Ja sam uplašen nivoom histerije danas u kojoj nema mesta za kompromis, u kojoj nema mesta za normalan razgovor. To je loše za zemlju. Nije problem to – kaži meni, Vučiću, kretenu, ja ću tebi Vučiću, kretenu ili treći Vučiću kretenu, kao da je važno. Svi mi u politici smo navikli na to, ali je bilo užasno ono što su morali da gledaju Srbi sa Kosova i Metohije, što je morala da gleda celokupna javnost u Srbiji. Užas. Neverovatno kako smo u stanju sebi da zabijemo autogol kada smo bukvalno otvorili put i išli u kontranapad, čista prilika da damo gol, ne bi li se okrenuli prema sopstvenom golu i pucali u sopstveni gol.

Hvala vam na podršci i hvala vam na tome što razumete probleme države. Nemojte da se ljutite na mene jer ja ponekada preteram, pa od svih ljudi očekujem reakciju kakvu ja napravim, što nije fer prema ljudima i što ne znači da sam ja bolji. Naprotiv, možda je ponekad bolje skloniti se, kao što se mnogi sklone, a ne uvek ići u vatru, prihvatati svaku tuču. Ne mislim fizičku, naravno. To je sramota i ponosan sam na činjenicu što u tome nisam učestvovao. Nisam čak ni ustao sa stolice, samo ne znam šta se ljudima desilo i da me pitate za tri dana, neću znati šta im se desilo u glavi, a neće ni oni, ali šta da radite.

U svakom slučaju, hvala mnogo. Mnogo, mnogo teških dana je pred nama. Mnogo planova moramo da pravimo, ali moramo da pokušavamo da smirujemo odnose sa Albancima, jer je to u najboljem interesu našeg naroda na Kosovu i Metohiji.

Verovali ili ne, znaju to ljudi na Kosovu i Metohiji, jer oni moraju tamo da žive. Oni moraju decu da vode u škole. Oni moraju da prolaze gradovima u kojima nema Srba, nijednog Srbina ili trojica Srba ili dvoje Srba. Nismo mi ovde u Beogradu ugroženi, oni su.

U svakom slučaju, verujem da ćemo uspeti da ovu sramotu ubrzo zaboravimo, ovaj obraz što smo danas Srbije svi ukaljali nerazumnim ponašanjem i da ćemo moći da se vratimo u normalne razgovore, u normalno predstavljanje naše zemlje i u svetu i da rešavamo probleme ljudi.

Hvala još jedanput.

PREDSEDNIK: I najveća poslanička grupa Aleksandar Vučić – Zajedno možemo sve. Reč ima predsednik poslaničke grupe Milenko Jovanov.

MILENKO JOVANOV: Poštovani gospodine predsedniče Republike, poštovani gospodine predsedniče Skupštine, dame i gospodo poslanici, nije ovo danas, naravno, bio slučajan i tek tako nastao incident.

Atmosfera koja je danas kulminirala se pravi u medijima već danima. Isti ovi ljudi danima obmanjuju građane Srbije. Podižu političku atmosferu i bilo je potpuno jasno da ovako nešto sledi.

Imali su sastanak povodom skupa koji su održali pod prozorom predsednika Republike i na tom sastanku su se posvađali, ali ne o tome ko će prvi da ide na Kosovo i Metohiju, nego ko će prvi da govori.

Onda, ako govorim ja, neće da govori onaj drugi, a onaj ako govori, e on ne može jer je par puta podržao Vučića, onda neću ja da dođem. Tako je trajao sastanak i tako je izgledala odbrana Kosova.

Mi nismo čuli danas nikakvu ozbiljnu, razrađenu i konkretnu alternativu državnoj politici, ni u jednom segmentu. Ni kada je u pitanju Kosovo i Metohija i razgovori koji se vode, ni kada su u pitanju posledice odluke koja može biti i ovakva i onakva, ne o pitanju Kosova i Metohije, i to naglašavam, nego o pitanju da li da razgovaramo ili da ne razgovaramo. To je tema danas. Mi imamo ljude koji nas ubeđuju da je najbolje da zabijemo glavu u pesak kao noj ili da, ono, kao deca stavimo ruke preko ušiju i vičemo – la, la, la i sve će da prođe.

Isto tako su nas ubeđivali da će se promeniti geo-politička situacija, samo nisu nikad rekli kada, nema ni procene da daju kada konkretno će to da se desi, da će se promeniti okolnosti u našu korist, pa će mi onda ovo, pa ćemo mi onda ono. Onda pobedi Tramp na izbori i promeni se tačno šta? Ništa.

Onda su slavili pobedu Đorđa Meloni u Italiji za koju, evo, čujemo da je potpuno nebitna zemlja u Evropi i opet ništa.

(Srđan Milivojević: Prestanite više da gnjavite.)

Gospodin Milivojević upravo dobacuje – prestanite više da gnjavite o tom Kosovu. Ja ću nastaviti da govorim o Kosovu i Metohiji, a vi nastavite da dobacujete, slobodno. Bilo bi dobro da kamera i snimi koliko poslanika sedi u klupama opozicije trenutno u sali.

Dakle, tema je da li da razgovaramo ili da ne razgovaramo. Pa, i u prošlosti smo razgovarali. Razgovaralo se i u Rambujeu. Razgovaralo se i pre toga u Dejtonu. Razgovaralo se i posle 2000. godine u pomenutom Beču. E, a sad, Aleksandre Vučiću, ne možeš da razgovaraš, jer razgovor je izdaja. To je poruka. I možeš da ponoviš milion puta – neću Kosovo u UN, lažnu državu „Kosovo“ u UN, i neću potpisati nezavisnost Kosova. Ne, samim tim što razgovaraš ti si izdajnik.

Poruka naše poslaničke grupe, gospodine predsedniče, pored toga što vam dajemo apsolutnu podršku za politiku koju vodite, verujem da vam se neće dopasti ovo što ću vam reći, ali morate da razgovarate.

Verujem da vam se neće dopasti zato što znam kakav unutrašnji osećaj sama pomisao na te razgovore može da vam rodi, ali morate da razgovarate. Ako vi, gospodine predsedniče, odustanete od razgovora i odete od toga stola, ko za tim stolom ostaje? Ostaju predstavnici posrednika koji jesu posrednici, ali nisu neutralni i ostaje Priština. Šta, zaboga, iz takvog razgovora i za takvim stolom dobro za Srbiju može da proizađe?

Zato Srbija mora da bude prisutna, zato vi morate da budete prisutni i zato ćemo uvek podržati da razgovarate, a kada dođe momenat da odlučujemo o onome što je proizvod razgovora, onda ćemo jasno reći šta je stav.

Predviđaju, kažu – biće ovakvih posledica, neće biti onakvih posledica, neće biti sankcija, to je formalno nemoguće. A ko govori o formalnim sankcijama? Čemu formalne sankcije? Dovoljno je samo da kažu – nećemo više da kupujemo obveznice Republike Srbije i nastaje problem. To ne kažem ja, to na vašim medijama, na vašim podkastima kaže čovek koji nema veze sa ovom vlašću i uvek je kritikuje, Nebojša Katić. Vi olako kažete – e, neće to da se desi. Neće to.

Nije Aleksandar Vučić privatizovao bankarski sektor u Srbiji, pa su vam sve ili gotovo sve, ne računajući dve banke, strane. Jel nemoguće da neko kaže, ne samo da napravi nešto veće, nego samo da kaže – evo, danas više ne možete da podignete više od 10.000 dinara sa vaših računa? Jel to nemoguće?

Sada nas pozivaju na junački otpor i na strašno trpljenje, oni isti koji su protestvovali zato što nismo uključili grejanje na plus 20 i oni koji su kukali zato što u prodavnicama dva dana nije bilo, ne mleka, nego mleka sa 2,8% mlečne masti, jer ono sa 3,2% goji, a ovo ispod je previše mekano, pa valjda nije dovoljno, ali će da izdrže sve što treba, bar na rečima.

Mora da se posmatra celina kada se vodi država i mora da se posmatra svaki njen deo, kako Kosovo i Metohija, tako i sve druge oblasti naše zemlje, a, Boga mi, i sve druge oblasti u kojima srpski narod živi.

Ako oslabimo svoju zemlju, ako je ekonomski uništimo, postavlja se pitanje šta ta slaba zemlja može da vrati? Šta slaba zemlja može da odbrani? Odgovor je ništa. Ali, nema veze, važno je doći i ispaliti nekoliko junačkih parola, reći nekome da je izdajnik, reći konkretno predsedniku Vučiću da je izdajnik, jer to je, valjda, nešto što je najvažnije. Sada šta?

Mi po prvi put smo napravili prednost u ovim razgovorima zahvaljujući politici koja je vođena ovde i zahvaljujući tome što imamo nekoga ko se u Prištini ponaša onako kako se od nas traži da se ponašamo ovde.

U situaciji da imate Kurtija koji odbija da razgovara o zajednici srpskih opština i faktički neće da prihvati ovu platformu za razgovore i Srbije koja neće da prihvati platformu za razgovore, hajde razmislite ko bi bio kriv u očima Zapada? Znam, biće – baš nas briga za Zapad. Šta nas briga šta oni misle? To bi sve imalo smisla da se geografski ne nalazimo tu gde se nalazimo. Za politiku koju hoćete da vodite, mi se nalazimo u geopolitičkom ofsajdu. Ta priča izmišljena i pripisana Svetom Savi, Zapadu Istoku, Istok Zapadu, mi smo Zapad i Rumuniji i Bugarskoj koje su istočno od nas. I jedni i drugi su u EU i u NATO i u tom kontekstu smo još u goroj situaciji, gospodine predsedniče, nego što smo bili devedesetih. U slučaju nečega, sve će da bude hermetički zatvoreno ako tako neko odluči.

Tada su bar ove zemlje bile u nekom drugom statusu, pa je moglo nešto i da se provuče, da se prošvercuje i ovako i onako i da zemlja živi. A sada? Nema veze. Da li je pobeda, makar mala to što smo za deset godina došli dotle da nam se ne postavlja kao ključni uslov ono što je bilo 2012. godine, a to je samo da se dogovori ko će da izvrši međusobno priznanje, ko će da ga potpiše. Bar smo došli dotle da o tome niko ne govori. To nam više niko i ne traži. Kako smo došli dotle?

Spomenu neko malopre, kaže – eto, UNESKO. Pa ko je sprečio da lažna država „Kosovo“ uđe u UNESKO? Ko je sprečio? Ko se za to borio? Ko je lobirao? Koliko zemalja je povuklo priznanje? Ko se za to borio? Zar vam nije logično i zar vam nije nelogično da onaj ko to sve radi i onaj ko sve to vuče na svojim leđima neće da izda, kako kažete, Kosovo? Što bi sve to radio? Najjednostavnije bi mu bilo 2012. godine da slegne ramenima i kaže – to su ovi pre mene sve završili, nema potrebe da se bavim time. Najjednostavnije. Izvukao povlačenje priznanja, izvlačio šta može, izvlačio Srbe iz zatvora u Prištini, a ne Albance iz zatvora u Beogradu i gde već, Nišu.

Ali, ne jer sujeta je velika i sujetu ne mogu da progutaju, jer 10 godina kao dodole pevaju - izdaće, izdaće, evo sada će izdati, evo, sutra će izdati, evo, sledeće godine će izdati, evo, gotov je, moraće da izda, a izdaje nema, a izdaje nema i ne veruju svojim očima da izdaje nema i ne mogu da shvate da je neće ni biti, nego će i sutra da nastave tamo gde su danas stali.

Dva glasa su u jednom trenutku odlučila da ne uđu u UNESKO. Dva glasa. Neko se za to borio.

Propustili smo priliku i to mi je žao, i poslaničkoj grupi koju predstavljam, da pošaljemo ozbiljnu poruku kada je predsednik Vučić tražio jedinstvo nije tražio jedinstvo za sebe. Nije tražio da se okupimo oko njega, nego je tražio da jedinstveno nastupimo prema spolja. Vi ste svoj odgovor dali. Građani će o tome da sude. Neka kažu šta misle i o tome i o onome šta misle da radimo, pa da vidimo gde ćemo da budemo.

Žao mi je iskreno zbog toga. Žao mi je što nismo na konsultacijama obavili jedan deo, ako ništa drugo pripreme za ovakvu sednicu, ali nije se htela suština kao što nikada neće suštinu, nego predstavu, igrokaz.

Međutim, evo da završim onako kako je počeo jedan poslanik u prošloj raspravi o Kosovu i Metohiji citatom, ali ja neću citirati Maju Berović, nego Neleta Karajlića, koji kaže – ko igra za raju, a zanemaruje taktiku završiće karijeru u nižerazrednom vratniku. Nije Srbiji mesto u niže razrednom vratniku i ne treba da igramo za raju, nego strateški, mudro, pametno i racionalno.

Srbija i Srbi su izgubili 20. vek, izgubili nepovratno i kada je u pitanju demografija, i kada je u pitanju ekonomija i kada je u pitanju sve ostalo. Proveli smo ga u ratovima, u stradanjima, u izbeglištvu, u rasejavanjima, u proterivanjima, u Jasenovcu, u jamama.

Dajte da ovaj vek krenemo drugačije i zato vam je sveti zadatak, i izvinite što sam patetičan, ali zaista tako mislim, gospodine predsedniče, da kako god znamo i umemo izbegnemo da budemo deo bilo kakvog sukoba i da kako god znamo i umemo i kako god znate i umete sačuvate mir. Nema više ova zemlja koga ni da strada. Dovoljno se stradalo i dovoljno su nam preci stradali i za buduća pokoljenja.

Zato nema šta drugo, gospodine predsedniče. Mi ne znamo za Aleksandra Vučića koji se ne bori. Mi ne znamo za Aleksandra Vučića koji ne odustaje i zato nema ni odustajanja, nema predaje. Kada je Srbija u pitanju predaja nije opcija. Zato da razgovaramo i da se tamo gde se danas odlučuje o Srbiji borimo za Srbiju i tamo nam je mesto i tamo vam je mesto, a ne da uradite baš ono za šta vas prozivaju, jer neodlazak na razgovore bi bio ono što oni kažu da vi radite, to bi bila kapitulacija. E to bi bila kapitulacija.

Na samom kraju, pričali ste i o mitovima, hajde da uporedimo taj mit sa današnjicom. Srbija je tada imala glavu, ta glava se zvala Lazar. Danas ima glavu, zove se Aleksandar. Pred nevoljom koja se nadvila nad Srbijom Lazar je prozvao sve da mu se priključe da se odbrane. Šta je najviše zamerio narodni pesnik i kome je najviše zamerio? Onome koga je nepravedno, nije istorijski tačno, ali mit je u pitanju, optužio da je pustio Lazara da gine da bi on preuzeo vlast. Jel vam liči poznato? A vi sada razmislite i u tom mitu koje ime ste za sebe izabrali.

Predsedniče, da se borimo i živela Srbija.

PREDSEDNIK: Zahvaljujem.

Reč ima predsednik Republike.

ALEKSANDAR VUČIĆ: Govoriću nešto drugačije dana. Ovo je kraj sada? Poslednje obraćanje pred sutra, mislim?

PREDSEDNIK: Ovo je poslednji ovlašćeni predstavnik. Tako da ćemo nakon ovoga završiti za danas.

ALEKSANDAR VUČIĆ: Imao si, Milenko, inspirativan govor.

Kada ste govorili o UNESKO, ne zaboravite da je tada neposredno u poseti u Beogradu, istorijskog poseti Beogradu bio Abe Šinzo, japanski premijer, ne zaboravite da je tada čak i jedan Japan bio uzdržan, koji je priznao nezavisnost Kosova i beskrajno im hvala na tome. Borili smo se i izborili za to. Nekada za nešto možete da se izborite, nekada ne možete. Važno je stvari postaviti racionalno.

Podsetiću vas na reči Noama Čomskog - najveći problem današnjeg sveta je što nigde ne postoji racionalni pristup rešavanju problema. Iako sam danas o tome govorio, nažalost, neki nisu hteli da me čuju.

Znam ove ljude, neću da govorim o njihovim ljudima, znam te ljude, oni o meni ne misle ništa loše, niko od njih. Niko od njih me i ne mrzi. Da ih pitate privatno ne bi ni rekli ništa loše o meni. Uopšte ne znam šta im se desilo. Ne znam šta im se dogodilo. Ne znam šta su računali, šta im je bilo. Kao da je neka nevidljiva sila svim ludostima koje su danas ovde pravili.

Govoriću drugačije zato što ću da vas podsetim, ja sam prošao kroz sve to i negde 1995. godine pada Knin, mi idemo u stranku i ja pitam tadašnje rukovodstvo i Vojislava i mnoge druge - zašto ne idemo na ulicu? Tada smo se prvi put posvađali. Danas mogu da kažem da je on bio tada u pravu i rekao - da i šta ćemo da uradimo na ulici, da vratiš Knin? Ja sam negde balavac mislio nešto da uradimo, nešto da se pobunimo, a da sam racionalno razmišljao da mi je pamet današnja rekao bih – to si mogao da vidiš i godinu dana ranije i dve godine dana ranije.

Ne zaboravite, kada o svemu govorimo, o svim našim neuspesima i porazima uvek su bile rezultat naših zađevica, deoba, sukoba. Tome je prethodio sukob Miloševića sa Karadžićem i Mladićem, blokada na Drini, priče o kockarskom rukovodstvu sa Pala. Sve suprotstavljeni stavovi po pitanju najvažnijih planova oko svega. Jedan po jedan vis na dinar je padao u hrvatske ruke. Oni odlično organizovani, ozbiljno organizovani, Amerikanci ih organizuju, dali najmodernije oružje, uradili kompletnu logistiku, pripremili ceo napad, sve obavili školski, a mi smo i dalje jedni druge optuživali i važnije od svih stradalih i na Petrovačkoj cesti je bilo samo ko će da bude glavni krivac, pa smo sprečavali krajišnike da skrenu u centar grada da se ne bi videlo kolike su razmere katastrofe, pa smo radili ne znam šta sve.

Onda smo imali oko Kosova gde smo pogrešno procenili. Imali smo Rambuje koji je bio onako najgori mogući ultimatum koji niko ne može da prihvati, ali ono što nisam razumeo kada sam postao politički zreo i odrastao zašto nismo prekinuli to sedmi dan, zašto nismo prekinuli sedmi dan.

Jel moguće da smo stvarno verovali? Jel moguće da je neko stvarno verovao – još jedan dan pa će neko da ih natera. Mogao je ljudi da traje još 120 dana, a ne 78 oni ne bi prekinuli.

To je bila laž, sebe smo varali. Sebe smo lagali. Još tri dana, ma kakva tri dana, još tri godine su mogli da nas tuku bez problema. Sve im je moglo tada, para bilo kao pleve u svetu, radili su šta su hteli, kako su hteli, napali jednu zemlju bez odluke Saveta bezbednosti UN, sve što su poželeli. Mi smo krivi što nismo razumeli šta se desilo, mi smo krivi što nismo razumeli šta je značio pad Berlinskog zida deset godina ranije, mi smo krivi što nismo razumeli šta je realna i racionalna politika. Mi smo krivi zato što smo sebe precenjivali uvek, jer smo verovali u sopstvene laži o sebi.

Ja kada sam imao razgovor sa našom braćom sa Kosova i Metohije, to mi je bio težak razgovor, verovatno teži nego ovaj danas. Oni su svi hteli da ostanu na barikadama ja sam bio taj koji sam insistirao da se sklone sa barikada, jer sam znao da jedan metak povratka više nema. Cela Srbija bi ušla u sukob, a oni bi gubili glave, njihova deca bi ostala bez roditelja. I možda ćemo jednog biti za tri meseca, ili tri godine zahvalni bez obzira na to koliko znam koliko su ljuti, ali sam prošao kroz sve to i tačno sam znao šta je to što moramo da radimo.

Mi nismo imali de fakto 2004. godine i da smo hteli nešto da uradimo, nemamo čime, sami smo uništili svoju vojsku. Sami. Kaže – ehehe, topili smo tenkove sa „Sartidu“, niste lažete, ali jeste topili tenkove, samo u Češkoj. Da vam ja to kažem kao ministar odbrane i predsednik Vlade i potpredsednik Vlade i predsednik države koji to zna. Topili smo ih u Češkoj. Prodavali smo strele za 156 evra i uništavali ih. Sve smo naše sisteme zemlja, vazduh sve što smo imali od igle, šila, strele, sve protivoklopno, sve što je postojalo, do zolja, sve smo vojne resurse ostavljali i uništavali. I da smo hteli nešto da radimo nismo mogli ništa.

Danas imamo mnogo ozbiljniju vojsku. Mnogo ozbiljniju. Jesam li zadovoljan? Nisam i dalje nije dobro. I mora još mnogo toga da se menja, mora još mnogo toga da napreduje. Zato kada pominjete migove, kada dobacujete, kada sam postao ministar odbrane i prvi potpredsednik Vlade imali smo dve dvadeset jedinice koje mi nazivamo mrtvački sanduk koje ničemu ne vrede i jednu dvadeset devetku koja je bila bukvalno uništena i zbog rezervnih delova koji su prebacivani, mogli da traju šest meseci i to je to.

Danas ih imamo 14 od toga je 10 modernizovano. Moramo da nabavljamo i sve druge stvari, neću da pričam o svemu tome, ali to nije ista vojska. Ali, vi ljudi morate da razumete, katastrofalno bi za nas bilo na bilo koji način da ulazimo u bilo koje sukobe. Katastrofalno. Zato ja brinem zbog ovoga što se zbiva u Prištini, zato ja brinem zbog ove histerije, zato vas ne razumem što ste ovo danas uradili, jer će oni da postanu sve agresivniji. Opšta je histerija u Prištini. Od sutra im kreću studentski protesti, verovali ili ne protiv ZSO, protiv nečega što su potpisali pre 10 godina što samo treba da ispune. Možete li da verujte u to? Što znači da je celo društvo otprilike varalo, potpisali smo, a znamo da varamo. I naravno da će Srbi biti ugroženi i naravno da o tome moramo da brinemo i naravno da o tome moramo da vodimo računa.

Kako niste primetili da ovde nema reči o međusobnom priznanju na kojem insistira Kurti? Prvi put da nemamo pominjanje međusobnog priznanja. Meni su dvojica američkih predsednika, čestitajući nacionalni praznik Sretenje govorili o međusobnom priznanju, ali niko to nije želeo da primeti. Mala, možda i beznačajna, ali ipak promena za koju je neko zaslužan, za koju se neko borio, izgledalo je da je nemoguće pomeriti američki stav na bilo koji način, ali oni su bili među zapadnjacima, oni koji su ponešto hteli da čuju i od poruka našeg naroda sa barikada, dok ovi drugi ama baš ništa. Jedino što su znali, to je da je Vučić organizovao barikade, ugrozio suverenitet i integritet Kosova i znaju i oni da lažu kada to kažu. Šta ih briga, sila Boga ne moli.

Što se tiče izdaje, i cele te priče, Vladika bački Irinej je rekao jednom – ja već deset godina, jedanaest svaka tri meseca slušam kako je Vučić izdao i kako će da izda i prođe jedanaesta godina, a on još nije izdao, ali i dalje slušam o tome. I svi znaju i kada će i gde će i šta će. Samo im je teško da prebroje kilometre puteva, železničkih pruga i da priznaju nekome rezultate, jer što bi to radili.

Danas smo slušali i kada si govorio o tome, Milenko, slušao sam danas u više navrata, pošto im je to mantra, kada nemaju rešenje i kada niko ne može da ponudi bilo šta od rešenja, jer ništa nije popularno po ovoj temi, po ovom pitanju, baš ništa, onda kažu – nije ucenjena Srbija, ucenjen je Vučić. Samo hoću vama da kažem nešto, nemaju mene čime da ucene. Kao što vidite, ja dođem i svima im odgovorim sve, uglavnom ne budem manje uspešan u tim duelima, da ne kažem drugačije nešto više od toga i nemam problem. Znate zašto? Em govorim istinu, em mi je čista savest.

A za šta da me ucene? Za očevu kuću u Čipuljiću koja je tri puta spaljivana u dva rata? Za šta drugo? Ja nemam imovinu u inostranstvu. Nemam kuću na moru, nemam jahtu, nemam čamce, nemam konje. Nemam ništa. Nemam račune u inostranstvu, nigde, ni na Madagaskaru, ni u Švajcarskoj, ni u Austriji, ni u Nemačkoj, niti bilo gde drugo. Za šta da me ucene? Za šta to? Sa mnom verujte mi, tako niko ni ne razgovara i nije ni pokušao, ali vam to samo govori u eri društvenih mreža je sve moguće.

Završiću sa tim, bio sam na jednom važnom predavanju u Abu Dabiju i tamo sam slušao predsednika „Softbanke“, bio je nekad najbogatiji Japanac na svetu, Macujoši Son, nije važno, držao je predavanje. Bili su tu Sarkozi i mnogi lideri. On je rekao – mnogo je teško u eri društvenih mreža zadržati razum, zadržati racionalan pristup i mnogo je teško ljudima koji su u vlasti da odgovore. Sad slušamo svi o čemu se radi i on kaže, naravno, govorio je o Kini, verovali ili ne, kako će velikom brzinom da napreduje i kako se Kina i Amerika bore a Evropa zaostaje, ali je onda rekao – a šta mislite kako da odgovorite, obavljate javni posao, predsednik ste Francuske, Makron je tad izabran, kaže, predsednik ste Francuske i svakog dana imate sto miliona tvitova protiv sebe, a možete da odgovorite sa jednim ili sa još 100, 200 hiljada tvitova, nikako drugačije.

Kada uđete u tu centrifugu u kojoj laž postaje dominantna i u kojoj je jedino normalno da kritikujete one koje ne možete da pobedite jer je vaša pozicija i vaša funkcija najvažnija na svetu a ne država, onda dođete u ovakvu situaciju u kakvu smo danas došli.

Mnogo mi je žao što ste danas ovo uradili, mnogo mi je žao, nemam tešku reč da vam kažem, sebe ste naštetili, to mi je manje žao, a stvarno mi je žao jer mislim da je Srbija danas pretrpela udarac zbog onoga što ste uradili, a siguran sam da ni sami ne znate zašto ste to uradili. Siguran sam. Znam da nikada nećete priznati, siguran sam u to.

Nadam se da će sve biti brzo zaboravljeno i da ćemo moći da nastavimo da radimo i da ćemo moći da se borimo za našu zemlju, jer mi svi zajedno, ma kako različito mislili, ma kako drugačije mislili, moraćemo što je moguće više jedinstveno da se borimo za našu otadžbinu, kojoj neće biti lako u narednom periodu.

Hvala svima vama danas na pažnji. Izvinite ako sam u nekom trenutku preterao, ali moje je da se borim.

I kao što rekoh, moje je da budem narodni predsednik, da narod predstavljam i nastaviću to da činim. Živela Srbija!

PREDSEDNIK: Hvala, predsedniče.

Ovim završavamo za danas.

Sa radom nastavljamo sutra u 11.00 časova.

(Sednica je prekinuta u 20.50 sati.)